
			Dėkoju Helenai Huthwaite ir visai „Neon“ komandai už tai, kad padėjo įgyvendinti svajonę — su jumis tai padaryti buvo nuostabu (vis dar negaliu liautis ašaroti iš džiaugsmo). Taip pat dėkoju savo puikiajai agentei Caroline Hardman, kuri visada nuramindavo įžeistą savimeilę, atsakinėdavo į begalinius laiškus, niekada neprarado pasitikėjimo manimi ir šimtus kartų skaitė rankraščius. Tu kantri kaip tikra šventoji. 

			Net nežinau, kaip atsidėkoti pirmiesiems savo skaitytojams, kuriems teko taisyti baisias rašybos klaidas ir pakęsti visas mano kvailystes. Ačiū Jessicai Corbett, kad klausėsi nesibaigiančių kalbų apie šią knygą ir nė karto neužmigo (be to, pačiomis sunkiausiomis akimirkomis atnešdavo pyrago, o tokia pagalba, ko gero, pati svarbiausia). Dėkoju Allisonai Spyer, kad skaitė, domėjosi, tikėjo, gyrė, pataikavo ir buvo tokia ištikima, jog atbaidė visą armiją kritikų. Dėkoju Andre’ai Gibson, ji kiekvieną džiaugsmo ir skausmo akimirką išgyveno lyg savą. Kiekvieną dieną vis labiau džiaugiuosi, kad tu taip puikiai (kur kas geriau už mane) išmanai chemiją. Tu visada linksma ir drąsi, tad padėjai pakelti didžiausius sunkumus. Taip pat dėkoju Markui Thomasui už tai, kad papasakojo man apie dantis (jei knygoje ir liko klaidų, tai tik mano). Taip pat ačiū Ruth’ai Chambers, mano atostogų bičiulei, daugybę valandų kartu su manimi aptarinėjusiai šimtus veikėjų ir siužetų, kurių jau seniai nebeprisimenu (labai atsiprašau!).

			Taip pat dėkoju savo mamai Christine. Ji parodė, jog galima vienu metu būti ne tik mama ir žmona, bet ir dar kuo tik nori. Dėkoju žavingam, stulbinančiam ir kerinčiam Edinburgui (ypač už daugybę nepakartojamų restoranų ir barų). Kiekvieną kartą apsilankiusi suvokiu, kiek daug apie jį vis dar nežinau. Ir dėkoju draugams, kurių tiek daug, kad net nėra vietos visų išvardyti, — jūs padėjote man nepasiduoti. 

			Ir, žinoma, dėkoju Davidui, kuris suteikė man laiko, erdvės, reikmenų ir drąsos ne tik kalbėti apie šią knygą, bet ir iš tiesų ją parašyti. Ačiū tau. 

		


		
			Skiriu Davidui, Gabrieliui, 

			Solomonui ir Evangelinai — už tai, 

			kad leidžiate man dirbti savoje laiko juostoje, 

			kur „dar penkios minutės“ 

			iš tiesų reiškia dvi jūsų valandas.

		


		
			PIRMAS SKYRIUS

			Jis rūpestingai kaip tikras tėvas paguldė kūną, plačiai išskėtė kojas ir rankas, kad oras pasiektų kiekvieną odos plotelį. Ji buvo pilka it pelenai, rami, sustingusi. Kur kas gražesnė nei tada, kai sutiko ją pirmą kartą. Žinoma, nepatrauklu, kad guli nuoga ir išsiskėtusi, bet, deja, kitaip negalima. Negalima palikti nieko. Jokių užuominų apie jos praeitį, jokių ryšių su pasibaigusiu gyvenimu. Tai — tarsi dvasinis apvalymas. Kilstelėjęs koją labai tiksliai nusitaikė šiek tiek virš kairiojo žastikaulio ir visu svoriu užmynė ant rankos, kol pajuto, kaip kaului trakštelėjus koja nubėgo virpulys. Galiausiai nusprendęs, kad ritualinis laužas paruoštas nepriekaištingai, iš kelnių kišenės išsitraukė nedidelį šilkinį maišelį. Išėmęs baltus „akmenėlius“ mitriais pirštais patrynė juos į delną, mėgaudamasis tai švelnumu, tai aštrumu, ir subėrė jai į burną, it mesdamas monetas į fontaną, kol liko tik vienas. Gaila deginti taip kruopščiai atliktą darbą, bet neturi likti nė pėdsako. Kūną visą naktį laikė degiame skystyje (išmarinavo, juokdamasis tarė pats sau), jeigu kas netyčia pasirodytų anksčiau, nors, žinoma, jis pernelyg gerai pasiruošė, kad taip nutiktų. 

			Prieš pat išeidamas akmeninėje trobelėje numetė kruviną šilkinės skaros skiautę. Ant viršaus užvertė sunkų akmenį ir įspaudė ją į žemę. Čirkštelėjo degamas degtukas, cyptelėjo surūdiję vyriai, suūžė deguonį ryjanti liepsna — ir darbas baigtas. Tolėliau nuo namelio užvertė akmenimis metalinę beisbolo lazdą. Prieš tai nuvalė nuo jos visus pirštų atspaudus, tačiau ant rankenos paliko plika akimi nematomą kraujo dėmelę, kuri išryškės tik ultravioletinėje šviesoje. Tada už kelių žingsnių numetė paskutinį dantį su keliais prikibusiais dantenų siūleliais ir atsainiai paspardęs užžėrė žemėmis. Na va. Gana. 

			Eiti pėsčiomis iki automobilio nebuvo toli, bet tamsoje pavojinga, tad judėjo lėtai. Temperatūra iki nulio nepakilo net prieškalnėse. Iš burnos kamuoliais virto garas ir kildamas aukštyn sklaidėsi tarp skaisčių žvaigždžių. Gerai pagalvojus, tai puiki paskutiniojo poilsio vieta. Jai pasisekė. Nedaugelis palieka pasaulį apsupti tokios didybės. Netrukus Kerngormo kalnai liko toli užnugaryje, paskendę rūke. Sužibus pirmiesiems saulės spinduliams, jų viršūnės dangaus fone nusidažė pilkšvai violetiniais atspalviais — tuščios, nusėtos akmenimis ir vienišos tarsi mėnulis. Veidrodėlyje stebėjo, kaip milžiniškus kalnų siluetus pamažu keičia nedidukės kalvos. Dingtelėjo, kad čia lankosi paskutinį kartą. Tai bus jo atsisveikinimas. Ši vieta tobula. 

			Iki Edinburgo vis dar daugiau negu valanda kelio. Pranašavo lietų, nors, žinoma, vien lietus ugnies neužgesins. Kai iškris pirmieji lašai, liepsna jau bus tokia kaitri, kad ją numalšinti galėtų nebent potvynis. Dabar svarbiausia grįžti namo, kuo skubiau, tačiau atsargiai. Dar laukia daugybė darbo.

			Nesitikėjo, kad moteris pasiduos taip greitai. Jis jos vietoje būtų kovojęs iki galo, sukaupęs įniršį, priešinęsis. Iš pradžių ji prašė pasigailėti, maldavo, bet galų gale tik beviltiškai raudojo ir klykavo. Gyvybė pigi, nes dauguma žmonių nesuvokia jos vertės. Bet jis ne toks kaip dauguma. Jis nuolat plečia savo gebėjimų ribas, mokosi, siekia pralenkti kitus. Žinių trokšta taip aistringai, kaip kiti pinigų, tad rasti sau lygų sunku. Dėl to teko įvykdyti žmogžudystę. Jei ne ši auka, būtų amžiams likęs tarp moterų, nesugebančių patenkinti jo intelektualinių poreikių. 

			Važiuodamas įsijungė kompaktinę plokštelę besimokantiems užsienio kalbų. Jam patikdavo kasmet išmokti po naują kalbą. Šįkart mokėsi ispanų. Žinoma, — kaip graužiamas sąžinės prisipažino sau, — ispanų kalba gana lengva, bet dabar užgriuvo tiek rūpesčių, kad tiesiog nebeturėjo jėgų. Neverta nė pradėti ko nors sudėtingesnio, kai reikia tiek daug visko išsiaiškinti ir tiek daug važinėti. 

			— Visai neturėjau laisvo laiko, — tarė.

			Staiga į kelią iššoko kiškis. Vyras iš visų jėgų primynė stabdžius, ne dėl to, kad bijojo pervažiuoti žvėriūkštį, bet išsigandęs netikėto judesio.

			— Šūdas!

			Jis toks išsiblaškęs ir vėl kalbasi su savimi. Taip elgiasi tik tada, kai pervargsta. Ir patiria per daug streso. Juk vakar iki vėlumos nemiegojo — ginčijosi. Tie, kas mano, kad nesunku įtikinti protingą moterį elgtis taip, kaip jai pačiai geriau, tikri kvailiai. Net tokiu aukštu intelektu pasižyminčiam žmogui kaip jis buvo nelengva. Kuo moteris protingesnė, tuo sudėtingiau. Bet kai galiausiai pavyksta, būna labai malonu.

			Privažiavęs Edinburgo priemiestį sustojo ir iš termoso atsigėrė jau atvėsusios kavos. Eiti į kavinę pernelyg rizikinga. Vargu, ar kas atkreiptų į jį dėmesį, — juk niekam neįdomu žiūrėti į nebejauną vyrą nudribusiu pilvu ir bjauria plike, — tačiau grįžtant į miestą šiuo keliu būtų kvaila rodytis prieš vaizdo stebėjimo kameras.  

			Fone nuobodžiai bambėjo ispaniškai, kol jis neapsikentęs išjungė grotuvą. Juk šiandien tokia svarbi diena, tad kodėl vieną kartą nepadarius pertraukos? Namuose jo laukia dama, kuriai reikia daug dėmesio ir švelnumo. Kurį laiką ji greičiausiai nesugebės aiškiai kalbėti, tiesą sakant, turbūt prireiks net kalbos terapijos. Laimei, jis puikus mokytojas ir išmano daugelį sričių. O pasitarnauti jai bus tikra garbė ir malonumas.

		


		
			ANTRAS SKYRIUS

			Detektyvas inspektorius Lukas Kalanakas susimąstė, kiek praeis laiko, kol iš jo nustos šaipytis, nors iš tiesų šaipytis niekas dar net nepradėjo. Buvo antroji jo darbo diena Škotijos policijos Žmogžudysčių skyriuje Edinburge — pilkame, sename ir niūriame pastate, kuris iš pažiūros visai neatrodė kaip šiuolaikinis kriminalinių tyrimų centras. Vakar buvo lengva, tereikėjo susipažinti su viršininkais, nueiti į kelis susitikimus ir išklausyti pranešimų, o aukštesnio rango pareigūnai pernelyg taktiški, kad juoktųsi iš jo akcento ar tautybės. Bet pavaldiniai tokie mandagūs nebus. Vargu, ar Škotijos policininkams kada nors teko į savo gretas priimti pusiau škotą, pusiau prancūzą. 

			Buvo suplanuota, kad šiandien jis susitiks su komanda ir pasakys trumpą kalbą, paaiškins, kaip ketina dirbti ir ko tikisi iš vadovaujamų pareigūnų. Kalanakas žinojo, kad vos pamatę tokį tipišką europietį kaip jis — neklusniais tamsiais plaukais, rudomis akimis, alyvuogių atspalvio oda ir ereliška nosimi, — naujieji kolegos ims kuždėtis tarpusavyje. O kai jam prasižiojus išgirs akcentą, bus dar blogiau. Žvilgtelėjo į laikrodį, greičiausiai visi jau dabar galanda liežuvius. Bet jei vers juos laukti, geriau nebus. Nors jam ne itin rūpėjo, ką apie jį mano aplinkiniai, vis tiek būtų maloniau, jei pavyktų su visais sugyventi draugiškai. 

			— Tylos. Pradėkim, — įžengęs į salę tarė jis ir, nekreipdamas dėmesio, kad visi susirinkusieji spokso išpūstomis akimis, užrašė ant lentos savo vardą. — Neseniai atvykau iš Prancūzijos, todėl prireiks šiek tiek laiko, kol priprasime prie vienas kito akcentų, tad prašyčiau kalbėti lėtai ir aiškiai. 

			Stojo tyla, tačiau netrukus ją nutraukė balsas.

			— Jūs gal juokaujat?

			Atsklido iš tolimiausio patalpos kampo, kur buvo taip sausakimša, kad nesimatė, kas kalba, bet netrukus jį šnypšdamas nutildė kitas balsas, neabejotinai moteriškas. Kalanakas patrynė ranka kaktą, stengdamasis atsispirti pagundai žvilgtelėti į laikrodį. Susikaupė, priminė sau, kad negalima prarasti kantrybės. Dabar neišvengiamai užgrius klausimai. 

			— Atleiskit, detektyve inspektoriau, bet ar Kalanakas — ne škotiška pavardė? Tiesiog nesitikėjom tokio... europiečio. 

			— Aš gimiau Škotijoje, bet mano ugdymas buvo bilingvistinis. Daugiau nėra ko pasakoti. 

			— Bi... koks? Ar pas mus tai neuždrausta? — šūktelėjo viena blondinė. 

			Kalanakas pastebėjo, kad ji žiūri į aplinkinius, laukia, kaip sureaguos — akivaizdu, stengiasi padaryti įspūdį, pritapti vyriškoje kompanijoje. Nutaisęs abejingą miną palaukė, kol visi nustos juoktis. 

			— Iš jūsų norėsiu reguliarių pranešimų apie tiriamas bylas. Bus griežtai laikomasi pavaldumo grandinės. Jei vienas pareigūnas neperduoda žinių kitiems, tyrimai stovi vietoje. Aukštesnio rango pareigūnams neleisiu dėl klaidų kaltinti žemesnių už save. Jei dirbsite nemokšiškai, neleisiu teisintis patirties stoka. Pas mane eikite arba aptarti tyrimo eigos, arba spręsti iškilusių problemų. Jei norite skųstis, skambinkite mamai. Šiuo metu vykdom tris tyrimus, ir visi turit paskirtas užduotis. Klausimų yra?

			— Pone, ar tiesa, kad anksčiau dirbote Interpole? — paklausė detektyvas konsteblis. 

			Vaikinui tikriausiai buvo ne daugiau kaip dvidešimt penkeri, jis trykšte tryško smalsumu ir energija. Kalanakas irgi toks buvo jo amžiaus. Rodos, nuo tų laikų prabėgo visa amžinybė. 

			— Teisingai, — atsakė. — Kokia tavo pavardė?

			— Tripas, — prisistatė jaunuolis. 

			— Na, Tripai, ar žinai, koks skirtumas tarp tų, kas vykdo tarptautinius žmogžudysčių tyrimus Interpole, ir tų, kas žmogžudystes narplioja Škotijoje? 

			— Ne, pone, — atsakė Tripas, šaudydamas akimis į šonus, tarsi išsigandęs, kad prasidės egzaminas. 

			— Visiškai jokio. Yra lavonas, sielvartaujantys giminės, daugiau klausimų negu atsakymų, o kas nors iš viršininkų visada spaudžia ištirti bylą kuo greičiau ir beveik be išlaidų. Tačiau nors policijos biudžetas ribotas, už aplaidumą neatleisiu. Mūsų darbas pernelyg svarbus, kad galėtumėte nesistengti vien dėl to, jog jūs nepatenkinti viršvalandžiais. 

			Ir nužvelgė visus susirinkusiuosius, kiekvienam pažiūrėdamas tiesiai į akis, kad tikrai būtų aišku. 

			— Tripai, — tarė, — pakviesk dar vieną konsteblį ir abu ateikit į mano kabinetą. 

			Išėjo neatsisveikinęs ir nešvaistydamas laiko mandagybėms. Greičiausiai Tripą gerokai patrauks per dantį, nes jam vienam skyrė tiek dėmesio, o likusieji iškart puls skųstis naujuoju vadovu ir verkšlenti, kad Škotijos policija kviečiasi pašalinius, o ne duoda paaukštinimus saviems. Policininkai visame pasaulyje vienodi. Skirtingose šalyse kitokia tik kava. Kalanakas nė kiek nenustebo, kad čia kava pasibjaurėtina.

			Naująjį kabinetą geriausiu atveju galėjo pavadinti praktišku. Kad būtų patogus, reikia gauti dar mažiausiai vieną paaukštinimą. Bet čia tylu ir šviesu. Ant stalo du telefonai, tarsi jis galėtų persiplėšti ir vienu metu kalbėti abiem. Ant grindų stovi vos dvi dėžės jo asmeninių daiktų, kuriuos reikės susidėti į stalčius ir lentynas. Tačiau daiktų, be kurių negalėtų išsiversti, jose nebuvo. Į Škotiją atvyko norėdamas viską pradėti nuo pradžių. Jei jau reikia iš naujo įleisti šaknis, atrodė logiška pabandyti gimtojoje šalyje, be to, Škotija — vienintelė kita valstybė, kurioje galėjo gauti darbą policijoje, nes turi šalies pilietybę. 

			Į duris pabeldė Tripas. Jam už nugaros stovėjo jauna konsteblė. 

			— Priimsite mus, pone? — paklausė Tripas.

			Kalanakas mostelėjo užeiti. 

			— O jūs kuo vardu?

			— Detektyvė konsteblė Salter. Malonu susipažinti, pone, — atsakė ji, nepakeldama akių nuo batų. 

			Jį suerzino pareigūnės drovumas, nes puikiai žinojo, jog taip bus. Kalanakas turėjo vieną neįprastą trūkumą — buvo toks išvaizdus, kad blaškydavo aplinkinių dėmesį, o jo veidas taip traukdavo akį, kad galėdavo ir avariją sukelti, kartais ir sukeldavo. Bet mažai kas suprato, jog tai ne privalumas, o našta. 

			— Salter, informuosi mane apie visą bylų tyrimo eigą: kaip pateikiami pranešimai apie nusikaltimą, užsakomi teismo medicinos tyrimai ir rengiama medžiaga teismui. Tripai, iš tavęs noriu visų smulkmenų apie naudojamas formas, ataskaitas ir visus kitus dokumentus. Ar aišku?

			— Taip, pone, jokių problemų. 

			Rodos, Tripas nepaprastai džiaugėsi galėdamas pasitarnauti. Salter tik kažką sumurmėjo nepakeldama akių, bet Kalanakas suprato, jog sutinka. 

			— Gal galėtumėte palikti mus vienus, konstebliai? — pasigirdo balsas už nugarų. 

			Tarpduryje stovėjo pareigūnė paradine uniforma. Salter su Tripu kaipmat šmurkštelėjo lauk, o ji žengė vidun ir koja užtrenkė duris. 

			— Detektyvė inspektorė Terner, bet gali vadinti mane Ava, juk mūsų pareigybės lygios. 

			Ji plačiai nusišypsojo ir, kitaip negu Salter, visai nesidrovėdama pažvelgė jam į akis. Kolegė buvo maždaug metro šešiasdešimties, liekna, pusilgiais kaštoniniais plaukais, krintančiais neklusniomis garbanomis, kurias buvo surišusi į ilgą uodegą. Ji nebuvo graži kaip modeliai reklamose, bet ir ne bjauri. Dailių bruožų, pilkomis, plačiomis akimis.

			— Kalanakas, — prisistatė. — Iš veido matau, kad žinai kažkokią paslaptį. Pasakysi pati ar nori, kad atspėčiau? 

			Ava Terner nekreipė dėmesio į nedraugišką pasisveikinimą ir nė kiek nesumišusi pareiškė:

			— Girdėjau, vienas seržantas skundėsi, kad, užuot paskyrę į vadovus tikrą policininką, jiems atsiuntė modelį iš apatinių reklamų. 

			— Supratau, — burbtelėjo Kalanakas. 

			— Spėju, tu pripratęs. Jei nori, galiu paguosti — daugumai bus kur kas lengviau priimti prancūzą, negu tokią kaip aš. 

			— Anglę? — paklausė jis, stumdamas į šoną dokumentų spintelę. 

			— Aš gryna škotė, bet sulaukus septynerių tėvai išsiuntė mokytis į internatinę mokyklą Anglijoje, dėl to mano toks akcentas. Ir dėl to aš jiems baisesnė už marą. Tačiau nesijaudink. Jeigu patiktum iš karto, būtų aišku, kad nieko gero nelaukia. Manau, susidorosi. Jei kils kokių bėdų, kreipkis į mane, numeris kontaktų sąraše ant stalo. O dabar einu persirengti. Ką tik grįžau iš bendruomenės apdovanojimų ceremonijos, o aš paradinių uniformų negaliu pakęsti. Komanda šauni, tik neleisk jiems lipti ant galvos. 

			— Nė neketinu, — atsakė jis ir prispaudė prie ausies vieno telefono ragelį, norėdamas pažiūrėti, ar yra signalas. 

			Kai pakėlė akis, kabinetas buvo tuščias, durys atviros. Klestelėjo ant kėdės prie rašomojo stalo. Išsitraukęs mobilųjį suvedė kelis svarbius numerius iš kontaktų sąrašo ir jau svarstė, ar nereikėtų pradėti kraustyti pirmosios dėžės, kai į kabinetą staiga įpuolė Tripas. 

			— Nepykit, kad trukdau, pone, bet ką tik skambino pareigūnas iš Breimaro. Ten rado palaikus ir nori pasikalbėti su kuo nors iš mūsų. 

			— Kurioje miesto dalyje Breimaras? 

			— Breimaras ne mieste, pone, tai kaimelis Kerngormo kalnuose, pone.

			— Po galais, Tripai. Liaukis kiekvieno sakinio gale kartojęs „pone“ ir dorai paaiškink, kodėl kažkokio kaimelio palaikus nori primesti Edinburgui. 

			— Jie įtaria, kad palaikai moters, kuri prieš kelias savaites dingo iš Edinburgo. Teisininkė, vardu Elena Bakston. Rado skiautę iš tokios pat medžiagos kaip skara, kurią ji ryšėjo, kai liudininkai matė paskutinį kartą. 

			— Ir viskas? Kitų sąsajų nėra? 

			— Visa kita sudeginta, pone, oi, atleiskit. Breimaro pareigūnai galvojo, kad norėsim sužinoti kuo anksčiau. 

			— Gerai, konstebli. Liepk Breimaro pareigūnams paskambinti man, o pats tuo tarpu surink visą informaciją apie Eleną Bakston. Po penkiolikos minučių ant stalo noriu smulkios ataskaitos. Jei ten iš tiesų ta Edinburge dingusi moteris, nuo žudiko atsiliekame dviem savaitėmis. 

		


		
			TREČIAS SKYRIUS

			Kalanakas padėjo ragelį, jausdamasis išsekęs, nes iššifruoti škotišką akcentą prireikė nemažai pastangų. Tėvo jis beveik neprisiminė, ir nors motina būtinai norėjo, kad anglų kalbos jis išmoktų ne blogiau negu jos gimtosios prancūzų, tokiam išbandymui dar nebuvo pasiruošęs. Seržantas iš Breimaro ne tik šnekėjo lyg dainuodamas, bet ir kas porą žodžių kaišiojo žargoną. Kalanakas įtarė, kad taip elgiasi tik norėdamas patraukti jį per dantį, tad netrukus nustojo klausinėti, ką turi omenyje. Klausydamasis ant lapelio pakeverzojo žodį haver1. Ko gero, Tripui reikės pabūti ir vertėju. Galų gale sutiko padėti narplioti bylą, kuri net nepriklauso jo jurisdikcijai. Niekas nepadėkos, kad leidžia pinigus ir skiria pareigūnus svetimam darbui, bet, panašu, kalnuose rastas kūnas tikrai gali būti tos Edinburge dingusios moters. 

			Koridoriumi praėjo konsteblė Salter. Jis kyštelėjo galvą pro duris. 

			— Kuri iš tiriamų bylų arčiausiai pabaigos? — šūktelėjo jai įkandin. 

			— Braunlo žmogžudystė, pone. Kaltininkas suimtas, rengiame dokumentus prokurorui. Preliminarusis teismo posėdis kitą savaitę. 

			— Gerai. Noriu, kad tu, Tripas ir du pareigūnai iš Braunlo komandos po dešimties minučių ateitumėte į pasitarimų salę. Pasakyk kitiems. Ar Kerngormo kalnai toli? 

			Atsakymą suprato iš konsteblės minos. Reikės įsidėti daiktų nakvynei. 

			Susirinkimas nebuvo malonus. Braunlo bylą tyrę pareigūnai, savaime suprantama, nedžiūgavo, kad reikės dvi valandas sėdėti mašinoje, o tada pradėti pildyti antrą krūvą dokumentų, nors dar nebaigė tvarkyti pirmosios. Detektyvams konstebliams Tripui, Barnsui ir Salter vadovaujantis detektyvas seržantas Laivlis į Kalanaką žiūrėjo taip, lyg šis būtų išropojęs iš išmatų duobės. Kalanakas nekreipė dėmesio, tik kaip galėdamas greičiau paaiškino, ką planuoja daryti, o tada leido kalbėti pareigūnui, atsiųstam visus informuoti apie dingusį asmenį. 

			— Elena Margareta Bakston, trisdešimt devynerių, išsiskyrusi, vaikų neturi, dirbo komercinės teisės specialiste vienoje didžiausių miesto advokatų kontorų. Dingo prieš šešiolika dienų. Patvirtinta, kad paskutinį kartą moteris matyta penktadienio vakarą, išėjusi iš sporto klubo, patraukė namo. Kad ji dingo, kitos dienos vakare pranešė motina, nes dukra nepasirodė priešpiečių, kaip buvo susitarusios, ir neatsiliepė nei namų, nei mobiliuoju telefonu. Moters mašina rasta garaže, nedingo nei lagaminų, nei drabužių, pasas namuose. Paprastai į elektroninius laiškus ji atsakinėdavo šeštadienį ryte, tačiau šįkart pašto dėžutės nepatikrino. Namų raktai rasti daugiabučio laiptinėje. Aplinkiniai teigia, kad ji nepaprastai tvarkinga, kone darboholikė, ir per pastaruosius dvejus metus nė karto nebuvo pasiėmusi laisvadienio, net dėl ligos. 

			— Nėra širdies draugo ar kitų akivaizdžių įtariamųjų? — paklausė Barnsas. 

			— Buvęs vyras Rajanas Bakstonas dirba užsienyje, jo alibi nepriekaištingas. Kiek žinoma, draugo neturėjo. Visi apklaustieji tvirtino, kad jai rūpėjo tik teisė. Eidavo tik į biurą, namo ir į sporto klubą. Neradome nė menkiausios užuominos, kur galėjo dingti — iki dabar.

			— Kodėl Breimaro pareigūnai mano, kad ten ji? — paklausė Kalanakas. 

			— Paskutinė ją mačiusi moteris telefone turėjo nuotrauką. Tą vakarą ponia Bakston užsuko į barą prie sporto klubo, kur draugė šventė gimtadienį. Išplatinome nuotrauką ir išsamiai aprašėme, kaip buvo apsirengusi. Jiems atrodo visai tikėtina.

			— Kas nors susisiekė su jos šeima? — paklausė Tripas.

			Į šį klausimą Kalanakas atsakė pats. 

			— Ne, ir geriau užčiaupkim srėbtuves, kol nepamatėm kūno ir nusikaltimo vietos. Tapatybei patvirtinti reikia DNR tyrimų. 

			— Kad ir kaip būtų, žmogžudystė ne mūsų jurisdikcijoje. Ko lėkti į kitą šalies galą, jei net nepatvirtinta, ar ten ta pati moteris? — burbtelėjo seržantas Laivlis. — Juk mums ir savų bylų netrūksta, o vietos detektyvai susitvarkys ne prasčiau už kietuolius iš Interpolo. 

			— Jei ten Elena Bakston, ją pagrobė Edinburge, vadinasi, tikėtina, ir nužudė čia. Neketinu praleisti progos apžiūrėti nusikaltimo vietą vien dėl to, kad jūs tingite važiuoti. O dėl Braunlo bylos — mokykitės dirbti po kelis darbus vienu metu. — Kalanakas čiupo nuo stalo savo užrašus. — Kelias tolimas, tad judinkitės. 

			Grįžęs į kabinetą įsimetė į krepšį dantų šepetuką, lietpaltį ir aulinius batus. Toptelėjo, kad seržantą Laivlį galėtų palikti čia, bent nereikėtų dvi dienas žiūrėti į jo sugižusią miną. Tačiau iškart apsigalvojo. Geriau ne nusileisti, o iškart jį sutramdyti. Komanda turi matyti, kad Kalanakas tingumo ir nepaklusnumo nepakęs. Ir nesvarbu, kas ką mano. Turbūt kokius pusę metų jie kritikuos visus jo sprendimus, geri jie būtų ar blogi. Kol ras kitą pašaipų objektą. 

			

			
				
					1 Škotų šnektoje — čiauškėti, kalbėti kvailystes. (Čia ir toliau — vert. past.)

				

			

		


		
			KETVIRTAS SKYRIUS

			Su vietos policininkais Kalanako komanda susitiko antrojoje Breimaro nuovadoje, o iš ten į kalnus nuvažiavo visureigiu. Norint pasiekti nusikaltimo vietą, keliskart reikėjo išsukti iš pagrindinio kelio. Dangus sparčiai niaukėsi. Kol nuvyko, praėjo dar valanda. Kai pagaliau išvydo teismo ekspertizės komandos palapines ir prožektorius, jau buvo gerokai atšalę. Vienintelis privalumas, kad tokioje nuošalioje vietovėje nebuvo žurnalistų.

			— Kas rado kūną? — paklausė vairuotojo Kalanakas. 

			— Pora vaikinų išėjo į žygį ir tolumoje pamatė liepsną, norėjo paskambinti, pranešti, bet kol atsirado ryšys, teko kulniuoti geras penkiolika minučių. Kai atvažiavo ugniagesiai, trobelė jau buvo sudegusi. Deja, beveik nebus ką pamatyti. 

			Kalanakas išsitraukė fotoaparatą. Nusikaltimo vietose visada pasidarydavo savų nuotraukų. Vėliau jomis nukabinės kabineto sienas. 

			Trobelė skirta veikiau ne nakvoti, o pasprukti nuo blogo oro — tai tebuvo iš akmenų sumūryta bakūžė, nerakinama, kad keliautojai turėtų kur sustoti pailsėti ar pasislėpti nuo lietaus. Viduje tik vienas kambarys, galinę sieną atstojo uola. Ko gero, ji čia stovi jau kokius porą šimtų metų. Stogo nebebuvo, pradėjęs degti įgriuvo vidun, o tai gerokai apsunkins tyrimą. Ugnis liepsnojo taip kaitriai, kad net didžiuliai akmenys sienos apačioje pasislinko. Kalanakas nužvelgė horizontą. Vargu, ar kas į tokią vietą užklystų netyčia. Tas, kas atgabeno čia moters kūną, kruopščiai išsirinko vietą, žinojo, kad netoliese nėra dažnai lankomų pasivaikščiojimo takų, ir jau buvo lankęsis anksčiau. 

			— Kur kūnas? — paklausė.

			— Kaulus jau surinko, bet viduje pažymėta, kur jie gulėjo, — atsakė vairuotojas. 

			— Tik kaulai? Daugiau nieko neliko? 

			— Deja, ne. Minkštieji audiniai visiškai sudegė. Tiksliai nežinom, kiek laiko degė ugnis, bet mažiausiai kelias valandas. 

			Jiedu įžengė į nešiojamų prožektorių nušviestą namelį ir pamatė du teismo ekspertizės pareigūnus, atsargiai tūpinėjančius po pelenais padengtas nuolaužas. Kokia niūri vieta mirti. Kalanako vaizduotė ėmė austi reginį, kaip buvo įvykdyta žmogžudystė, tačiau po akimirkos kažkas palietė petį ir išblaškė slogias mintis.

			— Detektyve inspektoriau Kalanakai? Aš Džontis Sparas, patologas iš Aberdynšyro. Deja, beveik nebėra ko tirti.

			Kalanakas linktelėjo. 

			— Girdėjau, radote drabužio skiautę. Kaip ji išliko, jei visa kita sudegė iki pelenų? 

			— Ji labai nedidelė, tik kraštelis skaros, bet raštas įsidėmėtinas, tad vienas iš konsteblių pastebėjo, kad jis toks pat, kaip jūsų dingusiosios. Skiautė gulėjo po akmeniu, nesudegė, nes trūko deguonies. Jau išsiuntėme į laboratoriją ištirti DNR, atrodo, ant medžiagos buvo kraujo. 

			Kalanakas susiraukė. 

			— Tik tiek? Negali būti, kad daugiau nieko neradote.

			— Deja, turim ką turim, inspektoriau. Ugnis — didžiausias nusikaltimo vietos priešas. Kuo uždegta, išsiaiškinsime gana greitai. Mūsų nelaimei, šiose apylinkėse arti žemės paviršiaus glūdi durpių sluoksnis, o jis, galima sakyti, tiesiogine prasme įpylė žibalo į ugnį. Jei ne durpės, liepsna nebūtų degusi taip kaitriai ir ilgai. Kaulai smarkiai apgadinti.  

			— O padangų žymės? Tikriausiai radote?

			— Gal ir buvo, bet pirmi atvažiavo gaisrininkai, jų mašinos išvažinėjo aplink visą trobelę. Niekas nenutuokė, kad čia ras kūną. Rytoj su šunimis kruopščiai apieškosime teritoriją, bet šįvakar neverta, per tamsu.

			Kalanakas išsitraukė fotoaparatą ir ėmė fotografuoti apanglėjusią pilkšvai juodą masę ant žemės. 

			— Ar ji mirė čia? 

			— Tiksliai pasakyti negalime, o kadangi radom tik kaulus, nežinau, ar pavyks nustatyti mirties priežastį, nebent kas nors paaiškės iš kaukolės. Daugelis kaulų sulaužyti, žandikaulis sutrupintas. Man atrodo, čia norėta tik atsikratyti kūno. Žudikas stengėsi nepalikti nieko, tikriausiai tikėjosi, kad nepavyks patvirtinti tapatybės, — pareiškė patologas, maudamasis gumines pirštines ir mankštindamas sustingusį kaklą. 

			— Manote, ją nužudė kitur ir tada atvežė čia?

			— Na, detektyvas jūs. Šitai ir išsiaiškinkit. Jei liksite nakvoti, ryte galite užsukti į morgą, papasakosim, ką sužinojom. 

			— Taip, būsiu čia, — atsakė Kalanakas, dairydamasis Tripo. Pamatė gurkšnojantį kavą iš seržanto Laivlio termoso. — Tripai, apklausk keliautojus, žemėlapyje tiksliai pažymėk, kur jie buvo ir kada pastebėjo ugnį. Nueik į tą vietą ir nufotografuok, kas iš ten matosi. O paskui norėsiu išklausyti skambutį gaisrininkams.

			— Keliautojus jau apklausė, nežinau, kokia prasmė tai daryti dar kartą, — įsiterpė seržantas Laivlis. 

			Kalbėjo atsainiai, kaip visi per ilgai viename darbe užsisėdėję pareigūnai. Kalanaką seržantas erzino, bet tokių pareigūnų pasitaiko visur. Vos ne vos atsispyręs pagundai jį aprėkti, sutelkė dėmesį į užduotį.

			— Jei išsiaiškinsime, kada prasidėjo gaisras, žinosim, kada žudikas pasitraukė iš nusikaltimo vietos. Jei keliautojai pasakys, kokio aukščio buvo liepsnos, ir gal net prisimins jų spalvą, galėsime tiksliau nustatyti, kiek laiko degė ugnis, ir apklausti vietos gyventojus, ar tuo metu nepastebėjo anksčiau nematytų transporto priemonių. 

			— Kaip pasakys viršininkas, — burbtelėjo Laivlis, nė neslėpdamas paniekos. 

			— Kur šiąnakt nakvosim, pone? — paklausė Tripas, trypčiodamas vietoje ir kišdamas rankas dar giliau į kišenes. 

			Taip toli nuo civilizacijos, stingdančiame šaltyje net entuziastingasis konsteblis neatrodė toks linksmas kaip įprastai.

			— Paklausk vietos pareigūnų. Tikriausiai netoliese yra kur apsistoti. Perduok Salter, kad rytoj ryte važiuojam į morgą, o Barnsas tegul lieka čia, kol ekspertai baigs darbą. Kas dvi valandas norėsiu pranešimų iš visų trijų. 

			— O jei čia ne Elena Bakston? Tik veltui švaistysime laiką. 

			Kalanakas dėbtelėjo į Laivlį. 

			— Kad ir kas ten būtų, seržante, tą žmogų beveik neabejotinai nužudė, o tas, kas galvoja, jog padėti narplioti žmogžudystę tėra laiko švaistymas – tikras idiotas. Taigi, jei nesugebate pasakyti nieko protingo, geriau savo nuomonę pasilaikykite sau. 

		


		
			PENKTAS SKYRIUS

			Suskambo namų telefonas. Kingas atidžiai nužvelgė numerį ir tik tada pakėlė ragelį. Kodas buvo vietinis. 

			— Daktaras Kingas, — tarstelėjo. 

			— Sveiki, čia Šeila Klein iš Žmogiškųjų išteklių skyriaus. Manęs paprašė paskambinti ir pasiteirauti, kada galime tikėtis jus pamatyti darbe. Universiteto nuostatuose numatoma, kad nepasirodžius darbe ilgiau kaip tris dienas iš eilės reikalinga gydytojo pažyma. 

			Redžinaldas Kingas atsiduso. Negalėjo pakęsti tų siauraprotiškų taisyklėlių ir reglamentų, kurių privalėjo laikytis savo banaliame viešajame gyvenime. Ši moteris niekada nesuprastų, kad tam tikroms gyvenimo sritims reikia skirti kur kas daugiau dėmesio negu prastai apmokamam, niekieno nevertinamam betiksliam darbui.

			— Aš žinau savo darbo sutarties nuostatus.

			— Tai gal galėtumėte pasakyti, kada jus pamatysime arba gausime žinutę iš gydytojo?.. — nutęsė Šeila.

			Klausydamasis įkyraus jos zirzimo Kingas išsitraukė iš kišenės raktą. 

			— Po kelių dienų, — atsakė. — Galbūt savaitės. Virusas persimetė į krūtinę ir pasunkino astmą.

			— Varge, kaip siaubinga. Nepamirškite, kad taikome atvirų durų politiką. Jei prireiks ilgesnių atostogų, būtinai skambinkite. Neabejoju, vadovė supras. 

			Kingui dingtelėjo, kad Filosofijos fakulteto vadovė Edinburgo universitete tikrai nesupras. Bus tokia pat neišmanėlė kaip visada, o neišmanėliai niekada jo nesupranta. Ji nekreipia į jį dėmesio vien dėl to, kad jis nedirba akademinio darbo, o yra administracijos darbuotojas, kad baigė universitetą, kurio kvalifikacijų ji nesiteikia pripažinti, ir dėl to, kad nesistengia kopti karjeros laiptais naudodamasis draugystėmis. Tegul jam dar kurį laiką moka atlyginimą, kol skirs šiek tiek laiko sau. Profesorė Nataša Forž, jauniausia iš visų Edinburgo universiteto fakultetų vadovų, greičiausiai nė nepastebės, kad jo nėra. 

			Padėjęs ragelį išjungė telefoną. Nusileido dvylika pakopų į rūsį ir įjungęs šviesą stumtelėjo į šoną medinę plokštę, už kurios slypėjo rakto skylutė. Atrakinęs slaptas duris žengė vidun ir užlipo dvylika pakopų į viršų paraleliai įrengtais laiptais, paslėptais už gipso, plytų ir garsą sulaikančių medžiagų sluoksnio. Namo gale buvo slapta erdvė, be langų, skendinti tyloje, užmiršta laiko. Ir kupina grožio. Jis didžiavosi savimi, kaip dailiai išdažė sienas raminančiais pasteliniais atspalviais ir papuošė meno kūrinių reprodukcijomis, o kur dar švelniai skambanti klasikinė muzika. Tiksliai neišmatavęs namo išorės ir vidaus ploto, niekaip nesusivoktum, kad ši erdvė apskritai egzistuoja. Čia — jo sala. Kišdamas raktą į paskutines duris ėmė deklamuoti Džono Dono eiles. Didysis poetas teisus. Jis — ne sala, ir negali jaustis visavertis būdamas vienas. Dėl to vienai laimingai moteriai suteikė galimybę lydėti jį gyvenimo kelionėje. 

			Vos atvėrus duris ji ėmė klykti. 

			Elena Bakston, — jau mirusi, kaulai guli ant skrodimo stalo, o jos DNR dalelės, paverstos kompiuterio kodu, skrieja kibernetine erdve, kad mirtį būtų galima oficialiai patvirtinti, — klykė, kol užkimo.

			— Dantenos gražiai gyja, — tarė Kingas. 

			Kalbėjo švelniai. Didžiavosi savimi, kad nepraranda kantrybės, kad ir kiek ji rėktų. Su kita moterimi buvo ne taip. Kai ją atsivedė, ji draskėsi, kandžiojosi ir taip įspyrė jam į tarpkojį, kad visą savaitę vaikščiojo susirietęs iš skausmo. Su ja švelniai elgtis nereikėjo. Ji to nenusipelnė.

			— Pasau, paeis mae, — išstenėjo Elena, akys vėl pritvinko ašarų. 

			Jis suirzo, bet kuris vyras būtų suirzęs, tačiau suprato, kad nieko kita nereikia tikėtis, kurį laiką ji bus nedėkinga. Kol galų gale suvoks, kaip jai pasisekė. 

			— Po savaitės dantenos pakankamai sugis, todėl galėsime įdėti protezus, o tada pradėsime kalbos terapiją. Procesas lėtas, bet tu — gabi moteris. Dabar reikia suleisti dar vieną dozę antibiotikų ir steroidų. Prašau, nesimuistyk. Aš tik noriu, kad greičiau pagytum. 

			Elena ėmė nevalingai drebėti, ir nors kūnas purtėsi, ant kulkšnių bei riešų užmauti metaliniai antrankiai, taip pat nuo jų nusidriekusios trumpos grandinės, kuriomis buvo prikaustyta prie lovos, beveik nekrustelėjo. Kingas išsitraukė du švirkštus. Prisilietė pagarbiai, nė už ką nenorėtų be reikalo suteikti skausmo. Ji dar nesupranta, galvoja, kad bet kurią akimirką nutiks taip, kaip ir jos antrininkei. Gaila, kad tą moterį reikėjo nužudyti Elenai matant, bet, kita vertus, tai padės jai mokytis. Elena privalo įsikalti į galvą, kad jis geba būti ir griežtas. Kiekvienam mokiniui reikia tiek parodyti rimbą, tiek pasiūlyti meduolį. Mokytojas prastų rezultatų nepakęs, o tai žinodama ji stengsis kur kas labiau.

			Baltu, švelniu it šilkas delnu perbraukė Elenai per ranką. Pajutusi jo odą ant savosios ji suvirpėjo, bet neprašė liautis. Galbūt šią pamoką jau išmoko. Juk dėl to ją ir išsirinko. Mėnesių mėnesius pasislėpęs stebėjo, laukė, gėrė į save jos dienas ir naktis. Stengėsi sužinoti kuo daugiau. Nuoširdžiai, atsidavęs atliko tyrimą (ne taip aplaidžiai, kaip šiais laikais leidžia universitetai), kol šis pagaliau atnešė vaisių. Elena tobula. Geba prisitaikyti. Greita. Dėmesio neblaško nei vyras, nei vaikai. Kartą matė, kaip ji šeštą vakaro parsivežė iš biuro krūvą dokumentų ir dirbo visą naktį, padedama tik kofeino, o kitą rytą nužygiavo į teismą taip, lyg būtų išmiegojusi dešimt valandų. Vėliau nuėjo į sporto klubą ir sportavo, kol kūne atslūgo įtampa. Jai niekada nebūna per sunku. Ji pasiryžusi pasiekti savo tikslą, kaip ir jis. Ir nuolat tobulėja. 

			Kaip ironiška pagalvoti, ką išsirinko tapti jos antrininke. Ir norėdamas nebūtų radęs didesnės Elenos priešingybės. Tačiau tereikėjo, kad moteris būtų maždaug to paties amžiaus, ūgio ir sudėjimo. Ji buvo prostitutė, liesa kaip pagalys — greičiausiai jau daug metų vartojo narkotikus — ir vos sakinį surezgė. Tokios atsikratyti buvo lengva. Žinoma, galėjo elgtis švelniau, bet ji visai nenorėjo klausytis, jam bandant paaiškinti, jog pasiaukodama padarys jam didelę paslaugą ir padės gauti tobulą partnerę.

			Net nepaklausė moters vardo. Nuo šiol ji per amžius bus dingusioji Elena Bakston. Na, o tikroji Elena Bakston jau ištrinta iš gyvųjų pasaulio, todėl visa savo esybe priklauso vien jam. 

			— Galėčiau duoti tau naują vardą, — pasiūlė Kingas. — Gal lengviau prisitaikytum prie naujo gyvenimo. Mintyse sudaryk sąrašą, tada pasiūlyk tris ar keturis variantus. Gali paaiškinti, kodėl pasirinkai būtent tokius, o aš išsirinksiu maloniausią. Taip sutvirtinsim savo santykius.

			— Tu bepotis, — sukuždėjo ji, Kingui traukiant iš venos adatą. 

			— Negražu taip kalbėti. Bet tu nusiminusi, tad šį kartą atleisiu.

			— Ką paaei meginai? 

			— Dėl jos nesirūpink. Jos auka atpirko iššvaistytą gyvenimą. 

			Elena spoksojo į kampą, kur jis buvo kruopščiai patiesęs plastiko paguldyti antrininkės kūnui. Kingas išsinuomojo seną automobilį ne itin geros reputacijos agentūroje, nes buvo tikras, kad ten niekas nenorės turėti reikalų su policija. Laikė garaže toli nuo namų. Vieną vakarą nuvažiavo į Glazgą, paėmė merginą, kuri laukė klientų įprastoje vietoje, — jau anksčiau keliskart buvo ten nuvažiavęs išsirinkti tinkamiausios. Paskui truputį su ja pasivažinėjęs po gatves rado nuošalų kampelį, kur ji galėtų užsidirbti pinigų. Spausdamas jai prie veido chloroforme išmirkytą skudurą, pagalvojo, kokia juokinga mintis. Užsidirbti. Šiais laikais moterys mano, jog norint užsidirbti nereikia nė piršto pajudinti, o vyrai gyvena vien tam, jog dalintų pinigus, joms tereikia apsimauti trumpą sijonuką ir raudonai išsipaišyti burną. Apgailėtina. Ir už tai, kad kiš jam į kelnes savo purviną liežuvį, dar norėjo trisdešimties svarų. Gerai pagalvojus, jis tik apvalė pasaulį. Galbūt paslėpęs sąmonės netekusią prostitutę po brezentu ir išsivežęs toli nuo kito kliento, užkirto kelią plisti kokiai siaubingai ligai. 

			Nunešti ją į slaptąjį kambarį buvo nežmoniškai sunku. Kai sugalvojo įrengti slėptuvę, į kurią patenkama nulipus laiptais žemyn ir vėl pakilus aukštyn, atrodė genialu. Bet iš tiesų buvo ir trūkumų. Keliskart smarkiai trinktelėjo jos galvą į laiptus, aišku, nieko čia tokio. Laikė suvyniotą į plastiką, bet paliko tarpelį kvėpuoti. Uždusinti neplanavo. Elenai nepatiko, kai pamatė kitą moterį. Iš to, kaip išpūtė akis ir virpėdama mažučiais gurkšneliais traukė į plaučius orą, spėjo, kad truputuką pavydi. Kaip jai šovė į galvą, kad jis norėtų dalintis jų bendru gyvenimu su tokia purvina, žema būtybe? 

			Kingas palaukė, kol moteris atgaus sąmonę, nes norėjo smulkiai išklausinėti, ar buvo susilaužiusi kaulų. Kaulų lūžiai labai iškalbingi. Gydami kaulai sustorėja, tad gali padėti nustatyti tapatybę, net jei DNR pėdsakai sunaikinti. Moteris buvo neįtikėtinai atvira. Užteko pažadėti, kad paliks gyvą, jei suteiks norimą informaciją. 

			Laimei, jaudintis nebuvo ko. Ji tebuvo kartą susilaužiusi pirštą tarp mašinos durelių ir išsinarinusi petį, bet to nesimatys. Kur kas svarbiau, kad jos ranka būtų sulaužyta virš alkūnės, ten, kur Elenai įskilo kaulas, paauglystėje nukritus nuo dviračio. Jei tą kaulą paliktų neliestą, kruopštus patologas galėtų niekais paversti visą jo darbą. 

			Sužinojęs visa, ko reikėjo, Kingas liepė Elenai žiūrėti ir nenusisukti. Kai užsidėjo apsauginius akinius, prostitutė iš pradžių žvelgė smalsiai. Bet jam užsimovus gumines pirštines ir veido kaukę ėmė melsti pasigailėti. Elena pagaliau nutilo. O kai paėmė į rankas beisbolo lazdą — na, tada viskas pasikeitė. Ką tas kelias minutes darė Elena, jis neatsimena. Pirmą kartą gyvenime patyrė keistą pojūtį, vadinamą tuneliniu regėjimu. Net kvapą atėmė. Nebematė nieko, išskyrus tiesiai prieš save klykiantį, verkšlenantį, besiseilėjantį, sriūbaujantį gyvą kūną. Dėmesio neblaškė net periferinė rega. Negirdėjo nieko, išskyrus laukinį klykavimą. Dar niekada gyvenime nebuvo taip susikaupęs.

			Tada prabudo — tarsi iš miego — ir suvokė, jog stovi prieš prostitutės kūną, rankoje suspaudęs lazdą. Širdis daužėsi lyg po maratono. Tikras adrenalino antplūdis. Kurį laiką nieko negirdėjo, tačiau netrukus ausis pasiekė Elenos kūkčiojimas. Iš prostitutės veido beveik nieko nebeliko, kaip ir planavo. Reikėjo išmušti visus dantis ir taip sumaitoti žandikaulį, kad tapatybės nustatyti nepavyktų net rentgenu. Tik nesitikėjo šitaip prarasti saiką. Staiga susigėdo, kad pažvelgęs į savo darbą pajuto tokį pasigėrėjimą. Mėlynės ant kaklo ir krūtų, tikriausiai ir ant pilvo bei kojų — nepažiūrėjo, nes nenorėjo liesti drabužių, kuriuose tikrai knibždėte knibžda parazitų. Jis nesusivaldė, nėra kuo didžiuotis. Bet argi nenusipelno išsilieti? O geriau išsilieti ant jos, negu ant Elenos. Juk nė kiek netroško apgadinti savo laimikio. 

			Kingas nuvijo prisiminimus ir pažvelgė į moterį, kurios tapatybę pasisavino mirusi prostitutė. 

			— Kaip sekasi su įrašais? Tikriausiai džiaugiesi, turėdama užsiėmimą. Žinau, prancūzų kalbą jau moki, tad pamaniau, kad rusų mokytis bus įdomiau. Kai vėl gebėsi normaliai kalbėti, paklausinėsiu, tada tikrai padarysi pažangą. 

			Spustelėjo garso aparatūros mygtuką — balsas ėmė diktuoti žodžius, nors Elena, rodos, neketino nei klausytis, nei kartoti. Švelniai it kūdikiui pabučiavęs jai į kaktą, Kingas pastatė šalia baltyminį kokteilį ir išėjo. 

		


		
			ŠEŠTAS SKYRIUS

			Skrodimo stalas atrodė kur kas patogesnis negu lova, kurioje naktį miegojo Kalanakas. Žinoma, kol ant jo nesukrovė to, kas liko, kaip įtariama, iš Elenos Bakston. Vakarą Kalanakas praleido nekaip. Mielai būtų atsipalaidavęs ir išgėręs raudonojo vyno, bet vienintelis viešbutyje buvęs vynas tiko tik dėti į nukainotų prekių lentyną, kad pradžiugintų kokį girtuoklį. Breimaras žavus miestelis, nors ir pernelyg turistinis. Tik viešbučių nedaug, o geresnieji jau pilni. Kadangi nebuvo vyno, teko tenkintis mirguliuojančiu senu televizoriumi ir sriuba. Pastaroji padarė įspūdį, nė neįsivaizdavo, kad sriubą apskritai įmanoma taip sugadinti. Na, ir dar pusėtinai gera kava. 

			Patologas Džontis Sparas dirbo tylėdamas. Detektyvas inspektorius džiaugėsi. Skrodimų jau buvo matęs tiek daug, kad reginys nė kiek netrikdė. Labiau trikdo patologai, kurie dedasi linksmuoliais ir plepa, žūtbūt norėdami pralinksminti aplinkinius. Sparas dirbo lėtai, bet lėtumas neerzino. Akivaizdu, jis niekada neskuba, nepameta galvos net ir sudėtingiausiose situacijose.

			— Auka — suaugusi moteris, sakyčiau, maždaug trisdešimties keturiasdešimties metų amžiaus, ūgis apie metras septyniasdešimt. 

			Kalanakas žvilgtelėjo į konsteblę Salter. Ji buvo jauna, bet patyrusi, ir neatrodė, kad reginys ją gąsdina. 

			— Ar jau išsiaiškinote, kuo padegta? — paklausė ji. 

			— Pirma reikės atlikti dar kelis kaulų tyrimus. Galbūt gaisrininkai rado ką nors naudingo. — Sparas kilstelėjo kaulo gabalėlį, kad detektyvas inspektorius galėtų apžiūrėti iš arčiau. — Ugnis buvo labai kaitri ir degė pernelyg ilgai, tad paimti DNR mėginių iš čiulpų nebepavyks. Kaukolė, žandikaulis ir viršutinė krūtinkaulio dalis pažeisti dar prieš padegant. Kaulai suskaldyti; spėju, daug kartų trenkta sunkiu, buku įrankiu. Tikriausiai smūgiai buvo gana galingi. 

			— Ar ji mirė nuo sumušimų? — paklausė Kalanakas. 

			— Lažinuosi, kad smūgiuota prieš mirtį. Tikriausiai mirė nuo smegenų pažeidimų. Bet minkštųjų audinių neliko, taigi nieko tiksliau pasakyti negaliu. Kadangi žudikas labai kruopščiai suplanavo, kaip atsikratyti kūno, manau, sumaitoti veidą po mirties nebuvo prasmės. 

			— Šunsnukis, — pratarė Salter. 

			— Taigi, — pritarė Sparas. — Pagal odontologo duomenis palyginsime rastus dantis su Elenos Bakston. Dalis jos dantų plombuoti, buvo ir keli protezai, tad patikrinti greičiausiai nebus sunku. 

			— Kada sužinosite? — paklausė Kalanakas. 

			Jis norėjo išeiti. Morgai keldavo klaustrofobiją, nepadėdavo nei ryškios šviesos, nei visu pajėgumu įjungti oro kondicionieriai. Jausdavosi kaip kalėjime, o kalėjimų jau buvo prisižiūrėjęs visam gyvenimui.

			— Galbūt jau rytoj. Ar dar būsite čia? 

			Kalanakas nė už ką nebūtų praleidęs dar vienos nakties tame klaikiame viešbutyje. 

			— Ne, grįšime į Edinburgą. Važiuojam apžiūrėti nusikaltimo vietos dienos šviesoje, paskui trauksime atgal. Paskambinsite, kai išsiaiškinsite daugiau? 

			Sparas linktelėjo, nusitraukė pirštinę ir ištiesė detektyvui ranką. Šis net sudrebėjo palietęs sausą, pudra apkibusią patologo odą. Tarsi mirtis būtų užkrečiama. 

			— Kokios naujienos iš nusikaltimo vietos? — vėl išvažiavus į kelią paklausė konsteblės Salter. 

			— Kol kas jokių. Bandžiau pasikalbėti su konstebliu Tripu, bet ryšys labai prastas. Jiedu su seržantu Laivliu pirmiausia norėjo apklausti gaisrą pastebėjusius vaikinus, bet kol nuvažiuosim, tikriausiai jau bus grįžę.

			— Ją nužudė ne ten, — pratarė Kalanakas. 

			— Manau, daryti išvadas dar anksti, — tyliai atsakė jaunoji konsteblė. 

			— Kam ją temptis taip toli? Nelogiška. Čia puiki vieta atsikratyti kūno, bet įgyvendinti fantazijas apie žmogžudystę visai nepatogu. Nuo moters dingimo iki vakar dienos, kai rastas lavonas, praėjo daug laiko, jį žudikas su auka praleido kitur. O šią vietą tikriausiai išsirinko prieš kelias savaites, gal net mėnesius. 

			Po valandos tolumoje vėl pasirodė trobelė. Teismo medicinos ekspertai šūkavo vienas kitam, veidai švytėjo iš susijaudinimo. Kalanakas iššoko iš mašinos, konsteblei nė nespėjus pakelti rankinio stabdžio. 

			— Kas nutiko? — paklausė pirmo sutikto pareigūno.

			— Šunys atrado nusikaltimo įrankį, buvo užverstas akmenimis.

			Tolumoje keli kinologai patenkinti plojo vienas kitam per petį. 

			Pirštų atspaudų nebus, pagalvojo Kalanakas. Žudikas, kuris taip kruopščiai pasirinko vietą kūnui sunaikinti, tokių akivaizdžių įkalčių tikrai nepaliko. 

			— Geros naujienos, ar ne, pone? — už nugaros šūktelėjo Tripas.

			— Pasakok, ką išsiaiškinai, — atkirto Kalanakas. 

			Tripo šypsena išblėso. Nuleido akis į užrašų knygelę. 

			— Liudininkai sakė tą patį, kaip ir pirmą kartą duodami parodymus. Oliveris Dikonas ir Tomas Šelis, abu maždaug dvidešimties, ėjo pėsčiomis apie tris valandas, o pasiekę maršruto pusiaukelę išvydo liepsną iš... — Tripas apsidairė ir, pastebėjęs reikiamą viršukalnę, bedė pirštu. — Iš ten. Vaikinai turėjo žiūronus ir telefonais padarė nuotraukų, bet matyti tik nedidelė oranžinė dėmė. Maršrutą pažymėjau žemėlapyje.

			Kalanakas linktelėjo. 

			— Šįvakar važiuojam atgal Edinburgą, — pareiškė. — Jei skirsiu jums dar daugiau viršvalandžių, mane išmes iš darbo nespėjus nė grįžti. 

			Po dviejų valandų jie jau brovėsi pro miesto spūstis.

			— Kas nors negerai, pone? — prie namų išleidęs konsteblę Salter, nedrąsiai paklausė Tripas.

			— Kažkas negerai, — atsakė Kalanakas. — Bet dar nežinau kas. 

			— Jei paaiškės, kad ten Elena Bakston, bylą perimsime mes, tiesa? 

			— Vos tik gausiu vyriausiojo detektyvo inspektoriaus leidimą. Nuvežk mane į darbą.

			Žmogžudysčių skyrius buvo beveik tuščias. Kalanakui patikdavo darbe likti vienam. Tada galėdavo susikaupti ir dirbti neblaškomas trankomų durų, šnypščiančių, gargaliuojančių gėrimų automatų bei nuolatinio šurmulio. Tyloje viskas paprasčiau. Be to, kuo ilgiau liks darbe, tuo ilgiau nereikės grįžti į savo butą. Nes kai tik pirmą kartą atrakins buto duris, nebegalės apsimetinėti, jog visai tai sapnas, ir turės susitaikyti, kad nuo šiol tikrai dirbs ir gyvens Škotijoje. Kalanakas ilgėjosi Prancūzijos. Šalies kultūra buvo įsismelkusi iki pat kaulų. Nors anglų kalbą mokėjo puikiai, o tėvas buvo škotas, jis vis tiek negalėjo paprasčiausiai imti ir pamiršti šalies, kurioje praleido visą gyvenimą, išskyrus tik pirmuosius ketverius metus. Ir nors iš Prancūzijos išvyko užgriuvus bėdoms, prisiminimų apie Lioną netemdė niekas. 

			Atidaręs vieną dėžę ėmė versti daiktus į stalčius.

			— Na, tai kaip, ar dėl kelionės į Kerngormą buvo verta klausytis tiek bambėjimo? — pasigirdo balsas iš tarpdurio. 

			Kalanakas net pašoko ir išmetė ant grindų aplanką. Inspektorė Terner nusijuokė. 

			— Atleisk, nenorėjau išgąsdinti. Pasirodo, Interpolo agentus nesunku pričiupti iš pasalų. 

			Detektyvas pakėlė aplanką ir susiraukęs išlygino dokumentus. 

			— Inspektore Terner, maniau, visi jau seniai išėjo. — Žvilgtelėjo į laikrodį. — Jau beveik pirma valanda ryto. 

			— Tvarkyti popierius — tiksliau, tą darbą atidėlioti — geriausia naktį. Tada niekas nestovi už nugaros ir nesikabinėja. Be to, tiek pradirbau naktinėje pamainoje, kad smegenys nebeskiria šviesos nuo tamsos, — pareiškė ji. — O ką tu veiki? 

			— Pamaniau, bent daiktus išsikrausiu, kol dar neatleido, — atsakė jis. 

			Ji šyptelėjo. 

			— Kabinete turiu viskio. Galime vienu metu atšvęsti ir tavo atvykimą, ir išvykimą. 

			Kalanakas viena ranka suspaudė nosies galiuką ir lėtai įkvėpė. Nejučia net sugriežė dantimis, sukdamas galvą, kaip suformuluoti sakinį, kad jos neįžeistų.

			— Nesijaudink, — pirmoji prabilo Ava. — Turbūt per pastarąsias kelias dienas nusivarei nuo kojų. Gal kitą kartą. 

			— Tiesiog nemanau, kad taip bendrauti darbe protinga. Reikėtų palaikyti dalykinius santykius. 

			— Jokių problemų, — nusišypsojo ji. — Nebijok, dirbi nepriekaištingai. Manau, daiktus galėsi susitvarkyti ir ryte. 

			Kalanakas persibraukė ranka plaukus ir pamankštino kaklą.

			— Klausyk, tu teisi, man iš tiesų nepakenktų išgerti. 

			— Ne, manau, teisus tu. Nėra ko čia sėdėti pirmą nakties. Einu namo. Matau, pailsėti nepakenktų ir tau. Labanakt. 

			Ir švelniai truktelėjusi uždarė duris. Jis tyliai nusikeikė. Elgėsi kaip tikras stuobrys. Metas grįžti namo ir pagaliau susitaikyti, kad gyvenimas nestovi vietoje. Praeityje negali likti ir jis.

		


		
			SEPTINTAS SKYRIUS

			Kraustytis į Edinburgą Lukas Kalanakas nusprendė dėl to, kad iš visų Škotijos miestų šis labiausiai priminė Lioną. Nors Edinburgas didelis ir ekonomiškai stiprus, vis dėlto kažkuo panašus į mažą miestelį, o gyventojai gerai išmano vietos istoriją ir ja didžiuojasi. Jam patiko puikiai suderinta senovinė ir modernioji architektūra, visuomenė, kuri lengvai priima skirtingas rases bei kultūras, tačiau nepraranda savo šaknų. Kalanakui dingtelėjo, kad jei nuolat nepūstų toks geliantis vėjas, miestas būtų tobulas. Butą išsinuomojo Olbanio gatvėje. Prieš šimtą metų šiuose prašmatniuose keturaukščiuose kotedžuose greičiausiai gyveno miesto grietinėlė, tačiau dabar čia buriasi vien nuolat į darbą panirę verslininkai ir įvairių sričių profesionalai, kurie su kaimynais susitinka tik laiptinėje. Ir nors jų gyvenimas bėga visai šalia, ištaria jiems vos vieną kitą žodį arba tik kilsteli antakį. Kalanaką erzino toks atsainus kaimynų bendravimas — jie prarasdavo daug gerų progų pasidalinti informacija. Štai kodėl lavonus randa tik pradėjus sklisti nepakeliamam dvokui, o smurtautojai šeimose savo auką nuolat kankina ir lieka nenubausti. Jei kaimynai draugiški, policininkams kur kas lengviau.

			Grįžęs įsipylė taurę raudonojo vyno ir paėmė knygą. Skaityti, kol užmigs, įprato jau seniai. Tik taip pavykdavo pamiršti darbą. Tačiau šįvakar niekaip negalėjo susikaupti. Kiekviename puslapyje matė vien atšiaurius, nesvetingus Kerngormo kalnus. Artėja žiema, o padavėjas Breimare sakė, kad vos pasirodys pirmasis sniegas, į miestelį prigužės slidininkų ir snieglentininkų. Greičiausiai po kelių savaičių, gruodį, kalnuose tikrai pasnigs. Vasarą ten nemažai žygeivių, bet dabar jau gerokai per šalta — žvarbūs vėjai ir lietus neatgrasė tik ištvermingiausiųjų. Vadinasi, žudikas nepriekaištingai suplanavo, kada kalnuose žmonių bus mažiausia. Arba jam neįtikėtinai pasisekė. 

			Kalanakas prabudo anksti. Nuėjęs į virtuvę suvokė, kad neturi maisto. Ilgesingai prisiminė kavinukę ant kampo prie namų Lione, kur rytais valgydavo šviežius ragelius ir skaitydavo prancūziškus laikraščius. Tačiau dabar teko eiti į vienintelę tokiu metu atidarytą parduotuvę — sveiko maisto krautuvėlę Brotono gatvėje. Įžengus pardavėjai taip maloniai pasveikino, kad jis net nustebo. Nusipirko džiovintų vaisių, jogurto ir juodos duonos. 

			Pusryčiaudamas įsijungė kompiuterį, svarstydamas, ką ras pašto dėžutėje. Asmeniniai laiškai kaupėsi jau visą savaitę, kilo pagunda juos ištrinti nė neperskaičius. Rado kelis iš Interpolo administracijos, prašė naujo adreso dokumentams, nieko svarbaus. Taip pat kelis priminimus apie renginius Lione, kuriuose tikrai būtų apsilankęs — vyno festivalį, sporto varžybas, naujo restorano atidarymą. Liūdnai peržvelgęs paspaudė „trinti“. Daugiausia pašto dėžutėje buvo niekuo neypatingų menkniekių, bet tarp pasiūlymo prenumeruoti vyno mėgėjų grupės naujienas ir naujienlaikraščio iš kadaise lankyto sporto klubo netikėtai pastebėjo dar kai ką. Pranešimą, kad jo laiškas nepasiekė mamos elektroninio pašto. Vadinasi, ji ne tik liovėsi atkakliai jį ignoruoti, bet ir pakeitė pašto adresą, kaip ir mobiliojo numerį. Paprastus laiškus grąžindavo neatplėšusi, namų telefonu neatsiliepdavo. Kalanakas nusviedė pusryčių likučius į šiukšliadėžę ir užtrenkė kompiuterį, tačiau iškart subarė save, kad taip susierzino. Pyktis nieko nepakeis. Jis čia, ir viskas. Dabar reikia galvoti apie Eleną Bakston. Visa kita nesvarbu. Negalima susigadinti naujo gyvenimo. Juk jau pradėjo nekaip — vakar įžeidė inspektorę Terner. Protingiausia būtų klaidą kuo greičiau ištaisyti. Be to, reikia susitvarkyti kabinetą. Išsinėrė iš treningų, apsimovė kelnes bei apsivilko marškinius ir išvažiavo į nuovadą. 

			Vos atėjęs prie kabineto durų rado Tripą. Šis atrodė pailsėjęs ir energingas. Tokio amžiaus žmonės turi didelį privalumą — jie atsparūs tiek stresui, tiek miego trūkumui. Akimirką net kilo pagunda išsiųsti jį atgal į Breimarą. Bet būtų negražu. Laimei, seržantas Laivlis prie kabineto nelaukė. 

			— Detektyvas seržantas Laivlis nori su jumis pasišnekėti, pone. 

			Kalanakas pavartė akimis. 

			— Pagalvojau, — tęsė Tripas, — turėdamas omeny, ką sužinojome Breimare, šiandien tikriausiai norėsite apsilankyti Elenos Bakston bute, tad susitariau po pietų. Ant stalo palikau jos buvusio vyro numerį. 

			Vadinasi, Tripas netinginiavo. Kalanakas slapčia susigėdo, kad norėjo išsiųsti jį atgal į kalnus. Jaunasis konsteblis net nesibaimino pasirodyti pernelyg entuziastingas. Tokių policininkų reta. 

			— Ačiū. Kur seržantas?

			— Pasitarimų salėje. Gal pakviesti? 

			— Ne, einam pas jį. Pakeliui pasiimsim kavos. 

			Artėjant prie pasitarimų salės, Kalanakas suprato, kad neklydo — kolegos iš tiesų jį apkalba. Durys buvo paliktos atdaros, visai nesirūpinant, kad kas nors nugirs, o viduje griaudėjo Laivlio balsas. 

			— Kaip, po velnių, jis taip ėmė ir iškart tapo detektyvu inspektorium? Labai norėčiau sužinoti. Galima pamanyti, kad nėra kitų kandidatų! Ir dar kaip yra, ir jie visi pažįsta miestą bei žmones. Girdėjau, kažkokiam šunsnukiui reikėjo pabučiuoti šimtą subinių, kad jį čia įkištų. O vos spėjęs įžengti pro duris ištempė mus iš darbo ir išvažiavo kištis į svetimą tyrimą. 

			— Baikit, seržante. Jam tik rūpi auka, — įsiterpė moteriškas balsas. 

			Kalanakas tik po akimirkos suprato, kad tai konsteblė Salter. Tripas narsiai puolė į priekį, norėdamas įžengti pirmas ir pokalbį nutraukti, bet Kalanakas užkirto jam kelią. 

			— Tegu kalba, Tripai.

			— Bet, pone... — pradėjo šis, ir jį pertraukė Laivlio balsas. 

			— Na gerai, Salter, pasakyk, ką apie jį galvoji. Manai, vien dėl to, kad atėjo iš Interpolo, jis kažkoks genijus? Tai kam tada atsikraustė čia? Gal šaunusis detektyvas inspektorius Interpole susimovė ir nusprendė, kad čia bus lengviau? 

			Kalanakas koja paspyrė duris, įžengė vidun ir trinktelėdamas pastatė ant stalo kavos puodelį. 

			— Norėjot su manim pasišnekėti, seržante. Turit naujienų? — ir įsmeigė akis į Laivlį, nekreipdamas dėmesio į kitus. 

			— Ant beisbolo lazdos rado kraujo, o tolėliau dantį ir minkštųjų audinių. Iš abiejų paimti DNR mėginiai, abu Elenos Bakston. Dingusio asmens byla nuo šiol laikoma žmogžudyste. Patologo ataskaita ateis šiandien. Ir vyriausiasis inspektorius nori su jumis pasišnekėti. 

			— Salter, paruošk lentą. Sukabink žemėlapius, nuotraukas, teismo ekspertizės duomenis — viską, ką turim, — paliepė jis, jau sukdamas prie durų. 

			— Byla dar ne mūsų, inspektoriau, — šūktelėjo Laivlis. 

			— Tuoj bus. O jeigu nenorite jos imtis, prašymą atleisti palikite ant mano stalo, — atkirto. 

			Laivlis pašoko ant kojų. Kalanakas žinojo, kad reikėtų išeiti ir palaukti, kol seržantas atvės, bet nuo nugirsto pokalbio vis dar virė kraujas. 

			— Nori manęs atsikratyti, ką, drauguži? Nė neabejoju, nes aš žinau, ko prisidirbai. Gal pasakyti, ką su tokiais darom Škotijoj? Toms prakeiktoms varlėms gal ir atrodo nieko tokio... 

			Laivlis žengė artyn ir bakstelėjo pirštu Kalanakui į petį. Bet daugiau nieko pasakyti nespėjo. Kalanakas taip jį pastūmė, kad nuskriejo tiesiai į kitų pareigūnų rankas, laimė, šie jį sulaikė, antraip būtų susilaužęs stuburgalį. Laivlis nusijuokė, matyt, nenorėdamas pasirodyti susigėdęs. Juokas nemaloniai nuaidėjo per visą patalpą. 

			— Geriau pasistenkite sutramdyti savo ugningą būdą, detektyve inspektoriau, — išsiviepė. — Prisidarysit bėdų. Nors, aišku, jūs pripratęs... 

			Kalanakas žengė link Laivlio ir aplink jį susibūrusios grupelės. Rankos niežėjo vožti tiesiai į išsišiepusį snukį. Taip sukando dantis, kad burnoje pajuto kraują. 

			— Pone, jūsų laukia vyriausiasis detektyvas inspektorius Begbis, — neužtikrintai pratarė Tripas.

			 Laimei, įtampa iškart nuslūgo. Laivlis daugiau jo neprovokuos. Jau pasakė, ką norėjo, o po darbo tikrai dar ne kartą pakartos bičiuliams kokiame bare. Tripas čiupo Kalanako dokumentus, kavą ir atidarė duris. 

			Inspektorius nudrožė tokiais didžiuliais žingsniais, kad Tripas kone bėgo paskui. 

			— Seržantui Laivliui visada sunku su naujokais. Be to, senasis inspektorius buvo geras jo draugas. Nekreipkite dėmesio, — išbėrė. 

			— Jei norėsiu tavo nuomonės, paprašysiu. O dabar eik pas Salter ir paruoškit lentas. Tyrimas turi vykti tvarkingai, niekam neblaškant dėmesio.

			Kaip ir tikėjosi, susitikimas su detektyvu vyriausiuoju inspektoriumi Begbiu sunkte išsunkė. Begbiui jau nedaug liko iki pensijos, jis priklausė senajai policininkų kartai. Interpole kalbėtis su viršininkais Kalanakui būdavo lengva, jie pasitikėdavo jo sprendimais, nes puikiai jį pažinojo, patys matė, kaip kilo karjeros laiptais. O čia, kaip jam vis primindavo, dar reikia parodyti, ką sugeba. Inspektorius Begbis kalbėjo lyg su neklusniu vaiku. Tačiau iš tiesų detektyvą erzino kas kita: nežinojo, kaip viršininką įtikinti, kad privalo perimti bylą, nes neturėjo jokių įrodymų, jog Bakston nužudyta Edinburge. Tiesiog taip kuždėjo nuojauta. Bet tą sakyti atrodė banalu ir kvaila. Vis dėlto galų gale Begbis sutiko, na, iš dalies. Kalanakui leido apsilankyti aukos bute, pasikalbėti su liudininkais ir surinkus visą informaciją įtikinamai paaiškinti, kodėl tyrimui turėtų vadovauti jis. Ne kažin kas, irzliai pagalvojo, bet šiokia tokia pradžia.

			Elena Bakston gyveno viename geriausių miesto rajonų, garsiojoje Albin Pleiso gatvėje, nepriekaištingai tvarkingame bute su vaizdu į Karalienės gatvės sodus. Interjeras skoningas, o kad šeimininkės nėra, matėsi tik iš negausiai baldus nuklojusių dulkių. Akivaizdu, ji savo gyvenimą leisdavo ne namuose. Be to, visada elgdavosi profesionaliai ir pasiekdavo sau išsikeltus reikalavimus. Požymių, kad butas iš tiesų gyvenamas, buvo tik kabinete, kur ji dirbdavo — dvi knygos ištrauktos iš lentynos ir paliktos ant rašomojo stalo. Abi storos kaip plytos, apie sutarčių teisę. Reikės pažiūrėti, kokias bylas nagrinėjo prieš pradingdama, tačiau vargu ar tokia sausa teisės sritis galėtų išprovokuoti žiaurų nusikaltimą. 

			Kalanakas atsisėdo ant didžiulio odinio krėslo ir atsilošė. Nebuvo patogu. Atlošas galvai nenusidėvėjęs. Elena savo darbo kambaryje nesvajodavo apie gyvenimą. Kai palinko priekin pažiūrėti, ką ras stalčiuose, pagalvėlė po apačia šiek tiek pasislinko. Taip, dabar suprato. Štai kaip ji nuolat sėdėdavo — palinkusi į priekį, palenkusi galvą ties knyga ar bylos santrauka. Nuolat dirbdama, susikaupusi. Stalčiai tokie pat tvarkingi kaip ir stalas. Laikiklyje gulėjo „Montblanc“ parkeris, plastikinėje dėžutėje — ryškiaspalviai žymekliai. Pusiau sunaudota dėžutė vaistų nuo galvos skausmo tvarkingai uždaryta. Po lygia ir švelnia juodo stiklo prespapjė padėta krūvelė sąskaitų ir laiškų. Jis ištiesė ranką ir palietė prespapjė, įsivaizduodamas, kad ir Elena taip darydavo — skaitydama arba kalbėdama telefonu jausdavo delnu šaltą, lygų paviršių. Prespapjė buvo paprasta, daili ir puikiai atliko savo funkciją. Kaip ir pati Elena Bakston. Jai patiko tvarka ir rutina. Dingtelėjo, kad bute kai ko trūksta — asmeninių daiktų. Nebuvo nė vienos nuotraukos. Nė vieno augalo. Nė vieno gyvo daikto, kuriam reikėtų skirti dėmesio ar pastangų. Šaldiklis pilnas sveiko naminio maisto pakuočių patogiomis porcijomis vienam žmogui. Visame bute nė lašelio žmogiškos šilumos.

			Inspektorius įžengė į miegamąjį. Patalynės ant lovos nebuvo, teismo ekspertizės komanda paėmė ištirti, ar nėra ne jos DNR pėdsakų arba lytinio akto požymių. Bet rasta tik Elenos DNR. Stalčiuose keli kosmetikos produktai, spintelėje vos du kvepalų buteliukai. Atidaręs spintos duris išvydo dvi eiles batų — pusė darbui, pusė sportui. Ironiška, kad moteris, kuri taip mėgo tvarką ir švarą, gyvenimą baigė apsupta chaoso ir skausmo. Kažin, kada ji suprato, kad kažkas negerai? Galbūt vos išėjusi iš sporto salės. Ar ją sekė, o gal laukė prie namų? Bakston buvo sportiška ir stipri. Jei nesučiupo iš pasalų, tikriausiai reikėjo nemažai grumtis. Bet grumtynių požymių čia nebuvo. 

			Galų gale tarp tvarkingai sulankstytų megztinių rado, ko taip trūko. Nuo viršutinės lentynos žemyn žvelgė nutrintas meškiukas, tikriausiai kadaise labai mylėtas, pernelyg brangus, kad būtų nukišusi jį į dėžę su kitais vaikiškais daiktais. Apsirengdama ir nusirengdama Elena kasdien žiūrėdavo į jį. Bent viena mažytė šilumos kibirkštėlė šaltuose, pernelyg tvarkinguose namuose. Jis uždarė spintos duris, kad nebematytų liūdno, ilgesingo meškiuko žvilgsnio. Žaislas žudiko nepadės rasti, o niūrios mintys apie netektį tyrimo į priekį nepastūmės. Bylas išspręsti galima tik remiantis mokslu, logika ir tyrimais. Elenos namuose daugiau nėra ko pamatyti. Kalanakas užrakino duris ir išėjo, apimtas palengvėjimo, kad pagaliau ištrūko iš to tylaus, sustingusio buto. 

			Paskambinęs buvusiam jos vyrui Rajanui taip pat nieko nepešė. Jis su buvusia žmona nebendravo daugiau kaip metus. Atėjus patologo ataskaitai, tą popietę apie Elenos Bakston mirtį pranešta jos motinai. Kalanakas džiaugėsi, kad to darbo nereikėjo atlikti jam. Kad ir kiek mokytumeisi, kad ir kiek turėtum patirties, tokią užduotį įvykdyti niekada nebūna lengva. Netrukus pateiktas ir pranešimas spaudai, kuriame dar kartą buvo paraginta visus ką nors žinančius nedelsiant susisiekti su policija. Kalanakas susirado Elenos draugę, kurios gimtadienyje ji apsilankė išėjusi iš sporto klubo, tačiau sužinojo, kad ši buvo veikiau ne draugė, o pažįstama. Jos eidavo į pilateso mankštą, kartu sportuodavo trečiadieniais ir penktadieniais, bet daugiau niekada nesusitikdavo. Pasak moters, Elena neminėjo turinti draugą, kita vertus, jos retai kalbėdavo apie tokius asmeniškus dalykus. Elena buvo gana uždara. Kolegos darbe pakartojo tą patį. Vadinasi, samprotavo Kalanakas, ji tikrai būtų pastebėjusi, jei kažkas ja domėtųsi, stebėtų, sektų. Be to, kadangi išmanė teisę, tikrai būtų žinojusi, kaip gauti teismo orderį. Nejaugi žudikas toks apdairus, kad jo nė karto nepamatė? 

			Elenos laiškai ir dienoraštis buvo saugomi nuovadoje kartu su kitais įrodymais. Kalanakas parsinešė visus popierius namo, nesitikėdamas rasti nieko, išskyrus įrašus apie susirinkimus, darbų sąrašus bei priminimus. Dingusių asmenų tyrimų komanda jau viską peržiūrėjo ir nerado nieko naudingo. Dienoraštis buvo A4 formato, po puslapį kiekvienai dienai, įrašai trumpi ir aiškūs. 

			Iki pagrobimo likus trims savaitėms Elena parašė: Susitikimas su vyriausiaisiais partneriais. Bylų statistika gera. Reikia didinti apmokestinamų valandų skaičių. Vadinasi, Bakston buvo archyvuotoja, bet ne verslininkė, nespausdavo iš klientų paskutinio skatiko. Tikra retenybė — geraširdė teisininkė. Pervertė likusius puslapius, iš kurių tesužinojo, kad ji buvo tvarkinga, profesionali darbuotoja, kruopščiai planuodavo kiekvieną dieną ir puikiai išnaudodavo savo laiką. 

			Dienoraščio puslapiuose apie dingusiąją neišsiaiškino nieko naujo, tačiau už aplanko rado užkištą atviruką, tikriausiai nuo senos draugės. Ši rašė, kad gimė mergaitė, pranešė kelias naujienas. Pasakojo, kad persikraustė į naują namą, kurį laiką žada nedirbti ir mėgautis motinyste, pajuokavo apie bendrą pažįstamą. Tikriausiai jos nebuvo susitikusios jau daug mėnesių, o gal ir metų. Atgalinis adresas Londone. Šalia rado pradėtą ir nebaigtą rašyti atsakymą. Šis prasidėjo taip, kaip jis ir tikėjosi, Elena pasveikino draugę, pagyrė kūdikio nuotrauką ir šio to paklausė apie naują namą. O tada prabilo apie kitus dalykus.

			Atleisk, nebuvau vakarėlyje pasveikinti, kad laukiesi, ko gero, į krikštynas atvažiuoti taip pat nepavyks. Labai spaudžia darbas. Tu visada kartoji, kad aš per daug rimta, manau, neklysti! Bet pasistengsiu netrukus atvykti. Gal nustebinsiu tave ir pasiimsiu atostogų, kaip siūlei. Nuo skyrybų nė karto nebuvau niekur išvažiavusi. Galbūt net susipažinsiu su kokiu vyruku. Kad ir koks jis būtų, vis tiek tau patiks labiau už Rajaną. Daugiau nebebūsiu tokia moksliukė.

			Kalanakas užsimerkė. Visos žmogžudystės siaubingos. Nebūna aplinkybių, kuriomis žmogaus gyvybę galima nutraukti tinkamai ar sąžiningai. Bet nužudyti Eleną Bakston buvo ypač žiauru. Ką jautė, kai suprato, jog ją pagrobė? Ar pagalvojo, koks ironiškas šis nebaigtas laiškas, svajonės apie atostogas ir naują draugą, o gal panika užgožė visas kitas mintis? Ar atrado stiprybės priešintis ir kovojo iš paskutiniųjų? Detektyvas paleido laišką iš rankų. Atsistojo, susikišęs rankas į kišenes ėmė žingsniuoti pirmyn atgal po savo mažytę svetainę ir staiga vienoje kišenėje užčiuopė Elenos Bakston prespapjė. Tarsi pati būtų į ją įšokusi. Ištraukė, nubraukė nuo nepriekaištingai lygaus paviršiaus prikibusį pūkelį ir bandė prisiminti, kada paėmė. Kaip jam šovė į galvą, kad taip elgtis derama? Bet atmintį lyg migla aptraukė. Tyliai, lėtai, lyg kas jį stebėtų, pakišo sunkią stiklinę prespapjė po pagalve.

		


		
			AŠTUNTAS SKYRIUS

			Kingas virė iš pykčio, kad Elena nesistengia. Dažniausiai neleisdavo sau taip žemintis ir vartoti keiksmažodžius, bet, paprastai kalbant, ji elgiasi kaip sumauta kalė. Bandė įdėti protezus, tačiau jam vos palietus dantenas pratrūko verkti ir zirzti, kad žaizdos maudžia. Tada ta pasigailėtina bjaurybė ėmė mosuoti galvą į šonus, kaip koks pasiutlige sergantis šuo, neleisdama baigti procedūros. Jis žinojo, kad teks išsiteplioti seilėmis, tad pasiruošė ir apsimovė gumines pirštines. Tačiau Elenai purtant galvą iš nosies nuvarvėjusios gleivės aptaškė jam visą veidą. Iš pasibjaurėjimo net supykino. 

			Akivaizdu, ji nesuvokia, į kokią padėtį pakliuvo. Na, jei nesimokys pati, išmokys jis. Truputį sudrausminti bus ne pro šalį. Juk nė nepadėkojo už baltyminius kokteilius. Kiek kartų reikėjo suspausti jai nosį ir pačiam supilti į burną. Laimei, netrukus susiprato, kad numarinti savęs badu nepavyks. 

			Darbo kambario stalčiuje Kingas susirado seną medinę liniuotę, šiek tiek pasvarstęs paėmė nešiojamąjį kompiuterį ir nulipo žemyn viešais laiptais, o tada vėl aukštyn slaptaisiais. Reikėtų išlyginti nedidelį įbrėžimą lentelėje, po kuria paslėpta rakto skylutė. Negalima apsileisti. Tik ne dabar, juk viskas taip puikiai einasi. 

			Kingui įžengus Elena susiraukė. Kaip nesukalbama paauglė, pamanė jis. Nieko, greitai praeis. Jei tik padės jai pergyventi šį nemalonų etapą, vėliau pati ateis į protą. Tylėdamas priėjo prie lovos. Neverta kalbinti. Tik vėl susipyks. Jeigu nori jai padėti, sudrausminti iš meilės, geriausia tai padaryti greitai, nesileidžiant į kalbas. Patikrino, ar antrankiai ir grandinės pakankamai įtempti, kad nesiblaškytų ir dar labiau nesižalotų. Elena stipriai užsimerkė ir dar stipriau suspaudė lūpas, tikriausiai manė, kad vėl bandys įdėti protezus. Na, dabar neliko jokių abejonių, kad vien meilikauti neužteks. Neišvengiamai reikia ją sudrausminti, bet jis niekuo nekaltas, nes to visai nenorėjo. Kalta ji pati.

			Kai smarkiau įtempė grandines, kojos išsiskėtė plačiau, ir ji vėl pratrūko klykti. Kingas nudžiugo, kad net isteriškai blaškantis grandinės ant rankų ir kojų puikiai laiko. Protingai padarė, taip kruopščiai išsirinkęs tramdymo priemones svečių kambariui. Iš džiaugsmo spigiai sukikeno. Elena kaipmat nustojo klykti ir išpūtė akis, lyg jam būtų išaugusi antra galva. 

			— Svečių kambarys, — sumurmėjo jis.

			Po akimirkos ji vėl bliovė kaip kūdikis. Nekalbėk su ja, patarė sau Kingas. Kol pamoka nebaigta, reikia tylėti. Tada ji ėmė maldauti. Jis numanė, kad taip bus. 

			— Pasau, pasau, nepievatauk. Įėk potezus. Būiu gea.

			Kingas lėtai pasukiojo galvą nuo vieno peties link kito — taip apgailėtinai verkšlendama tik be reikalo kelia įtampą. Šaltai pažvelgė jai į akis. Galėtų nuraminti, pasakyti, kad prievartauti neketina. Juk jis ne gyvulys. Prievartauja tik šlykštūs padugnės, kurie lytinių santykių negauna niekaip kitaip. Jei ji taip bijo išprievartavimo, jog iškart ėmė elgtis klusniai, gal reikėtų tuo pagąsdinti — savo repertuare turėtų dar vieną priemonę jai sutramdyti.

			— Ne sutramdyti, — sukuždėjo. — Mokyti. 

			— Velnias! — suriko. 

			Nejaugi vėl kalbasi su savimi? Tai ji išmušė iš pusiausvyros tomis kalbomis apie prievartavimą. Reikia susikaupti. Kingas paėmė liniuotę ir šmaukštelėjo jai per basą kairės kojos padą. Smarkiai. Lyg plykstelėtų švari balta šviesa. Kol pagaliau pasigirdo klyksmas, mintyse spėjo suskaičiuoti iki keturių — milijardai nervų galūnių ne iškart nunešė signalą į jos smegenis. Dabar jau galima prabilti. 

			— Užtruko ilgiau, nei tikėjausi, — tarė Kingas. — Vokiečiai šį metodą vadina Sohlenstreich. Išvertus pažodžiui reiškia „plakti padus“. Tai senovinė gerai ištobulinta drausminimo forma, naudojama daugybėje pasaulio kultūrų. Tėvas mane išmokė gana ankstyvame amžiuje. Buvo talentingas mokytojas. 

			Ir tvojo per kitą pėdą. Šįkart Elena žinojo, kas laukia, ir suriko liniuotei dar nė nepalietus pado. 

			— Metodas veiksmingas, nes sukelia didžiulį skausmą, tačiau beveik nepalieka žymių ar ilgalaikių sužeidimų. Stengsiuosi pėdos kaulų nesulaužyti, nors, žinoma, kartais pasitaiko ir nelaimių.

			Ir vėl tvojo liniuote. 

			— O dėl prievartavimo — nustok galvoti vien apie antrą galą. Aš ne padugnė, kad norėčiau tokių pasibjaurėtinų malonumų. 

			Jos klyksmas draskė ausis.

			— Jei tuoj pat nebaigsi triukšmauti, — kalbėjo jis, kiekvieną žodį palydėdamas smūgiu tai į vieną, tai į kitą padą, — nesiliausiu tavęs mušęs! 

			Vienuolika smūgių iš eilės. Tiek kartų smogti neplanavo. Tačiau ji susitvardė, išplėtusi akis spoksojo į jį, bet nebeklykė, tik tyliai verkė. Ir visa drebėjo. Jai šokas, bet netrukus atsigaus. Žmogaus kūnas atsparesnis už protą. 

			— Užduosiu kelis klausimus, noriu pažiūrėti, ar darai pažangą. Jei atsakysi teisingai, viskas baigsis ir galėsim vėl būti draugai. Ar leisi įdėti protezus? 

			Elena energingai palinksėjo.

			— Gerai. Ar gersi baltyminius koktelius nesispyriodama? 

			Ji vėl ėmė linkčioti. 

			— Kaip vokiškai vadinamas šis drausminimo būdas?

			Tyla. Jis vėl iškėlė liniuotę. 

			— Ne, ne, bandau pisiminti, bandau, — kimiai sušnibždėjo ji. 

			Net be protezų iš paskutiniųjų stengėsi kalbėti aiškiai, dėjosi stropia mokine.

			— Nesiklausei, ar ne, Elena? 

			Jis vėl tvojo per dešinį padą, rodos, visai nesmarkiai, bet ji taip suklykė, kad net suskaudo galvą. Galbūt jau sumuštose vietose skausmas aštresnis. 

			— Nagi, gerai pagalvok...

			— Neinau, negaliu galoti. Nebemusk, — sriūbavo ji. 

			— Sohlenstreich! — suriko Kingas, iš visų jėgų tvodamas per kairį padą. — Sohlenstreich, kartok su manim! 

			Smūgiai sekė vienas po kito, kol pametė skaičių, bet tada pagaliau įvyko stebuklas. Ji skandavo kartu su juo, dar ir dar kartą, sulig kiekvienu kirčiu per padus. Nebeverkė. Elena išmoko pamoką. Jį užplūdo beprotiškas džiaugsmas, kone euforija. Kai suvokė, kad iškovojo pergalę, kad buvo teisus, apėmė toks triumfas, kokio nebūtų nė įsivaizdavęs. Viduje net virpėjo iš susijaudinimo. Pirmasis etapas baigtas. Jis ją įveikė, priartino prie idealo ir kartu pavertė labiau priklausoma nuo jo.

			Nusviedė liniuotę į šalį ir prisėdo šalia.

			— Šaunuolė, — suburkavo į ausį, braukdamas plaukus nuo purvino, ašaromis ir prakaitu pasruvusio veido. — Tu mano mieloji, ar ne? Juk nebuvo sunku. Už klusnumą atlyginsiu, bet privalai elgtis drausmingai. Žinok, noriu tau tik geriausio. O dabar tęskime. 

			Pagaliau gali būti atlaidus. Atrakinęs nuėmė nuo kulkšnių antrankius ir švelniai ištiesė jos kojas ant lovos. Ji iškart prisitraukė jas prie krūtinės ir įsikando apatinę lūpą. 

			— Tik pažiūrėk, kaip dėl manęs stengiesi, netriukšmauji. Į kitą gėrimą įdėsiu vaistų nuo skausmo. Padės užmigti. 

			Tada atlaisvino grandines ant rankų, kad ji galėtų atsipalaiduoti.

			— Noriu kai ką parodyti. Manau, tau patiks. 

			Paėmęs kompiuterį padėjo ant kėdės ir pritraukė arčiau jos. Pats prisėdo ant lovos, kad ekraną matytų abu. Atidaręs aplanką surado vaizdo įrašą. Iš pradžių kažkas trakštelėjo, vaizdas buvo tamsus ir išplaukęs, bet netrukus išryškėjo, traškėjimas nutilo. Pasirodė didžiulis ekranas, apačioje kyšojo daugybė galvų. 

			— Kas cia? — sušnibždėjo. 

			Kingas nusišypsojo. Vadinasi, ji net pamiršo, kad skauda kojas. Bus nepakartojama. 

			— Palūkėk, — atsakė. — Pamatysi. 

			Vargonai užgrojo „Abide With Me“, ekranas įsižiebė. Kingas stebėjo Elenos išraišką. Jos motina sėdėjo pačiame priekyje, paslėpusi akis po juodais akiniais, prie burnos prispaudusi nosinaitę. Kamera lėtai judėjo į šonus, rodydama kelias eiles tamsiai apsirengusių žmonių. Dauguma sėdėjo nuleidę galvas, niekas nesikalbėjo. Elenos akyse sužibo ašaros.

			— Nesupantu, — išstenėjo.

			— Neapsimesk kvaila, — atkirto jis ir suspaudęs jai kairę ranką ėmė švelniai masažuoti. — Čia ceremonija tavo atminimui. Žinoma, kūno policija dar neatiduos. Kas žino, kiek laiko saugos tuos kaulus? Bet čia — tavo didinga pabaiga. Tavo penkiolika minučių šlovės. 

			— Nebenoiu iūrėti, — pratarė ji, sukdama galvą į šoną. 

			— O aš noriu, kad žiūrėtum. Primygtinai reikalauju. 

			Ji vėl atsisuko. Elena Bakston mokosi greitai. Juk dėl to ją ir išsirinko. 

			Jos šeima sėdėjo priekyje. Kingas žinojo kiekvieno šeimos nario vardą ir papasakojo po keletą smulkmenų apie asmeninį gyvenimą, kad Elena suprastų, kaip jis stengėsi kuo daugiau apie ją sužinoti. Tegul pasidžiaugia, kad skyrė jai tiek daug brangaus laiko. 

			Jos pusseserė Morina paskaitė iš Biblijos, tada sugrojo dar viena giesmę. Kingui nepažįstamas vyras pasakė labai gražią kalbą. Kalbėjo apie Eleną jaunystėje, nors klausantis net neatrodė, kad kalba apie ją. Vyras papasakojo apie kadaise prastai pasibaigusią išvyką slidinėti, sakė, kad Elena visuomet sunkiai dirbdavo, bet mėgdavo ir linksmintis, net pasidalino keletu asmeninių smulkmenų, kurių kitomis aplinkybėmis beveik niekas nebūtų sužinojęs. Lyg po mirties Elenos gyvenimas staiga būtų tapęs viešąja nuosavybe. Filmuodamas Kingas susierzino. Ceremonijoje buvo tiek žmonių, kad nebetilpo bažnyčioje — reikėjo pakabinti ekraną lauke. Dalyvavo nemažai policininkų.

			— Man pasirodė pernelyg sentimentalu, — pasibaigus pakomentavo jis.

			— Maiklas, — lyg per miegus pratarė Elena. 

			Kingas šiurkščiai įžnybė jai į ranką. 

			— Kas jis?

			— Mano daugas iš teisės mokyklos, — atsakė Elena. — Jau seniai nebendaujame. Jis išsikaustė į Niujoką. 

			Jos akys vėl paplūdo ašaromis. Kingas piktai dėbtelėjo į ją — nepakenčiama moteris. 

			— Galėtum bent padėkoti. Kam tenka pamatyti ir išgirsti, ką parodžiau tau? Tave gerbė, mylėjo, tavimi žavėjosi, ir visa tai išgirdai, nors iš tiesų nemirei. Aš tave išlaisvinau!

			— Paleisk mane, — išspaudė Elena. — Nieam nieko nesaysiu. Apsimesiu, kad susitenkiau galvą. Nemanau, kad tu blogas mogus, tik, na, sutikęs. 

			Kingas šnopavo. Nė nepajuto, kaip įkaito skruostai. Taip griežė dantimis, kad vibravo visa kaukolė. O tada pajuto jos kvapą. Ji nesipraususi, guli ant čiužinio ir dvokia. Praėjo jau dvylika dienų, o dar nė karto nepaprašė pasinaudoti vonia. Kambario kampe vien dėl jos įrengė dušo kabiną. Jei būtų paklusni, mielai būtų leidęs nusiprausti, žinoma, prižiūrimai. Tereikėjo paprašyti. Prasmirdusi kalė. Jį apgavo, iš tiesų ji neišmoko nieko. Kaip bjauru jaustis apkvailintam. Jis klydo. Siaubingai klydo. Gal iš tiesų ji visai ne tobula partnerė. 

			Kingas taip stipriai užtrenkė kompiuterį, kad Elenai į veidą pažiro plastiko ir metalo nuolaužos. Apimta siaubo atšlijo.

			— Sutrikęs, tu, kvaila kekše? Aš nesutrikęs. Tu negyva! Negi nesuvoki? Visi galvoja, kad tavęs nebėra. Policija rado tavo kraujo, tavo drabužių, kūną ir tavo dantis. Tave ištrynė iš pasaulio. Ar supranti, ką tai reiškia, sušikta teisininkiūkšte? — Kingas griebė jai už apykaklės ir prisitraukė prie pat savęs. — Tai reiškia, kad tu mano. Priklausai man ir visada priklausysi. Darysi, kaip liepsiu ir kada liepsiu, ir tuo mėgausies. Niekas tavęs neišgelbės. Sielvartas išblės ir visi tave pamirš. Niekas tavęs nebeieškos. 

			Stumtelėjo ją atgal ant lovos ir pasitaisė drabužius. Reikia nusiraminti. 

			— Tu teisus, — sušnypštė ji. — Manęs neiešos. Bet iešos tavęs. Nuo šiol niekada netuėsi nė akimikos amybės, niekada nenustosi daiytis pe petį. Vieną dieną gįši namo, o jie lauks pie duų ih bus...

			Kingas jai trenkė. Nuo smūgio net loštelėjo galva, iš burnos ištryško kraujas. Vos taip padaręs, iškart nurimo. Štai ko ji norėjo — užsimiršti. Bet jis nesileis išprovokuojamas ir jos nenužudys. Juk turi rimtų planų. Gal reikės truputį paimprovizuoti. Išėjo palikęs ją be sąmonės, persisukusią ant lovos. Prabudusi galės apgalvoti savo likimą.  

		


		
			DEVINTAS SKYRIUS

			Pažangos nebuvo, ir Kalanakas niršo. Nuėjęs į Elenos Bakston atminimo ceremoniją matė, kaip būriai žmonių verkia moters, kurios dauguma net nepažinojo. Nors ji nebuvo jiems artima, visi jautė, kad mylimas miestas nebe toks kaip anksčiau. Detektyvas suvokė, ką galvoja susirinkusieji — galėjo mirti bet kuris iš jų. Galėjo nužudyti jų žmoną, seserį, dukrą ar motiną. Žmogžudystės bendruomenėje palieka tokias pat neišdildomas žymes, kokias paliko liepsna, išdeginusi žemę, kur kadaise stovėjo kalnų trobelė. Žmonės susirinko ne tik gedėti, bet ir visi kartu išsakyti nebylią tiesą: ačiū Dievui, kad nužudė ne mane. Ir nieko čia blogo taip kabintis į gyvenimą. Tam ir reikalinga policija. Kad brangintų, saugotų ir gintų pernelyg trumpą, pernelyg trapų žmogaus gyvenimą. 

			Po ceremonijos prabėgus dviem savaitėms laikas ėmė slinkti lėtai. Telefonas skambėjo vis rečiau. Vieši prašymai suteikti informacijos nedavė jokių rezultatų. Policija išnaršė visus Elenos dokumentus, dienoraštį, elektroninį paštą, buvusias ir esamas bylas. Nerado nieko įtartino. Elena beveik nesinaudodavo socialiniais tinklais, draugams ne rašydavo žinutes, o skambindavo, niekad nebuvo atsidariusi jokios pažinčių svetainės. Visi įprasti tyrimo metodai niekuo nepadėjo. Kalanakas rado laiko ne tik iškraustyti daiktus iš dėžių į stalčius, bet ir sudėlioti kone tvarkingai. 

			— Netrukdau? — paklausė Ava Terner, įkišusi galvą pro kabineto duris.

			— Aš neužsiėmęs, nebent nerimauji dėl ko kito, — atsakė jis. 

			Pastarąsias porą savaičių keliskart buvo ją sutikęs, bet nerado tinkamos akimirkos atsiprašyti. O dabar jau praėjo tiek daug laiko, kad atrodė kvaila priminti, jog kadaise ji pakvietė išgerti, o jis nemandagiai atsisakė. 

			— Man reikia poros laisvų žmonių, gavom naujos informacijos ir kas nors turi padėti ją patikrinti. Galiu savaitei pasiskolinti ką nors iš tavo komandos? — pasiteiravo ji, klestelėdama priešais.

			— Žinoma, — sutiko. — Būtų gerai, kad jie imtųsi ir kitų bylų.

			— Vadinasi, nieko naujo neišsiaiškinote? — paklausė. — Nekas. 

			— Kažkas čia ne taip, — sumurmėjo Kalanakas. — Jis viską taip kruopščiai suplanavo, apgalvojo taip toli į priekį. Žudikai ne tokie — jie spontaniški, chaotiški. 

			Ava išsitiesė ir akimirksniu iš paprastos kolegės virto tikra detektyve. 

			— Bet tu ieškai labai kruopštaus žudiko. Pamiršai, kad jis ar ji — tai ne tik žudikas, bet ir žmogus. Tas, kas taip suplanavo nusikaltimą, šių gebėjimų neįgavo per vieną naktį. Reikia ieškoti žmogaus, kuris visada buvo kruopštus, gal net apimtas tvarkos manijos: niekada gyvenime nepraleido susitikimo ar mėgstamos radijo laidos, kas mėnesį skaičiuoja, kiek laiko skyrė vienai ar kitai veiklai, dienoraštyje rašo, kada keitė patalynę. Pirmiausia ieškok žmogaus. Žudiką rasi vėliau. 

			Ji atsistojo. 

			— Tai galiu paimti du žmones? 

			— Taip, jei vienas iš jų seržantas Laivlis, — atsakė Kalanakas. 

			— Tik per mano lavoną, — atkirto ji. 

			— Gal šįvakar turi laisvą valandėlę ko nors išgerti? — pridūrė jai jau žengiant lauk. 

			Prieš atsakydama Ava uždarė duris.

			— Nemanau, — tarė. 

			— Jei taip sakai tik dėl praeito karto... — jis truktelėjo pečiais. — Žinok, persikraustyti nebuvo lengva.

			— Visa nuovada spėlioja, kodėl iš Interpolo atvykai čia. Jei aukštą postą duoda pašaliniam, o ne paaukština kokį senbuvį, visada ima sklisti gandai. Suprantu, kad prieš pradėdamas bičiuliautis nori apsiprasti naujoje vietoje — visiškai racionalu, — tarė Ava. 

			— Tiesą sakant, ne visai taip...

			Tačiau tą akimirką vidun įžengė konsteblis Barnsas, ir Ava išėjo — Kalanakas nesuprato, ar nusprendė, kad geriau būtų pasikalbėti vėliau, ar tiesiog pasinaudojo proga pasprukti. 

			Barnsas net raudo iš susijaudinimo. 

			— Atrodo, turim dar vieną, pone. Vakar vakare dingo moteris. Pranešė jos padėjėja. 

			— Kuo nors panaši į Eleną Bakston? — paklausė Kalanakas. 

			— Moteris išėjo iš darbo kaip įprasta, bet namo negrįžo. Maždaug Elenos amžiaus, vieniša, vaikų neturi. Niekada neišvažiuodavo niekam nieko nepasakiusi. Pasitarimų salėje tuoj viską papasakos, be to, pakvietėm į nuovadą jos padėjėją. Pora pareigūnų nuvyko į dingusiosios namus, dar pora — apklausti žmonių jos darbo vietoje. 

			Pasitarimų salė ūžte ūžė. Lukas Kalanakas atsisėdo, pasiruošęs klausytis, ant kelių atsivertęs užrašų knygelę. Ava Terner pravėrė duris ir klausiamai žvilgtelėjo. Jis pamojo užeiti. 

			— Atėjau pasiimti pagalbininkų, — sukuždėjo ji. — Kas čia vyksta?

			— Dingo dar viena moteris, — atsakė jis.

			— Nieko, jei pasiliksiu pasiklausyti? — pasiteiravo. 

			Inspektorius papurtė galvą. Ava prisėdo šalia. 

			Ekrane pasirodė Džeinės Magi nuotrauka. Visi net sulaikė kvapą. Kalanakas nesuprato, kas juos taip šokiravo, tik pastebėjo, kad jie žiūri į moters apykaklę. Prabilo seržantas, įregistravęs pranešimą apie dingusį asmenį.

			— Pastorė Džeinė Magi, trisdešimt šešerių, baltaodė, škotė. Kad dvasininkė dingo, pranešė jos padėjėja administraciniais klausimais Ana Bart, nes Džeinė šįryt neatvyko į susitikimą Švenčiausiosios Mergelės Marijos katedroje Palmerstono gatvėje — katedra priklauso Škotijos episkopalinei bažnyčiai. Padėjėja sunerimo, nes panašu, jog vakar naktį Džeinė negrįžo namo. Pasak jos, Džeinė išvykti neplanavo. Minėjo, jog nori ramiai pabūti namuose ir vakarienei suvalgyti troškinio su kariu. Kiek žinoma, troškiniai su kariu buvo vienintelė jos silpnybė. Ryte moteris neatėjo į susitikimą ir neatsiliepė į skambučius, tad padėjėja nuėjo į jos namus. Ji turi raktą, vidun pateko pati. Džeinės nė ženklo. Nei rankinės, nei palto, minėtasis troškinys šaldytuve nepaliestas. Vakar septintą valandą vakaro padėjėja nusiuntė jai į elektroninį paštą laišką su klausimu, bet atsakymo negavo. Paprastai pastorė paštą tikrindavo ir į laiškus atsakydavo prieš eidama miegoti. Padėjėja sakė, kad nustebo nesulaukusi atsakymo, bet pagalvojo, kad gal įvyko kas nors netikėta, pastorė sunegalavo arba atėjo nelauktas svečias, tad neskambino.

			— Kur jos namai? — iš kito salės galo šūktelėjo Laivlis.

			Seržantas spustelėjo kitą paveikslėlį, ekrane pasirodė miesto žemėlapis. Mėlynu kryžiumi buvo pažymėta katedra, o raudonu tašku — pastorės namai.

			— Ji gyvena nuosavame name Ravelston Parko gatvėje, kitapus upės, į šiaurės rytus nuo katedros. Į darbą visada eina ir grįžta pėsčiomis, net blogiausiu oru. Kaip pranešama, pėsčiomis išėjo ir vakar. 

			— Kelintą valandą išėjo iš katedros? — paklausė Kalanakas. 

			— Maždaug septintą vakaro. Buvo bažnyčioje per vakarines pamaldas su choru, po jų liko pabendrauti su keliais žmonėmis, paskui išėjo namo. Namuose jokių įsilaužimo ar grumtynių požymių, padėjėja teigia nepastebėjusi, kad kas būtų pavogta. 

			— Panašumų yra, — susimąstė Kalanakas, — bet ar turim rimtesnių įrodymų, jog tai tas pats žmogus, kuris pagrobė Eleną Bakston? 

			— Tik šitą. 

			Ekrane pasirodė dar viena nuotrauka. Visi kaip vienas palinko į priekį, stengdamiesi įžiūrėti tarp žalių šakų įstrigusį daiktą. 

			— Džeinės Magi telefoną rado jos kieme įmestą į krūmus. Ar numetė pati, ar kas nors kitas, nežinome. Išsiuntėme patikrinti pirštų atspaudus ir duomenis telefone. 

			— Gal ji mėgino paskambinti, išsigando, kad kažkas seka, o paskui ją užpuolė ir telefonas iškrito iš rankų, — tarė Salter. 

			— Arba tas, kas pagrobė Magi, nenorėjo, kad sektume signalą ir atrastume jos buvimo vietą, — sumurmėjo Ava. — Susitvarkysiu be jūsų, — pašnibždomis pridūrė Kalanakui. — Rodos, ir taip turėsite ką veikti. 

			Ir išėjo. 

			Informacijos per mažai, kad būtų galima be abejonių pasakyti, jog tai tas pats nusikaltėlis. Bet jei taip, Kalanakas buvo tikras, jog Džeinei Magi laiko liko nedaug. Atsistojo ir, ranka braukdamas per pasišiaušusius plaukus, nudrožė į salės priekį. Per dvi sekundes kilo toks triukšmas, kad jo balso beveik nesigirdėjo.

			— Arrêtez, — drėbė, iš susierzinimo pamiršęs kalbėti angliškai. — Liaukitės. Neturime laiko. 

			Kažkas ūktelėjo, lyg norėdamas pasišaipyti, bet staiga prabilo seržantas Laivlis. 

			— Mūsų laukia darbas, o inspektoriui reikia viską suorganizuoti. Jeigu kam nors sunku užsičiaupti ir paklausyti, dinkit iš sumautos salės! — riktelėjo. 

			Kalanakas akimirką spoksojo į jį, tada atsivertė užrašų knygelę su sąrašu, kurį sudarė klausydamasis pranešimo. Gal Laivlis netyčia susitrenkė galvą ir trauma kažkaip pakeitė charakterį? Bet geri pokyčiai tikriausiai bus laikini. 

			— Peržiūrėsim vaizdo kamerų įrašus, galbūt pavyks pastebėti ją einančią namo. Apklausim kaimynus, ar kuris nors vakar ją matė netoli namų. Teismo ekspertizės komanda turbūt jau ten? 

			Pranešimą skaitantis seržantas linktelėjo. 

			— Išsiaiškinkite, kas paskutinis matė ją išeinančią iš bažnyčios. Kokios buvo nuotaikos, apie ką kalbėjo, kaip buvo apsirengusi. Noriu jos darbo knygos, kompiuterio, tegu kuo greičiau patikrina telefoną. Tripai, judu su Salter ieškokite, kas ją sieja su Elena Bakston. Man reikia išsamios biografijos nuo vaikystės iki dabar. Supratot? 

			Visi linksėjo. Keista, kad niekas nesišaipo. Greičiausiai visų galvoje sukasi ta pati mintis — laikas bėga. 

			— Gerai. Prie darbo. 

			Pareigūnai išskubėjo lauk, net spirgėdami iš adrenalino ir įtampos. Kitos dvidešimt keturios valandos bus lemtingos. 

			Grįžęs Kalanakas prie kabineto rado laukiantį Laivlį.

			— Norėčiau apklausti liudininkus bažnyčioje, — tarė šis. 

			Buvo išraudęs, sunkiai šnopavo, neatrodė nei įžūlus, nei kvailai užsispyręs.

			— Kodėl norite būtent šios užduoties? — pasiteiravo Kalanakas. 

			Laivlis nudelbė akis į grindis. 

			— Tiesiog, ee, aš ten lankausi. Turiu omeny, toje bažnyčioje. Pažįstu pastorę Magi. Ne asmeniškai, nesu su ja kalbėjęsis ar panašiai, bet dažnai matau per pamaldas. Ji geras žmogus, ir jei čia tas pats nusikaltėlis, kuris pagrobė Eleną Bakston, norėčiau su žmonėmis bažnyčioje pasikalbėti pats. Pone?

			Laukė atsakymo nepakeldamas akių į Kalanaką. Net nusižeminęs pridėjo mandagų kreipinį pone — matyt, byla jam be galo svarbi. Pirmiausia inspektoriui šovė į galvą atsakyti ne, nubausti seržantą už tai, kad yra toks nepakenčiamas, o kartą net atvirai grasino. Tačiau jei nusiųs jį į bažnyčią, bent nesimaišys po kojomis. Be to, suprato, kad tąkart jį pastūmęs persistengė — žinoma, toks pasipūtėlis kaip Laivlis tikrai niekam nesiskųs, bet geriau leisti priešui likti skolingam, negu dar labiau užrūstinti. Proto ir jausmų kovą šįkart nugalėjo protas. 

			— Na, turbūt jus paskirti būtų geriausia, žinoma, jei byla ne pernelyg asmeniška. Nenoriu, kad jausmai užgožtų sveiką protą, — pareiškė Kalanakas. 

			— Neužgoš. Ir dar — būčiau dėkingas, jei visa tai liktų tarp mūsų, — sumurmėjo Laivlis. 

			Na ir ironija, pagalvojo Kalanakas. Laivlis, kuris grasino visiems išpasakoti, kodėl Kalanakas išėjo iš Interpolo, dabar prašo neatskleisti jo paslapčių.

			— Pasiimkite konsteblį ir iškart važiuokite. Nuo to šunsnukio ir taip jau atsiliekam keletu valandų, — tepasakė. 

			Niekam nebūtų nė į galvą šovę, kad užpuls tokią moterį kaip Džeinė Magi. Niekas neminėjo, kad Elena Bakston būtų reguliariai vaikščiojusi į kokią nors bažnyčią, tad religija čia niekuo dėta. Patologams nepavyko nustatyti, kada mirė Elena, todėl niekas nežinojo, ką žudikas planuoja, tik žinojo, kad kūnas rastas nuo pagrobimo praėjus šešiolikai dienų. Taigi gali būti, kad Džeinės nenužudys dar porą savaičių. Arba ji jau negyva. Kalanakas įsivaizdavo, kad žudikas vyras, nors ir neturėjo jokių įrodymų — rėmėsi tik daugybės metų patirtimi ir keliomis akivaizdžiomis prielaidomis. Akimirką dingtelėjo, kad gal grobia ne vienas žmogus, bet paskui pagalvojo, jog Ava teisi — pirmiausia reikia atsižvelgti į asmenybę. Vargu, ar toks kruopštuolis sugebėtų bendradarbiauti su kitais.

			Tą popietę Kalanakas susitiko su Džeinės Magi padėjėja Ana Bart. Prieš atsisėsdama ji įstatė varvantį skėtį į stovą ir nusiėmusi sulankstė galvą dengusį šalį. 

			Kol moteris tvarkėsi, Kalanakas net nesusimąstęs sutvarkė ant stalo padėtus daiktus. Ana Bart buvo plona kaip pagaliukas, griežta, greičiausiai beveik septyniasdešimties ir kalbėjo be užuolankų. Kalanakui kažkuo priminė jo močiutę, nors prisiminimai buvo gerokai išblėsę.

			— Kodėl mane siunčia kalbėtis su detektyvu inspektoriumi? — rėžė ji. — Viską pakartojau jau trims skirtingiems žmonėms. Gal malonėtumėte paaiškinti, kas čia dedasi? 

			— Taip dirbti įprasta, ponia Bart. Norime susidaryti visapusišką vaizdą. 

			— Aš sena, bet dar nesuvaikėjau. Man sakė, kad katedroje sukiojasi trys policininkai, o Džeinės namuose visas būrys. Akivaizdu, kad tikitės blogiausio. 

			— Kol kas jos nė ženklo, niekas nepaskambino ir nepranešė, kur ji, tad laikomės standartinės tyrimo procedūros. 

			— Norite pasakyti, kad niekas neužsiminė apie Eleną Bakston?

			Detektyvas tylėjo. Sakyti, kad laikomasi įprastos procedūros — viena, bet atvirai meluoti — visai kas kita. 

			— Taip ir maniau, — tęsė ji. — Bet žinokite, pastorė Magi tikra liūtaširdė. Lengvai nepasiduos. Tad neskubėkite jos nurašyti. 

			Nors kalbėjo drąsiai, moters akyse sužibo ašaros. Kalanakas nuleido galvą ir užsirašė kelias visai nereikalingas pastabas, kad ji turėtų laiko susitvardyti. 

			— Negalime pasakyti, kas nutiko, bet iš patirties žinome, jog nepaprastai svarbu tyrimą pradėti greitai. Tikimės, kad pastorė atsiras, gal paprasčiausiai ištiko asmeninė krizė, o gal tiesiog norėjo pabūti viena. Tačiau jei taip nenutiks, turėsime atsižvelgti į visas galimybes, — paaiškino jis. 

			— Dingus Elenai Bakston, ji skaitė maldas viešame susibūrime. Atėjo šimtai žmonių, uždegėme žvakių, meldėmės, pagerbėme ją tylos minute. Žinoma, tada dar nežinojome, kas nutiko tai vargšei merginai. 

			Šįkart Anos Bart akyse pasirodžius ašaroms, Kalanakas neapsimetinėjo, kad nieko nepastebi.

			— Padarysime viską, ką galėsime. Dėkoju, kad atnešėt jos dienoraštį ir kompiuterį, bus labai naudinga. Papasakokite, koks ji žmogus, — paragino. 

			— Ji nuostabi, tikrai nuostabi. Nepasipūtusi, negrubi, labai šilta asmenybė. Turi nepaprastai gerą humoro jausmą. Iš tokias pareigas einančios moters nesitikėjau. Akivaizdu, kad nereikia skubėti susidaryti nuomonės. Ji labai draugiška, visada randa laiko kitiems. Ir protinga — o jergutėliau! Studijavo Oksforde, įgijo magistro laipsnį. Nuolat vaikšto įkišusi nosį į knygą. 

			— Ar Džeinė niekada neužsiminė, kad jai kas nors kelia nerimą? Pavyzdžiui, kas nors pernelyg ja domisi? 

			— Ne, niekada, — atsakė Ana. — Net jei ir kildavo piktų minčių apie kitus, man girdint niekada nieko nesakydavo. 

			Ji atsistojo ir paėmė rankinę. 

			— Juk rasite ją, ar ne, inspektoriau? Kol dar ne...

			Bet sakinio neužbaigė. 

			— Padarysiu viską, ką galiu, — patikino jis. 

			Ana Bart paplekšnojo jam per ranką, tačiau jos prisilietimą jis pakentė tik sekundę. Tada atsistojo ir ją išlydėjo. 

			Visą popietę nė kiek nepasistūmėjo į priekį. Laboratorijoje patvirtino, kad vieninteliai ant telefono rasti pirštų atspaudai — Džeinės Magi. Kaimynai nepasakė nieko naudingo, tik liaupsino ją ir baisėjosi, kad ji dingo. Galų gale Kalanakas nusprendė, jog šiandien daugiau nieko nebepeš, pasiėmė aplanką su Džeinės Magi byla ir patraukė namo. Pakeliui sustojo nusipirkti troškinio su kariu. Jei karis — iš tiesų vienintelė pastorės silpnybė, ji turi gerą skonį. 

			Grįžęs į Olbanio gatvę pavalgė žiūrėdamas televizorių. Žiniose pasirodė Ava Terner — prašė, kad paskambintų visi, turinys kokios nors informacijos apie naujagimį, mirtinai sušalusį ant suoliuko parke. Atrodė tokia pat prislėgta kaip ir jis. Nežinojo, kokią bylą ji tiria, bet visada slogu, kai miršta vaikas. 

			Net nesusimąstęs surinko Avos numerį. Įsijungus balso paštui, akimirką norėjo padėti ragelį, bet iškart subarė save. Metas susirasti ir bendražygių, ne tik priešų.

			— Ava, čia Kalanakas. Žinau, kad esi užsiėmusi ir pavargusi, bet man reikėtų išgirsti kito žmogaus nuomonę apie bylą, ir pirmiausia šovė į galvą paskambinti tau. Tiksliau, daugiau neturiu kam skambinti. Norėčiau atsiprašyti ir pradėti iš naujo — gal rytoj vakare, jei abu būsim laisvi? Lauksiu žinutės.

			Buvo išgėręs pernelyg daug kavos, kad užmigtų, tad atsivertė Džeinės Magi darbo knygą. Naktis bus ilga.

		


		
			DEŠIMTAS SKYRIUS

			Grįžęs į darbą Kingas nespėjo nė prisėsti — į savo kabinetą iškart pakvietė profesorė Forž. Neleido net užduočių peržiūrėti. Kingas baisiai suirzo, kad per tris savaites susikaupė tiek darbų. Negi niekas negalėjo pavaduoti? Žinoma, iš tiesų jis nesirgo, bet juk kolegos to nežino, ar ne? Nė vienas nepaskambino pareikšti užuojautos ar pasidomėti, kaip jaučiasi. Šįryt nė nepaklausė, kas nutiko. Bet jie visada taip elgiasi, nėra ko tikėtis, kad staiga kas nors pasikeis. Kažin, ar bando jį pažeminti, ar tiesiog pavydi? Taip svarstydamas užsiplikė arbatos, tyčia versdamas Natašą — tiksliau, profesorę Forž (ji nuolat reikalaudavo, kad į ją taip kreiptųsi) — palaukti dar kelias minutes.

			Kai pagaliau atvėrė jos kabineto duris, Nataša kalbėjo telefonu. Kilstelėjo smilių kaip kokiam neklusniam studentui, kad tylėtų ir neišeitų, kol sutvarkys reikalus. Nataša vilkėjo tamsiai žaliu kostiumėliu, išryškinančiu pilkšvus šviesius plaukus ir rudas akis. Kingas niršdavo, kad pažvelgus į ją užplūsta tokie jausmai. Nors pastaruoju metu būdamas šalia jos suirzdavo, vis tiek puikiai matė, kad ji nepaprastai graži. Susižavėjęs nužvelgė ilgą, ploną kaklą, odą, dailesnę net už dvidešimtmečių. Profesorės Forž trisdešimt šeštasis gimtadienis praėjo jau seniai, bet nesimatė nė menkiausio ženklo, kad ji nebe jaunuolė. Tik Kingas nesileis suviliojamas, kaip būdavo anksčiau — dabar namuose jo laukia ištisas naujas pasaulis, o ji niekada nesužinos. Tarsi Žiulio Verno romanų herojus, Kingas nukeliaus į slaptąją savo karalystę ir kurs ją tol, kol pasieks utopiją. Staiga pabandė įsivaizduoti toje erdvėje Natašą (nors viešumoje nenoromis į ją kreipdavosi „profesore“, mintyse vadindavo ir kitaip, ir dalis tų vardų jai visai nebūtų patikę). Vos apie tai pagalvojo, užliejo toks geismas, kad nebenulaikė rankose puodelio. Galų gale ji padėjo ragelį. 

			— Prašau, sėskite, daktare Kingai. Džiaugiuosi, kad grįžote į darbą. Norėčiau, kad rastumėte lektorių kitai viešai paskaitai. Liko tik dvi savaitės, labai vėluojame. Ar spėsite viskuo pasirūpinti?

			Ir kilstelėjo antakius. Kadaise ši išraiška Kingui labai patikdavo — Nataša atrodydavo tokia susimąsčiusi. Bet paskui suprato, kad buvo tikras kvailys. Dabar pamatęs šią išraišką tik susierzina. Anksčiau nepastebėdavo, kaip nutaisius tokią miną jos kaktoje susimeta mažytės raukšlelės arba kaip laukdama atsakymo visada palenkia galvą į šoną, lyg kalbėtųsi su vaiku. 

			— Laisvai, — atsakė. 

			Ji giliai įkvėpė, lyg norėdama dar kažką pridurti, bet apsigalvojo ir užvertė darbo knygą. 

			— Gerai. Reikėtų, kad lektorius paminėtų bent vieną iš šiam semestrui parinktų knygų, be to, paskaitos planą norėtume pamatyti prieš septynias dienas, tad reikės paskubėti. 

			— Aš žinau reikalavimus, — atsakė jis. 

			Mėgavosi matydamas, kokia ji įsitempusi, rankas lyg gindamasi sukryžiavusi ant krūtinės. Toptelėjo, kad Nataša nė nenutuokia, kaip teisingai elgiasi. Jei tik žinotų, ką jis padarė, kuo tapo. Jei patektų į jo valdas, dailūs jos kostiumėliai, aukštakulniai ir nepriekaištinga trumpa karjeristės šukuosena niekuo nepadėtų.

			— Gerai. Žinau, susikaupė nemažai darbų, tad kol kas tiek. 

			Ir nusisuko į kompiuterio ekraną. 

			Varo jį lauk. Visada varo šalin. Kartą Kingas pasiūlė fakulteto žurnalui straipsnį, kuriam skyrė daugybę mėnesių darbo ir tyrimų, o ji atmetė nė dorai neperskaičiusi. Jis tris kartus pateikė prašymą tapti dėstytoju. Du kartus jį atmetė dar pirmajame etape. Trečią kartą pakvietė pokalbio. Net susigėdo prisiminęs, kaip džiūgavo gavęs laišką. Valandų valandas ruošėsi, perskaitė visas į galvą atėjusias filosofijos knygas, peržiūrėjo paskaitų planus, fakulteto istoriją, viską, kas tik galėtų padaryti įspūdį valdybai. Pagaliau sulauks pelnyto pripažinimo. Jis savęs neapvils.

			Atėjus svarbiajai dienai nuėjo į vyrų tualetą nusiprausti veido šaltu vandeniu ir nuraminti nervų. Ten ir išgirdo tas idiotes, kikenančias tarpusavyje, lyg moterų tualete jų niekas negirdėtų.

			— Kam jį apskritai pakvietė? Mane nuo jo šiurpas krečia, o kaip elgiasi su studentais — išvis baisiai, net kalbėtis nesiteikia. Įsivaizduoji, jeigu toks imtų dėstyti? Jeigu jį priimtų, aš čia nelikčiau, tik pagalvok, reikėtų rengti jam dokumentus, sudaryti darbotvarkę. Greičiausiai lieptų į jį kreiptis pone, — kalbėjo šlykšti sekretorė išbalintais plaukais. 

			Kingas visada jos neapkentė. Ji — visų moteriškų ydų įsikūnijimas, viena iš tų, kurios rūpinasi tik išvaizda ir draugėmis, miega su pirmais pasitaikiusiais ir nesugeba be klaidų parašyti nė sakinio.

			— Tikriausiai atėjus į kabinetą reikėtų reveransus daryti, — sukikeno kita. 

			Balsas vyresnės moters. Diedra, pagalvojo Kingas. Tokias kalbas išgirsti iš jos — kur kas skaudžiau. Ji visada elgdavosi mandagiai, net draugiškai. Kaip lengvai moterys išduoda. Nusviedęs popierinio rankšluosčio lapelį į šiukšliadėžę, paliepė sau nesiklausyti — žinojo, kad tai kvaila, kad klausydamasis paskalų tik sugriaus pasitikėjimą savimi prieš svarbiausią pusvalandį gyvenime ir praras progą siekti taip trokštamos akademinės veiklos. Bet iš tualeto neišėjo. Tokia žmogaus prigimtis, mes norime išgirsti blogiausia, pasiduodame pražūtingam troškimui žinoti, koks jausmas kristi į bedugnę. Jis žengė arčiau sienos, kad geriau girdėtų. Moterys ėmė šnibždėtis, tad net sulaikė kvapą, kad nieko nepraleistų.

			— Nėra ko jaudintis, — sušnypštė toji dviveidė Diedra. — Nataša net nenorėjo jo kviesti, bet Žmogiškųjų išteklių skyrius liepė. Bijojo skundų, jog įdarbinimo procesas nesąžiningas. Jo gyvenimo aprašymas gana įspūdingas. 

			— Iš kur tiek daug žinai? — atrodo, sekretorė balintais plaukais nustebo. — Eina sau, aš nieko panašaus negirdėjau. 

			— Turėjau kompiuteriu perrašyti užrašus iš susitikimo su Žmogiškųjų išteklių skyriumi. Profesorė Forž liepė niekam nieko nesakyti, tad laikyk liežuvį už dantų. Manau, jai nuo jo irgi plaukai šiaušiasi, kaip ir visoms. Ji jam darbo neduos, nebijok.

			— Ir ačiū Dievui, — atsakė toji kekšė blondinė. 

			Kingas nepajudėjo iš vietos. Galų gale, išsičiustijusios kaip prostitutės, moterys trinktelėjo durimis ir piktai kikendamos nukaukšėjo koridoriumi. Tik tam groteskiškam juokui pagaliau nutilus Kingas pasidavė įniršiui ir tvojo kumščiu į veidrodį, tiesiai į savo išraudusį veidą ir ašaromis paplūdusias akis. Tada trenkė antrą kartą ir trečią, vis daužė suskilusį stiklą, nejausdamas iš rankos į smegenis keliaujančių nervų signalų, nes visa aplink skendėjo juodumoje ir ūžė, ir jis net nežinojo, ką ten veikia, ko atėjo, tik žinojo, kad reikia dingti, dingti, dingti!

			Griebė tualetinio popieriaus ritinėlį ir apsivyniojo ranką, kad nesimatytų kraujo, įsikišo į kišenę, nusibraukė nuo veido prakaitą ir kitus skysčius, — net nenorėjo pagalvoti, kas ten, — ir nužygiavo koridoriumi. Prisivertė eiti lėtai, aukštai iškėlęs galvą, lyg šarvais apsigaubęs orumu, kol išėjo iš pastato. Neprisimena, kaip parvažiavo namo, atrakino duris ir sumetė visus užrašus, visą savo darbą, tiesiai į šiukšliadėžę. Neprisimena, kaip išvalė ir aprišo ranką — dabar aišku, kad reikėjo nueiti pas gydytoją, bet tuo metu nejautė nieko, nors žaizdos buvo baisios. Neprisiminė, kaip užmigo ant miegamojo grindų, išsitiesęs ant nugaros, rankomis užsidengęs veidą, lyg norėdamas pasislėpti nuo pasaulio, kuris taip siaubingai jį įžeidė. Užmigo tame pačiame kambaryje, kur motina valandų valandas kantriai mokė jį ir seserį algebros, prancūzų kalbos, chemijos — visko, ko tik įmanoma. Visos pasaulio istorijos kukliuose jų namuose. Jis norėjo, kad tėvai juo didžiuotųsi. Nors jie ir mirę, buvo tikras, kad būtų džiaugęsi jo karjera. Bet jį apgavo. Jam melavo. Paliko kvailio vietoje. Vis dėlto jis prisiminė, net labai aiškiai, kaip prabudo ir suvokė, kad yra geresnis už juos. Parodys, kad lenkia juos visa galva, sugėdins savo intelektu. Nebėgs, nesileis išvaromas, net neišsiduos, kad jį pažemino. Redžinaldas Kingas gimė tam, kad išsiskirtų iš minios, kad žmonės juo žavėtųsi, ir nepasiduos, kol nepasieks tikslo. 

			Prisiminęs net šyptelėjo. Na ir akimirka. Pakeitusi jo gyvenimą. Tačiau kol pasieks tikslus, reikės dirbti. Būtina dirbti, kad pragyventų. Negalima tinginiauti. Juk reikia išmaitinti ne tik save. Nusiuntė Žmogiškųjų išteklių skyriui suklastotą gydytojo pažymą, kurioje buvo tvirtinama, kad serga lėtiniu gastroenteritu, tada parašė kelis elektroninius laiškus, kviesdamas surengti viešą paskaitą. Ypač tikėjosi, kad pavyks pasikviesti ką nors iš organizacijos „Profesionalai prieš abortą“. Tada tikrai suerzintų Natašą — ji nuolat puikuodavosi, kad remia moterų teises. Vargu, ar tos organizacijos narius dažnai kviečia kalbėti tokiose prestižinėse institucijose kaip Edinburgo universitetas. Po kelių dienų jiems dar ir paskambins. 

			Likusią popietės dalį praleido rūpindamasis visokiomis smulkmenomis, o grįždamas namo užsuko į prekybos centrą. Reikėjo nupirkti tam tikrų moteriškų daiktų. Nemalonu, bet būtina. Nuėjo į savitarnos kasą, kad kokia smalsi kasininkė nepradėtų per daug domėtis pirkiniais. Grįžęs atkimšo butelį puikaus baltojo vyno, — jei gražiai elgsis, gal pasidalins ir su panelėmis, — ir ėmė ruošti vakarienę. Laukia įdomus vakaras, pamanė. Dabar galės susipažinti artimiau. 

		


		
			VIENUOLIKTAS SKYRIUS

			Ava pasiūlė susitikti bare Jorko gatvėje, visai šalia Kalanako buto. Baro pavadinimo nepasakė, tikino, pamatęs ir pats susipras. 

			Ir neklydo. Vos išvydęs gatvės gale iškabą su užrašu „Konanas Doilis“, Kalanakas iškart suvokė, kur eiti. Ava pažadėjo išrinkti vietą, kur negrės pavojus susitikti su kitais kolegomis — nė vienas nenorėjo dėl trumpo susitikimo kęsti apkalbų. Baras buvo šiltas ir jaukus, ne toks pretenzingas, kaip madingos miesto vyninės, ramus, apstatytas patogiais krėslais. Inspektorė Terner jau laukė, vienoje rankoje spausdama stiklinį puodelį, kita tikrindama telefone paštą. 

			— Galiu kuo nors pavaišinti? — pasiūlė Kalanakas. 

			Ji šyptelėjo.

			— Ne, prisėsk, tai aš ką nors tau paimsiu. Nepyk, pradėjau be tavęs — nemaniau, jog taip greitai rasi, kur pastatyti mašiną. 

			— Ką geri? 

			Ava iškėlė puodelį — šis garavo, dvelkė obuoliais ir prieskoniais. 

			— Karštą sidrą, — atsakė. — Negaliu atsispirti. Bet tu tikriausiai nesusigundysi? 

			— Manau, mieliau išgerčiau taurę raudonojo, — tarė jis. 

			Avai nuėjus prie baro, suspaudė rankose šiltą jos puodelį ir apsidairė. Prie durų virš laiptų kabėjo didelis Šerloko Holmso kūrėjo portretas. Kalanakui dingtelėjo, kad rašytojas tikriausiai nebūtų sukūręs tokio ekscentriško herojaus, jei pats nebūtų buvęs keistuolis. 

			— Mėgsti Doilį? — paklausė Ava, tiesdama jam didelę taurę „Cabernet Shiraz“. 

			— Jaunystėje nemažai skaičiau. Galbūt dėl to nesąmoningai užsinorėjau tapti detektyvu. O tu? 

			— Žinau, reikėtų skaityti dažniau, bet vakarais būnu tokia išsekusi, kad susikaupti ir skaityti knygą man lyg darbas. Labiau mėgstu filmus. Dažnai einu į kiną, kartais į vidurnakčio seansus — sėdžiu viena ir triauškiu spragėsius. Padeda atsipalaiduoti. 

			Kalanakas kilstelėjo taurę ir susidaužė su Avos puodeliu. Akimirką sėdėjo tylėdami ir gurkšnodami, kol pasirodęs padavėjas praeidamas paliko ant stalo valgiaraštį.

			— Sakei, nori pasikalbėti apie bylą, — pradėjo Ava. — Apie ką nors konkrečiai? 

			— Ne, ne visai. Vis svarstau, kodėl nejudam į priekį, ar tai aš kaltas. Gal per daug išsiblaškęs, nes ką tik atsikrausčiau į Škotiją. Jei būčiau radęs Elenos Bakston žudiką, Džeinė Magi dabar saugiai sėdėtų namuose. 

			— Juk nežinai, kad jas abi pagrobė tas pats žmogus, — tarė ji. 

			— Pagrobimai labai panašūs — netikiu, kad tik sutapimas. Šiandien peržiūrėjau dingusiųjų gyvenimo aprašymus. Abi puikiai mokėsi, abi baigė universitetą su pagyrimais, abi laikomos puikiomis savo srities specialistėmis, darbščiomis, atsidavusiomis darbuotojomis. Ir abi dingo kaip į vandenį. 

			Ava pastatė puodelį.

			— Tikriausiai ir Interpole būdavo bylų, kur visą amžių nepadarydavote jokios pažangos, o tada kas nors nutikdavo, rasdavot trūkstamą dėlionės dalį, ir viskas tapdavo aišku kaip dieną. Tu nekaltas, kad nepadarėt jokios pažangos — gal kol kas dar nėra ko rasti. 

			— Bet juk mūsų darbas atsakymų ieškoti, o ne laukti, kol patys ateis, ar ne?

			Ava nutylėjo. Staiga Kalanakui dingtelėjo, kad ji paprasčiausiai norėjo paguosti, o jis atsikirto kaip koks pompastiškas pasipūtėlis. Nusprendė pakeisti temą. 

			— Kodėl tapai policininke? 

			— Kai buvau penkerių, nužudė mano senelės seserį, o jos turtas atiteko svetimiems, tad prisiekiau sau rasti žudiką, — atsakė ji.

			— Je suis désolé — apgailestauju, net nenutuokiau... — išlemeno Kalanakas. 

			Ava pratrūko juoktis. Akimirką bandė susitvardyti, bet neįstengė.

			— Negaliu patikėti, kad taip apkvailinau, — išspaudė ir vėl ėmė kvatotis visa gerkle. 

			Kalanakas kilstelėjo antakius. Kurį laiką sėdėjo tylėdamas, laukdamas, kol ji nustos.

			— Kai buvau dvidešimties, maniau, kad darbas policijoje man puikiai tiks. Be to, tikriausiai norėjau pademonstruoti tėvams, jog visai neketinu ištekėti, tapti namų šeimininke ir be perstojo ruošti prašmatnias vakarienes, o tada dar pagimdyti jiems porą anūkų. Bet jei galėčiau grįžti atgal, nežinau, ar vėl pasirinkčiau tą patį kelią. O tu? Turbūt nelengva išeiti iš Interpolo ir pradėti dirbti miesto policijoje. Tikriausiai mes ne tokie žavūs, kaip tavo kolegos prancūzai, — galų gale paaiškino Ava.

			— Žavesys dar ne viskas, — atsakė jis ir ištuštino taurę. — Aš alkanas. Ar čia yra ko nors skanaus užvalgyti? 

			— Kepsniai puikūs, — atsakė Ava. — Ir keptas bri sūris — jo ir užsisakysiu. 

			Kalanakas nesusilaikęs šyptelėjo. Nebuvo pratęs taip jaustis. Ava Terner tokia atvira ir nuoširdi, kad norom nenorom ima patikti. Jiedu užsisakė maisto ir paplepėjo apie smulkmenas, kol atnešė lėkštes.

			— Na, tai papasakok. Visi turi savų istorijų, kodėl į policiją atėjai tu? — paklausė Ava, mirkydama riekelę prancūziško batono išsilydžiusiame sūryje.

			Kalanakas iškart pyktelėjo ant savęs, kam uždavė jai tokį asmenišką klausimą. Juk aišku, kad dabar ir ji tikėsis atsakymo.

			Stojo tyla, tokia ilga, kad Ava ir pati suprato, jog pasakoti jis nenori.

			— Gali neatsakyti. Tardyti neketinu. Klausyk, gal ką nors ne taip suprantu ar kalbu kvailai, bet, man rodos, paprastai būna taip: jei tu užduodi man klausimą, ko nors paklausiu ir aš. Darbe retsykiais susitinkame, geriau susipažįstame, imame vienas kitu pasitikėti. O kai pasitaiko bloga diena, vienas kitam nusišypsome ir primename, kad toks gyvenimas. 

			— Žinau, — atrėžė Kalanakas. 

			Išėjo šiurkščiau, negu tikėjosi, ir kaipmat susigėdo. Nenorėjo, kad vakaras eitųsi šitaip. Jau žiojosi atsiprašyti. 

			— Nereikia, — pertraukė Ava. — Nepradėk vėl atsiprašinėti. Žmonės tokie, kokie yra. Mano galva, versti žmogų keistis — laiko švaistymas. Bet privalai išmokti bendrauti. Gal komanda tavęs ir nepamėgs, tačiau privalo gerbti. Tad paklausyk. Jei savo detektyvams niekad nesakysi nei „ačiū“, nei „prašau“, jie vis tiek dirbs savo darbą, bet nenorės dėl tavęs stengtis iš visų jėgų. Jei nuolat juos menkinsi, jie nesijaus motyvuoti. O jei niekam neatsiversi — nesvarbu, ar man, ar kam kitam, — tada net neverta čia likti, nes niekas nebus tau ištikimas, niekad nesubursi tikros komandos. O policijoje daugiau nieko ir neturime. Komanda tave palaiko, pakloja pagrindą po kojomis. Jei ne jie, šis darbas būtų nepakenčiamas. Nors, žinoma, tu turbūt visa tai jau žinai.

			Ava atsistojo, čiupo rankinę ir nuėjo. Bet paliko striukę, Kalanakas griebė ją ir pasileido iš paskos. Žvilgtelėjo į laiptelius, vedančius link išėjimo, tačiau jos jau nebebuvo. Pratrūko keiktis. Grįžo prie stalo ir, numetęs striukę ant kėdės, pasirėmė galvą rankomis. Juk anksčiau toks nebūdavo. Jis ne tik neteko viso gyvenimo — namų, karjeros, net motinos, — bet ir nebegali pakęsti savęs. Gal išsikelti į Škotiją buvo klaida. Gal kvaila įsivaizduoti, jog užteks paprasčiausiai išvažiuoti į kitą šalį ir viskas vėl bus kaip anksčiau. Jeigu jau nori bėgti, reikia bėgti kur kas toliau ir nesigręžioti atgal. Užsimetė striukę ir jau sukosi eiti, bet staiga kažkas įspraudė į ranką taurę vyno. Išpūtęs akis pažvelgė į Avą. 

			— Kur susiruošei? — paklausė ji.

			— Maniau, kad tu... — išlemeno, bet iškart nutilo, išsigandęs, kad dar labiau apsikvailins.

			— Ką manei? O varge, manei, kad išėjau? 

			Ava giliai, visu pilvu nusikvatojo, nė trupučio nesupykusi ir nesišaipydama. Kalanakas žvilgtelėjo į taurę ir pagalvojo, kad labiau už viską dabar norėtų pradėti vakarą iš naujo. 

			— Jei nori, gali eiti, bet aš šiąnakt nedirbu ir visai neketinu bėgti lauk ir gadinti sau vakaro. Atėjau pasėdėti bare — kaip matai. Pamaniau, leisiu tau akimirką pagalvoti, ar nori kalbėtis, ar tik smaksoti už stalo rūgščia mina, kaip koks citrinukas.

			— Un citron? — jis jau buvo įpratęs mintyse išversti visa, ką išgirsdavo, bet ši frazė pasirodė absurdiška.

			Ava vėl nusijuokė, šįkart švelniau, ir Kalanakas nusprendė, kad neverta gilintis. Susitvardė ir atsilošė, dėdamasis atsipalaidavęs. Galbūt norint pradėti naują gyvenimą būtina apsimetinėti. Apsimetinėti, kad vis dar geba elgtis normaliai. Gal laikui bėgant išmoks vaidinti įtikinamiau. Jis giliai įkvėpė ir išklojo savo istoriją, nors ši buvo tokia asmeniška, kad anksčiau nė į galvą nebūtų šovę pasakoti svetimam žmogui. 

			— Mes gyvenome Škotijoje, kol mirė tėvas. Man buvo ketveri. Mamai buvo sunku pragyventi, tad išsikraustėme į Prancūziją, arčiau jos giminių. Kad išlaikytų mus abu, ji labai ilgai dirbdavo, o aš išmokau už save pakovoti pats. Greitai sulaukėjau, nelaikiau liežuvio už dantų, prisidirbdavau, mušdavausi su vietiniais. Jie manęs nelaikė tikru prancūzu, prie jų nepritapdavau. Visi manė, kad esu arogantiškas šiknius, ir laikui bėgant iš tiesų tokiu virtau. Įstojęs į universitetą miegodavau su kuo panorėjęs, nuolat linksmindavausi. Motina tą laikotarpį vadino mano tamsiuoju amžiumi. Beveik negrįždavau namo, elgiausi bjauriai, egoistiškai. Tada susipažinau su viena moterimi ir viskas pasikeitė. Šešis mėnesius elgiausi kaip padorus žmogus, pagerėjo pažymiai, buvau patenkintas. 

			— Bet išsiskyrėt? — paklausė Ava.

			— Susipykom dėl menkniekio. Išėjau, prisigėriau, o vėliau tą vakarą ji rado mane savo geriausios draugės lovoje. Tada išėjo ir nebegrįžo. Daugiau niekada jos nebemačiau. 

			— Ir po to susiprotėjai ir tapai atsakingu vyru? — paerzino Ava. 

			— Deja, ne. Jau anksčiau retsykiais dirbdavau modeliu, bet išsiskyręs sutelkiau dėmesį vien į tą sritį, vengiau kitų studentų. Tačiau tas pasaulis buvo pilnas narkotikų, bjaurus ir žiaurus. Visi galvojo tik apie save. Savaitgaliais kur nors keliaudavau su gauja adrenalino fanatikų. Jei negerdavome ir nesisvaigindavome, eidavome slidinėti, nardyti, buriuoti arba šokinėti parašiutu. 

			— Kaip siaubinga, — kilstelėjo antakius Ava. 

			— Visko buvo per daug, ir po kiek laiko manęs niekas nebedomino. Gailiuosi daug ko, bet labiausiai to, kad tuo metu nesuvokiau, kaip gerai gyvenau. O tada burbulas sprogo. Mane suėmė, nes vairavau girtas. Suėmė policijos pareigūnė. Kai vedė į nuovadą, drėbiau kažkokią nedovanotiną kvailystę apie jos išvaizdą, ir ji iš visų jėgų trenkė man per veidą. 

			Vien prisiminęs nejučia pasitrynė ranka skruostą. 

			— Tada ji apsigalvojo, užuot palikusi nuovadoje, įsisodino į mašiną, parvežė tris šimtus kilometrų pas mamą ir privertė, — tada jau išsiblaiviusį, — stovėti ir klausytis, kaip ji pasakojo, ką prisidirbau. Pirmą kartą per daug metų tikrai susigėdau. Mama iš pažeminimo net apsiverkė. Priėjau gyvenimo kryžkelę, ir ta policininkė pastūmėjo mane teisinga linkme. Jei būtų suėmęs kas kitas, dabar manęs čia nebūtų. 

			— Ir dėl to tapai policininku? — paklausė Ava. 

			— Iš dalies, — atsakė jis. — Gal ir kvaila, bet tuo metu atrodė gera mintis. Tarnavau Prancūzijos policijoje iki trisdešimties metų, tada perėjau į Interpolą ir pastaruosius penkerius metus dirbau ten. 

			— Tai kodėl išėjai? — paklausė Ava. 

			Staiga jos telefonas suvibravo. Paėmusi į rankas perskaitė žinutę, raukydamasi ir murmėdama panosėje. 

			— Kas nutiko? — pasiteiravo jis. 

			— Tame pačiame parke paliko dar vieną kūdikį — dar gyvas, veža į ligoninę, bet gydytojai mano, kad neišgyvens. Negaliu patikėti. Nepyk, Lukai, turiu bėgti. Nenorėjau išeiti vidury pokalbio. 

			— Neatsiprašinėk, — atsakė jis. — Bent radau barą, kur ruošia gerus kepsnius. 

			Ji šyptelėjo. 

			— Na, dabar aišku, kas tau svarbiausia. 

			Eidama pro šalį draugiškai patapšnojo jam petį. Jis pašoko lyg įgeltas. Akimirką tikėjosi, kad ji nieko nepastebėjo, bet Ava susiraukė, nesuprasdama, kas nutiko.

			— Pasimatysim rytoj, Lukai. Sėkmės. 

			Ir paliko jį vieną spoksoti į lentynas, nukrautas knygomis, gaubliais ir varinėmis lempomis. Jei nori tik gerti ir užsimiršti, tinka bet kuris baras. Kalanakas užsisakė dar vieną didelę taurę raudonojo vyno ir sėdėjo nieko negalvodamas, kol baras užsidarė. 

			Kitą rytą jį pažadino gerokai per anksti. Tą naktį pirmą kartą po daugybės savaičių giliai įmigo, tad buvo bjauru prabusti čirškiant telefonui. Skambino Tripas.

			— Nežinau, gal nesvarbu, bet tikrinome Džeinės Magi kaimynų parodymus — viena kaimynė matė nepažįstamą vyrą, spėjame, maždaug tuo metu, kai įvykdytas pagrobimas. Vyras suko už kampo gatvės gale, tempdamas didelį lagaminą ant ratukų. Žinau, kad tikimybė maža, bet... 

			— Būsiu nuovadoje po pusvalandžio, — nutraukė Kalanakas. 

			Iš tikrųjų nuovadą pasiekė po dvidešimties minučių, neįprastai netvarkingas, nelygintais marškiniais, skirtingomis kojinėmis. Įėjo nešinas garuojančiu puodeliu kavos, nepastebėdamas, kad apsilaistė visą striukę. Tripas išpūtė akis. 

			— Labas rytas, pone. Viskas gerai? 

			— Duok parodymus ir žemėlapį. 

			Tripas pasirausė dėžėje ir ištraukęs dokumentus padėjo detektyvui inspektoriui ant stalo. 

			— Džeinės Magi namas čia, — bakstelėjo pirštu į raudoną tašką stambiame gatvės žemėlapyje. — O čia, — vėl bedė pirštu, — maždaug už šimto aštuoniasdešimties metrų, ponia Jeil matė vyrą. Ji vedėsi šunį į Ravelston Parko gatvę, o jis suko į Ravelston Daiko kelią. Kur nuėjo paskui, nematė. Manot, čia mūsų nusikaltėlis? 

			Kalanakas tylėjo. Staiga ėmė raustis po stalčius. 

			— E... Gal reikia pagalbos, pone? 

			— Ne, radau. — Iškėlė lipniąją juostelę. — Gulkis ant grindų, ant šono, kuo arčiau prisitrauk kojas ir prispausk galvą prie kelių. 

			Tripas išsižiojęs žvilgtelėjo į duris, neramiai trypčiodamas vietoje. 

			— Pour l’amour de Dieu, Tripai, noriu tave išmatuoti, ne nužudyti. Gulk. 

			Tripas atsigulė ir nejudėjo, kol Kalanakas ant grindų lipniąja juosta išklijavo apylygį stačiakampį. 

			— Pritrauk pėdas, — liepė. — Ir alkūnes. Negi negali labiau susispausti!

			— Negaliu, jei pritraukiu vieną galūnę, išsikiša kita. 

			— C’est des conneries! — sumurmėjo Kalanakas, sviesdamas juostelę ant grindų. — Kokio ūgio Džeinė Magi? 

			— Metro šešiasdešimties, — atsakė Tripas, versdamasis ant nugaros ir mankštindamas rankas. 

			Kalanakas puolė prie durų. 

			— Salter! — riktelėjo link pasitarimų salės. 

			Koridoriuje pasigirdo skubūs žingsniai. Netrukus vidun įsiveržė konsteblė.

			— Kas nutiko, pone? 

			— Paaiškins Tripas. Reikia tave išmatuoti. — Švystelėjęs jiems matavimo juostelę, prisėdo prie kompiuterio. — Susiriesk, juk ji greičiausiai buvo surišta. 

			Salter atsigulė ant grindų, o Tripas apklijavo aplink ją stačiakampį ir išmatavo. Tuo tarpu Kalanakas rado, ko ieškojo.

			— Didžiausias lagaminas, kokius pardavinėja, aštuoniasdešimt šešių centimetrų ilgio. Kaip manot, ar tilptų?

			— Priklauso nuo to, ar gilus, — atsakė Tripas, Salter vėl stojantis ant kojų. — Bet, manau, įmanoma. 

			— Salter, nuvažiuok į parduotuvę, — paliepė Kalanakas, tiesdamas jai pluoštą banknotų, — ir nupirk aštuoniasdešimt šešių centimetrų ilgio lagaminą, kuo gilesnį, su stipriais ratukais. Tripai, mudu važiuojam į Ravelston Parko gatvę. 

			Privažiavę kampą, kur liudininkė matė vyrą, abu išlipo. 

			— Dvi lempos, abi kitoje gatvės pusėje, — pakomentavo Kalanakas. — Daug medžių ir aukštų krūmų. Iš aplinkinių namų šviesos tikriausiai atsklinda nedaug — visi tolokai nuo gatvės. 

			— Tikriausiai suko į vakarus, antraip būtų perėjęs gatvę dar prieš kampą, — tarė Tripas. — Vadinasi, arba kažkur čia gyvena, arba netoliese buvo pasistatęs mašiną. 

			— Nenorėjo rizikuoti, kad jį pamatys, — mąstė Kalanakas. — Juk šunis vedžiojančių gyventojų galėjo būti ir daugiau. Svarbiausia — mašina. Pasiųsk porą uniformuotų pareigūnų, tegu apklausia visus gyventojus pusės kilometro spinduliu, ar nematė vyro su lagaminu, lipančio į automobilį, sunkvežimį ar furgoną. Be to, reikėtų dar kartą pasikalbėti su liudininke. 

			Ponią Jeil jiedu pirma ne pamatė, o išgirdo — ji šaukė savo vyrui įleisti Kalanaką su Tripu, o pati tuo tarpu bandė sutramdyti ne itin draugišką ir, rodos, praalkusį Erdeilio terjerą. Moteris buvo stambi, maždaug septyniasdešimties ir labai džiaugėsi sulaukusi tiek dėmesio. 

			— Nekreipkit dėmesio į Arčį, — sučiulbėjo. — Sėskit. Maiklas atneš mums arbatos, ar ne, mielasis? 

			Vyras klusniai nubidzeno į virtuvę. 

			— Ponia Jeil, — pradėjo Kalanakas. 

			— Izabele, — pertraukė ji. — Ar prie arbatos norėtumėt sausainių? 

			— Ne, ačiū. Gatvės gale matėte vyrą su lagaminu. Gal galit dar kartą nupasakoti, kaip jis atrodė?

			— Deja, beveik nemačiau. Buvo tamsu ir šalta. Vilkėjo ilgu paltu, pilku ar juodu, mūvėjo vilnonę kepurę, burną buvo apsivyniojęs šaliku. Ir ėjo prieblandoje, mielasis. 

			— Bet pastebėjote lagaminą? — paragino Kalanakas. 

			— Taip, didelį. Nekenčiu tų ratukų — šitaip tarška!

			— Gal galėtumėt smulkiau apibūdinti lagaminą? — paklausė Tripas, imdamas nuo padėklo puodelį arbatos. 

			— Buvo minkštas, labiau panašus į didžiulę kuprinę, ne toks, kaip tos kietos keturkampės dėžės. Rodos, sunkus, mačiau, kaip vargo tempdamas. Juodas, su daug užtrauktukų. Deja, jokių etikečių nemačiau. 

			— Neįsižeiskite, bet, man rodos, daugiau prisimenate apie lagaminą negu apie vyrą, — pareiškė Tripas. 

			— Nes lagaminą mačiau iš arti. Buvau pasilenkusi, rinkau Arčio reikaliukus į maišelį, o tada pro šalį praėjo tas vyras. Pirmiausia pastebėjau, kokie išblizginti jo batai. Dauguma ponų šiais laikais batais visai nesirūpina. Buvo juodi, su raišteliais. Nors tokiu oru gal ir ne itin patogūs.

			— Gal prisimenate dar ką nors, ponia Jeil? Kad ir smulkmeną? — paklausė Kalanakas. 

			— Na, juk tada nežinojau, kad tai svarbu, — pasiteisino ji, valydama nuo stalo trupinius. — Bet prisimenu, kad aplink tvyrojo silpnas kvapas. Turbūt šiais laikais nedaug kas tą kvapą pažįsta, bet aš tikrai užuodžiau, atsidavė rutuliukais nuo kandžių. 

			— Rutuliukais nuo kandžių? — sutrikęs paklausė Kalanakas Tripo.

			— Tai tokie rutuliukai, kuriuos deda į spintas, kad kandys neėstų drabužių. Dabar mažai kas juos naudoja. 

			— L’antimite. Jūs įsitikinusi? — dar kartą perklausė Kalanakas ponios Jeil. 

			Ši tiesė trupinius išbadėjusiam Arčiui. 

			— Mano vaikystės kvapas. Mama visada juos naudodavo. Per karą nebūdavo pinigų naujiems drabužiams, mielasis, tad reikėjo gerai prižiūrėti tuos, kuriuos turėjome. 

		


		
			DVYLIKTAS SKYRIUS

			Daktaras Kingas jaudinosi. Kaip kvaila. Juk jis savo namuose. Vien savo valios jėga atsigabeno ją čia, siekdamas kilnaus tikslo, o dabar pirmą kartą deramai pasikalbės su moterimi, kurią gerai išmokęs pavers savo gyvenimo palydove. Galbūt jai net pavyks sutramdyti neklusniąją Eleną. 

			Narkotikų poveikis jau bus praėjęs. Dabar Džeinei reikės duoti maisto ir vandens, be to, paaiškinti, kas nutiko. Kadangi ji nuoširdžiai tikinti, visai tikėtina, jog lengviau prisitaikys prie naujo gyvenimo. Jei Dievas yra, galbūt Džeinę Kingui išrinko jis. Kingas pastatė padėklą ant grindų ir atrakino duris. Viduje ant dviejų lovų gulėjo moterys, kurios pakeis jo gyvenimą. 

			Iš pradžių jis norėjo tik vienos, bet domėjosi abiem, rinkosi, kuri tinkamesnė. Svarbiausia visada turėti atsarginį variantą, tuo tikėjo visą gyvenimą. O jo atsarginis variantas buvo Džeinė. Neplanavo paimti jas abi, tačiau Elena labai nepaklusni. Pastorė bus nuolankesnė ir geriau gebės prisitaikyti. Kažkodėl šitai suprato vos paguldęs ją ant lovos, stengdamasis nesužeisti, kol rakino riešus ir kulkšnis. Tokia žmogaus prigimtis — labiausiai kaliniai priešinasi vos prabudę. Tačiau buvo tikras, kad Džeinė taip kvailai nesielgs.

			Vos įžengus vidun į veidą plūstelėjo klaikus dvokas. Net susirietė, kone žiaugčiodamas iš pasišlykštėjimo, ir netyčia išmetė padėklą. Visas apsitaškė melionų skonio baltyminiu kokteiliu. Drabužiai sugadinti. 

			— Taip gražiai dėl jūsų apsirengiau! — suriko. — Kuri pridergėt? Kuri... Tuoj pažiūrėsim!

			Puolė prie jų raudonas iš pykčio ir nuo skruostų varvančio tiršto rožinio gėrimo. Nutraukė Elenos antklodę. Tikėjosi, net norėjo, kad kalta būtų ji, bet Elena buvo tokia kaip visada, tik gulėjo stipriai užsimerkusi ir kvailai sukiojosi tai į vieną, tai į kitą šoną. 

			Vadinasi, Džeinė. Nedrąsiai kilstelėjo antklodę, į nosį plūstelėjo nepakeliamas dvokas. Nulėkė prie spintelės, čiupo ventiliatorių ir atitempė prie lovos. Akimirką dingtelėjo, kad reikėjo kambaryje įstatyti langą, bet tai neįmanoma. Taigi išsitraukė iš po kriauklės pirštines ir ėmėsi darbo. Džeinė jau buvo atsipeikėjusi, tačiau nusisuko į kitą pusę ir nepratarė nė žodžio. Geriau ir nesikalbėti, kol nebaigs. Nepyko ant jos. Juk ji dar nežino, kas jis ir ką planuoja. Gal jis koks beprotis, nori ją kankinti! Bet vos tik sužinos tiesą ir supras aplinkybes, viskas bus gerai. Kingas viską sutvarkė, nusiprausė po dušu, iš naujo paruošė maisto ir grįžo atgal — šįkart prisistatys tinkamai. 

			Pastorė Džeinė Magi vis dar žiūrėjo į sieną, tad prisėdo šalia ir prabilo pirmas. 

			— Džeine, aš daktaras Kingas. Redžinaldas Kingas, bet kol nesusipažinome artimiau, geriau į mane kreipkis formaliai. Tik noriu pasakyti, kad tavęs neskriausiu. 

			Džeinė kažką murmėjo panosėje.

			— Ką sakai? Negirdžiu. 

			Palinko arčiau, norėdamas pažvelgti jai į lūpas, bet ji vėl nusisuko. Po kelių minučių gerai įsiklausęs suprato. Ji kalbėjo „Tėve mūsų“. 

			— Apie tai ir padiskutuosime. Ar Dievas egzistuoja, kokia jo prigimtis. Iš dalies dėl to ir išsirinkau tave. Skaičiau tavo baigiamąjį darbą Oksforde, turiu tau keletą pastabų, ir, manau, bus labai įdomu.

			Nors Kingas parodė, kad nuoširdžiai ja domisi, Džeinė užsispyrusi tylėjo. Net suerzino.

			— Prašau, atsisuk. Labai nemandagu nežiūrėti į akis, kai su tavimi kalba.

			Tyla.

			Kingas nenorėjo Džeinės drausminti vos atvykusios. Tada ji iškart nusiteiks priešiškai. Bet šovė puiki mintis: nors buvo įsitikinęs, kad Elena nieko verta, dabar suprato, jog ji vis dėlto gali būti naudinga — ja pasinaudojęs Kingas pažangą darys kur kas greičiau.

			— Džeine, manau, supranti, kokia trapi žmogaus gyvybė ir kiek nedaug laiko mums skirta šioje žemėje. Norėčiau su tavimi nuoširdžiai pasikalbėti.

			 Ji toliau murmėjo maldą. 

			— Dėl to atsakomybę už bičiulės likimą patikėsiu tau. Žinok, gerbiamoji pastore, aš privalau palaikyti drausmę ir turiu savų metodų, kaip tai padaryti. 

			Nuėjęs atrakino spintelę virš kriauklės, iš pirmosios pagalbos rinkinio ištraukė adatą ir žengė prie Elenos. Ši įsitempė. Nors ir apsimetė užsisklendusi savame pasaulėlyje, visą laiką klausėsi ir suprato, kad netrukus kažkas nutiks. Vos tik Kingas palietė jos ranką, suklykė. 

			— Adata sterilizuota, nėra ko triukšmauti. Ilgalaikės žalos nebus. 

			Ir lėtai suvarė adatą po didžiojo piršto nagu. Elena rangėsi, bandydama ištrūkti. Keista, kad įmanoma vienu metu ir klykti, ir gargaliuoti. Lyg skęstant skausme. 

			— Baik! — sucypė Džeinė. — Maldauju, liaukis. 

			— Tai ką, vis dėlto teiksiesi su manim kalbėtis? — paklausė jis, bet adatos nelietė. Ištrauks, kai bus įsitikinęs, jog ji suprato.

			— Taip, kalbėsiu, pažadu! — šaukė Džeinė. 

			— Ką manai, Elena? Ar jau gana? 

			Elena išlemeno taip, iš visų jėgų linksėdama galva ir nebyliai maldaudama Džeinės padėti. Kingas dar kartą stumtelėjo adatą Elenai po nagu. Kurį laiką patenkintas klausėsi klyksmų. Dabar žinos, kad jo klauso. Tada ištraukė adatą. 

			— Ar prisimeni, kas nutiko? — paklausė Džeinės. 

			Ji papurtė galvą. 

			— Man degina lūpas, — tarė. — Ir maudžia kaklą. 

			— Deja, chloroformas šiek tiek dirgina odą, be to, kol darbavausi, turėjau duoti tau ketamino, kad nurimtum, nes ėmei blaškytis ir susižeidei. Ketaminas — nuostabus vaistas. Apsvaigai, tačiau nepraradai sąmonės ir gebėjai vykdyti nurodymus. Gali būti, kad kelias dienas sapnuosi keistus sapnus. Be to, kamuos dehidratacija. — Atsigręžė į padėklą. — Štai, išgerk. 

			Bet ji nusisuko nuo puodelio.

			— Tau trūksta skysčių, o aš nesu primityvus pabaisa ir neketinu nuolat tave svaiginti. Tu čia tam, kad galėtume bendrauti. Nebenoriu dar kartą raginti. Be to, būtų nesąžininga Elenos atžvilgiu.

			Išgirdusi Elena sucypė ir ėmė blaškytis ant lovos. Džeinė klusniai suėmė lūpomis šiaudelį, atsargiai siurbtelėjo. 

			— Štai taip, — pagyrė Kingas. 	

			— Ką su manimi darysi? — paklausė Džeinė. 

			Kingui toptelėjo, kad tokiomis aplinkybėmis jos tonas stulbinamai ramus, kone kasdieniškas. 

			— Aš išsilavinęs žmogus, Džeine, ne gyvulys. Noriu tik geresnio gyvenimo — tiek sau, tiek tau. — Ir palinkęs artyn lyg sąmokslininkei šnipštelėjo:  — Nors, atvirai pasakius, nežinau, kiek laiko su mumis liks Elena. Ji nepadarė tokios pažangos, kaip tikėjausi. 

			— Kodėl taip elgiesi? — paklausė Džeinė. 

			Kingas pažvelgė Džeinei į akis, svarstydamas, kokios mintys sukasi jos galvoje. Gal dar neprarado vilties, jog ją paleis, gal susidomėjo juo, o gal pernelyg bijo ir aiškiai nesuvokia, kas nutiko? Net susijaudino pagalvojęs, ko ji galėtų pasiekti. Ji — tikras neribotų galimybių įsikūnijimas. Šiek tiek primena jo seserį. Žinoma, Eleonora taip ir nesulaukė brandos, bet jei būtų sulaukusi, gal būtų panaši į Džeinę. Tėvai nuolat kartojo, kokia Elė gabi mokslams ir jai lemta būti lydere. O kur dar jos talentas muzikai. Ji buvo beveik tobula. Kartais net erzindavo. 

			— Taip elgiuosi dėl mūsų. Dėl mūsų ateities, noriu, kad galėtume kartu mokytis, vienas kitą branginti, plėsti savo intelekto ribas.

			— O jeigu aš nenoriu? — paklausė Džeinė. 

			Kingas susimąstė. Nepasirodė, kad ji kalba įžūliai ar paprasčiausiai priešgyniauja. Paklausė nuoširdžiai, tad ir atsakyti reikia nuoširdžiai.

			— Norėsi, — atsakė. — Anksčiau ar vėliau. Aš tau padėsiu. 

			— Tai neteisinga, — tarė ji. — Prašau, gerai pagalvok, ką darai. 

			— Džeine, geriau liaukis, — patarė jis. — Elena taip pat bandė mane perkalbėti, maldavo dienų dienas, nepavyks. Supranti, aš turiu planą. Kartais žmonės trokšta geresnio gyvenimo už tą, kurį skyrė likimas. Aš — tai ne tik mane sudarančios dalys. Kaip ir tu. Fizinis kūnas nesvarbus. Elenos pirštas pagis, skausmas laikinas. Skausmas palengvina pažangą, atveria kelią šviesai. 

			— Supratau, — paprastai atsakė Džeinė. 

			Jis laukė, kol pridurs dar ką nors, bet Džeinė tylėjo. Jis nugalėjo. Kol kas to užteks.

			Jautėsi lyg išsunktas, drausmindamas Eleną ir tvarkydamasis pervargo. Jau rakindamas duris išgirdo, kad merginos tyliai kalbasi. Pamanė, reikėtų grįžti, bet iškart apsigalvojo. Joms irgi reikia laiko geriau susipažinti. Tik pasiekus laiptų apačią pavargusios jo smegenys pagaliau suvokė, ką išgirdo. 

			— Mes čia mirsime, — paprastai kaip visad pasakė Džeinė. 

			Redžinaldui Kingui toptelėjo, kad vakarienei mielai suvalgytų rūkytos lašišos ir rizoto su grybais. 

		


		
			TRYLIKTAS SKYRIUS

			Apsukus konsteblės Salter rankas lipniąja juosta, ji nesunkiai tilpo į didžiausią rastą lagaminą su ratukais. Žinoma, nėra jokių svarių įrodymų, kad pastorė Magi išties buvo lagamine, o liudininkų matytas vyras — pagrobėjas, tačiau Kalanakas labai aiškiai regėjo mintyse šį vaizdinį ir nė kiek neabejojo, jog taip ir įvyko. Pasak Avos, žudikas yra apimtas tvarkos manijos, o Izabelės Jeil komentaras šią teoriją patvirtino. Kas dar nusiblizgintų batus prieš eidamas grobti žmogaus? 

			Į duris skubiai pabeldė. Vidun nieko nelaukęs įžengė Laivlis. 

			— Apklausėme parapijiečius. Sužinojome, kad yra grupė, nusistačiusi prieš moteris dvasininkes. Rodos, Džeinė Magi keliskart gavo bjaurių laiškų, įžeidimų, grasinimų. Policijai nepranešė, bet radome laiškus jos stalčiuose. Jau tikriname grupės narius. 

			— Bet jie niekuo nesusiję su Elenos Bakston žmogžudyste, — tarė Kalanakas. — Peržiūrėkite visus pranešimus apie dingusias panašaus amžiaus moteris, pateiktus per pastaruosius dvylika mėnesių. Noriu žinoti, ką laboratorijoje išsiaiškino apie Džeinės mobilųjį — ataskaita ant mano stalo turėjo būti vakar. Ir susisiekite su Breimaro policija. Paprašykite grįžti į nusikaltimo vietą ir paieškoti dviejų lygiagrečių pėdsakų, vedančių prie trobelės, tokius paliktų lagaminas su ratukais. Tikimybė maža, bet patikrinti verta. 

			Liepęs Tripui išlaisvinti Salter, patraukė į virtuvėlę koridoriaus gale. Kavos aparatas neveikė, bet anokia čia netektis. Atsisukęs išvydo Avą su tuščiu puodeliu. 

			— Aš plausiu, tu šluostyk, — įsakė ji ir, čiupusi dar vieną kriauklėje paliktą puodelį, atsuko karštą vandenį. 

			Užvirus arbatinukui staiga pasirodė uniformuota pareigūnė. Sunkiai šnopavo, matyt, kol užkopė laiptais iš pirmo aukšto, užduso. Padėjo ant stalo didelę kartoninę dėžę ir netarusi nė žodžio išėjo. 

			— Bidelkomb, — šūktelėjo jai Ava. — Kas čia? 

			— Siuntinys Žmogžudysčių skyriui, ponia. Pavardės nebuvo. Atsiuntė iš kažkokios prabangios gėlių parduotuvės. Gal nuo patenkinto kliento.

			— Bet mūsų klientai arba negyvi, arba psichopatai, nelygu ką laikai klientais, Bidelkomb. Jie gėlių nesiunčia, — šūktelėjo jai įkandin Ava ir įtariai nužvelgė siuntinį. — Kažin, atidaryti ar mesti pro langą? — vyptelėjo Kalanakui.

			— Ar tiksi? — paklausė šis.

			Ava dramatiškai prispaudė dėžę prie ausies ir papurtė galvą. 

			— Paskambink į priimamąjį, tegul Bidelkomb grįžta ir atidaro. Jai nepakenktų pasimankštinti.

			Bet Ava jau plėšė dėžę.

			— Matau, supranti, jog svarbiausia saugumas, — burbtelėjo jis ir žvilgtelėjo Avai per petį. 

			Viduje gulėjo puokštė įstabių baltų rožių ilgais stiebais. Kalanakas ištiesė ranką ir iš nedidelio auksinio voko ištraukė raštelį: „Detektyve. Kai rožė spygliuota, žiedas dar gražesnis. Jūsų.“

			— Ir viskas? — paklausė Ava. 

			Kalanakas žvilgtelėjo į kitą raštelio pusę, dar kartą apžiūrėjo voką ir dėžę. 

			— Viskas, — atsakė. — Gal pastaruoju metu suėmei kokį netikusį poetą ar šiaip nepakenčiamą romantiką? Rodos, kažkam kritai į akį.

			— Iš kur žinai, kad rožės ne tau? — atšovė ji. — Mano gerbėjai dažniausiai prašo nuotraukos su uniforma, kad galėtų pasikabinti kameroje. Gal paskui žaidžia smiginį. 

			— Negali būti, kad man. Maniau, jei patinka koks vyras, keltų moterys paprasčiausiai trinkteli kuoka jam per galvą ir nusitempia į urvą? 

			— O, taip, — išsiviepė Ava. — Bet tik tiems, iš kurių išeina geras hagis. Kitu atveju nesivarginam. 

			Ji čiupo gėles, įstatė į tuščią šiukšliadėžę ir pripylusi vandens padėjo ant stalo. 

			— Na, jei jos man, tada gerbėjas nežino, kad sergu šienlige. Už domėjimąsi mano skoniu duočiau nulį balų. 

			— Ar nereikėtų bent pranešti apsaugai? — paklausė Kalanakas. — Kartais gerbėjai peržengia ribas...

			— Manai, daugiau neturiu ką veikti ir švaistysiu laiką dėl kažkokios puokštės? — nusijuokė ji. — Detektyve inspektoriau Kalanakai, aš griežtai atsisakau imtis darbo, kuris nepadės sumažinti popierių kalno ant mano stalo. 

			— Pamatysi, pati išsikasi sau duobę, — atšovė jis. — Kokios naujienos apie kūdikius? 

			Ava iškart surimtėjo.

			— Jokių. Jie susiję tik tuo, kad abu buvo suvynioti lygiai taip pat. Susukti į baltus rankšluosčius, visiškai vienodus. Kažkur mieste klaidžioja dvi labai išsigandusios arba protiškai nestabilios moterys. O kas naujo pas tave? 

			— Šiokių tokių naujienų yra. Nedaug, bet žengiam į priekį. 

			— Ataskaita apie Džeinės Magi telefoną, — pertraukė Tripas, kyštelėdamas pro duris pluoštą popierių. — Laboratorija atsiprašo, kad vėluoja, visi užimti inspektorės Terner kūdikiais. 

			Kalanakas pervertė ataskaitą. 

			— Et voilà, — sumurmėjo ir, išpylęs į kriauklę likusią kavą, pirštu pervedė kelis sakinius, pilnutėlius mokslinio žargono. Dukart perskaitęs visą pastraipą pasikvietė atgal Tripą. 

			— Patvirtinta, kad ant Džeinės Magi telefono buvo chloroformo. Tikriausiai nusikaltėlis mūvėjo pirštines. Vadinasi, ją tikrai pagrobė. Ir pasitvirtino teorija, kad prieš įkišdamas į lagaminą apsvaigino. 

			— Taip, pone. Vienas iš pareigūnų, apklaususių Ravelstono Parko gatvės gyventojus, ką tik pranešė, kad rado liudininką — vyrą, kuris dažnai ten važinėjasi dviračiu. Duokite man penkias minutes, netrukus papasakosiu smulkiau. 

			Kalanakas grįžo į savo kabinetą ir paskambino Džončiui Sparui. Šis buvo išsiblaškęs, nemandagus, tikriausiai kalbėjo dirbdamas, įsijungęs garsiakalbį.

			— Gal ne laiku paskambinau? — paklausė Kalanakas. 

			— Keturi negyvi paaugliai vienoje mašinoje. Prisirijo ekstazio ir išvažiavo palenktyniauti. Niekaip nesuvokiu, kodėl žmonės taip žaidžia savo gyvenimais. 

			Kalanakas nutylėjo. Nebuvo ką pasakyti. 

			— Na, tai klokit, ko reikia? — paragino Sparas. 

			— Pagrobė moterį, ir, atrodo, tai tas pats žmogus, kuris nužudė Eleną Bakston. Pagrobtąją apsvaigino chloroformu. Gal būtų įmanoma sužinoti, ar Elenos Bakston organizme buvo panašių medžiagų? 

			— Iš kaulų ir aplinkos ne. Jei galėtume patikrinti likusius organus, būtų nesudėtinga, bet minkštųjų audinių buvo tik ant danties, kurį rado šalia beisbolo lazdos. Galiu padaryti toksikologinį tyrimą, nors nieko nepažadu. O gal ir pavyks, viskas priklauso nuo medžiagų kiekio ir kada jos pateko į organizmą. 

			Kalanakas išgirdo barkštelint ant metalinio stalo dedamus įrankius. 

			— Ir dar vienas klausimas. Per kiek laiko nuslopsta chloroformo poveikis? 

			— Priklauso nuo daugelio kintamųjų, pavyzdžiui, aukos ūgio ir svorio, dozės dydžio. Žinoma, jei jis neperdozavo ir netyčia jos nenumarino. Jei ne, manau, nusloptų per keliolika minučių, gal maždaug per ketvirtį valandos, jei stengėsi aukos nesužaloti. Chloroformas degina odą, o jei dozė didelė, pakenkia ir kepenims bei inkstams. Tokia medžiaga pernelyg pavojinga svaiginti ilgam. 

			— Kur būtų galima gauti chloroformo? 

			Patologas, rodos, neteko kantrybės.

			— Čia jau du klausimai. Juk Edinburge turite savą patologą. Manau, greičiausiai internetu atsisiuntė iš užsienio. Kai kuriose Rytų Europos šalyse chloroformą pardavinėja mažmeninės prekybos kiekiais, be to, jis dažnai naudojamas pramonėje. Deja, tiksliai nustatyti, iš kur jo gavo, nebus lengva. Labai norint chloroformo nusipirkti nesunku. 

			— Ačiū, — padėkojo Kalanakas. — Pažadu, atsilyginsiu. 

			— Aš nepamiršiu, — atsakė Sparas ir iškart numetė ragelį. 

			Tripas stovėjo už durų laukdamas, kada inspektorius baigs kalbėti.

			— Aš ne mokyklos direktorius, Tripai. Nereikia laukti koridoriuje. Ką sužinojai? — šūktelėjo jis.

			— Pareigūnas sako, kad liudininkas, Lajamas Greindžeris, negali tiksliai apibūdinti, kaip atrodė įtariamasis. Jis dviračiu važiavo namo iš darbo ir, sukdamas į Orčard Raud Sauto gatvę — visai šalia Ravelston Daiko — atkreipė dėmesį į vyrą, nes šis ginčijosi pats su savimi. Atsisuko žvilgtelėti ir pastebėjo lagaminą su ratukais. Vyro drabužių ir veido gerai nematė. Buvo tamsu, įžiūrėjo tik siluetą. Pamanė, kad beprotis arba girtas. 

			Kalanakas paėmė raudoną rašiklį ir priėjo prie žemėlapio ant sienos. Nubrėžė liniją nuo Džeinės Magi namo iki Orčard Raud Sauto. 

			— Tikriausiai automobilį pastatė kažkur čia, — bedė pirštu. — Su sunkiu lagaminu ateiti užtruktų kokias penkias minutes. Jei žinojo, kad ji atgaus sąmonę po penkiolikos minučių, negalėjo rizikuoti automobilio palikti toli. 

			— Vietovė tankiai apgyvendinta, toje gatvėje mašinų pristatyta visą parą. Apklausėme gyventojus, neįprastų automobilių niekas nepastebėjo, — įsiterpė Tripas. 

			— Nusiųsk pareigūnus apklausti Elenos Bakston kaimynų. Ar maždaug tuo metu, kai ji turėjo grįžti namo, nepastebėjo vyro su dideliu lagaminu. Jis tą lagaminą naudoja ne pirmą kartą. Žinojo, kaip ją paguldyti, turėjo pasiruošęs chloroformo. Kur Elenos Bakston namų nuotraukos? 

			Po penkių minučių nuotraukos jau gulėjo ant inspektoriaus stalo, o konsteblė Salter pasirūpino automobiliu, kad galėtų nuvažiuoti į Albin Pleiso gatvę. 

			— Kokios naujienos inspektorės Terner byloje? — paklausė Kalanakas. 

			— Jokių, pone, — atsakė Salter. 

			— Ką gero rodo kine? — po akimirkos pasiteiravo jis. 

			Salter išraudo. 

			— Tik noriu trumpam pamiršti šią bylą, — skubiai pridūrė, melsdamas, kad ji nebūtų palaikiusi jo žodžių kvietimu. 

			— Nežinau. Mano vaikinas pastaruoju metu viską atsisiunčia iš interneto. 

			Kalanakas tyliai padėkojo Dievui, kad konsteblė paminėjo turinti vaikiną. 

			— Bet jūs neatrodot kaip kino mėgėjas — neįsižeiskit, — pridūrė Salter. 

			— Salter, o ką, tavo nuomone, veikiu savaitgaliais?

			— Valgote geruose restoranuose, geriate vyną, skaitote laikraščius, lankotės vakarėliuose. Ar panašiai. Na, geriau eisiu paimti mašinos, pone. 

			Ir paspruko, tikriausiai šalia jo jautėsi nepatogiai. Štai koks jis atrodo kitiems. Žinoma, iš dalies tai tik stereotipai apie prancūzus, tačiau staiga nusmelkė nemaloni mintis, kad konsteblė gana tiksliai atspėjo, ką jis veikia savaitgaliais. Tiksliau, ką veikdavo. Pastaruosius metus gyveno visiškai kitaip. Sudegino visus tiltus, o draugiją palaikė tik prisiminimai.

			Privažiavus Elenos Bakston butą, į akis iškart krito matomiausioje vietoje pastatytas ženklas su užrašu: „Parduodama“. Kalanakui dingtelėjo, kad Elenos motina neturi pinigų išlaikyti tokį butą, be to, tikriausiai nenori net matyti gatvės, kur pagrobė jos dukrą. 

			— Apvažiuok iš kitos pusės, — paliepė Salter. 

			Jau buvo matęs Elenos garažo ir nusikaltimo vietos nuotraukas, be to, pasidairė po butą, norėdamas perprasti jos asmenybę, bet garažo gerai neapžiūrėjo. Dabar, pasinaudojęs rakteliais iš įrodymų saugyklos, atidarė automatines duris ir žengė vidun.

			— Raktus rado koridoriuje, kuris veda į butą, tiesa? 

			Salter žvilgtelėjo į aplanką ir linktelėjo.

			— Jei pametė ten, vadinasi, pagrobėjas laukė viduje, bet niekas jo neįleido, niekas nieko nematė. Jokių požymių, kad koridoriuje grumtasi, jokio triukšmo, įkalčių. Sunku patikėti, kad pavyko pagrobti taip tyliai. Manau, ją pagrobė garaže, tada atidarė duris į koridorių ir tyčia numetė raktus ten. 

			— Bet garažas rakinamas, taip sakė Elenos Bakston mama. Ji labai rūpindavosi saugumu, — paprieštaravo Salter. 

			— Geriausias metodas tas, kuris paprasčiausias. Lauke auga krūmai. Jis žinojo, kada ji paprastai grįžta. Atvažiavo anksčiau. Jau buvo tamsu. Atsistojo šešėliuose už krūmų, palaukė, kol automatinės garažo durys atsidarys, pritūpė ir įsliūkino paskui mašiną. 

			— Bet reikėjo įsitikinti, kad ji parvažiavo viena, — susimąstė Salter. 

			— Elena vyrų namo nesivesdavo. Pagrobėjas gerai ją pažinojo, tad buvo tikras, kad bus viena. Garažo durys užsidarė, o kai Elena išjungė variklį, jis jau stovėjo šalia paruošęs chloroformą.

			— Norite pasakyti, nors ji ir saugojosi, viskas nuėjo perniek? Niūroka mintis. O kam mesti raktus į koridorių?

			— Kad nukreiptų dėmesį nuo užpakalinių garažo durų. Greičiausiai išėjo pro jas, tempdamas didžiulį lagaminą. Eime. 

			Kalanakas nusivedė Salter prie durų. Už jų link gatvės suko žvyro takelis. Konsteblė jau norėjo žengti lauk, bet jis skubiai ištiesė ranką ir sustabdė. 

			— Ne, — tarė. — Paskambink teismo medicinos ekspertams. Noriu, kad atvyktų ir paieškotų lygiagrečių linijų, į purvą įspaustų akmenukų. Nuo kūno svorio ratukai turėjo palikti gilias žymes. 

			Apie kiną Kalanakas klausinėjo ne šiaip sau. Tą vakarą grįžęs namo pažiūrėjo, ką rodo, ir parašė Avai. 

			„Ant stalo krūva dokumentų, prireiks kelių valandų, — atrašė ji. — Jei dar nemiegosi pusę dvyliktos, gal nori pažiūrėti „Šaltą alų Aleksandrijoje“2 kino teatre už „Konano Doilio“ ?

			Filmo pavadinimo nebuvo girdėjęs. Peržiūrėjęs naujausių filmų recenzijas nieko nerado. Ir nieko nuostabaus, galiausiai išsiaiškino, kad filmas sukurtas 1958-aisiais. Įžengęs į salę Avą rado susikėlusią kojas ant sėdynės atlošo. Ji vilkėjo džinsus ir languotus marškinius, rankose laikė dėžę spragėsių (Kalanakas dar niekada nebuvo matęs tokios didelės) ir nenuleisdama akių spoksojo į ekraną. 

			— Naktimis rodo senus filmus, — šnipštelėjo. — Kur kas geriau, negu žiūrėti per televizorių. Jokios aukštosios raiškos, ryškių spalvų, erdvinio garso ir kitų nesąmonių. Toks ir turi būti kinas. Pirmiausia istorija, visa kita paskui. 

			Kyštelėjo jam spragėsių, bet Kalanakas papurtė galvą. 

			— Suvalgysi visus? — paklausė.

			— Laisvai. Jei nevalgysi, šitos pramogos nesuprasi. 

			— Kaip einasi byla? — paklausė jis, sukiodamas tarp pirštų vieną spragėsį. 

			— Ššš! — tepasakė ji. 

			Jis nukreipė dėmesį į ekraną. Detektyvė inspektorė Ava Terner mintimis jau keliavo į Šiaurės Afrikos dykumą Antrojo pasaulinio karo metais. 

			Po pusantros valandos Džonas Milsas ir Silvija Sims užbaigė pasirodymą, abu tikrai buvo verti „Oskaro“. Kalanakas sėdėjo, negalėdamas atplėšti akių nuo ekrano, kol galų gale Ava atsistojo ir pabrėžtinai kostelėjo.

			— Dabar galim kalbėtis, — tarė. 

			Jiedu nuėjo į barą Leito gatvėje, — Ava sakė, kad ten verda visai neblogą kavą, — ir prisėdo kampe, stengdamiesi nekreipti dėmesio į porą, kuri garsiai ginčijosi dėl vestuvių.

			— Ką manai? — paklausė Ava, pastačiusi padėklą ant nenuvalyto, kibaus staliuko. 

			Ant padėklo stovėjo puodelis kavos, kaip ir prašė Kalanakas, ir stiklas brendžio, nors šito jis neprašė.

			— Manau, jei viskas taip sudėtinga, geriau pabėgti ir susituokti Las Vegase. 

			— Turiu omeny apie filmą, — nusijuokė tiesdama brendį. 

			Jis kilstelėjo antakį.

			— Gal nepastebėjai, bet dabar penktadienio vakaras, — atšovė Ava. — Man reikia išgerti, o gerti po vieną Škotijoje nepriimtina. Nagi, pripažink — tai tikras kinematografijos stebuklas. 

			— Tikėjausi visai ne to, — atsakė jis. — Maloniai nustebino. 

			— Už tai ir išgerkim, — pritarė ji ir gurkštelėjo. 

			Oranžinėje neoninių lempų šviesoje pilkos jos akys rodėsi beveik mėlynos. Ava atrodė pilna gyvybės, tarsi tik ir telauktų ateities, dar vieno išbandymo. Akimirką Kalanakui dingtelėjo, kad labai norėtų pabūti jos kailyje, prisiminti, koks jausmas būti energingam ir laimingam.

			— Bet tu tikriausiai nori kalbėti apie darbą ir viską sugadinti, ar ne? 

			— Beveik manęs nepažįsti, o jau gebi nuspėti, ką pasakysiu? 

			— Tikriausiai jautiesi saugesnis, kai elgiesi nuspėjamai, — susimąstė ji. 

			— O kaip saugesnė pasijauti tu? — pasiteiravo jis ir iškart pyktelėjo ant savęs, kam vėl klausinėja asmeniškų dalykų. 

			Ava nė nemirktelėjo. 

			— Apsimetu, kad aš gudri ir šmaikšti ir pasitikiu savim, — atsakė. 

			— Kodėl? — paklausė. 

			Brendis buvo kur kas gardesnis, negu tikėjosi. 

			— Kad niekas nesuprastų, jog dažniausiai baisiai bijau ir jaučiuosi visiškai nepasiruošusi, — šyptelėjo ji. — Gal vis dėlto būtų geriau kalbėtis apie darbą. 

			Ir, ištuštinusi taurę, paėmė kavos puodelį. 

			— Kodėl dvi niekuo nesusijusios moterys paliko savo kūdikius tame pačiame parke? Niekas neateina į galvą, nebent po miestą klaidžioja kūdikius vagiantis psichopatas, bet jei taip būtų, motinos jau būtų atėjusios į policiją. 

			— Jei nusikaltimo nepamėgdžiojo, o šiuo atveju mažai tikėtina, motinos greičiausiai buvo susitikusios ir susitarė taip padaryti. Gal norėjo ką nors pademonstruoti visuomenei, — susimąstė Kalanakas. 

			— Ką pademonstruoti? 

			— Jei taip viešai atsikratė vaikų, — toliau samprotavo jis, — tikriausiai jų susilaukti nenorėjo?

			— Turi omeny išprievartautas moteris, — sumurmėjo Ava.

			— Galbūt, — atsakė Kalanakas. — Bet gali būti ir kitų variantų. Jei pastoja pardavinėjamos moterys, kūdikius dažnai atima per prievartą. Tada būtų aišku, kodėl motinos nepasiskundė policijai. 

			— Gal, bet kam sąvadautojams palikti kūdikius ten, kur jų kūnus tikrai ras? Juk tokiu atveju policijai lengviau patikrinti DNR ir rasti motiną. Bet tu teisus, reikėtų pasvarstyti. Kažin, kodėl apie svetimą bylą galvoti visada lengviau negu apie savą? 

			— Nes galima pažvelgti iš šalies, — atsakė Kalanakas. — O man reikia rasti beveidį pagrobėją, vėliau tapusį žudiku, kuris nepriekaištingai suplanuoja nusikaltimus ir puikiai geba kontroliuoti savo emocijas bei elgesį, bet kartu ir garsiai ginčijasi su savimi, greičiausiai net pats nesuvokdamas. 

			— Jis ginčijasi, nes nesąmoningai vertina save, — paaiškino Ava. — Jis vienišas, neturi su kuo pasikalbėti, niekas jo elgesio nevertina nei gerai, nei blogai. Yra tokia teorija, kad mums reikia ne tik aplinkinių pagyrų, bet ir kritikos, tada galime apmąstyti savo elgesį. Žmonės, kuriems to trūksta, mintyse susikuria antrą balsą, o galiausiai ima kalbėti garsiai.

			— Manai, Eleną ir Džeinę jis pagrobė, nes jaučiasi vienišas? — sudvejojo Kalanakas.

			— Bet tai nelogiška, — susimąstė Ava.

			— Kodėl ne? 

			Kalanakas pristūmė savo kėdę arčiau jos, norėdamas kuo toliau pasitraukti nuo sužadėtinių, jiedu, rodos, susitaikė ir dabar ėmė nepadoriai garsiai bučiuotis.

			— Jei jis nori draugijos, kam moteris žudyti? — paklausė Ava. 

			— Kol kas nužudė tik vieną, — paprieštaravo Kalanakas. — Bet jei neklysti ir jas pagrobė norėdamas draugijos, gal Džeinė Magi dar gyva? 

			Jį pertraukė staiga kilęs triukšmas. Vidun plūsdamasis įsiveržė visiškai girtas dvidešimtmetis su pora draugužių, ne ką blaivesnių. Visi trys nulingavo prie sužadėtinių staliuko. 

			Kalanakas žvilgtelėjo į padavėją, o ši jau dairėsi pagalbos. 

			— Kokį velnią čia darai, Siuze? Aš gi tave myliu. Negi dabar tuoksies su tuo mažu šūdžium? 

			— O, Gari, tikrai? — atkirto mergina, rodos, labiau susierzinusi, o ne išsigandusi. — Jau sakiau, ir mano tėvas sakė. Atstok. Viskas baigta. 

			— Tu mane myli. Sakei, mylėsi visada! O jis pardavinėja draudimą. Kas per supistas darbas!

			Kalanakas atsisuko į Avą, kilstelėjo antakius. Ji purkštelėjo ir išgėrė likusią kavą. 

			— Geriau eik lauk, drauguži, — nervingai pareiškė sužadėtinis draudimo agentas. 

			— Eisiu, kai lieps mano pana. O tu geriau užsičiaupk, kol neprisidirbai. Einam, Siuze, pakalbėsim lauke. 

			Buvusysis čiupo Siuzę už rankos ir ėmė tempti nuo staliuko. Visi baro lankytojai sužiuro į juos, tyliai klausydamiesi, bet nedrįsdami kištis. 

			— Aš į lauką neisiu. Niekur su tavim neisiu. Viskas baigta. Aš myliu Robertą. 

			— Eisim į lauką ir kalbėsim! Kol išmoksi klausytis, nelaiminga boba!

			Buvusysis dar kartą taip truktelėjo, kad įplyšo suknelės rankovė. Mergina išplėšė ranką iš jo gniaužtų, bet ant odos liko bjauri raudona žymė. Ašaromis paplūdusiomis akimis patrynė paraudusią vietą, tačiau netrukus baimę pakeitė įniršis. Atsisukusi spjovė jam į veidą. 

			— Pasmirdusi kale! — subliuvo buvusysis. 

			Kalanakas atsistojo. 

			— Ne, neliesk jo, — paliepė Ava. 

			— Ją sužeis, — paprieštaravo Kalanakas.

			— Jei įsikiši tu, paduos skundą, kad jį užpuolė policininkas. Bet jei apraminsiu aš, liks toks pažemintas, kad skųstis nė negalvos. 

			Ava žengė tarp Siuzės ir besiplūstančio buvusiojo. 

			— Geriau eik namo. Čia aiškintis santykius ne laikas ir ne vieta, — tyliai tarė. 

			— Kas tu tokia, po velnių? Dink iš kelio. Tai ne tavo reikalas. 

			— Tu teisus, nenoriu kištis. Noriu tik ramiai išgerti, ir esu tikra, kad niekas nenori muštynių. Nemanai? Gal geriau eik pasivaikščioti, kol nusiraminsi? 

			— Gal geriau dink man iš akių, kol nesutraiškiau tavo galvos į Robertuko snukį? 

			— Nepatarčiau taip daryti, — atsakė Ava taip pat ramiai kaip ir pirma. 

			— Na, tai pirmyn, tu pasikėlusi kale! — riktelėjo buvusysis ir puolė ant jos.

			Rodos, Ava vos pajudėjo — kryptelėjusi į vieną pusę pasitraukė vaikinui iš kelio ir čiupusi ištiestą ranką patraukė žemyn. Tuo pačiu metu pasilenkė, žengė į šoną ir pakišusi koją jam po kulkšnimi pargriovė veidu į žemę. Kalanakas net nepagalvojo, kad reikėtų padėti. Tik apstulbęs žavėjosi reginiu. Galų gale ji atsisėdo girtuokliui ant nugaros ir palinkusi priekin užlaužė rankas. Jis kaip pašėlęs muistėsi, bet matėsi, kad neatsikels, kol Ava nepaleis. Iš pradžių žmonės tik tyliai šnibždėjosi, o dabar ėmė švilpčioti ir net atvirai juoktis iš spektaklio. 

			— Gal jūs, vaikinai, norite parvesti draugą namo? — paklausė Ava girtuoklio draugužių. 

			Šie baimingai žvilgtelėjo į ją, tikriausiai nė kiek netroško atsidurti bičiulio kailyje. 

			— Aha, parvesim, — sumurmėjo vienas. 

			— Išeisi ramiai, ar dar nori pagulėti? — paklausė Ava buvusiojo.

			— Išeisiu. Nėra ko stengtis dėl tokios kalės. 

			Ava akimirką laikė jo rankas, atidžiai žvelgdama į veidą, ar vis dar nori muštis, bet netrukus suprato, kad viskas baigta. Po kelių minučių sąmyšis nurimo ir visi grįžo prie savo gėrimų ir telefonų. 

			— Einam? — Ava pasiūlė Kalanakui. 

			— Labai ačiū! — šūktelėjo jiems įkandin Siuzė. 

			— Geriau lik su Robertu ir kurį laiką venk buvusiojo, — patarė Ava darydama duris. 

			— Tik pažiūrėk, visi džinsai išteplioti alumi, — pridūrė išėjusi. — Šaunumėlis. Laimei, niekada neperku drabužių, kuriuos reikia nešti į valyklą. 

			— Nesitikėjau tokio reginio, — tarė Kalanakas. — Išmokai policijoje?

			— Ne, džiudžicu treniruotėse. Kai buvau paauglė, mama norėjo, kad vakarais eičiau į elegancijos mokyklą. Aš mieliau būčiau persivėrusi akis kabliais. Tad susitarėme, kad už kiekvieną elegancijos pamoką ji sumokės už kitą būrelį, kurį išsirinksiu pati. 

			— Tikriausiai tavo hobiai labai įdomūs. 

			— Dabar moku gaminti puikius kokteilius, groti būgnais, įlipti į sportinę mašiną nebijodama, kad pasikels sijonas, neprisidaryti gėdos kovose, pasirūpinti, kad diplomatai nenuobodžiautų per pietus, o žaidžiant smiginį manęs dar neįveikė nė vienas vyras, — nusijuokė ji. 

			Kalanakas nesuprato, juokauja ji ar ne. Bet ši Avos savybė visai patiko.

			— Beje, ačiū, kad nesikišai. Ir supratai, jog puikiai susitvarkysiu viena.

			— Mačiau, kad ant grindų išpilta alaus, — atsakė Kalanakas. — O aš, kitaip negu tu, dažnai perku drabužius, kuriuos reikia nešti į valyklą. 

			— O, kokia pažanga, — nusijuokė Ava. — Pasirodo, ir tu moki juokauti!

			— Manai, kad juokauju? — vyptelėjo jis ir atidarė jai taksi dureles. 

			Kitą dieną Lukas Kalanakas pirmą kartą Škotijoje dalyvavo spaudos konferencijoje, kurią transliavo televizija. Pirmiausia kalbėjo pastorės Magi tėvas, jis paragino visus ką nors žinančius susisiekti su policija, kalbėjo, kokia dukra supratinga ir atlaidi, kaip nepaprastai brangina gyvenimą. Žiūrovams dar kartą parodė Džeinės veidą, kad niekas nepamirštų, o tada prabilo detektyvas inspektorius. 

			— Mūsų nuomone, — pradėjo jis, — tikėtina, kad Džeinė dar gyva. Negalime patvirtinti, ar atvejis susijęs su Elenos Bakston žmogžudyste, tad norėčiau priminti, jog ši byla vis dar laikoma pagrobimu. Artimiausiomis dienomis apžiūrėsime netoli Ravelston Parko gatvės gyvenančių miestiečių namus ir priestatus, iš anksto dėkojame visuomenei už bendradarbiavimą.

			Atstovas spaudai pakartojo pagalbos linijos numerį ir elektroninio pašto adresą. Bet Kalanakas nesitikėjo, kad žmonės praneš ką nors naudingo. Pagrobėjas pernelyg gudrus. Reikia priversti jį suklysti. Galbūt išsigandęs bandys ją išvežti, supanikuos ir padarys kokią kvailystę, gal nuspręs pabėgti ir kas nors — nuomojamo buto šeimininkas, paštininkas, kolega — praneš, kad jis dingo. Kalanakas norėjo, kad jis neturėtų nė akimirkos ramybės, lyg persekiojamas žvėris. Ir kartu bijojo, kad jei žiniasklaida per anksti nustos domėtis, Džeinės Magi jie neberas niekada. 

			

			
				
					2 „Ice Cold in Alex“ — 1858 m. britų karinė drama.

				

			

		


		
			KETURIOLIKTAS SKYRIUS

			Redžinaldas Kingas sudraskė popieriaus lapelį ir nusviedė į šiukšliadėžę. Paskaitos fakultete negalės vesti nė vienas „Profesionalų prieš abortą“ atstovas. Negali būti, kad visi tokie užsiėmę, jog nespėja lakstyti į pakvietimus. Juk nepasakytum, kad ideologija populiari. O Nataša laukia kalbėtojo pavardės ir paskaitos plano. Prisiminęs, kaip pasipūtėliškai pareiškė, jog lengvai ras žmogų, net susiraukė. Žinojo, ji tik atsidus, balsu nepasakys, kad nusivylė, bet aiškiai parodys veido išraiška. 

			Kai įžengė į kabinetą, profesorė Forž pakėlė akis. Buvo tokia užsiėmusi, kad net nesivargino nusišypsoti. 

			— Jau keliskart prašiau lektoriaus pavardės, daktare Kingai, bet negavau iš jūsų jokios informacijos. Turėjote dešimt dienų. Ką pakvietėte? 

			— Bandžiau susisiekti su labai įdomia organizacija, bet mane verčia laukti. Susitarti šiek tiek sunkiau nei tikėjausi... — sumikčiojo jis. 

			— Aš siaubingai vėluoju, greitai aptarkime smulkmenas. Kaip ta organizacija vadinasi?

			— „Profesionalai prieš abortą“, — atsakė jis.

			— Ką jūs sau galvojote? — Nataša net pašoko. — Negi nežinote, kokia griežta universiteto politika moterų teisių ir lygybės klausimais? Gal norite, kad kiltų riaušės?

			— Juk visada kartojate, jog reikia išklausyti abi puses. Maniau, būsite patenkinta, kad mes plečiame siaurą fakulteto akiratį. Kituose universitetuose ribos ne tokios griežtos. Pastaraisiais metais girdėjau keletą labai įdomių paskaitų. 

			— Atšaukite, — rėžė profesorė Forž. — Jei reikės, sąskaitą apmokėsiu. Tik pasirūpinkite, kad man nereikėtų klausytis, kaip studentėms pasakoja, kodėl iš jų reikėtų atimti teisę spręsti, ką daryti su savo kūnais.

			— Vis tiek jie šią savaitę negali, — atrėžė jis pikčiau negu norėjo. 

			Ji išpūtė akis.

			— Tai ko mes tada?.. Ak, tiek to. Tik atsakykit — taip ar ne. Ar turim pranešėją šiai savaitei?

			Jis norėjo pasakyti daug ką: pavyzdžiui, kad nenori rinktis iš dviejų galimų atsakymų. Kad viena jos palaidinės sagutė atsegta ir matosi kraštelis juodos nėriniuotos liemenėlės, tad jam sunku susikaupti. Kad jis jai lygus ir negalima šitaip su juo kalbėti. Kad jis irgi moka elgtis žiauriai ir neteisingai. Ir... o, kaip norėtų nusivesti ją į savo slaptąjį kambarį ir supažindinti su Elena ir Džeine. 

			— Ne, — ištrūko iš burnos. — Bet imsiuosi ieškoti šią popietę. Kai grįšite po priešpiečių...

			— Susitvarkysiu pati. Jūs geriau pasirūpinkite, kad tinkamai peržiūrėtų stojančiųjų prašymus, o paskui suorganizuokite susitikimą dėstytojams, reikia aptarti studentų darbų vertinimo pakeitimus. Vėluoju, — pareiškė ji ir, griebusi rankinę, išdrožė lauk. 

			Kingas liko spoksoti į tuščią vietą už stalo. Nuėjo prie durų ir kaip galėdamas tyliau užrakino. Nataša dar niekada nebuvo kabinete palikusi jo vieno. Nepaprastai intymu būti čia, tarp jos knygų, dokumentų, ant sienų kabančių paveikslų ir vaikų nuotraukų. Pamanytum, kad jos, tačiau iš tiesų ten tik sūnėnai ir dukterėčios. Apėjo stalą, braukdamas pirštais šilko švelnumo medį, nupoliruotą ir glotnų it Natašos plaukai. Krėslas buvo tvirtas, bet įgavęs jos kūno formą, nes daugybę valandų praleisdavo ant jo skaitydama. Kingas prisėdo ant paties krašto, įsivaizduodamas, kaip jos sėdmenys prisispaudžia prie odinio apmušalo, šildo jį, jai pasisukus ar geriau įsitaisius slysteli į šoną. Ir nei iš šio, nei iš to nepaprastai susijaudino. Buvo ir nuostabu, ir gėda. Šalia Elenos ar Džeinės niekada taip nesijausdavo. Su jomis jausdavosi tyras. Santykiaudavo tik jų protai, ir jis su džiaugsmu trokšdavo pasimėgauti jų intelektu. Laukdamas, kol kelnėse nuslūgs įtampa, Kingas laužė galvą, kodėl Nataša kelia jam tokius vulgarius jausmus. 

			— Kalta žema jos prigimtis, — ištarė į tylą. — Ji suviliotų bet kurį vyrą. Negaliu pasiduoti tokiems primityviems instinktams. 

			Spustelėjo įsitempusias kelnes. Staiga suskambėjus telefonui jis taip išsigando, kad pašoko iš vietos ir puolė prie durų, įsitikinęs, kad Nataša tuoj įžengs vidun atsiliepti. Bebėgdamas koridoriumi net suklupo, bet iškart atsistojo ir nėrė į savo kabinetą. Už nugaros kažkas sukikeno. Kingas užtrenkė ir užrakino duris, o tada nuleido žaliuzes, kad niekas nematytų.

			— Nataša tyčia verčia mane taip jaustis, — tarė. — Ji to ir nori. Bet aš stipresnis. Be to, turiu moterų, kurios už ją geresnės ir protingesnės. Jos manęs nelaiko kvailiu. 

			Suprato, kad vėl kalba su savimi, ir dar garsiai. Viena ranka vis dar spausdamas išsipūtusį kelnių tarpkojį, pasistiebė ir įjungė radiją ant lentynos. Pasigirdo vyro balsas, kalbėjo su ryškiu akcentu, pernelyg oficialia anglų kalba. Iš pradžių Kingas nesuvokė, ką jis pasakoja, bet po akimirkos išgirdo pažįstamą vardą. Paprastai žiniasklaidos vengdavo, nes per daug prisiklausius gali apimti paranoja. Bet dabar kažkoks pareigūnas — tikriausiai prancūzas, nors dirba Edinburgo policijoje — visiems paskelbė, kad Džeinė Magi gyva. Policija apieškos žmonių butus, prašys pagalbos. Ir tik dėl to, kad nerado kūno. 

			Kingas labai susierzino, kad jį taip spaudžia. Jis dar nepasiruošęs. Reikės kito automobilio, o žiurkiaveidis jau ir taip pernelyg įkyriai klausinėja. Tikėjosi, kad sumokėjus papildomai to nebus, panašu, klydo. Visos mašinos jo garaže buvo arba vogtos, arba nurašytos, paliktos savininkų ir keliavusios iš rankų į rankas, o važiuoklės numeriai arba pašalinti, arba tokie seni, kad nekrenta į akis. Akivaizdu, tos mašinos subyrės nenuvažiavusios nė tūkstančio mylių, bet Kingui tokių ir reikėjo. Pasižadėjo kiekvienai moteriai išsinuomoti po atskirą automobilį. Tada susekti bus neįmanoma. Paprastai mašiną grąžindavo žiurkiaveidžiui, o šis perduodavo kitam įtartinam klientui. 

			Tačiau jis neplanavo pagrobti ir Džeinės, ir Elenos, — štai kur didžiausia bėda. Panaudojo jau tris automobilius, o dabar reikės ketvirto. Be to, dar nepakankamai kruopščiai pasiruošė. Kol kas neišrinko Džeinei tinkamo pakaitalo, o jei planuos nerūpestingai, rezultatai nebus nepriekaištingi. Bet nėra kur dėtis. Svarbiausia — užkirsti kelią policijai. Jeigu jie taip nori kūno, gaus.

			Visą likusią dieną tik spoksojo į laikrodį, kol darbas pagaliau baigėsi. Tada nuėjo iki automobilio, registruoto jo vardu. Iš ten paskambino vyrukui (žinojo tik vardą — Luisas) ir suplanavo, kaip nusigaus iki jo garažo, pakeliui sustodamas prie bankomato. Luisas imdavo tik dešimties ir dvidešimties svarų banknotus, nepatogu, bet protinga. Po valandos susitarė, kad šis paliks jam mašiną nuošalioje Kosveisaido gatvelėje, netoli išnuomoto garažo. Tada savąją mašiną galės palikti ten ir į Glazgą važiuoti išnuomota.

			Išvažiavo dešimtą vakaro, tokiu metu jau sutemę, bet baruose žmonių dar nedaug, tad gatvėse ramu. Jam paliko šviesiai pilką „Saab“, kuris važiuodamas cypė ir labai erzino. Kingas vilkėjo lietpalčiu iš dėvėtų drabužių parduotuvės ir statybininko kombinezonu. Ant galvos užsimaukšlino kepurę, kad nesimatytų plikės ant pakaušio, kurią susijaudinęs vis trindavo, ko gero, dėl šio bjauraus įpročio plaukai ėmė slinkti dar greičiau. 

			Į Glazgą nuvažiavo šiek tiek mažiau nei per valandą. Bevažiuojant toptelėjo, kad Glazgas — tikras prieštarų įsikūnijimas. Nors miestą puošia prašmatnūs stiklo ir metalo pastatai, neoninėmis lempomis apšviesti tiltai ir naujutėlės arenos, po dailia išore slypi vargas, nepriteklius ir vis trumpėjanti gyvenimo trukmė, šiam reiškiniui net suteiktas pavadinimas: „Glazgo efektas“3. Pažvelgus į šį seną, turtinga istorija garsėjantį miestą, lyg iš pasakų knygelės atkeliavusius universiteto ir bažnyčių bokštelius, niekada neateitų į galvą, kad čia tarpusavyje kovoja gerai įsitvirtinusios žiaurios gaujos. Glazgo išvaizda apgaulinga. Kingas suprato, kad prie niūrios miesto mirčių statistikos prisidės ir pats, tačiau tik vienu kūnu, o čia, kur susiduria šiuolaikinio miesto prabanga ir „antrojo pasaulio“4 skurdas, niekas neatkreips dėmesio. Nesunku matyti vien Glazgo grožį, lankyti turistų pamėgtas vietas, žavėtis miesto gyvybingumu ir energija. Tačiau visa tai — tik iliuzija. Kingas žinojo, kad Glazge karaliauja mirtis. 

			Pasiekus Govanhilo rajoną prapliupo lyti. Kingas keikė lietų, po kiekvieno valytuvo brūkštelėjimo kaipmat vėl aptemdantį stiklą. Tokiu oru visos kekšės bus pasislėpusios. Pirmą kartą nedrąsiai sukdamas į prostitučių pamėgtą Alisono gatvę pasidairyti, išvydo tik kelias, matyt, pačias ištvermingiausias. Šaligatviai atrodė lyg gyvas muziejus. Aplinkiniuose pastatuose po keturis aukštus užėmė nuomojami butai, o apačioje buvo įsikūrusios krautuvėlės, kuriose galima nusipirkti įvairiausių kultūrų maisto — aplink kabojo iškabos, rodos, visomis pasaulio kalbomis. Tikrai globali gatvė, pamanė Kingas, mintyse juokdamasis iš savo pokšto ir svarstydamas, kodėl Škotiją pamažu užplūdo kalbos, kurių mokytis jis niekada neturės nei laiko, nei noro. Čia buvo tatuiruočių salonų, „dizainerių prekių išparduotuvių“ (išvydęs iškabą Kingas nusijuokė balsu), greitųjų paskolų punktų, grožio salonų ir dėvėtų drabužių krautuvių — visko ir nieko. Per daug iškabų „išnuomojama“. Per daug pastatų, apstatytų pastoliais. Per daug pigių prekių. Nors, žinoma, jis to ir atvažiavo. 

			Važiuodamas pro šalį bandė apytikriai nuspėti moterų amžių ir ūgį, o šios susidomėjusios, bet nepatikliai nužiūrinėjo jį. Džeinė Magi žema, bet beveik visos moterys avėjo aukštakulnius, tad palyginti ūgį labai sunku. Reikės rinktis pagal amžių. Apsisukęs pravažiavo gatve dar kartą, kol pastebėjo ryškiai prisidažiusią moterį, tikriausiai norinčią, kad klientai laikytų ją dvidešimtmete, bet Kingas matė jos nutįsusias krūtis ir palei skyrimą šviečiančius žilus plaukus. Sustojo ir atidarė keleivio pusės langelį. 

			— Labas vakaras, gražuoli, ko norėsi?

			— Kiek? — paklausė, stengdamasis įtikinamai vaidinti. 

			— Ranka trisdešimt, burna keturiasdešimt, visa kita penkiasdešimt, — atsakė ji. 

			— Tiks ranka, — atsakė Kingas ir atidarė dureles. 

			Ji ganėtinai panaši į Džeinę, o ilgiau sukiotis čia ir rizikuoti nenorėjo. Bet moteris dvejojo.

			— Kas negerai? — paklausė jis. 

			— Tavo mašinoje nėra šviesos. Kodėl? 

			Ir atsitraukė — Kingas nesitikėjo, kad šitaip išsigąs. Prieš išvažiuodamas saugumo dėlei išsuko salono lemputę. Bijojo, kad koks pašalietis nepamatytų jo veido. 

			— Perdegė lemputė, — tarė. — Nagi, lyja į mašiną. Gal pasiskubintum? 

			Ji įsmeigė akis į tamsą, lyg norėdama geriau apžiūrėti saloną, ir netikėtai užtrenkė dureles. 

			— Šįvakar nieko nebus, drauguži. Geriau važiuok namo. 

			Kingas trinktelėjo kumščiu į vairą. Kvaila, bjauri kalė. Nėra laiko žaisti. Giliai įkvėpė, iš paskutiniųjų stengdamasis nusiraminti. Šūktelėjo jai įkandin:

			— Sumokėsiu dvigubai! Vien už ranką. Šešiasdešimt. Sugrįžk!

			— Nė už ką, — per petį mestelėjo ji, skubindamasi tolyn. — Su tavim kažkas negerai. 

			Tačiau staiga iš tamsos išniro vyras ir, čiupęs ją už palto rankovės, nutempė atgal prie Kingo mašinos. 

			— Duosi šešiasdešimt, sakei? Tik delnas ir pirštai, nieko daugiau. Pirma sumokėk. 

			Kyštelėjo ranką pro langelį ir, kol Kingas rausėsi piniginėje ieškodamas banknotų, išplūdo užsispyrusią prostitutę. 

			Kingas padavė pinigus, stengdamasis neparodyti veido ir kalbėti žemesniu balsu. 

			— Štai. 

			Padavė jam tris dvidešimtines. Šįvakar išleido daugiau, nei tikėjosi. Sąvadautojas — iš akcento spėjo, kad rumunas — įstūmė merginą į mašiną. 

			— Kad man grįžtum po pusvalandžio. Nė negalvok eiti į barus, — prigrasė.

			— Aha, eik tu šikt, — panosėje sumurmėjo ji, Kingui jau sukant iš gatvės, kai sąvadautojas nebegirdėjo. — Suk ten, žinau jaukią vietelę sustoti, jei nori mašinoj. Lauke šįvakar truputį per šalta. 

			— Tiks ir mašinoj, — atsakė jis ir nusukęs, kur ji liepė, netrukus privažiavo tinkamą vietą. 

			Palaukęs, kol ji pasilenks atsegti jam kelnių, įkišo ranką į palto kišenę, atidarė užtraukiamą plastikinį maišelį ir išėmė skudurą. 

			— Matau, atvažiavai pasiruošęs, — pajuokavo ji. — Bet man čia bus darbo. Nebijok, tos nosinaitės kol kas dar neprireiks. 

			Ir sukikeno iš savo pačios pokšto. Kingas nieko nelaukęs prispaudė skudurą jai prie burnos ir nosies, negailestingai stumdamas galvą į atlošą. Ji trypė kojomis lyg tikra airiškų šokių šokėja, beviltiškai skeryčiojo rankomis, draskydama tai skudurą, tai Kingo pirštus. Galų gale lėtai susmuko ant sėdynės, smakras įsirėmė į krūtinę — liko tik bejėgis, trūkčiojantis kūnas. 

			— Dabar pasijuok, — mestelėjo Kingas ir taip tvojo jai per veidą, kad net kaklo slanksteliai sutraškėjo, lyg priešindamiesi. 

			Bet ji dar buvo gyva, ir būtinai reikėjo sutramdyti patikimesnėmis priemonėmis už chloroformą. Surišęs rankas ir kojas, užkimšo burną, nustūmė ant galinės sėdynės ir užklojo antklode. 

			Šiek tiek vėliau, tempdamas didžiulį maišą su kūnu slaptaisiais laiptais už rūsio sienos, staiga pasijuto pavargęs. Nežmoniškai, siaubingai pavargęs. Raumenis maudė, galva tvinkčiojo, o skrandyje kažkas skausmingai vartėsi kaip šašlykas ant iešmo. Būtinai reikia pavalgyti ir išsimiegoti. 

			— Nedorėliai ramybės neturės, — tarė rakindamas duris. — Tikra tiesa, ar ne? Bet aš nekaltas. Jei tas policininkas nebūtų taip įkyriai ieškojęs Džeinės, greičiausiai nebūčiau pasirinkęs tavęs. Tu per sena ir per stora, kad būtum Džeinė. Bet riebalų nusikratyti nesunku. Pažiūrėsim, ką dar man atskleisi. 

			Elena su Džeine sėdėjo ten pat, kur jas paliko. 

			— Tai gražus vaizdelis! — linksmai tarė jis, nutempė maišą į kambario vidurį ir išvertė lauk apsvaigusią prostitutę. 

			Ši pamažu budinosi. Moterys nervingai jį stebėjo. Kingas žinojo, kas sukasi jų galvose. Ar jis jų nebenori? Gal rado kitą, geresnę, gal nuo šiol jos nebereikalingos, nes jo poreikius patenkins naujokė? Dingtelėjo, jog būtų smagu kurį laiką apsimesti, kad taip ir yra, tada jos iš visų jėgų stengtųsi jam įsiteikti, bijodamos parasti savo vietą. Bet Džeinė norėjo kalbėti. Mintyse jis pasiruošė dar kartą klausytis maldavimų. 

			— Kas ji? — paklausė Džeinė. 

			Šiandien atrodė kur kas ramesnė, beveik atsipalaidavusi. Kingas atidžiai sekė, kaip keičiasi Džeinės nuotaikos, stebėjo jos būseną. Rodos, ji skubiai perėjo baimės, netikėjimo ir pykčio etapus, matyt, pastorė kur kas atsparesnė už Eleną. 

			— Tavo antrininkė, — atsakė jis. — Parvežiau šią moterį, kad išgelbėčiau tau gyvybę. 

			Čiupęs už plaukų kilstelėjo jos galvą ir parodė veidą. Sumušta buvo negraži, bet, gerai pagalvojus, graži nebuvo ir anksčiau.

			— Nesmerk jos, — tarė Džeinei. — Manau, ji nekalta, kad taip nusirito. Neabejoju, galėtų nemažai papasakoti, jei tik turėtume laiko klausytis. Bet koks aš nemandagus! Kaip judvi praleidote dieną? 

			Džeinė susiraukė. Kingui nepatiko. Atrodė kaip Nataša. 

			— Mes visą dieną pririštos prie kėdžių, turime tik po vieną laisvą ranką ir ligoninės basoną pasiusioti. Vargu, ar kam tai patiktų, — atsakė Džeinė. 

			— Laikui bėgant, kai įrodysite, jog gebate elgtis pavyzdingai, laisvės duosiu daugiau. Elena, kaip tavo protezai? 

			Kingas spragtelėjo pirštais jai prieš veidą. Elena iškart klusniai išsižiojo. 

			— Šiek tiek paraudę, bet tai normalu. Padės gydomasis skalavimo skystis. Tikiuosi, nenuobodžiavote? 

			Ir žvilgtelėjo į šachmatų lentą — buvo padėjęs ant staliuko tarp jų, kad merginos galėtų prasiblaškyti ir stimuliuoti protus. Kadaise lenta priklausė tėvams, kaip ir beveik visi kiti daiktai namuose. Šią lentą labai brangino. Grįžęs iš mokyklos dažnai rasdavo mamą arba tėtį žaidžiančius šachmatais su Eleonora. Jo sesuo mokėsi namuose, tėvai nusprendė, kad taip bus geriau, nes tėvas buvo mokslinių knygų rašytojas, o mama — namų šeimininkė. Mama kartodavo, kad jokia mokykla nesugebėtų tinkamai ugdyti dukters potencialo. O Redžinaldas lankė vietos mokyklą, tad kiekvieną popietę rengiamuose šeimos šachmatų turnyruose nedalyvaudavo. Jį pamokyti tėtis laiko rado tik po Eleonoros mirties. Reikėjo nemažai pavargti, bet galiausiai ir jis išmoko neblogai žaisti. Kol įsikalė į galvą šachmatų strategijas, tėvas kartais būdavo labai griežtas. Šachmatais žaisti leisdavo tik laisvu laiku, kai pabaigdavo namų darbus ir išklausinėtas atsakydavo teisingai. Laisvalaikio Kingas kasdien laukdavo labiausiai. 

			Elenai taip pat reikėtų laisvalaikio, kad prasiblaškytų. Pastaruoju metu ji visą laiką sėdi nuleidusi galvą, nepratardama nė žodžio. Šachmatų nė nepalietė, bet palikto maisto ir gėrimų nebebuvo. 

			— O kaip sekėsi tau? — paklausė Džeinė. 

			Išgirdusi Elena pakėlė galvą, išsižiojusi, taip išsigandusi, kad Kingą suėmė juokas.

			Jis jau žiojosi atsakyti, paskui susimąstė, sumikčiojo ir vėl pradėjo iš naujo.

			— Buvo sunkoka diena, ačiū, kad paklausei. Tiesą sakant, aš pervargęs. 

			Džeinė linktelėjo, veide pasirodė keista išraiška. Lyg užuojauta.

			— Gal geriau eik ir pamiegok. Jei atrištum mane, pasirūpinčiau mergina. Tau būtų mažiau darbo. 

			Akimirką apėmė didžiulė pagunda sutikti. Būtų taip paprasta. O jis beprotiškai trokšta griūti į lovą. Tai tas sąvadautojas kaltas. To neplanavo — dabar liko liudininkas, buvo visai šalia, girdėjo jo balsą. Kingas šitiek stengėsi, vien dėl Džeinės Magi. Galėtų ir ji atsidėkodama truputį padirbėti. Deja, ji tenori apgauti. Moterys visada taip elgiasi: apkvailina savo meilumu, susuka galvą saldžiais melais. Iš tiesų padėti ji visai nenori. Ir vis dėlto be galo troško ja pasitikėti. Mintyse atsiduso, reikia susitaikyti, kad nieko nebus. Jis gali būti arba draugas, arba mokytojas, bet ne abu. 

			— Mielai priimčiau tavo pasiūlymą, jei iš tiesų norėtum padėti. Bet juk tu man padėti nenori, ar ne, pastore? Bjauru, kai tokia protinga ir dora moteris meluoja. Neabejoju, norėtum pagelbėti merginai, tačiau neapsimetinėkim, kad nori pasitarnauti man. 

			— Jis ją nužudys, — sumurmėjo Elena. — Nieko nepadarysi. Tik nežiūrėk. Aš nė už ką negalėčiau žiūrėti dar kartą.

			Ji taip drebėjo, kad antrankiai ant kojų įsirėžė į odą. Džeinė pasilenkė virš šachmatų lentos, suspaudė Elenai ranką ir laikė, kol ši aprimo. Kiek daug įdomių dalykų apie žmogaus proto stiprybę ir silpnybę galima sužinoti stebint, kaip skirtingai abi moterys reaguoja į pasikeitusias aplinkybes. Kingui dingtelėjo, kad reikėtų šia tema parašyti mokslinį darbą. Juk pats viską matė savo akimis, tad darbas būtų unikalus, kaip ir jo autorius. 

			— Ar Elena teisi? — ramiai paklausė Džeinė. — Ar tikrai ruošeisi nužudyti tą moterį? 

			Kingą suerzino, kad Džeinė tokia įsitikinusi savo teisumu. Ir dar kalba būtuoju laiku, lyg visiškai įsitikinusi, kad pavyks jį atkalbėti, ir net nenorėdama vartoti esamojo.

			— Vargu, ar ji tiktų jums į drauges, ar ne? — atkirto. — Kekšė iš gatvės su gerbiama teisininke ir pasižymėjusia teologe. Tik įžeisčiau jus abi. 

			Džeinė neskubėdama paleido Elenos ranką ir atsilošė kėdėje. Kingui dingtelėjo, kad šito ir troško — tikrų debatų, dviejų iškilių protų susitikimo. Bet Džeinė pernelyg užtikrinta savo nuomone. Visiškai įsitikinusi, kad teisi tik ji. Kodėl nenori net išklausyti? 

			— Nė vienas nežinome, ką geba kiti, ko jie mus galėtų išmokyti. Neteisinga teisti remiantis vien išvaizda ar profesija. Negi nemanai, kad pirma reikėtų pasikalbėti, daugiau apie ją sužinoti? Galbūt ji tave nustebintų. 

			— Kaip gyvename, tokie ir esame. Negi Bažnyčia nemoko, kad mus teis už poelgius? — atsakė Kingas. 

			— O kaip elgiesi tu? — paklausė Džeinė, beveik pašnibždomis, rimtai, smalsumu žibančiomis akimis. 

			Jei jos veide būtų išvydęs bent kruopelytę įžūlumo, atlikti, ką planuoja, būtų buvę kur kas maloniau. 

			— Aš nereligingas, — atsakė Kingas. — Tikiu mokslu, faktais ir švietimu. Manęs neatkalbėsi, bet džiaugiuosi, kad stengiesi. 

			Iš krepšio išsitraukė elektrinį skustuvą ir padėjo ant grindų šalia moters. Ši nerangiai bandė atsisėsti, pėdos slydinėjo grindimis, matėsi, kad dar nevaldo kojų raumenų. Kingas užsijuosė plastikinę prijuostę, apsimovė gumines pirštines ir, paėmęs šiukšlių maišą, ėmė vilkti nuo moters jos šlykščius drabužius. Elena pratrūko kaukti. Įkyriai, kaip per ilgai namuose uždarytas šuo. 

			— Ar negalim pasikalbėti? — paklausė Džeinė.

			— Ne, negalim, — atšovė jis. — Daugiau nenoriu kalbėtis. Ryte man reikia į darbą, turiu pamiegoti. Verčiau pasistenk ją užčiaupti, antraip užčiaupsiu aš.

			Ir linktelėjo galva į Eleną, net nežiūrėdamas į tą pusę, nes žinojo, kad ji vėl linguoja ir seilėjasi kaip beprotė. Išgirdo Džeinę truktelint arčiau kėdę, matyt, stengiasi nuraminti tą vargšę prarastą sielą. Elena Kingui darėsi vis šlykštesnė, bet dabar erzinti pradėjo ir Džeinė, nes ji, rodos, visai jo nebijo. 

			— Bet neilgam, — tarė. 

			— Atleisk, ką sakei? Neišgirdau, — paklausė Džeinė. 

			Kingas sukišo paskutinius moters drabužius į maišą ir nusviedė prie durų. 

			— Nieko, — atkirto. — Ne su tavim kalbu.

			— O su kuo? — nekaltai pasiteiravo ji. 

			Jam jau įgriso, kad ji kalba kaip kokia auklė. Na ir kas, kad baigė Oksfordo universitetą, na ir kas, kad ją girdavo net populiarioji žiniasklaida, tai dar nereiškia, kad pranašesnė už jį. Ir nėra ko čia kalbėti kaip su paklydusia avele. 

			— Labai svarbu, kad viską pamatytum, — tarė tiesindamas ant grindų kūną. 

			Ir ėmė šiurkščiai skusti prostitutei plaukus. Tada ši pagaliau atsipeikėjo. 

			Kadangi rankos ir kojos buvo supančiotos, ji tik raitėsi kaip kokia milžiniška rausva kirmėlė, blaškėsi pirmyn atgal, negalėdama pasprukti, slydinėdama ant grindų. Užkimšta burna švebeldžiavo kaip girta, bet jis suprato, ką norėjo pasakyti. 

			— O, šūdas, mėšlas. Taip ir žinojau, kad tu suknistas iškrypėlis. Paleisk mane, šikniau. Paleisk supistus plaukus!

			Ir dar labiau blaškėsi. Kingas atsisėdo ant grindų, suspaudė jos kaukolę keliais ir nuskuto likusias sruogas. Džeinė kažką kalbėjo, bet jis negirdėjo. Jei nori patraukti jo dėmesį, tegu nustoja maivytis ir ima klykti. Kai nuskuto moterį visiškai plikai, apsidžiaugė išvydęs, kad Džeinė nebeatrodo rami. 

			— Kuo tu vardu? — paklausė ji ant grindų besirangančio padaro. 

			— Greisė, — iškošė ši. 

			Kingas prapliupo juoktis. Juokėsi piktai, net pats suprato. Taip žaidimų aikštelėje iš jo juokdavosi kiti berniukai. Kandžiai, be jokio džiaugsmo, norėdami tik išmušti iš vėžių, pažeminti. Jis juokėsi vis garsiau. 

			— Greisė? — iškošė per ašaras. — Juk tai reiškia malonė! O, matyt, tavo tėvai buvo tikri optimistai. Jei tik pamatytų, kokia užaugai, už skatikus čiulpi vyrams, nešioji ligas ir smirdi.

			— Mano tėvai mirę, — per skudurą sukaukė Greisė.

			— Amžiną jiems atilsį, — atkirto Kingas. — Bent nereikia kęsti tokio pažeminimo.

			— Baik, — rėžė Džeinė. Kingas nustebęs nutilo. — Elgiesi žiauriai. 

			Daktaras Kingas įsmeigė į ją akis, negalėdamas patikėti, kad atsivedė į namus tokią pabaisą. Džeinė Magi ne geresnė už Natašą, nori tik jam vadovauti, lyg būtų vaikas. 

			— Sustabdyk mane, — sukuždėjo jai į veidą. 

			Nudrožęs prie stalo drebančiomis rankomis atrakino stalčių, išsitraukė reples ir atsisuko į Greisę. 

			— Plačiai išsižiok, — paliepė. 

			Vėl suėmė jos galvą, ištraukė skudurą ir, nekreipdamas dėmesio į klyksmus, įbruko į burną medinę lentelę. Kairėje pusėje suspaudęs replėmis apatinį kandį ėmė dainuoti.

			— Aplankė žemę iš dangaus malonė nuostabi...

			Greisė springo, arba nuo į burną įkištos lentelės, arba nuo skausmo, nors iš tiesų net nesvarbu nuo ko. Buvo labai gera dainuoti — pagaliau užgoš triukšmą. Užtraukė garsiau:

			— Pražuvęs nuodėmėj buvau, mane surado ji!

			Akimirką stabtelėjus tarp posmų, Džeinė taip užriko, kad perrėkė net gyvuliškus Greisės kauksmus. 

			— Ko nori? — šaukė ji. — Pasakyk, ko nori, ir aš padarysiu!

			Kandis be garso iššoko lauk, trykštelėjo kraujas. Greisės akys užsivertė atgal, matyt, apalpo. Kingas įmetė pageltusį dantį į stiklinę, nubraukė nuo žando kraują — deja, dirbant tokį darbą tenka išsitepti — ir sugriebė kitą dantį. 

			— Malonė nušvietė akis... — Ištaręs žodį malonė iš visų jėgų truktelėjo reples, ir Greisė vėl atsipeikėjo iš palaimingo nuoalpio. — Ir priglaudė mane...

			Ir vėl ėmė traukti. Greisė spardė grindis, Elena trankė galvą į stalą, Džeinė rėkė, o jis dainavo. Išeitų visai nebloga alternatyviojo roko grupė. 

			— Kokia ji tapo man brangi, kai įtikėjau ja...

			Į stiklinę įkrito dar vienas dantis, ant grindų plūdo kraujas, ir Kingas jautė, kad tuoj nebesuvaldys džiaugsmo. Šiek tiek pasislinko į šoną ir stipriau suspaudė reples, kad tinkamai suimtų kairįjį iltinį dantį. 

			— Kiek daug pavojų ir kliūčių sutikęs aš buvau!

			Šįkart reikėjo reples pasukti, ir besidarbuodamas net nebepataikė į toną. Nusikosėjęs norėjo pradėti posmą iš naujo, bet Džeinė suklykė:

			— Žaiskim šachmatais! Jei laimėsiu aš, paliksi ją ramybėje. Jei laimėsi tu, na... juk norėjai, kad išmokčiau. Įdomu pamatyti, kokių žinai strategijų. Žinau, galėtum išmokyti mane naujų gudrybių. Prašau!

			Daktaras Kingas toliau sukiojo dantį, bet vis lėčiau, mąstydamas apie pasiūlymą. 

			— Gerai, — galų gale tarė, dėdamas ant grindų reples. — Bet aš pavargęs. Gali būti, kad nežaisiu taip gerai kaip visada. 

			Nusišluostė rankas. Negalima išteplioti šachmatų. Kai kurie dalykai gyvenime šventi. Greisei rankų ir kojų neatrišo, tik sukišo į burną skudurą, kad būtų ramiau, ir užmovė ant galvos maišą. Žaidžiant šachmatais niekas negali blaškyti dėmesio. 

			— Mane ji vedė iki šiol, — dainavo jis, rišdamas Eleną nuo kėdės ir nešdamas į lovą. Elena atsigulė ir nė nebekrustelėjo. — Nuves ir lig namų.

			

			
				
					3 „Glazgo efektu“ vadinama šiame mieste fiksuojama trumpesnė vidutinė gyvenimo trukmė, palyginti su kitais miestais Jungtinėje Karalystėje ir Europoje, kur skurdo lygis panašus.

				

				
					4 „Antruoju pasauliu“ vadinamos šalys, kurių stabilumo ir išsivystymo lygis mažesnis, negu vadinamųjų „pirmojo pasaulio“ šalių, tačiau didesnis negu „trečiojo pasaulio“. Anksčiau šiuo terminu vadintos buvusios Sovietų Sąjungos šalys, bet dabar dažniau turima omenyje Lotynų Amerika, Tailandas, Pietų Afrika ir kt.

				

			

		


		
			PENKIOLIKTAS SKYRIUS

			Tame pačiame parke buvo paliktas dar vienas kūdikis. Žurnalistai tiesiog pašėlo. Bet šįkart kūdikis, — galbūt buvo atsparesnis, galbūt paprasčiausiai labiau pasisekė arba motina iš tiesų nenorėjo, kad mirtų, — buvo gana gerai apkamšytas ir nesušalo, kol jį rado šunį pasivaikščioti išvedęs praeivis. 

			Kalanakas norėjo paklausti Avos, kaip sekasi tyrimas, tačiau ji sėdėjo vyriausiojo detektyvo inspektoriaus Begbio kabinete. Buvo vėlu. Nederėtų dirbti iki ketvirtos ryto, maitintis vien sumuštiniais ir gazuotais gėrimais iš degalinių, bet eiti namo irgi nėra prasmės. Pradingus Džeinei Magi, iš jo gyvenimo pradingo ir miegas. Grįžęs į savo kabinetą parašė Avai žinutę, kad po pokalbio su viršininku užeitų kavos. Ji išdygo prie durų praėjus pusvalandžiui. 

			— Juk žinai, kad negalima be pertraukos dirbti visą parą? — tarė. 

			— O ką pati darai? — atšovė jis. — Kokios naujienos? 

			— Kūdikis išgyvens. Patyrė dehidrataciją, bet lauke buvo neilgai. Vėl toks pat rankšluostis, vadinasi, jie visi susiję. 

			— Ir niekas nepranešė, kad dingo vaikas? — paklausė Kalanakas.

			— Ne, bet turime įkaltį. Teismo ekspertai raukšlėje prie pažasties rado sudžiūvusio kraujo. Pediatras mano, kad ne kūdikio. 

			— Motinos?

			— Gali būti. Tačiau kad ir kiek skubinam laboratorijas, rezultato greičiausiai lauksim kelias dienas. Dabar reikia išsiaiškinti, kaip tos moterys susipažino. Iki šiol nė vienas šeimos gydytojas, akušeris, į namus kviečiamas medikas ar kitas profesionalas nepranešė, kad pacientė nebeatneša kūdikio apžiūroms. 

			— Bet prostitutės pas paprastus gydytojus turbūt nevaikšto? — paklausė jis. 

			— Ne, bet jei prostitutės nenorėtų vaikų, greičiausiai pasidarytų abortą, nemanai? — atsakė Ava, susiraukusi braukydama ranka per plaukus. 

			— Gal būna klientų, kurie fantazuoja apie seksą su nėščiomis moterimis. Tada sąvadautojai neleidžia joms nutraukti nėštumo, gerai pasipelno, o kūdikius vėliau išmeta. 

			— Taip ir žinojau, kad reikėjo eiti namo, o ne kalbėtis su tavimi. Siaubinga mintis. — Ava užsimetė paltą. — Gal tave pavėžėti? 

			— Radote du negyvus kūdikius ir vieną gyvą, be motinos, be vardo — akivaizdu, kad nutiko kažkas siaubingo, ar ne? O dėl pavėžėjimo, taip, būtų gerai, ačiū. 

			Iki mašinos ėjo tylėdami, paskendę mintyse apie savas bylas. Avai rakinant dureles už nugaros kažkas sukrebždėjo. Abu staigiai atsisuko ir įsmeigė akis į tamsą. Bet daugiau nieko nepamatę sulipo į mašiną ir išvažiavo. Prabilo tik prie pat Kalanako namų. 

			— Ar paklausei gėlininko, kas atsiuntė rožes? — pasiteiravo jis. 

			— Neturėjau laiko. Kodėl klausi? 

			— Pirma man pasirodė, kad kažkas mus stebi. Prisiminiau tavo slaptąjį gerbėją. 

			— Tavo pernelyg laki vaizduotė. Tikriausiai dėl kofeino, — pareiškė Ava, sustojusi Olbanio gatvėje. 

			— Būk atsargi, — sumurmėjo detektyvas, lipdamas lauk. 

			Dingtelėjo, kad nemandagu nepasikviesti jos vidun išgerti kavos, bet pažvelgęs į laikrodį apsigalvojo. Jei pasiseks, spės pamiegoti vos keturias valandas, o tada vėl reikės grįžti į nuovadą. Ava nuvažiavo jam nė nespėjus padėkoti. 

			Jau lipdamas į lovą staiga suprato, jog vos nepasikvietė į namus moters. Dar prieš mėnesį nebūtų nė pagalvojęs, kad galės taip atsipalaiduoti šalia kolegės, bet inspektorė Terner buvo visai kitokia, nei jo pažįstamos moterys. Ji pasitikėjo savimi ir nesižavėjo paviršutiniškais dalykais, tiesą pasakius, nesižavėjo niekuo, išskyrus gerą kiną. Ir ne tik — su ja jausdavosi lyg su gera drauge. Jau seniai neturėjo nė vienos draugės. Taip bemąstydamas apsivertė ant kito šono, pakišo ranką po pagalve ir užčiuopė šaltą, kietą daiktą. Traukdamas pajuto, kad delne kažkas sukasi. Žvelgiant į daiktą mėnesienoje, kuri skverbėsi pro tarpelį tarp užuolaidų, jis atrodė sidabrinis, tačiau įjungus lemputę šalia lovos sumirgėjo daugybe spalvų ir linijų. Mažytis gaublys, prisegtas prie raktų pakabučio, nors raktų nebuvo. Dabar prisiminė — rado jį ant Džeinės Magi komodos. Kažin, ar Džeinė vakarais žvelgdavo į jį, svajodama, kur norėtų nukeliauti, įsivaizduodama reginius tolimuose kraštuose, visai nepanašiuose į miestą, kur dirbo? O gal pakabutis buvo kokio svarbaus įvykio atminimas? Gal, pavyzdžiui, tėvai padovanojo jį grįžę iš kelionės ir pasakė, jog net būdami toli jos nepamiršo, visada galvojo apie ją? Žvilgtelėjo į spintelę šalia lovos, ant jos gulėjo knyga, o ant viršaus — Elenos prespapjė. Mintyse aiškiai regėjo abiejų moterų veidus. Šie du kasdieniai daikčiukai — prespapjė ir raktų pakabutis — jam atstojo šventas relikvijas. Juos matydamas savo darbo negalėjo nei pamiršti, nei vengti. Užmigo delne suspaudęs gaubliuką, laužydamas galvą, kur, po galais, galėtų būti Džeinė Magi. 

			Kitą dieną buvo patvirtinta, kad šalia Elenos Bakston garažo žvyre iš tiesų driekiasi dvi ratukų paliktos vėžės. Džiugi žinia, tačiau Kalanakas mintyse taip aiškiai regėjo surištą ir į lagaminą įkištą moterį, kad nejautė jokio džiaugsmo. Sušaukė komandą į nusikaltimų tyrimo kambarį, kuris vis labiau panėšėjo į didžiulę dėlionę. Viena siena buvo skirta Elenai Bakston — nukabinėta popieriais su informacija apie jos namus ir biurą bei teismo ekspertų surinktais duomenimis. Ant kitos sienos kabojo Džeinės Magi nuotraukos. Su ja susijusių dokumentų irgi buvo daug: laikraščių iškarpos, jos rašyti straipsniai, parapijos narių laiškai ir nuotraukos su žmonėmis, kurie, kaip išsiaiškino seržantas, nenorėjo, jog bažnyčiai vadovautų moteris. 

			Kalanakas paprašė Laivlį pradėti susirinkimą. 

			— Žinome, kad abi moteris pagrobė prie pat namų. Užpuolikas aukas apsvaigina chloroformu ir įdėjęs į lagaminą išveža į kitą vietą. Šįryt patvirtinta, kad minkštuosiuose audiniuose ant Elenos Bakston danties iš tiesų buvo chloroformo pėdsakų. Visi turite liudininkų parodymų kopijas. Perspėjome vietos policiją, kad žudikas Magi kūną gali išvežti į Kerngormo kalnus, kaip ir Elenos Bakston. 

			— O jei paprašytume sukurti psichologinį portretą? Jei nerandam Džeinės Magi, gal galėtume ką nors išsiaiškinti apie pagrobėją? — iš kambario galo sušuko vienas konsteblis. 

			Seržantas Laivlis žvilgtelėjo į Kalanaką. 

			— Negalima sukurti įtariamojo psichologinio portreto, remiantis vos viena žmogžudyste, — atsakė šis.

			— Po galais, kodėl ne? — suirzo Laivlis. 

			— Tokios pagalbos prašoma tik narpliojant bylas, kurios atitinka griežtus kriterijus, o mūsiškė jų neatitinka.

			— Nes radome tik vieną lavoną? O gal dėl to, kad ta suknista pagalba per daug brangi ir niekas nenori leisti pinigų? Pastorė Magi įkalinta su bepročiu. Kas žino, kiek dar valandų ji išgyvens?

			Laivlis nejučia kėlė balsą. Nors iki šiol neišsidavė, akivaizdu, jam šią bylą tirti nebuvo lengva.

			— Ne tik dėl finansinių priežasčių, — paaiškino Kalanakas. — Kol nėra daugiau kūnų, sukurti patikimo portreto neįmanoma, nes nėra pasikartojančių elementų. Jei imsimės daryti niekuo nepagrįstas prielaidas, tik išklysim iš kelio. Negalima remiantis viena žmogžudyste tvirtinti, kad žudikas pasižymi vienokiomis ar kitokiomis savybėmis. Dabar mums labiausiai reikia atsižvelgti į visas įmanomas galimybes.

			— Nesąmonė, — rėžė Laivlis. — Suknista biurokratija.

			Laimei, šįkart inspektorius su seržantu nenusipyko, nes po akimirkos pro duris galvą kyštelėjo pareigūnas ir pakvietė du žmones į koridorių. Pasinaudojęs proga Kalanakas paskelbė pertraukėlę. Už durų nugirdo pareigūnus šnabždantis, atrodo, sakė „pavojinga“ ir „viską uždaryti“. Tada pasirodė Tripas ir įteikė jam visą pluoštą lapų su duomenimis apie viršvalandžius. 

			— Atsiuntė iš administracijos, pone. Sakė, kad pasirašėte tik inicialais, nėra viso parašo, ir buhalterija nemokės, kol tinkamai nesutvarkysite.

			Kalanakas nusikeikė ir paėmė iš konsteblio popierius. 

			— O jie dažnai taip kabinėjasi? 

			— Ne, bet skyriui vadovauja naujokė, matyt, labai griežtai laikosi taisyklių. 

			— Tai jau tikrai. Beje, kas nutiko, kad reikėjo nutraukti susirinkimą? — pasidomėjo. 

			— Kažkas po inspektorės Terner kabineto durimis pakišo grasinimą. Viršininkai nusprendė, kad tai rimta. Dabar tikrina visas vazdo stebėjimo kameras tiek viduje, tiek lauke. Inspektorė kalbasi su Begbiu. 

			Prie Avos kabineto durų Kalanaką sustabdė teismo medicinos ekspertai, jie rinko pirštų atspaudus ir iš visų pusių fotografavo laišką, matyt, ruošdamiesi išsiųsti į laboratoriją analizei. Detektyvas sustojo koridoriuje prie Begbio kabineto ir palaukė, kol ji išeis.

			— Nekoks rytas? — paklausė. 

			— Būna ir geresnių, — atsakė Ava. — Ką čia darai? 

			— Norėjau išsiaiškinti, kodėl nutraukė mano susirinkimą. Maniau, paklausiu žmogaus, kuris žino geriausiai. Policininkų kalbų nepriimu už gryną pinigą.

			Ava purkštelėjo.

			— Daug triukšmo dėl nieko. Juk dirbant policijoje gauti grasinimą nieko nuostabaus, nemanai? Nieko baisaus nenutiko, tiesiog kažkas paliko raštelį, norėdamas pasakyti, kad labai manęs nemėgsta. Bjauriausia, kad dabar kurį laiką negalėsiu įeiti į kabinetą. Aišku, nieko tokio, bet jei būčiau žinojusi, geriau būčiau dar porą valandų pamiegojusi. 

			— Gal čia tas pats tipelis, kuris atsiuntė gėles. Gal nusprendė tavo dėmesį patraukti ekstremalesnėmis priemonėmis?

			— Pirma atsiuntė rožių, o paskui grasinimą nužudyti? Gerokai pakeitė nuomonę, ar ne? Žinok, mane nužudyti grasina ne pirmą kartą, greičiausiai ir ne paskutinį. Tačiau šįryt gavau ir gerų naujienų — laboratorija pasiskubino ir patikrino DNR iš sukrešėjusio kraujo, tad pagaliau turime rezultatus. DNR tikrai ne kūdikio, spėja, greičiausiai motinos. Patikrins duomenų bazes, galbūt ką nors ras. 

			— Vargu, — sudvejojo Kalanakas. — Nemanau, kad motina jau buvo susidūrusi su kriminaline policija.

			— Gal geriau eik nuotaikos gadinti savo komandai? — šyptelėjo Ava. 

			— Taip ir nepasakei, kas buvo parašyta raštelyje, — priminė jis.

			Ava pavartė akis, lyg nuobodžiaudama. Bet Kalanakas matė, jog drąsia tik dedasi. Turbūt veja iš galvos šiurpią mintį: kažkas iš tiesų taikosi ją nužudyti.

			— Kad norėtų suvaryti man į veidą ledo kirtiklį, netrukus gailėsiuosi, kam gimiau, — visokių paikysčių. Dabar neleidžia eiti namo, kol iš laboratorijos neatsiųs rezultatų. Tikriausiai turėsiu apsigyventi nuovadoje. 

			— Geriau daryk, kaip liepia, — perspėjo Kalanakas. — Niekada negali žinoti, kas nutiks.

			— Ačiū, detektyve inspektoriau, nepamiršiu. 

			Ji juokais atidavė pagarbą ir nuėjo. 

		


		
			ŠEŠIOLIKTAS SKYRIUS

			Šachmatų partija užtruko keturiasdešimt penkias minutes. Kingas buvo išsekęs, nebegalėjo susikaupti ir suprato, kad Magi jo nuovargiu naudojasi. Iš pradžių buvo smagu — abiem susėdus ir susikaupus stojo nepaprastai maloni tyla. Greisė tįsojo ant grindų su maišu ant galvos, retsykiais apsiversdama ant kito šono, greičiausiai tai atgaudavo, tai vėl prarasdavo sąmonę. Nutilo net isterikė Elena, tik gulėjo įsikniaubusi į pagalvę. Gal miegojo, o gal neteko sąmonės, Kingui nerūpėjo. Magi kur kas įdomesnė. Nesitikėjo, kad bus tokia bebaimė ir įžūliai pasiūlys jam žaisti iš moters gyvybės! Labai drąsu taip prisiimti atsakomybę už kitą sielą. Tačiau jis nesileido sužavimas. Jo tėvas reikalaudavo studijuoti čempionų sužaistas partijas ir skaityti knygas apie šachmatus. Ir nors Kingas netapo tokiu puikiu žaidėju kaip sesuo — tėvas nuolat kartodavo, — buvo įsitikinęs, kad nesunkiai įveiks moterį, kurią sugebėjo pagrobti nepalikęs nė menkiausio pėdsako. 

			Gerą pusvalandį leido jai laimėti, norėjo užliūliuoti, prislopinti budrumą. Juk Džeinė silpnesnė, be to, išsigandusi. Nieko baisaus, jei leis truputį išsiveržti į priekį. Kai po kiek laiko suvokė, kad ji iš tiesų puiki žaidėja, ėmė vytis, bet bergždžiai. Vos įstengė slopinti įniršį. Po keturiasdešimt penkių minučių jau buvo smarkiai atsilikęs. Be reikalo sutiko žaisti, juk iš nuovargio vos pastovi ant kojų. Taip nesąžininga. Žinojo, kad supranta ir Džeinė. Jį apgavo, prikalbino lošti, apsimetė bijanti, nors iš tiesų puikiai suvokė, kad jis pervargęs ir nesugebės susikaupti. Galų gale Džeinė pastūmė karalių į lentos vidurį, ir Kingas suprato, — žaidimas baigtas. Stengėsi neparodyti, kaip dreba rankos. Viskas tik dėl maisto ir miego stygiaus. Staiga įtūžo, juk ta kalė sukčiauja ir juo naudojasi. Jis nepripažins pralaimėjimo. Nė už ką. Protu nesuvokiama, kad jį nugalėjo.

			Po kelių ėjimų Džeinė nė kiek nedžiūgaudama ir nesipuikuodama paskelbė šachą ir matą. Kingas dar labiau įniršo. Vadinasi, buvo taip įsitikinusi savo pergale, jog nė nenustebo, neapsidžiaugė? Gal laiko jį visišku nevykėliu ir iš pat pradžių manė, kad jis jai neprilygs? 

			— Kodėl nesidžiaugi? — sušnypštė. — Mes žaidėm, ir tu laimėjai. Aišku, tik dėl to, kad aš pervargęs, bet vis tiek laimėjai. Juk to ir norėjai, ar ne? Mane pažeminti? O dabar gavai. Aš pralaimėjau. Galėtum bent pasidžiaugti. 

			— Atrišk ją, — tarė Džeinė. — Leisk man ją nuprausti. 

			— Ir viskas? — sustūgęs pašoko ant kojų, net staliukas pasviro. Ant grindų pabiro figūrėlės. — Tai štai kas tau rūpėjo? Išgelbėti ją? Tu čia dėl manęs! — klykė kone vaikišku balseliu. Pats suvokė ir tūžo ant savęs, bet negalėjo liautis. — Turi domėtis manim! Mes žaidėm. Žaidei su manim. Su manim! Ne su ja!

			— Juk susitarėm, — tarė Džeinė. — Ir tu sutikai. Žinojai sąlygas. 

			— Nepamokslauk man apie sąlygas! — vėl suspigo jis. — Svarbiausias čia aš, supratai? Bent kartą gyvenime būsiu svarbus aš, o ne kiti. Tu darysi, ko norėsiu aš ir kada norėsiu, darysi dėl manęs!

			Staiga pamatė, kad Džeinė nebesugeba dėtis šalta ir ramia. Jos akyse sužibo ašaros. Kingas pajuto pergalės skonį, norėjo, kad ji verktų, verktų ir niekada nenustotų. 

			— Prašau, — pratarė ji. — Prašau, nurimk. Tai aš kalta. Galim kalbėtis, kiek nori. Žaidei puikiai. Jei nebūtum pavargęs, tikrai nebūčiau nugalėjusi. 

			— Reikės tave nubausti, — atkirto jis. — O bausmė turi būti tolygi nusikaltimui. 

			Paėmė iš po stalo juodųjų karalienę ir iškėlė Džeinei prieš akis. 

			— Ką darysi? — paklausė ji.

			Skruostu riedėjo ašara. Jis džiūgavo. 

			Nusigręžęs nuplėšė Greisei nuo galvos maišą ir, prisėdęs už nugaros, apsižergė ją kojomis. Viena ranka apglėbęs juosmenį, prisitraukė artyn. Ji dar nebuvo visiškai atgavusi sąmonės, be to, negalėjo pajudinti surištų rankų ir kojų, bet vis tiek priešinosi, sukiojo galvą į šonus, kinkavo pirmyn atgal. Kingas paėmė į saują kelias šachmatų figūrėles ir, sugriebęs jai už galvos, atlošė ir atrėmė sau į petį. Pražiodęs burną išvydo, kad Džeinė žiūri į reples. 

			— Ne, — pareiškė. — Daugiau nebe. Pati nulėmei jai tokią baigtį. Nes pasiūlei žaisti šachmatais, puikiai žinodama, kad nelaimėsiu. Tai tu kalta.

			Ir įgrūdo Greisei į burną karalienę. Tada čiupo nuo grindų bokštą. Sukišo ir jį, paskui pėstininką ir žirgą. Akimirką dingtelėjo, jog tėvai būtų labai supykę, matydami, kaip elgiamasi su jų brangiaisiais šachmatais. Bet jie taip pat niekada neleisdavo jam laimėti. Antikvarines juodmedžio ir dramblio kaulo figūrėles daug geriau panaudoti šitaip. Juk jį šiuo žaislu tik žemindavo.

			Kai buvo užkimšti kvėpavimo takai, Greisė vėl atgavo sąmonę. Nevalingai rangėsi ir žiaugčiojo, iš paskutiniųjų bandydama išspjauti svetimkūnius, bet Kingas grūdo šachmatus vis giliau į gerklę. Jos akys išsprogo, nuo deguonies trūkumo kūnas ėmė drebėti, tačiau vis silpniau. Šįkart Kingas nusprendė iškart imtis mėgstamiausios giesmės dalies. 

			— O kai širdis ši nebeplaks, — užtraukė stumdamas gilyn du rikius, braukdamas per sužalotas dantenas, kol burna prisipildė ne tik figūrėlių, bet ir kraujo. Džeinė nevaldomai drebėjo. — Manęs anapus šydo lauks... 

			Apsidairęs čiupo likusias figūrėles ir sukimšo į burną. Greisė tampėsi, gargaliavo ir žiaugčiojo. Užspaudęs jai burną užsimerkė ir įsiklausė. Akimirką pasirodė, kad girdi mirtį, ateinančią susijungti su gyvenimu. Galiausiai, kai džiaugsmas, kad Džeinei sukėlė tiek sielvarto, ėmė blėsti, Greisė sustingo. Jis ramiai užbaigė:

			— ... ramybė ir dangus!

			— Juk sakiau, — pasigirdo plonas balselis. 

			Buvo visai pamiršęs Eleną. Ji sėdėjo ant lovos, prisitraukusi kelius prie smakro, linguodama tai į kairę, tai į dešinę ir sunkiai alsuodama. 

			— Sakiau. 

			Kingas priėjo prie jos. 

			— Sakei, mieloji, ar ne? Sakei, kas nutiks, o ji neklausė. Bet, manau, nuo šiol bus atidesnė.

			Užklojo Eleną antklode, kad naktį nesušaltų, ir apkamšęs perbraukė plaukus.

			— Šiukšles išnešiu ryte, — tarė paspyręs iš kelio Greisės lavoną. — Saldžių sapnų, damos. 

			Kitą rytą į darbą atėjo pavėlavęs, vildamasis, kad Nataša nepastebės, ir baisėdamasis savo nelygintais marškiniais bei nuo kūno sklindančiu dvoku. Vakar vos atsigulęs giliai įmigo, o atsikėlęs neturėjo laiko nusiprausti. Žinojo, jei pasiims dar laisvadienių, atkreips į save dėmesį, tad nors labai troško miegoti visą dieną, negalėjo sau to leisti. Kingui vos įžengus į administracijos patalpas, visos moterys sužiuro į jį. Jos visada elgdavosi nemandagiai, nesisveikindavo ir nenorėdavo net pora žodžių persimesti, bet šįryt buvo tiesiog nepakenčiamos. Kingas žvilgtelėjo į save. Ką praleido pro akis? Vilkėjo tuo pačiu kostiumu kaip ir kasdien, nepamiršo kaklaraiščio. Tik nuėjęs į savo kabinetą ir pažvelgęs į veidrodį suprato, kas taip patraukė jų dėmesį. Po dešiniąja akimi puikavosi mėlynė, tamsi, bet dar nepasiekusi tamsiausio atspalvio. Jis neprisiminė, kada susižeidė, greičiausiai tai Greisė jam trenkė besipriešindama ir muistydamasi. Mėlynės neskaudėjo, nebent spustelėjus, bet negalima leisti, kad Nataša jį tokį pamatytų. Tikriausiai jai labai patiktų — džiaugtųsi jo sumišimu ir, be abejonės, kuo smulkiau ištardytų, kas nutiko. Kilo mintis eiti namo, bet ją iškart atmetė. Būtų tik dar blogiau, visi suprastų, kad kažkas ne taip.

			Suskambo telefonas. Pakėlęs ragelį nejučia atsiduso.

			— Daktare Kingai. Juk tarėmės susitikti. Ar pamiršote?

			— Ne, profesore Forž, pavėlavau — įvyko nelaimingas atsitikimas. 

			— Ateikite į mano kabinetą. 

			Nataša kalbėjo greitai. Su juo visada kalbėdavo skubiai, tarsi nekantraudama kuo greičiau baigti. Keliskart girdėjo, kaip bendrauja su kitais, kur kas švelniau, lėčiau tardama žodžius. O šalia jo nuolat būdavo nervinga. Tarp jų visada tvyrodavo įtampa, nuo pat pirmos dienos. Žinoma, ji irgi tai pastebėjo. Tik jis bent turėjo drąsos sau pripažinti.

			— Gal galėtumėte telefonu pasakyti, ko reikia? 

			Nenorėjo jai rodytis, negalėjo pakęsti minties būti šalia jos. Baisu net pagalvoti, kad Nataša užuos rūgstantį jo prakaitą. 

			— Prašau, ateikite į kabinetą. Noriu paduoti jums pranešėjos biografiją ir nuotrauką lankstinukui. 

			Pasigirdo klaktelėjimas, ji padėjo ragelį. Kingas dar kartą žvilgtelėjo į mėlynę ir skubiai sukurpė pasiteisinimą.

			Tada nuėjo tiesiai į jos kabinetą.

			— Kiek kartų prašiau prieš įeinant pasibelsti, perspėti? Visi kiti beldžiasi. Pasistenkite neužmiršti, — burbtelėjo Nataša.

			Ji sėdėjo nudelbusi akis į studentų darbus, į jį net nepažvelgė. Kai galų gale pakėlė galvą, žvilgsnis iškart užkliuvo už mėlynės, ir Kingas nesitikėjo, kad ta akimirka bus tokia maloni. Galbūt nieko blogo griauti stereotipus, kuriuos apie jį susidarė aplinkiniai. Tylėdamas laukė neišvengiamų klausimų. 

			— Štai informacija apie šios savaitės paskaitos pranešėją.

			Ji padėjo ant stalo aplanką ir iškart vėl nukreipė akis į darbus. 

			— Dėl tos mėlynės... — pradėjo jis. 

			— Nereikia teisintis. 

			Pastūmė aplanką arčiau jo. 

			— Iš tiesų nutiko gana juokingai...

			— Tai jūsų asmeniniai reikalai, o aš norėčiau palaikyti dalykinius santykius. Pasirūpinkite, kad nuotrauką išspausdintų nespalvotą ir pridėtų oficialų pareigų pavadinimą. Prasidės septintą trisdešimt. Po paskaitos fojė bus patiekta gėrimų. Pranešėją pristatysiu aš, o pabaigoje skirsime dešimt minučių klausimams. 

			Kingas paėmė aplanką. 

			— Žinau, — tarė. 

			Jai net neįdomu, kas atsitiko. Kažin, kaip jam reikėtų susižaloti, kad Nataša parodytų nors kruopelę žmogiškos užuojautos? 

			— Gerai, — atsakė ji. 

			Iš tono buvo aišku, kad daugiau nieko nepridurs, varo jį lauk. Kingas pasuko prie durų. 

			— Beje, pranešėja — mano draugė, labai artima draugė, tad pasistenkite, kad viskas eitųsi sklandžiai. Ji labai užimta. Nenoriu jokių vėlavimų ir trikdžių. Aišku? 

			Kingas į tokį nemandagų klausimą atsakyti nė nesiruošė, tik prikando liežuvį ir išeidamas užtrenkė duris. 

			Nataša Frož — tikra ledo karalienė. Kai pirmą kartą ją išgirdo skaitančią paskaitą tema, ar filosofijos reikėtų mokyti kaip atskiros disciplinos, ar ji — neatsiejama kiekvieno mokslo dalis, Kingas manė, kad daugiau niekada nenorės klausytis jokio kito žmogaus. Nataša nė kiek nepanaši į jo motiną. Ši beveik neišeidavo iš namų, tik gamindavo valgyti, konservuodavo daržoves, tvarkydavo kambarius, sudarinėdavo sąrašus ir tūpinėdavo aplink šeimynykščius. O Nataša — tikras drausmės įsikūnijimas, visa savo esybe trykšte trykšta profesionalumu, nuo skvarbaus proto iki veriančio žvilgsnio. Būti šeimininke, auginti vaikus ir rūpintis namų ūkiu — ne jai. Kingas buvo įsitikinęs, kad ji valgo tik restoranuose, niekada pati netvarko namų ir neskalbia drabužių. Gyvena tik dėl universiteto, siekia intelektualinio nušvitimo. Tai dėl jos jis įsidarbino fakultete. Iš pradžių buvo maloni, svetinga. Bet laikui bėgant atšalo. Jis buvo girdėjęs, kad kartais moterys taip elgiasi — kuo daugiau rodai dėmesio, tuo labiau tavęs vengia. Ir vis dėlto negalima paneigti, kad Natašos intelektas neprilygstamas.

			Trečią kartą negavęs dėstytojo darbo, Kingas surinko visus savo mokslinius darbus filosofinėmis temomis ir išleido knygą. Juk patiems leisti savo knygas šiais laikais priimtina, net įprasta. Vis daugiau gerbiamų rašytojų taip daro. Paskui nusiuntė egzempliorių vienam Amerikos universitetui, o šis už tai suteikė jam daktaro laipsnį. Kingas tikėjosi, kad pagaliau padarys įspūdį Natašai. Bet kai pademonstravo sertifikatą ir pareikalavo, jog nuo šiol į jį kreiptųsi „daktare“, kiti darbuotojai net nesivargino slėpti juoko.

			 Kingas žinojo, ką žmonės šnabždasi jam už nugaros. Na ir kas, kad tas universitetas veikia tik internete? Už diplomą jis nemokėjo, tai tebuvo administracinis mokestis. Savo laipsnį Kingas užsidirbo, nusipelnė jo daugybę valandų skaitydamas, rašydamas ir redaguodamas. Jo pasiekimą oficialiai pripažinusio universiteto pavadinimas nesvarbus, ir nesvarbu, ar storas buvo popierius, ant kurio išspausdintas sertifikatas. Jo daktaro laipsnis tikras ir priklauso tik jam. 

			Irzliai atsidusęs atvėrė duotą aplanką. Jei tuoj pat nesiims darbo, nespės laiku išspausdinti. Įsmeigė akis į brangiosios Natašos draugės nuotrauką. Garbanota kaip maža mergaitė. Nieko nuostabaus, kad paprašė nespalvotos nuotraukos, matyt, nori atrodyti rimtesnė. Tema „Visuomenės moralinė ir teisinė pareiga bausti nusikaltėlius“ kalbės detektyvė inspektorė Ava Terner. 

		


		
			SEPTYNIOLIKTAS SKYRIUS

			— Praėjo dvidešimt keturios valandos, pone, ir daugiau nieko nenutiko. Kažkoks beprotis nori dėmesio, ir tiek.

			Ava su vyriausiuoju inspektoriumi Begbiu ginčijosi tiesiai už Kalanako durų. Šis bandė apsimesti, kad nesiklauso, bet sekėsi nekaip, kaip ir kitiems detektyvams. Visi tylėdami spoksojo į koridorių. 

			— Inspektore Terner, tas beprotis nepastebėtas įsigavo į pastatą ir rado jūsų kabinetą. O laiškas buvo itin agresyvus, tikriausiai nepamiršote? Taigi, kol nerasime ir nesuimsime žmogaus, kuris svajoja jus nužudyti, apsaugos pareigūnas lydės kiekvieną dieną, kol saugiai grįšite namo ir įsijungsite signalizaciją! — nukirto Begbis.

			— Bet aš tik noriu su drauge nueiti į barą. Man nieko nenutiks, tačiau atrodysiu kaip paskutinė kvailė, jei iš paskos nuolat sekios ne itin gerai užsimaskavęs asmens sargybinis, — užsispyrė Ava. 

			Kalanakas žvilgtelėjo į laikrodį. Jau metas namo. Iškišo galvą į koridorių. 

			— Gal būtų geriau, jei inspektorę Terner palydėčiau aš?

			Abu sužiuro į jį. Ava — sumišusi, bet viltingai, Begbis — skeptiškai. Kalanakas nekreipė dėmesio. Įtarė, kad Begbio išraiška visada tokia. 

			— Vadinasi, sutarta, — tarė Ava, vilkdamasi paltą. 

			— Palūkėkit. Kalanakai, nesitraukite nuo jos nė per žingsnį. Tai įsakymas. Kol neparvesite namo ir neįsitikinsite, kad namas saugus, už inspektorę atsakingas jūs. Man nerūpi, kad jūs iš Interpolo, geriau nesusimaukit.

			— Kaip pasakysit, vyriausiasis inspektoriau, — atsakė detektyvas, griebdamas nuo stalo raktus. 

			— Tikiuosi, į tualetą galėsiu nueiti viena? — kandžiai paklausė Ava. 

			Kalanakas čiupo ją už rankos ir ėmė vestis koridoriumi. 

			— Kaip ten tas posakis? Nevaryk Dievo į medį, — subarė jis. 

			Laimei, šįkart Ava nusileido. Po pusvalandžio jiedu jau brovėsi per minią bare „The Pear Tree“.

			— Kodėl čia tiek žmonių? — suaimanavo Kalanakas. 

			— Šalia universitetas, — paaiškino Ava ir, padavusi jam taurę raudonojo vyno, bedė pirštu į staliuką kitame salės gale — ten kaip tik atsilaisvino kelios vietos. 

			Prisėdę abu sumetė paltus ant trečios kėdės, kad niekas neužimtų. 

			— Ačiū, kad pasisiūlei palydėti. Nekenčiu, kai mane sekioja. Galima pamanyti, kad nesugebu savimi pasirūpinti. 

			— Dabar tave sekioti turėsiu aš. Gal tau Begbį erzinti smagu, tačiau aš su juo pyktis dar nenoriu, tad nesugalvok pabėgti. 

			Ava tik pavartė akis. Staiga nusišypsojo kažkam už nugaros.

			— Taša! Jau paėmiau tau džino su toniku. Sėskis. Čia Lukas Kalanakas, komandos naujokas, atvyko tiesiai iš Interpolo, ne juokai. Lukai, tai labai sena mano draugė — Nataša Forž, Filosofijos fakulteto vadovė Edinburgo universitete. 

			— Malonu. Ir kaip judvi susipažinot?

			Abi prašneko kartu. 

			— Jodinėjimo poniais mokykloje, — atsakė vienu metu ir pratrūko kvatotis. 

			Kalanakas sutriko. 

			— Ir kas čia juokingo? — paklausė. 

			— Negalėjom jos pakęsti. Mes abi. Bet tėvai užsispyrė, tikriausiai todėl, kad savaitgaliais galėtų mūsų atsikratyti ir važiuoti žaisti golfo, apsipirkinėti ir taip toliau. Pirmą kartą Natašą pamačiau sliūkinančią už arklidžių parūkyti. Iškart supratau, kad radau giminingą sielą, tad nusekiau paskui, — paaiškino Ava. 

			— Visus savaitgalius leisdavome taip — apsimaudavome jojimo kelnes, užsidėdavome šalmus ir pradingdavome. Man rodos, per visą tą laiką nė karto nebuvau net užlipusi ant ponio. Bjaurūs padarai. Nežinau, kam šovė į galvą, kad jie nori ant nugarų nešioti žmones, bet tas žmogus siaubingai klydo. Man kartą įspyrė, nuo to laiko prie ponių nė nesiartinau, — užbaigė Nataša. 

			— O tėvai nesuprato? — nustebo Kalanakas. 

			— Vieną dieną mus pakvietė pas jojimo mokyklos direktorę pasiaiškinti. Ava pažadėjo: jei mokytoja pasakys tėvams, kad mums sekasi gerai, niekada nieko neprisidirbsime. Taigi mes susitikdavome kiekvieną savaitgalį, tėvai mūsų atsikratydavo ir veikdavo, ką norėdavo, o mokykla gaudavo nežmoniškus pinigus už nieką, ir visi būdavo patenkinti. Vėliau Avą išsiuntė mokytis į Angliją, aš likau čia. Per mokslo metus būdavo nuobodu, bet atostogas leisdavome kartu. Atrodydavo, kad vasara niekada nesibaigs. 

			Prisiminusios abi nusišypsojo. Staiga Kalanakas mintyse aiškiai išvydo dvi nerūpestingas, padykusias mergaites.

			Tą akimirką už nugaros kažkas sudužo. Ava net pašoko. Atrodė neįprastai nervinga. Nenorėdama išsiduoti, ėmė plepėti.

			— Taigi, dėl rytojaus vakaro. Jau turiu užrašus. Kaip manai, kiek susirinks žmonių? Ar bus mikrofonas? Ką apsirengti, uniformą ar paprastus drabužius?

			— Ramiai, ramiai. Išgerk, — nusijuokė Nataša. — Nieko čia baisaus, na, bent tau. Juk per dvi savaites jau du kartus mačiau tave per žinias. Apsirenk, ką tik nori. Sunkiausia bus tave išsivesti, kai viskas baigsis. Taip užvers klausimais, kad reikės bėgti pro užpakalines duris. 

			— Apie ką jūs čia? — nesuprato Kalanakas. 

			— Mane pakvietė skaityti paskaitos, — išdidžiai kilstelėjo galvą Ava. — Bet paskutinę minutę. Vadinasi, kažkas pavedė ir taip įklimpai, kad reikėjo prašyti manęs? 

			— Niekas nepavedė, — papurtė galvą Nataša. — Na, kilo šiokių tokių nesklandumų, nes susirgo administratorius. Bet tai nereiškia, kad nenorėjau tavęs kviestis!

			— O kokie dar buvo kandidatai? — paklausė Ava. 

			— Tas kvailys administratorius norėjo pakviesti „Profesionalus prieš abortą“. Galvojo, kad tokia paskaita labai patiks savarankiškai mąstantiems, išsilavinusiems, įvairias nuomones atvirai priimantiems studentams. Laimei, išgelbėjai tu, visą gyvenimą liksiu dėkinga. 

			— Kas tie „Profesionalai prieš abortą“? — paklausė Kalanakas.

			— Religinė organizacija. Tvirtina, kad jų požiūris į abortus ne moralinis, o pagrįstas mokslu. Turi ir nėštumo konsultacijų centrų, kur prigąsdina paaugles, kad jei pasidarys abortą, liks nevaisingos arba kuo nors užsikrės ir mirs. Konsultantai apie organizacijos tikslus nekalba. Ji labai slapta ir, mano nuomone, siaubinga, — paaiškino Nataša. — Na, gerai, aš pasiruošusi, pabandysiu prisikasti prie baro, — pridūrė. — Visiems paimti to paties? 

			Kol Nataša brovėsi pro vis tirštėjančią minią, Kalanakas ištuštino taurę ir žvilgtelėjo į Avą. Ši buvo neįprastai tyli.

			— Viskas gerai?

			— Hm, — numykė ji. 

			— Begbis ir rytoj tavęs neišleis be apsauginio.

			— Gerai, — atsakė nė nesiklausydama.

			— Papasakok Natašai apie grasinimą. Reikia pasirūpinti, kad universitete būtų papildomos apsaugos. Jei susirinks daug žmonių ir imsi vaikštinėti kalbėdama su klausytojais, vienas pareigūnas tavęs neapsaugos. 

			— Gal nori, kad tave paaukštintų? Kalbi kaip Begbis. 

			Nataša pastatė ant stalo gėrimus.

			— Ko tokie rimti? — paklausė. 

			Kalanakas nebedvejojo, geriau viską iškloti atvirai. Juk Ava net sau pačiai nenori pripažinti, kad gresia pavojus.

			— Avą pagrasino nužudyti, — pareiškė. — Dėl to šįvakar nekviestas atėjau ir aš. 

			— Grasina dėl tiriamos bylos? — paklausė Nataša. 

			— Gal, — atsakė Ava. — Arba parašė vienas iš daugybės nuobodžiaujančių nusikaltėlių, kurie jau gerą dešimtmetį mane tai myli, tai nekenčia. Kas žino? Bet tau nėra ko jaudintis, Taša. 

			— Gal kurį laiką pagyvenk pas mane? — pasiūlė ši. 

			— Tu neapkenti mano mėgstamos muzikos, be to, susierzintum, jei grįžčiau vidury nakties ir prižadinčiau. Be to, aš tave myliu ir nenoriu, kad jaudintumeisi. Geriau būtume nieko nesakę. 

			Ava pervėrė Kalanaką piktu žvilgsniu. Matyt, supyko, kad pasakė Natašai neatsiklausęs.

			— Nesąmonė, aišku, geriau pasakyti, — paprieštaravo Nataša. — Man būtų ramiau, jei pabūtum su manim. 

			— Bet tada žinočiau, kad tas beprotis nugalėjo. Juk tu mane pažįsti. Klausyk, deja, jau eisiu, — netikėtai tarė Ava ir čiupo rankinę. Susikišo rankas į palto kišenes. — Nepykit, aš tokia nuobodi, bet reikia namo. Ar gerai, Lukai? Susitiksim rytoj, Taša. Pasistengsiu nesusimauti. 

			Nataša pabučiavo jai į abu skruostus. 

			— Tau seksis puikiai. Malonu susipažinti, Lukai. 

			Avos namai buvo vakarinėje miesto dalyje — nedidelis namukas sujungtų kotedžų eilėje, tylioje gatvelėje. Išlipęs iš mašinos Kalanakas vėl ėmė elgtis ne kaip draugas, o kaip policininkas, po daugelio metų darbo tokių įpročių nusikratyti sunku. Apėjo visus kambarius, visur uždegdamas šviesas, patikrino, ar užrakinta užpakalinių durų spyna, ar nepažeisti pirmo aukšto langai. Tik tada įleido Avą vidun ir liepė pažiūrėti, ar tikrai veikia signalizacija. 

			— Kodėl taip skubėjai išeiti? — paklausė tikrindamas namų telefoną. 

			— Nataša netyčia priminė bylą. Man reikia išsimiegoti, o jei pradedu su ja gerti, visada baigiasi nekaip. Beje, tu jai patikai. 

			— Iš kur žinai? 

			— Jei nebūtum patikęs, iškart būtum supratęs. Ji negali pakęsti kvailių. Ar vyru galima pasitikėti, nusprendžia per pirmas dvi minutes ir, kiek žinau iš patirties, dažniausiai neklysta. Deja, su moterimis jai sunkiau.

			Ava nuspyrė ant kilimėlio batus ir pastatė ant viryklės arbatinuką.

			— Nejaugi? — pratarė Kalanakas. 

			— Taša lesbietė, nors atvirai ir nesako. Labai stengiasi, kad universitete niekas nesužinotų, nenori, kad imtų klijuoti etiketes, taikyti visokius stereotipus.

			— Suprantu, — tarė jis. — Na, gerai, viskas saugu. Jei kas nutiktų, skambink pagalbos telefonu, o tada man į mobilųjį. 

			Išėjęs išgirdo, kaip Ava užrakino duris ir užkabino grandinėlę. Nors prieš kitus ir stengėsi atrodyti drąsi, be reikalo nerizikavo.

		


		
			AŠTUONIOLIKTAS SKYRIUS

			Kitą rytą eidamas pro pasitarimų salę Kalanakas viduje išvydo Avą — ji stovėjo apsupta visos komandos, veidas švietė ryžtu. Apimtas smalsumo tyliai įžengė vidun ir atsisėdo salės gale. 

			— Prieš valandą gavome DNR rezultatus. Išgyvenusio kūdikio motina — Liusė Kostelo, gyvena su tėvais Marija ir Džonu Marisfilde. Nepamirškite, kad ji psichologiškai nestabili, neseniai pagimdė ir greičiausiai serga sunkia depresija. Kartu vešimės medikų, taip pat ginekologą. Jokios prievartos, nebent nutiktų kas nenumatyto. Kol ieškosime sąsajų su kitais kūdikiais, namus reikės saugoti. Prašyčiau elgtis pagarbiai ir supratingai.

			— Už kokį nusikaltimą jos DNR įtraukė į duomenų bazę, ponia? — paklausė vienas pareigūnas. 

			— Už narkotikų platinimą, prieš metus. Bausmės neskirta. Nupirko kelias ekstazio tabletes ir padalino draugams, kurie susimetė pinigų. Juos sučiupo užsimaskavę pareigūnai. Kai paaiškėjo, kad jai tik keturiolika, nuspręsta paleisti davus įspėjimą, tačiau nusižengimas rimtas, tad DNR mėginį įtraukė į bazę. Na, judam. 

			Kalanakas sustabdė Avą prie durų. 

			— Vadinasi, radai. Pasisekė.

			— Taip, — atsakė Ava. — Jei sugebėsi valandą patylėti, gali prisijungti? Geriau susipažinsi su komanda. 

			— Noriu. Mano byloje vis dar nieko naujo, einu iš proto. Galiu važiuoti su tavim?

			— Žinoma. 

			Marisfilde gyveno pasiturintys žmonės, šitai Kalanakas suprato vos išvydęs, kiek pinigų čia skiriama laisvalaikiui. Rajone buvo ne tik regbio stadionas, bet ir čiuožykla, teniso aikštelė, golfo aikštynas, o netoliese dar ir privati ligoninė, jei kuris žaidėjas susižeistų. Sunku patikėti, kad čia gyvena mergina, kuri vartoja narkotikus, o dabar paliko mirti savo kūdikį.

			Policijos automobiliai sustojo gretimoje gatvėje, kad įtariamoji pamačiusi neišsigąstų. Prie pat Kostelų šeimos namų privažiavo tik Ava su gydytoju ir „Range Rover“ be jokių skiriamųjų ženklų, kuriame sėdėjo keturi paprastais drabužiais vilkintys detektyvai. Priėję pabelsti išgirdo viršuje ūžiant dulkių siurblį. Po kelių minučių duris atidarė sumišusi moteris, greičiausiai Marija Kostelo. 

			Ava iškėlė pažymėjimą ir prisistatė. 

			— Ieškome Liusės Kostelo. Ar ji namie? 

			— Ne. Kas nutiko? Ar Liusė ką nors padarė? 

			— Mums reikia skubiai su ja pasikalbėti. Kada ją matėte paskutinį kartą? — Ava kalbėjo griežtai, bet mandagiai. 

			Ponia Kostelo ėmė drebėti.

			— Mano dukra mokykloje. Šįryt laikė egzaminą, pati ją nuvežiau. Manau, turiu teisę žinoti, ko iš jos norite!

			— Manome, kad jūsų dukra neseniai pagimdė berniuką ir paliko parke. Be to, spėjame, kad ji turi informacijos apie kitus nusikaltimus. 

			— Nesąmonė, — sumikčiojo ponia Kostelo, akys paplūdo ašaromis, atrodė sukrėsta. 

			— Gal palydėsite mus į Liusės mokyklą? 

			— Turiu paskambinti vyrui. Jis mus pasitiks, — atsakė moteris. 

			— Pakeliui galėsite paskambinti mano mobiliuoju. Turim važiuoti, — pareiškė Ava. 

			Ponia Kostelo drebėdama čiupo paltą ir rankinę ir iškart ėmė rašyti žinutę savo telefonu, nė nelaukdama Avos pažadėtojo. 

			Šv. Gabrielės vidurinė buvo už dešimties minučių kelio. Prie mokyklos nebuvo kur sustoti, tad visoms policijos mašinoms teko po vieną lėtai važiuoti pro pagrindinius mokyklos vartus, tarsi vyktų paradas. Būrys mergaičių plisuotais sijonėliais ir mokykliniais švarkais susidomėjusios nulydėjo jas akimis. Avai jau tiesiant ranką padėti poniai Kostelo išlipti, šalia cyptelėjęs padangomis sustojo pilkas XJS modelio „Jaguar“. 

			— Kas čia dedasi? — išlipęs riktelėjo vyras. 

			Ponia Kostelo nuskubėjo pas jį. 

			— Mielasis, prašau, nurimk, jie tik nori pasikalbėti su Liuse. 

			— Tegu pirma pasikalba su manim, — pareiškė ir agresyviai išpūtė krūtinę, žvelgdamas į konsteblį šalia Avos. — Kas čia vadovauja? 

			— Aš. Detektyvė inspektorė Terner. Turbūt jūs — Džonas Kostelas? Norime pasikalbėti su jūsų dukra. Galite likti čia, bet prašyčiau nurimti. 

			— Neaiškinkit man, kad turėčiau nurimti, panele. Prigąsdinote mano žmoną, prisigalvojote kažkokių absurdiškų kaltinimų ir braunatės į dukros mokyklą! Ką reikės pasakyti direktoriui?

			Pro šalį plevėsuodamos plaukais pralėkė grupelė mergaičių baltais teniso drabužiais. Mokytoja už nugaros šaukė pasiskubinti. Staiga Kalanakui prie peties pasigirdo balsas. 

			— Mamyte, tėveli, kas čia vyksta? 

			Kalanakas atsigręžė. Pirmiausia pastebėjo, kad Liusė Kostelo liekna, labai liekna. Ir ne tik liekna, puikios formos, tikra sportininkė. Gal ji iš tiesų kartą suklydo ir nusipirko ekstazio, bet dabar atrodė visiškai sveika: skaisti oda, į uodegą surišti ilgi plaukai, rankoje lengvai suspaudusi raketę, atsipalaidavusi, lyg neturėtų nė menkiausio rūpesčio.

			— Tu tikriausiai Liusė? — paklausė Ava. — Aš policijos pareigūnė. Ar galėtume pasikalbėti? 

			Iš Avos tono girdėjosi, kad ji puikiai supranta — jie suklydo. Negali būti, kad ši mergaitė ką tik pagimdė.

			— Ir kada neva gimė tas vaikas? — drėbė Džonas Kostelas. 

			Ava viską paaiškino. Klausydama Marija Kostelo spaudė dukrą glėbyje.

			— Liusė tuo metu buvo išvykusi į mokyklos ekskursiją, stovyklavo gamtoje. Norite tardyti mano vaiką, nors nežinote net paprasčiausių faktų!

			Ava linktelėjo vienam pareigūnui eiti vidun ir išklausinėti mokytojus. 

			— Ar neprieštarautumėte, jei Liusę trumpai apžiūrėtų mūsų gydytojas? Užtruks tik kelias minutes, jokių invazinių procedūrų. Mama gali pabūti šalia.

			Iš Džono Kostelo išraiškos buvo akivaizdu, kad jis tikrai prieštarauja, bet žmona linktelėjo, nuramino vyrą ir nusivedė Liusę į mokyklos slaugytojos kabinetą. 

			— Geriau eisiu pasikalbėti su direktoriumi. Jūs už tai sumokėsite, panele Terner, pasirūpinsiu, kad netektumėte darbo! — rėžė Džonas Kostelas ir nudrožė šalin. 

			— Tikriausiai suklydo tirdami DNR. Laboratorijoje sugadino mėginį arba nesuveikė programinė įranga, — tarė Kalanakas. 

			— Jei atrodo per daug lengva, tikriausiai kažkur suklydai, — atsakė Ava. — Taip ir maniau, kad paprasta nebus. 

			Grįžęs konsteblis patvirtino, kad Liusė praėjusią savaitę tikrai buvo išvykusi iš Edinburgo. Ir ne tik — leido laiką irstydamasi baidarėmis, laipiodama į kalnus ir eidama į žygius. Be to, buvo ir nuotraukų. Niekas nenustebo gydytojui pranešus, jog Liusė prieš kelias dienas nepagimdė. Ava nuėjo atsiprašyti šeimos. 

			— Liuse, ponia ir pone Kostelai, labai ačiū, kad prisidėjote prie tyrimo. Atleiskite už sukeltus nepatogumus. Rasto mėginio DNR sutapo su Liusės, dėl to ir atvykome. 

			— Spėju, jos duomenys bazėje liko po tos išdaigos su narkotikais? — pro sukąstus dantis iškošė Džonas Kostelas, susiraukęs žvelgdamas į Liusę. 

			Kalanakui dingtelėjo, kad tėvas ne itin supratingas, juk mergaitę ką tik apžiūrėjo policijos gydytojas, tad mokykloje tikrai pasklis visokiausių gandų, bet jis, rodos, nė truputėlio nesijaudino, kaip jaučiasi dukra.

			— Akivaizdu, įvyko klaida, tad norėčiau dar kartą atsiprašyti. Tikiuosi, nepridarėme tau nemalonumų, Liuse. 

			Ava įsėdo į mašiną. Jai iš paskos įlipo ir Kalanakas. Iš pradžių Ava tvardėsi, bet įsukusi į pagrindinę gatvę pratrūko. 

			— Šūdas, kaip susimovėm! — suriko kumščiu trankydama į vairą. — Tik švaistom laiką ir išteklius, dėl manęs paduos skundą, ir visiškai nieko nesužinojom! 

			— Rėmeisi turima informacija. Pasielgei taip, kaip reikėjo. Liusė tinkama įtariamoji, ganėtinai subrendusi, kad galėtų būti lytiškai aktyvi, bet vis dar jauna ir pažeidžiama, be to, gyvena Edinburge. Reikės iš naujo peržiūrėti laboratorijos duomenis.

			— O vakare dar ta sumauta paskaita. Pasiseks, jei žurnalistai nesubėgs klausinėti, kodėl aš tokia nekompetentinga. Šūdas!

			— Sustok, — paliepė Kalanakas.

			— Kodėl?

			— Tiesiog sustok ir lipk lauk. 

			Ava nusuko į pakelę. Kalanakas atidarė dureles ir pirštu parodė jai sėstis į keleivio vietą. Pats atsisėdo prie vairo. 

			— Aš susinervinau, bet ne tiek, kad negalėčiau vairuoti.

			— Kol grįšim į nuovadą, turi dvidešimt minučių. Užuot tuščiai putojusi, imk telefoną ir liepk jiems dar kartą atlikti visus tyrimus. Taip mus mokė Interpole. Jei kilo problema, tvardytis neverta. Geriau imkis darbo, kol esi tokia įpykusi, kad nori pasvilinti padus kiekvienam pavaldžiam pareigūnui. Na, ko lauki!

			Ji surinko numerį.

			Kai Kalanakas sustojo prie nuovados, Ava jau buvo paskambinusi visiems, kam tik galėjo. Liko tik pasiaiškinti vyriausiajam inspektoriui Begbiui. 

			— Neatsiprašinėk, o išdėstyk, ko imsies, — patarė Kalanakas. — Būtinai pasakyk, kad lauktų skundo iš Liusės tėvo, ir perspėk, kad jis karštakošis. Neturi būti jokių staigmenų. Tada ateik pas mane. Palydėsiu į paskaitą, kad iš paskos nesekiotų joks uniformuotas tipas. 

			— Manai, studentų būryje niekam nekrisi į akis?

			— Na, jei tau labiau prie širdies asmens sargybinis... — beviltiškai skėstelėjo rankomis Kalanakas. 

			— Ne, ne, nepyk, ačiū, kad pasiūlei. Juk turi ką veikti ir be manęs, ar ne? Be to, už viršvalandžius tau niekas nemokės, — nusijuokė ji. 

			Konsteblį Tripą Kalanakas rado nusikaltimų tyrimo kambaryje, ant stalo susikrovusį kalną aplankų.

			— Kas čia? — paklausė. 

			Konsteblis atrodė nusivaręs nuo kojų. 

			— Dingusių asmenų bylos, — atsakė Tripas. — Praplėčiau paiešką, įtraukiau didžiuosius miestus ir surinkau pranešimus apie visas dingusias panašaus amžiaus moteris. Bet, tiesą sakant, beveik nėra už ko užsikabinti. 

			— Nieko panašaus į mūsų bylas?

			— Ne. Radau porą tinkamo amžiaus moterų, kurios netikėtai dingo iš namų, bet nebuvo tokios pagarsėjusios profesionalės kaip Magi ir Bakston, be to, abiem atvejais manoma, kad sirgo depresija. Jokių pagrobimo požymių, kūnų nerasta. Vienas žinomas sąvadautojas Glazge pranešė, kad dingo mergina, bet ji nė kiek nepanaši į kitas aukas, — paaiškino Tripas.

			— Gerai. Surink bylas su visomis smulkmenomis ir sudėk man į ataskaitą. Po valandos važiuoju palydėti inspektorės Terner į paskaitą universitete. Gal paaiškėjo, kas jai grasino? 

			— Laboratorija nieko nerado. Pirštų atspaudų nėra, popierius ir rašalas įprasti, daug kur naudojami, jokių kitų žymių. Nežinia, kas atsiuntė grasinimą, bet akivaizdu, kad žino, kaip neįkliūti. Į pastatą be leidimo nebuvo įžengęs nė vienas žmogus. Patikrino kameras, nerado nieko neįprasto.

			Auditorija buvo sausakimša, bet Ava be reikalo nerimavo, kad apie žlugusią operaciją sužinos spauda. Fojė Kalanaką pasitiko profesorė Nataša Forž. Atrodė gerokai rimtesnė ir griežtesnė negu vakar vakare, kol pamerkusi akį padavė jam taurę chereso. 

			— Kas Avai? — šnipštelėjo. — Atrodo išsiblaškiusi. 

			— Sunki diena, — atsakė Kalanakas. — Bet Ava ne iš kelmo spirta.

			Nataša įsmeigė į jį akis, tikriausiai svarstė, ar galima pasitikėti. 

			— Taip, bet kartais palūžta visi, tad būk atsargus, — pratarė.

			Ir nuėjusi palydėjo Avą prie pakylos. 

			Prasidėjus paskaitai Kalanakui pirmą kartą dingtelėjo, kad jo kolegė — tikras genijus. Ava aptarė Škotijos teisinės sistemos istoriją, tada lengvai peršokusi prie kitos temos palygino, kuo skiriasi užsienio šalių baudžiamosios sistemos, ir galų gale aptarė moralinį požiūrį į bausmes. Auditorijoje tvyrojo tyla. Niekas nesimuistė ant kėdžių, neišmetė iš rankos tušinuko ir vidury paskaitos nepatraukė į tualetą. Avai baigus, studentai pašoko ant kojų ir griausmingai paplojo. Nataša, atrodo, nė kiek nenustebo. 

			— Įspūdinga, — pakeliui į fojė šnipštelėjo Kalanakas. 

			— Užsikimšk, — išraudusi atkirto Ava. 

			Per minią prasibrovė konsteblis Tripas, lydimas kito pareigūno.

			— Skambinau, bet neatsiliepėte, — tarė. 

			Kalanakas atsiduso. Per paskaitą buvo išjungęs garsą. 

			— Kai ką rado Grantono įlankoje. Privalote nuvažiuoti. Vyriausiasis inspektorius liepė atvesti konsteblį, jis palydės inspektorę namo. 

			— Rado kūną? — paklausė Kalanakas. 

			— Ne visai. Tiesą sakant, niekas dar tiksliai nežino. 

			Kalanakas priėjo prie Avos, pasilenkęs pakuždėjo į ausį, kas nutiko, ir išėjo.

			Eilėje susipažinti su pranešėja laukė vyras, buvo vidutinio ūgio, apkūnus, nublizgintais batais ir gerai išlygintu kostiumu. Kalanakas į jį nė nežvilgtelėjo.

			Tačiau Redžinaldas Kingas Kalanaką pastebėjo. Matė, kad tikrovėje jis dar labiau pasipūtęs ir patenkintas savimi, negu atrodė klausantis per radiją. Matė, kaip jam prisiartinus prie moterų jos nekrūpčioja. Ir matė, kad toji Natašos draugė su juo elgiasi itin meiliai. Įsmeigė akis į Natašą. O, jei tik ji žiūrėtų į jį taip, kaip inspektorė Terner į tą prancūzą. Jei tik galėtų jai į ausį šnipštelėti, kokia ji nuostabi, dalintis intymia akimirka susižavėjusios minios akivaizdoje. Jis ilgai nenuleido akių, kol troškimas pamatyti Natašą besirangančią iš skausmo tapo beveik nepakeliamas. 

		


		
			DEVYNIOLIKTAS SKYRIUS

			Kūno nebuvo, nes nebuvo nieko. Vos tik įžengė į sandėlį, Kalanakui iškart ėmė ašaroti akys. Teismo ekspertizės technikas padavė jiems cheminėms medžiagoms atsparius kombinezonus, apsauginius akinius ir veido kaukę. 

			Kol apsimovė kombinezonus, Tripas papasakojo, ką žinojo.

			— Šįvakar į naktinę pamainą atėjęs apsaugos darbuotojas tikrino sandėlį ir užuodė smarvę. Radęs, iš kur sklinda kvapas, taip sunerimo, kad pasikvietė kolegą iš uosto direkcijos. Jiedu atidarė statinę ir išvydo rausvai rudą skystį. 

			— Nori pasakyti, taip dvokia iš vienos statinės? — paklausė Kalanakas, džiaugdamasis, kad kaukė puikiai dengia nosį ir burną. 

			— Jie išsigando. Viršuje, prie statinės dangčio, buvo kuokštas žmogaus plaukų. Galiausiai vienas iš jų suprato, kas viduje, norėjo ištraukti laužtuvą, bet šis įstrigo po dangčiu. Supanikavęs taip truktelėjo, kad apvertė visą statinę. 

			— Idiotas. Kur jie? 

			Detektyvas inspektorius suprato, kad radinys vyrus pribloškė, bet pernelyg tūžo, todėl neužjautė.

			— Pas medikus. Apsitaškė chemikalais, abiem reikės į ligoninę. Dabar duoda parodymus pareigūnams. Štai čia, pone.

			Tripas parodė pirštu į metalinį tiltelį virš rūsio. Tolėliau Kalanakas išvydo tikrą košmarą, kitaip nė nepavadinsi.

			Chemikalai išsiliejo per visas grindis, tad teismo ekspertizės pareigūnai iš paskutiniųjų stengėsi išgelbėti, kas dar liko iš nusikaltimo vietos. Tuo metu kaip tik fotografavo statinę, keliamą iš balos. 

			— Ar žinote, kokie chemikalai? — paklausė Kalanakas vieno pareigūno. Šis rinko mėginius ir kažką rašė ant etikečių. 

			— Greičiausiai natrio hidroksidas. Iš to, kaip suirę kaulai, spėčiau, truputį praskiestas. Praskiedus procesas veiksmingesnis ir vyksta greičiau. Toks tirpalas dar vadinamas šarmu, nedideliais kiekiais jo gauti nesunku. Perkant didmeninius kiekius reikia parodyti asmens dokumentus. 

			Jis kažką suėmė pincetu ir iškėlė į šviesą apžiūrėti. 

			— Kas čia? — paklausė Tripas. 

			Prieš atsakydamas pareigūnas pasukiojo pincetą.

			— Šiek tiek apgadintas, bet tikriausiai dantis. Nusiųsim teismo odotologui patikrinti.

			Ir, įdėjęs dantį į maišelį, nunešė įrodymus registruojančiam pareigūnui. 

			Kalanakui nereikėjo nė klausti, ir pats suprato, kad žudiko pėdsakų rasti nepavyks. Visas sandėlis tebuvo didžiulė, klampi, dvokianti pelkė. Jam labiau rūpėjo rasti apsaugos darbuotoją. 

			Lauke jau stovėjo komanda, atvykusi išvalyti nusikaltimo vietos, kad nekeltų pavojaus aplinkai. Pamatęs lauk sukantį greitosios pagalbos automobilį, puolė po ratais, vairuotojas vos spėjo pasukti į šalį. 

			— Ką čia išdarinėjat? Mes važiuojam į ligoninę... — pradėjo šis. 

			— Minutėlę, noriu pasikalbėti su liudininkais! — šūktelėjo iškėlęs pažymėjimą. — Atidarykite dureles. 

			Užpakalinės durelės atsivėrė, viduje sėdėjo du vyrai su deguonies kaukėmis, apsisiautę antklodėmis. 

			— Kuris iš jūsų apsaugos darbuotojas? — paklausė. 

			Vyras dešinėje linktelėjo. 

			— Ar čia yra stebėjimo kamerų? 

			Vyras papurtė galvą.

			— O kas sandėlį saugo dieną? Kas dirbo prieš jus? 

			Vyras nusismaukė kaukę.

			— Nėra pinigų, bičiuli. Mus samdo tik nakčiai saugoti, kad tamsoje nelįstų paaugliai ir narkomanai. Vis kartojau, kada nors kas nors atsitiks. O tie kvailiai neklausė. 

			Vyras užsikosėjo ir vėl užsimovė kaukę. Kalanakas išlipo iš automobilio ir užtrenkė dureles. 

			— Tripai, patikrink visas vaizdo stebėjimo kameras įlankos teritorijoje. Prie kelių, stovėjimo aikštelėse, privačių pastatų. Ir išsiaiškink, iš kur atvežė statinę. Vos tik baigs tirti nusikaltimo vietą, iškart noriu pasikalbėti su patologu. 

			— Taip, pone, — atsakė Tripas, rašydamasis užrašų knygelėje. — Manau, reikėtų pėsčiomis apeiti teritoriją ir paieškoti kur palikto vežimėlio.

			Kalanakas kilstelėjo antakius.

			— Šįkart negalėjo jos atvežti lagamine. Tikriausiai turėjo vežimėlį, bet viduje jo nepastebėjau.

			— Tu įsitikinęs, kad tai Džeinės Magi kūnas, ar ne? Bet dar neturime jokių įrodymų. Galbūt visiškai nesusijęs atvejis. 

			Kalanakas prieštaravo, tik ne Tripui, o sau. Giliai širdyje ir pats jau seniai laukė, kada bus rasti pastorės palaikai. Ir vis dėlto šįkart viskas buvo kitaip, nei Elenos Bakston atveju. 

			— Panašu, kad žudikas tas pats, nes visiškai sunaikino kūną, nepaliko jokių pėdsakų. Juk tikimybė, kad čia kitas nusikaltėlis, nedidelė? — nenusileido Tripas. 

			— Gerai. Nusiųsk porą pareigūnų ieškoti vežimėlio. Apklausk darbininkus aplinkiniuose pastatuose, išsiaiškink, ar niekas nematė kokio nepažįstamojo. Jei čia mūsų žudikas, tikriausiai tarp darbininkų turėtų kristi į akis.

			Sandėlis buvo senas, bet visai toks pat kaip šimtai kitų, skirtų prekėms laikyti, prieš išvežiojant po parduotuves visoje šalyje. Lauke anksčiau stovėjusių kranų jau seniai nebebuvo, o plačios durys, kad būtų patogiau įvežti krovinius, uždarytos. Skirtingame aukštyje kabėjo daugybė tiltelių, buvo ir biuras, tualetai bei darbuotojų kambarys. Čia įsigauti tikriausiai nesunku. Tereikia kilstelėti sandėlį juosiančią vielinę tvorą, įsmukti vidun pro vieną iš daugybės sudaužytų langų, o tada atidaryti avarinį išėjimą. Sunkiausia būtų atvežti statinę. Ridenti per daug rizikinga, gali išbėgti. Bet kam tempti statinę į sandėlį? Viduje nieko nėra, tik kelios dėžės ir seniai nebeveikianti įranga. Ir vis dėlto kūną čia atvežė ne atsitiktinai. Kad galėtų tai padaryti, žudikui reikėjo žinoti, kur pastatyti automobilį, kaip įsigauti vidun ir kada dirba apsaugos darbuotojai. Gaila, jog nusikaltimo vieta labai sugadinta. Jei ir ras kokių įrodymų, teisme advokatai galės prieštarauti, kad jie nepatikimi, ir lengvai nugalės. Tirti šį nusikaltimą trukdo net pats likimas, dingtelėjo Kalanakui. O apversta statinė dar ir gėdos pridarys. Žurnalistai nepaliks jų ramybėje. Anksčiau ar vėliau išsiaiškins, kas rado statinę, ir išspausdins pasakojimą apie siaubą sandėlyje. O Kalanakas gali tik žiūrėti ir laukti. Padaręs dar kelias nuotraukas, grįžo į nuovadą. 

			Grįžęs tikėjosi nuovadą rasti tuščią, nes užduotis, kurias galima atlikti naktį, pareigūnai vykdė arba nusikaltimo vietoje, arba laboratorijose. Todėl labai nustebo nusikaltimų tyrimų kambaryje radęs seržantą Laivlį, apsuptą beveik visų komandos narių ir dar kelių nepažįstamų pareigūnų. Kalanakui įžengus vidun stojo mirtina tyla. 

			— Ar ten ji? — paklausė Laivlis.

			Kalanakas nežinojo, ar geriau pateikti oficialų atsakymą, ar pasakyti savo nuomonę. Galų gale nusprendė rinktis aukso viduriuką.

			— Aukos tapatybės dar nepatvirtino, bet yra įrodymų, kad statinėje tikrai žmogaus kūnas. Laboratorija šiąnakt ištirs palaikus ir bandys rasti dar nesuirusios DNR. Kol tyrimai nebaigti, geriau nespėlioti, — atsakė. 

			— Jie rado plaukų. Tokios pat spalvos kaip Džeinės Magi, — tarė Laivlis.

			Jis kalbėjo neįprastai spigiai, sugniaužęs kumščius. Gal reikėtų išsivesti ir pasikalbėti akis į akį. 

			— Plaukai pažeisti chemikalų, tad neaišku, kokia tikroji spalva. Net nežinome, ar auka moteris. Šiąnakt daugiau nieko negalime padaryti. Noriu rytoj iš pat ryto imtis darbo, tad eikite namo, gerai išsimiegokite, o rytoj aštuntą renkamės smulkiai aptarti naujos informacijos. 

			— Taip prarasim dar vieną naktį, nors turėtume ne miegoti, o ieškoti Džeinės žudiko. Nesiruošiu sėdėti rankas sudėjęs ir laukti, kol atsitiks dar kas nors. Juk yra žmonių, kurie gali mums padėti!

			— Seržante, prieš imantis ką nors daryti, reikėtų įsitikinti, ar tai tikrai Džeinė Magi, — perspėjo Kalanakas. 

			— Ak, reikėtų įsitikinti, ar ne? — pratrūko Laivlis, žengdamas arčiau Kalanako. Visi kiti stovėjo sulaikę kvapą. — O gal tai jums, pone, reikėjo geriau pagalvoti prieš surengiant spaudos konferenciją? Jei nebūtumėte to nelemto bepročio išprovokavęs, gal Džeinė Magi dar būtų gyva. Tai jums reikėtų pagalvoti, ką išdarinėjat!

			Kalanakas suprato, kad Laivlis sukrėstas, bet taip kalbėti su vadovu vis tiek negalima. Nors ir pats troško rėkti ir ginčytis, to daryti neverta, nes jei vėl visiems matant praras savitvardą, kils tikras pragaras. Žengė žingsnį atgal.

			— Nekalbėkite su manim tokiu tonu, seržante. Kaip sakiau, geriau pailsėkite. Gal rytoj prisiminsite, kokia policijos pavaldumo grandinė. O jei ne, kalbėsimės dar kartą. 

			Ir neatsigręžęs nuėjo į kabinetą. Dabar tikrai nereikia, kad pareigūnai dar labiau įsiaudrintų. Paklausęs savo patarimo nuėjo tiesiai namo. 

			Kitą rytą septintą valandą gavo žinutę, kad patologas bus laisvas pusę devynių. Nudžiugo. Vadinasi, teismo ekspertizės komanda dirbo visą naktį, nors, žinoma, vyriausiasis inspektorius vėl niurzgės dėl viršvalandžių. Antra žinutė atėjo plakant kiaušinienę. Laukia ilga diena ir pietums greičiausiai nebus laiko, tad norėjo gerai pavalgyti. Nekreipdamas dėmesio į telefoną užsitepė sviesto ant skrebučio. Jei būtų skubu, ne rašytų, o skambintų. Dar nėra nė aštuonių, negi negalima ramiai papusryčiauti!

			Jis valgė, retsykiais piktai dėbčiodamas į telefoną, kol pagaliau neatsispyrė pagundai ir žvilgtelėjo, kas rašo. Seržantas Laivlis. Nors labai norėjo ištrinti žinutę nė neskaitęs, buvo smalsu. Galų gale bakstelėjo žinutės simbolį. Laivlis nori surengti susirinkimą ir aptarti Džeinės Magi žmogžudystę su vyriausiuoju inspektoriumi Begbiu ir kažkokiomis „suinteresuotomis šalimis“. Kalanakas vėl susierzino, nes Laivlis nelaukė, kol oficialiai patvirtins aukos tapatybę. Tačiau po akimirkos susitvardė ir prisivertė pažvelgti iš seržanto požiūrio taško. Juk visai tikėtina, kad statinėje išties pastorės palaikai. 

			— Po velnių! — ištarė į puodelį vėstančios kavos. — Tik šito mėšlo ir betrūko. 

			Staiga jam dingtelėjo, kad stulbinamai greitai ėmė ne tik kalbėti, bet ir galvoti anglų kalba. Tėvui mirus mama reikalavo visada kalbėti abiem kalbomis, bet vis tiek atrodė, jog išsikraustyti iš prancūzakalbės šalies bus labai sunku. Tačiau smegenims prisitaikyti buvo kur kas lengviau negu skrandžiui. O tada pagalvojo, kad kalbėdami su savimi žmonės beveik niekada nemeluoja. Prisiminė dviratininką, kuris girdėjo Džeinę Magi pagrobusį — ir greičiausiai nužudžiusį — vyrą, garsiai besiginčijantį su savimi. Nuvykus į darbą reikėtų susirasti aplanke dviratininko parodymus. 

			 Po valandos jiedu su konsteble Salter jau traukė koridoriumi į vyriausiojo inspektoriaus kabinetą. Viduje laukė Ava ir kita, jam nepažįstama, moteris. 

			— Detektyve inspektoriau Kalanakai, čia daktarė Ailsa Lambert, vyriausioji Edinburgo teismo medicinos patologė. Tikriausiai dar nebuvote susitikę, — pristatė Begbis. 

			Ailsa Lambert atsistojo, ir Kalanakas nusistebėjo, kokia ji nedidukė. Tikriausiai vos metro penkiasdešimties, plona kaip pagaliukas. Norėdama pažvelgti jam į akis net užvertė galvą. Ištiesė ranką.

			— Deja, į sandėlį atvykau jums jau išėjus. Susivėlinau, nes tuo metu kaip tik dariau skrodimą. Bet Džontis Sparas man pasakojo apie jus. 

			Begbis mandagiai kostelėjo ir mostelėjo Kalanakui sėstis. 

			— Na, Ailsa, manau, būtų geriausia abi bylas aptarti kartu. Žinau, jūs užsiėmusi, bet noriu, kad mano inspektoriai žinotų, kas vyksta ir kituose tyrimuose, jei kartais reikėtų dalintis pareigūnais. Nuo ko norėtumėte pradėti?

			— Ačiū, Džordžai. — Ji maloniai nusišypsojo ir atidarė aplanką savo planšetėje. — Manau, pradėkim nuo kūdikių. Baisi tragedija. Abu kūdikiai buvo sveiki, mirė nuo hipotermijos. Kalbėjausi su pediatru, ir šis patvirtino, kad išgyvenęs kūdikis taip pat nebuvo sužeistas. Rodos, dabar jo būklė gera. Žinau, Ava, manei, jog suklydome dėl DNR, tad paprašiau dar kartą patikrinti. Rezultatai vėl buvo vienodi, tad nusiunčiau peržiūrėti pažįstamam profesoriui. Pasirodo, ir klydai, ir ne. 

			— Nesuprantu, — sutriko Ava. — Ar kraujas atitiko Liusės Kostelo DNR, ar ne? 

			— Atitiko pagal kriterijus, kurie įprastai taikomi tikrinant DNR žymenis. Paprastai patikrinama nuo penkiolikos iki dvidešimties DNR žymenų, tokiu atveju tikimybė teisingai nustatyti, ar asmens DNR atitinka mėginį, nepaprastai didelė. Bet ištyrus atidžiau rastos keturios mutacijos, vadinamos pavieniais nukleotidų polimorfizmais. Paprastai tariant, tarp Liusės Kostelo DNR ir DNR, paimto iš kraujo ant kūdikio odos, yra keturi beveik nepastebimi skirtumai. Tai reiškia, kad kraujas ne Liusės Kostelo, bet gali būti tik vieno žmogaus — monozigotinės jos dvynės. Dvynė turi būti identiška, antraip skirtumus būtume pastebėję jau po pirmųjų testų. 

			— Liusė turi dvynę? — nustebo Ava. 

			Ji iškart išsitraukė telefoną ir ėmė rašyti žinutę. Kalanakas irgi būtų pasielgęs taip pat — lieptų kuriam nors konstebliui išsiaiškinti, kuo vardu dvynė, ir surinkti apie ją visą prieinamą informaciją. 

			— Bet tėvai nieko neminėjo...

			— Namuose nieko nepastebėjote? — paklausė Begbis. — Šeimos nuotraukų? 

			— Neturėjome progos užeiti vidun, — atsakė Ava. — Liusė buvo mokykloje, tad iškart patraukėme tiesiai ten. Kai gydytojas patvirtino, kad ji vaiko nepagimdė, ir patikrinome jos alibi, eiti į namus nebebuvo reikalo. 

			— Tėvai sesers neminėjo, bet, matyt, įtarė, kad kalbame ne su ta dukra, — įsiterpė Kalanakas. 

			— Ar Džonas Kostelas pateikė skundą, pone? — paklausė Ava. 

			— Ne, — atsakė Begbis.

			— Vadinasi, jis ne tik įtarė, — rausdama iš pykčio tarė Ava. — Po galais, jis žinojo. Dėl to dėjosi toks įpykęs. Išsiaiškinsiu, kokią mokyklą ji lanko, o tada vėl eisiu pasikalbėti su tėvais. Ačiū, Ailsa. Nieko prieš, jei jus paliksiu? Reikia sušaukti komandą.

			— Žinoma, eik, mieloji, — atsakė daktarė Lambert. — Perduok linkėjimų mamai. 

			Ava pasilenkė, leido patologei pakštelėti į abu skruostus ir išlėkė lauk. Matyt, Edinburgo teisėsaugos bendruomenė labai nedidelė, jei vyriausioji patologė draugauja su detektyvės inspektorės motina. Nieko nuostabaus, kodėl Avos pavaldiniai griežia dantį, kad jų vadovė nuo mažens mėgaujasi tokiomis privilegijomis.

			— Gerai. Taigi, Lukai, — pradėjo Ailsa. Kalbėjo lyg ori teta. Perbraukusi pirštu per ekraną, atvertė kitą aplanką. — Palaikai statinėje, be jokių abejonių, žmogaus. Iš rastų dubens kaulo fragmentų galime patvirtinti, kad suaugusios moters. Kaulai, tiksliau, kaulų dalelės, per daug suirusios ir pažeistos chemikalų, todėl patikrinti DNR negalime, tačiau plaukai ant statinės krašto — tikrai dingusiosios Džeinės Magi. Kaip matau, nenustebote? 

			— Deja, ne, — atsakė Kalanakas. — Per kiek laiko tokiuose chemikaluose suyra kūnas? 

			— Rezultatai bus ne tokie patikimi kaip įprastai, nes didžioji dalis skysčio susigėrė į žemę, bet, sakyčiau, maždaug per dvi dienas. Mišinį paruošė taip, kad procesas vyktų kuo greičiau. Jei žudikas nebūtų labai tiksliai žinojęs, kiek reikia įpilti vandens, galbūt būtume radę minkštųjų audinių. 

			— Gerai, — tarė Kalanakas. — Pranešiu šeimai ir parengsiu pranešimą spaudai. Ačiū, daktare Lambert. Dėkoju, kad taip greitai atlikote tyrimus. 

			— Pastebėjome vieną keistenybę, — pridūrė ji. 

			Kalanakas jau kišo užrašų knygelę į krepšį, bet išgirdęs stabtelėjo. 

			— Dėl dantų. Statinėje buvo ne visi. Arba ne visus radome. Tie, kuriuos radome, pažeisti, bet ganėtinai gerai išsilaikę, tad teismo odontologui pavyko patikrinti, ar jie Džeinės Magi. Jis įsitikinęs, dantys jos, bet radome tik apatinio žandikaulio dantis. Viršutinių dantų arba nebuvo, arba jie visiškai suiro. 

			Kalanakas susimąstęs šį tą užsirašė knygelėje.

			— Kodėl viršutiniai dantys visiškai suiro, o apatiniai tik truputį pažeisti? 

			— Geras klausimas, — atsakė ji. — Ir dar, kodėl rasti dantys nesuiro taip pat kaip ir kaulai? Juk iš jų neliko beveik nieko.

			— Ar kaulai ir dantys paprastai yra vienodai? — paklausė Kalanakas.

			— Nevisiškai vienodai, bet žudikas chemikalus paruošė puikiai, tad keista, kad dantys taip gerai išsilaikė. Tikra mįslė. Šiuo metu vykdome kelis bandymus, norime patikrinti, kokiu greičiu tokiame tirpale suirtų kaulai, bet greičiausiai užtruks kelias dienas. Kai sužinosiu daugiau, pranešiu. 

			Patologei ir vyriausiajam inspektoriui ėmus plepėti apie nusikalstamumo rodiklius ir politiką, Kalanakas atsiprašė ir išėjo. Pirmiausia reikia pasikalbėti su seržantu Laivliu, nors visai netroško jo matyti. Ilgai ieškoti nereikėjo. Laivlis sėdėjo jo kabinete su nepažįstamu ponu balta barzda ir tvido kostiumu ir dar vienu vyru su sutana. Tripas nervingai trypčiojo prie durų, akivaizdu, laukė jo. 

			— Sakiau jiems, kad reikėtų palaukti pasitarimų salėje. Atleiskit... — pradėjo konsteblis. 

			— O aš sakiau, kad tokiomis aplinkybėmis neįsižeisite, — pertraukė Laivlis. 

			Jo akys buvo paraudusios, galva neplauta, atrodė neišsimiegojęs. Buvo įsitempęs, bet kalbėjo tyliau ir mandagiau negu vakar. Kalanakas suprato, kad seržantas tvardosi ne dėl jo. Pagarbiai elgiasi tik dėl tų dviejų vyrų.

			— Nesijaudink, Tripai, — tarė detektyvas inspektorius. — Gali eiti. 

			Išgirdęs, kad jį varo lauk, Tripas nė kiek nesusierzino, rodos, net nudžiugo. Kaipmat spruko šalin. 

			— Aš — detektyvas inspektorius Lukas Kalanakas. Turbūt jau žinote. 

			Jis spustelėjo ranką abiem nepažįstamiesiems. 

			— Tai kanauninkas tėvas Polas Čerčilis, jis dirbo kartu su Džeine, — pristatė Laivlis. — O čia profesorius Edvinas Harisas. Norime aptarti, ko imtis toliau. 

			Kalanakas giliai įkvėpė. Nieko nuostabaus, kad Džeinę pažinoję žmonės nori išgirsti, kaip vyksta tyrimas. Bet suirzo, kad Laivlis visus sukvietė nė neperspėjęs. 

			— Ačiū, seržante, tačiau apie vakarykščius įvykius dar nepranešta net aukos šeimai, tad tokioms diskusijoms kol kas ne laikas. 

			— Gal galėčiau įsiterpti? — prabilo profesorius Harisas. — Suprantu, privalote laikytis deramos procedūros. Aš taip pat daug metų dirbau su teisėsauga. Tačiau tėvas Polas jau pasikalbėjo su Džeinės šeima, vakar vakare, tad jaudintis nereikia. 

			— Kalbėjotės su jos šeima? Be policininko, apmokyto bendrauti su sielvartaujančiais artimaisiais? — Kalanakas įsmeigė akis į Laivlį. — Ir net nežinodami, ar ten išties Džeinė, o remdamiesi tik spėlionėmis! Šiurkščiai pažeidėte protokolo taisykles. Seržante Laivli, ar suprantate, kad už tai galiu jums skirti drausminę nuobaudą? 

			Kalanakas ir seržantas agresyviai žengė vienas arčiau kito, tačiau Harisas iškėlė ranką juos išskirti. Laivlis atsigręžė į profesorių, bet Kalanakas toliau spoksojo į seržantą. 

			— Detektyve inspektoriau, nepradėkime pyktis dėl to, kas ką pasakė ir kada. Mes abu profesionalai ir žinome, kad statistiškai tikimybė, jog palaikai išties pastorės Magi, labai didelė. Tikėjausi, tokiomis aplinkybėmis elgsitės praktiškiau. Dabar svarbiausia nešvaistyti laiko, o aš tik noriu padėti, — pareiškė Harisas.

			Šito išgirsti Kalanakas nesitikėjo. 

			— Ir kuo gi jūs norite padėti? 

			Tada prabilo tėvas Polas, jam kalbant profesorius Harisas nuleido akis, dėdamasis susidrovėjęs. Atrodė, kad kalbą pastorius paruošė iš anksto. 

			— Profesorius Harisas — visame pasaulyje žinomas ir gerbiamas psichologinių portretų specialistas, inspektoriau Kalanakai. Jis išėjo į pensiją, bet vis dar skaito paskaitas daugybėje šalių ir šia tema parašė net keletą knygų. Be to, jis — ištikimas mūsų parapijos narys ir gerai pažinojo Džeinę. Profesorius pasisiūlė padėti, už jo paslaugas mielai sumokės bažnyčia. Mes tik norime išjudinti bylą, nes, pasak seržanto Laivlio, kol kas nebuvo beveik jokios pažangos.

			— Nemanau, kad derėtų priimti tokią pagalbą, — nukirto Kalanakas. — Jei sutikčiau, turėčiau teikti jums įslaptintą informaciją, be to, paprastai psichologiniai portretai nedaromi remiantis tik dviem žmogžudystėmis.

			— Vyriausiasis inspektorius Begbis sakė, kad leidimą peržiūrėti informaciją duos, nes profesorius Harisas su mumis dirba ne pirmą kartą. Sutinka jį pasamdyti, jei už viską sumokės bažnyčia, — įsiterpė Laivlis. 

			— Maniau, apie tai pasikalbėsime šiandienos susirinkime? — nesuprato Kalanakas. 

			— Vyriausiasis inspektorius prašė jums pranešti, kad sutinka. Be to, gavau ir Elenos Bakston motinos sutikimą profesoriui Harisui išduoti jos dukros bylos duomenis, — tarė Laivlis, lyg viskas jau būtų nuspręsta. 

			— Norėčiau informaciją gauti tuojau pat, — tarė Harisas. Vos pristatytas liovėsi dėtis kuklus. — Be to, man praverstų nuosavas kabinetas. Sutapysime daug laiko, jei nereikės nuolat lakstyti iš vienos vietos į kitą. 

			Jis kalbėjo švelniai, kone šnibždėdamas, braukdamas pirštais sau per nosį, rodos, įsitikinęs, kad kaipmat gaus viską, ko tik įsigeis. Ir net nereikės prašyti leidimo.

			— Prieš teikdamas tokią slaptą informaciją norėčiau pasitarti su vyriausiuoju inspektoriumi, — pareiškė Kalanakas. — O dabar turiu skubiai imtis kitų reikalų. Dėkoju, kad atėjote, ponai. 

			Ir atsistojęs pasuko link durų. 

			— Žinot, inspektoriau, kuo greičiau peržiūrėsiu įkalčius, tuo greičiau pasakysiu, ko reikėtų ieškoti, — nenusileido Harisas, vis dar šypsodamasis, tik jau griežčiau. 

			— Nė neabejoju, — atsakė Kalanakas. 

			Laivlio veidas tapo violetinis; pastorius ramindamas palietė jam petį ir prabilo, tarsi kalbėtų tik su juo, bet garsiai, kad išgirstų ir Kalanakas:

			— Nesirūpink, Matai. Pats pasikalbėsiu su vyriausiuoju inspektoriumi. 

			Jie išėjo lauk ir patraukė koridoriumi. Harisas garsiai dejavo, kaip pavojinga švaistyti laiką. Kalanakas čiupo telefoną ir surinko Avos numerį. Prieš susitikimą su vyriausiuoju inspektoriumi norėjo kai ką išsiaiškinti ir tikėjosi, kad Ava išklausys ir patars.

			— Ava, ar galim pasikalbėti?

			— Po trijų minučių lipu į automobilį. Jei spėsi, pakeliui į Šv. Gabrielės vidurinę galėsim kalbėtis apie ką tik nori. Antraip niekuo nepadėsiu, — atsakė ji. 

			Jis čiupo striukę ir pasileido bėgti. 

		


		
			DVIDEŠIMTAS SKYRIUS

			Vos spėjus įsėsti į automobilį cyptelėjo padangos, Ava išsuko iš aikštelės, nekreipdama dėmesio, kad Kalanako koja vis dar kyšo pro dureles. Jis net įsikibo sėdynės. Bet nusprendė dėtis ramus ir uždavė jam rūpėjusį klausimą.

			— Pažįsti profesorių Edviną Harisą? 

			Jei būtų kalbėjęsis su kitu pareigūnu, būtų pasistengęs išklausinėti subtiliai, bet žinojo, jog Ava nemėgsta gaišti laiko tuštiems plepalams, todėl nieko nelaukdamas griebė jautį už ragų.

			Ji akimirką atitraukė akis nuo kelio.

			— Tą tipą, kuris atrodo kaip Dievas Tėvas, išsiruošęs į elnių medžioklę?

			Kalanakas nusikvatojo, ir įtampa akimirksniu nuslūgo. Ava šiek tiek sulėtino, o jis paleido sėdynę. 

			— Kai Harisas išėjo į pensiją, dar nebuvau inspektorė, bet keliskart su juo dirbau dar būdama konsteblė. O tu iš kur jį pažįsti? 

			— Pasisiūlė padėti. Ir, atrodo, teks pagalbą priimti, norėsiu ar ne. Jis Džeinės Magi parapijos narys. Begbis jau sutiko, nes konsultuos už dyką. Jei atsisakysiu ir bus įvykdyta dar viena žmogžudystė, atpirkimo ožiu liksiu aš. 

			Ava taip staigiai pasuko, kad Kalanakas skruostu prisiplojo prie lango. 

			— Na, pažvelkim iš kitos pusės. Tau nemokamai patars žmogus, kuris daug metų dirbo policijoje. Kodėl nenori jo pagalbos, juk nieko neprarasi? 

			Kalanakas įsirėmė keliu į dėtuvę, stengdamasis išsilaikyti beprotiškai linguojančioje mašinoje.

			— Nes bijau, kad jis ne tik nepadės, bet ir pastūmės klaidinga kryptimi. Pavyzdžiui, sutelksime dėmesį tik į vieną nusikaltėlių kategoriją ir pamiršime žmones, kuriuos taip pat reikėtų įtarti. Be to, Harisui ši byla pernelyg svarbi. Jis nori kuo greičiau nuraminti bažnyčią, tad ims ieškoti atsakymų ten, kur jų nėra nė kvapo. 

			— Tuomet tegu sau konsultuoja, sukuria psichologinį portretą, o tu paprasčiausiai nekreipk dėmesio, — pasiūlė Ava. 

			— Negaliu. Tik norėjau paklausti, ar jo nuomone galima pasitikėti.

			— Nuojauta tau kužda, kad ne. Turbūt nereikia nė sakyti, kad pasitikėti savo nuojauta visada naudinga? — atsakė ji ir žvilgtelėjo į laikrodį. — Šūdas, — sušnypštė užsidegus raudonai.

			— Nereikia. Bet norėjau, kad patvirtintum, jog mano nuojauta teisinga.

			— Harisas tave erzina, nes čia pernelyg šiltai įsitaisęs. Jis ne tik atrodo kaip vaiko pieštas Dievulis, jis taip ir elgiasi. Aš irgi susierzinau, kai pirmą kartą jo klausiausi. Tik pūtėsi, kaip nuostabiai dirba, ir tiek. Visi geri policininkai nuolat nerimauja, kad suklydo, ko nors nepadarė, ką nors praleido pro akis. O tas tipas visada įsitikinęs savo teisumu.

			— Ačiū, — tarė Kalanakas. — Taip ir maniau. 

			— Nėra už ką, — atsakė Ava. — Bet saugokis. Jis čia jau seniai, viršininkai jo klauso. Iš dalies dėl to toks pasipūtęs. Jei gali, laikykis nuo jo atokiau. Aš tavo vietoje nesikiščiau, tegu su juo tvarkosi Begbis. O jei nori atsidėkoti už patarimą, galėsi mane užtarti prieš viršininką — tikriausiai rytoj dėl mano veiksmų sulauks skundų, bus ne pro šalį turėti aukšto rango liudininką. 

			Ava įsuko į Šv. Gabrielės mokyklą. Lauke pliaupė lietus, mokyklos kieme nebuvo nė gyvos dvasios. Jiedu patraukė į priimamąjį. 

			— Kuo galėčiau padėti? — nepatenkinta paklausė moteris. Šalia jos Kalanakas staiga pasijuto lyg mokinukas.

			— Detektyvė inspektorė Terner, — tarė Ava, kišdama jai po nosimi pažymėjimą, nors Kalanakas buvo tikras, kad sekretorė ją prisimena, juk matė vos vakar. — Mūsų žiniomis, čia yra paskutinė Felisitės Kostelo lankyta mokykla. Ar ji vis dar čia mokosi? 

			Tačiau moteriai nespėjus atsakyti kabineto gale atsidarė durys ir pasirodė vyras. 

			— Informacija apie mokines konfidenciali. Gal galėčiau pasiteirauti, ar turite įgaliojimus šito klausti? — išbėrė. 

			Jis nervingai trypčiojo, lyg ruošdamasis gintis, nors ir stengėsi paslėpti nerimą nenuoširdžia šypsena. Kalanakas labai norėjo jam riktelėti, kad pastovėtų ramiai.

			— Turiu, — atsakė Ava ir padavė dokumentus. 

			— Tada duokite man laiko susisiekti su mokyklos teisininkais, jie turi viską patikrinti. Nenorėčiau, kad kas pasiskųstų, jog tinkamai neatlieku savo pareigų. 

			— Atleiskite, kuo jūs vardu? — paklausė Ava. 

			— Džastinas Karis, — prisistatė jis. — Direktorius. 

			— Pone Kari, mes vykdome labai rimtą tyrimą, tad susisiekti su mokyklos teisininkais galite, bet Felisitės Kostelo duomenis norėčiau pamatyti tuojau pat.

			Ava kalbėjo ramiai, tačiau nusileisti neketino. Kario šypsena išblėso. 

			— Rasti duomenis ne taip paprasta, gali užtrukti, gal norėtumėte prisėsti, kol nueisiu paieškoti? 

			Kalanakas puikiai matė, kad Ava nė už ką nesės laukti. Jei direktorius tikisi išsisukti, akivaizdu, kad psichologija — ne jo stiprybė. 

			— Galite susisiekti su mokyklos teisininkais, tačiau sekretorė neturėtų apie mūsų tyrimą informuoti kitus asmenis, tikiuosi, suprantate. Mudu su inspektoriumi Kalanaku jus palydėsime, — pareiškė Ava. 

			Kario šypsenos nebeliko nė ženklo. Akimirką Kalanakui pasirodė, kad jis jau žiojasi prieštarauti, bet nors ir nebuvo itin įžvalgus psichologas, direktorius pagaliau suprato Avos nesustabdysiąs. 

			— Prašau čia, — tarė mostelėjęs ranka į duris. 

			Direktoriaus kabinete į akis pirmiausia krito prabangia oda išmuštas krėslas, riešutmedžio baldai ir minkštas kilimas. Virš rašomojo stalo dailiuose paauksuotuose rėmeliuose kabėjo nuotrauka. Joje direktorius (matyt, šiek tiek jaunesnis) klūpėjo priešais kažkurį buvusį popiežių, jo vardo Kalanakas neprisiminė. Apie religiją išmanė nedaug.

			Dvi didelės dokumentų spintos stovėjo prie lango, kuris vėrėsi į plačią žalią veją su sporto aikštelėmis, šiandien visiškai tuščiomis. Turbūt dirbti privataus švietimo srityje tikrai apsimoka. Karis žengė prie spintos ir atidarė stalčių, pažymėtą A–D.

			— Rodos, rasti visai nesunku, pone Kari. Leiskite man. 

			Ava susierzino. Nežinia, kodėl direktorius melavo, kiek laiko truks rasti duomenis, bet akivaizdu, kad ne gero norėdamas. Ava ištraukė iš stalčiaus du aplankus su pavarde Kostelo ir atvertė Felisitės. 

			— Gal galėčiau pasiteirauti, ko ieškote? — paklausė Karis. 

			Ava neatsakė. Tik vartė aplanką, ieškodama reikiamos informacijos. 

			— Kiek mergaičių čia mokosi? — paklausė Kalanakas, norėdamas nukreipti jo dėmesį, kol Ava dirba. 

			— Keturi šimtai dvidešimt, įskaitant ir paskutiniųjų klasių mokines, — atšovė direktorius. — Kokį nusikaltimą tiriate? 

			Ava griežtai dėbtelėjo į jį. 

			— Felisitė čia nesimoko jau penkis mėnesius, teisingai? 

			Jis linktelėjo.

			— Įrašų pabaigoje parašyta GM. Ką tai reiškia? 

			Stojo tyla. Direktorius kostelėjo, tačiau neprabilo. Kalanakas pažvelgė į Avą, kuri nenuleido akių nuo Kario. Kažin, kiek laiko ji lauks. Netrukus paaiškėjo, kad neilgai. 

			— Pone Kari, gal galėtumėte paaiškinti, kodėl nenorite su mumis kalbėtis? — paklausė. 

			— Ar įstatymuose liepiama atsakyti į visus klausimus? — pabandė gintis šis, tačiau bejėgiškai, lyg nebesitikėdamas nugalėti.

			— Kodėl nenorite padėti išnarplioti kriminalinio nusikaltimo? Jums tereikia atsakyti į paprastą klausimą, — tarė Ava, kišdamasi aplanką po pažastimi. 

			— Tai trumpinys. GM reiškia Šventojo Gerardo Majelos mokyklą, — nepatenkintas sumurmėjo Karis. 

			— Ji Edinburge? — paklausė Kalanakas.

			— Niekada nesu tokios girdėjusi. 

			Ava žvilgtelėjo į Karį. 

			— Edinburge, — patvirtino jis. — Ar jau viskas? 

			Ava nebegaišo laiko. Juk gavo, ko norėjo. Iki pamokų pabaigos dar buvo likusios pora valandų. Nepraėjus nė minutei juodu vėl sėdėjo automobilyje. Kalanakas per radijo stotelę pasakė mokyklos pavadinimą ir po kelių akimirkų jau turėjo adresą. 

			— Keista, niekada negirdėjau apie tokią mokyklą Edinburge, — susimąstė Ava. — Žinau, kur ta gatvė, bet nepastebėjau ten mokyklos. 

			Šįkart patekus į spūstį Ava įjungė mėlynus švyturėlius. Kalanakas tylėjo, nenorėdamas jos blaškyti. Už jų važiavo ir dvi skiriamaisiais ženklais pažymėtos policijos mašinos. Prieš kelias minutes Ava paskambino socialiniam darbuotojui, kad pasitiktų juos prie mokyklos su Liusę Kostelo apžiūrėjusiu gydytoju. O poniai ir ponui Kostelams galės paskambinti direktorius. Ava kartą jau suteikė jiems galimybę viską išspręsti tyliai, antros tokios progos nebegaus.

			Šv. Gerardo Majelos mokykla buvo įsikūrusi sename dvare už miesto, gatvėje, kur kadaise tikriausiai gyveno turtuoliai. Aplink nesimatė jokio ženklo, kuriame būtų nurodyta pastato paskirtis ar pavadinimas. Didingas senas dvaras atrodė nutriušęs, jam nepakenktų remontas, tačiau langai ir durys buvo naujutėliai, be to, matėsi, kad jis puikiai saugomas — teritoriją juosė metalinė tvora, buvo įrengta pažangi apsaugos sistema. 

			Jiedu pastatė automobilį gatvėje ir priėję prie durų paskambino telefonspyne. Ava paliko du uniformuotus konsteblius prie priekinių vartų ir nusiuntė vieną prie užpakalinių, kad niekas neišeitų nepastebėtas. Galų gale milžiniškos medinės durys atsivėrė ir pasirodė vienuolė. 

			— Ko norėjot? — tarė ji. 

			Nė nesistengė dėtis draugiška. Bet Kalanakui tai patiko labiau, negu klausytis nenuoširdžių Kario meilikavimų. Ava vėl iškėlė pažymėjimą. Vienuolė, kitaip negu mokyklos sekretorė, jį paėmė ir atidžiai apžiūrėjo. 

			— Norim pasikalbėti su Felisite Kostelo, — pareiškė Ava. — Galite paskambinti jos tėvams, bet kartu atsivedėme ir vaikų teisių apsaugos specialistą. Norėtume, kad mergaitę apžiūrėtų gydytojas. 

			— Sekite paskui mane, — atsakė vienuolė. 

			Kalanakas atidžiai ją nužvelgė, bet vienuolės mina buvo neperprantama. Moteris neatrodė nei šokiruota, nei susidomėjusi. Ir nieko neklausinėjo. 

			— Tikriausiai Karis perspėjo, — šnipštelėjo Ava, kai vienuolė stabtelėjo nusisegti nuo diržo sunkų raktų ryšulį. 

			Šiek tiek pavarčiusi surado reikiamą raktą ir atrakino vidines duris. Viduje tiek į kairę, tiek į dešinę driekėsi ilgas koridorius. Tiesiai priešais buvo dar vienos užrakintos durys su langeliu, už jų matėsi laiptai. 

			— Į kairę, — tarė vienuolė.

			Ji nuvedė juos į kabinetą, kuriame tebuvo keturios medinės kėdės tiesiomis atkaltėmis lankytojams, paprastas stalas ir taburetė, ant kurios vienuolė prisėdo pati. Vienintelis daiktas iš dvidešimt pirmojo amžiaus buvo ant stalo stovintis įmantrus biuro telefonas. Vienuolė spustelėjo mirksintį raudoną mygtuką ir prabilo. 

			— Sujunkite mus, — paliepė.

			Ava norėjo prieštarauti, bet vienuolė iškėlė delną ir ją nutildė. 

			— Pone Kostelai, — tarė. — Mūsų pokalbio klausosi du policijos pareigūnai, todėl prašyčiau nieko neslėpti. Norėčiau, kad patvirtintumėte, jog neseniai atsiėmėte savo dukrą iš mokyklos ir šiuo metu ja rūpinatės pats. 

			— Teisingai, — patvirtino Džonas Kostelas. Buvusio agresyvumo neliko nė kvapo.

			— Ar Felisitė su jumis? — paklausė Ava stodamasi, kad priešais veidą nematytų ištiesto vienuolės delno. 

			Kalanakui pasigirdo, kad fone kažkas tyliai raudoja. Kažin, ar Karis pirmiausia paskambino vienuolėms, ar Felisitės tėvams. Džonas Kostelas kalbėjo tyliai ir nuolankiai, visai kitaip, negu susitikus pirmą kartą. 

			— Ji čia, — atsakė. 

			— Atvažiuojam pas jus. Nebandykite išeiti iš namų. Netrukus būsime. 

			Ava jau skubėjo prie durų. 

			— Nepamirškite savo pareigos, — pridūrė vienuolė. 

			Rauda kitame gale vis garsėjo. Rodos, ponia Kostelo visai palūžo.

			— Taip, seserie Ernestina, — tyliai pridūrė Džonas Kostelas ir padėjo ragelį. 

			— Felisitė visą laiką buvo su tėvais, namuose. Tikiuosi, kitąkart prieš įsiverždami į mokyklą kruopščiau patikrinsite faktus, — pareiškė vienuolė Avai. 

			Kalanako žvilgsnis užkliuvo už lazdos ant stalo. Paėmęs pavartė rankose.

			— Prisiminimas iš senų blogų laikų, sesute? — paklausė. 

			— Tik praeities relikvija, konstebli. 

			Kalanakas buvo tikras, kad konstebliu vienuolė jį pavadino tyčia. Atrodo, pamačiusi policininkus ji nė kiek neišsigando, tik susierzino. Po akimirkos mostelėjo jiems vėl sekti paskui. Stabtelėjo atrakinti vienų durų, tada kitų. 

			— Labai įspūdinga apsaugos sistema. Kameros, rakinami vartai, — pakomentavo Kalanakas.

			— Čia privačiomis lėšomis finansuojama mokykla. Mes atsakingos už daugybės mergaičių saugumą. Ar bent įsivaizduojat, kas galėtų nutikti, jei vidun įsigautų koks nusikaltėlis, o mokines turėčiau apsaugoti tik aš ir kitos seserys? Manyčiau, kas jau kas, o policininkas tikrai supras, — atrėžė vienuolė.

			Ir, skubiai išvedusi juos lauk, užtrenkė duris, jam net nespėjus atsakyti. Ava jau bėgo prie mašinos. Kalanakas pakėlė akis į viršų. Vienuolės tikrai rūpinasi saugumu, ir dar kaip. Langai sandariai uždaryti, net nesimato vyrių. Į jį atgręžtos mažiausiai keturios kameros, lyg kažkas viduje nekantriai lauktų, kada jiedu pasišalins. Ne mokykla, o tvirtovė. Negi normalūs tėvai norėtų, kad jų dukra čia mokytųsi? Įlipęs į mašiną taip pasakė ir Avai.

			— Liusė Kostelo jau gavo įspėjimą už ekstazio platinimą. Gal sulaukusios paauglystės dvynės ėmė maištauti, ir tėvai nusprendė, kad bus geriau jas išskirti? — susimąstė ji. 

			Suskambėjo Kalanako mobilusis. Tripas pareiškė, kad jo ieško Begbis. Kalanakas nenustebo. Tikėjosi iš nuovados išvažiuoti maždaug pusvalandžiui, bet užtruko kur kas ilgiau. Paprašė Tripo, kad atsiųstų automobilį jo paimti prie Kostelų šeimos namų. Tikriausiai Ava į nuovadą negrįš dar ilgai. 

			Kostelų šeimos namus jiedu pasiekė anksčiau už Tripo išsiųstą automobilį, tad laukdamas Kalanakas stebėjo, kaip Ava beldžia į duris. Pirmiausia prisistatė vaikų apsaugos specialistė, tada Ava švelniai paaiškino išbalusiai Felisitei, kas nutiko. Ši prasižiojo tik du kartus: pasakė, kas ji, ir patvirtino, jog jaučiasi pakankamai sveika ir gali atsakyti į policininkų klausimus. Nė ženklo įžūlumo, paaugliško temperamento ar pasipūtimo. Felisitė buvo tyli ir drovi, nė karto nepakėlė akių nuo žemės. Nors Felisitė Kostelo paliko savo kūdikį parke, akivaizdu, kad ji pati dar vaikas, ir ne nusikaltėlė, o auka. Ava švelniai apglėbė ją per pečius ir nusivedė į policijos automobilį. 

			Kalanakui grįžus, pas viršininką jaukiai įsitaisę jau laukė profesorius Harisas ir seržantas Laivlis. Gaila. Kalanakas norėjo su Begbiu pasikalbėti akis į akį. Greičiausiai seržantas Laivlis tyčia pasirūpino, kad nepavyktų. 

			— Detektyve inspektoriau, jau galvojau, kad niekada jūsų neberasime, — nutęsė Harisas. 

			Kalanakas net nesiteikė atsakyti, tik piktai dėbtelėjo į aplankus Harisui ant kelių. 

			— Juk sakiau, neketinau atskleisti slaptos informacijos, kol nepasikalbėjome su vyriausiuoju inspektoriumi. Nemanau, kad taip dirbti tinkama, — tarė. 

			— Nenorėjau iššvaistyti viso ryto, o vyriausiasis inspektorius davė leidimą peržiūrėti dingusių asmenų bylas, kurias tvarkė jūsų konsteblis. Be to, kalbėjausi su komanda, tad žinau, ką iki šiol išsiaiškinote. Kam šiuo metu skiriate daugiausiai dėmesio, inspektoriau? 

			— Daugiausiai — teismo medicinos ekspertų duomenims. Žinome, kad žudikas naudoja chloroformą, kad savo aukas ilgai stebi, gerai suplanuoja, kur ir kada keliauti. Netoli Džeinės Magi namų jį matė šunį vedžiojusi moteris, bet liudininkė prisimena labai nedaug, tad nupiešti nusikaltėlio portreto nepavyks. 

			— Vadinasi, tik laukiate, kol jis pagrobs dar ką nors, ir tikitės, kad kitą kartą pasiseks labiau! Visa laimė, pakvietė mane, — pareiškė Harisas. 

			Laivlis pritardamas murmtelėjo po nosimi. Kalanakas nusprendė paklausyti Avos patarimo ir nesiginčijo. Jei Harisas nori tik peržiūrėti dingusių asmenų bylas, daug žalos nepridarys, be to, Tripas bus laisvesnis. 

			— Peržiūrėkite duomenis ir parašykite ataskaitą, — tarė Harisui. — Galėsime ją aptarti poryt devintą ryto. 

			Harisas palingavo galva ir caktelėjo liežuviu.

			— Puikiai tiks ir rytoj aštuntą ryto. Aš skaitau greitai, inspektoriau, ir net tokiai krūvai dokumentų man nereikės dviejų dienų. O tada norėsiu dar kartą apklausti liudininkus. 

			Kalanakas nepertraukinėdamas leido profesoriui Harisui vardyti, ką ruošiasi daryti. Šitaip susirinkimas baigėsi kur kas greičiau. Visiems išėjus Begbis vėl pasikvietė Kalanaką pas save. 

			— Žinau, kad sunku, — pareiškė, — bet pasistenkite su juo bendradarbiauti. Juk nepakenks. 

			— Jei norite sudaryti žudiko psichologinį portretą, galiu pasiūlyti kitą specialistą. Tirdamas kelias bylas bendradarbiavau su labai talentinga šveicarų psichologe. Galėčiau jai paskambinti.

			— Neturime lėšų, — nutraukė Begbis. — Tiesą pasakius, Harisas erzina ir mane, bet jo atsikratyti bus kur kas sunkiau, negu leisti jam daryti, ką nori.

			— Maniau, jūs palaikote seržantą Laivlį, — nustebo Kalanakas.

			— Nemanykite, kad aš visiškas kvailys, Kalanakai, — atkirto Begbis. — Ir nepamirškite, jei greitai nepagausime to žmogžudžio, pirmiausia atpirkimo ožiu tapsite ne jūs, o aš. Tad geriau nesusimaukite.

			— Suprantu, — atsakė Kalanakas. — Nesusimausiu.

		


		
			DVIDEŠIMT PIRMAS SKYRIUS

			Konsteblis Tripas puikiai pasidarbavo. Kiek matėsi iš nuotraukų, vežimėlį statinėms vežioti žudikas greičiausiai nustūmė nuo Grantono įlankos molo. Laimei, potvynio bangų plakamas vežimėlis įstrigo smėlyje, antraip vargu ar būtų jį radę. Žinoma, vien vežimėlis nebuvo labai svarbus radinys, tačiau prie rankenos rado pririštą storą plastikinį maišą su Džeinės Magi drabužiais. Nusiuntė juos ištirti į laboratoriją, bet niekas neabejojo, kokie bus rezultatai. Kraujas ant medžiagos — tikrai jos. O ant paties vežimėlio naudingų įkalčių turbūt neras. Daktarė Ailsa Lambert paskambino Kalanakui kaip tik tą akimirką, kai ruošėsi išsiųsti jai laišką. 

			— Dėl Džeinės Magi dantų, — pradėjo ji. — Atlikome bandymą su tokios pačios koncentracijos natrio hidroksidu ir pastebėjome, kad dantys yra lėčiau negu kaulai, bet vis tiek turėtų būti apgadinti kur kas smarkiau. O kur dingo viršutiniai dantys, nė nenutuokiame. 

			— Kaip manote, kas nutiko? — paklausė Kalanakas. 

			— Spėju, apatinio žandikaulio dantys į skystį pateko vėliau negu pats žandikaulis. Manyčiau, po kelių valandų. 

			Klausydamasis Kalanakas nužingsniavo prie lango ir žvilgtelėjo į pilką gatvę. Kodėl žudikas kūno dalis į statinę sudėjo skirtingu metu? Gal besidarbuojant kas nors sutrukdė, o gal atliko kokį ritualą?

			— Netoli Elenos Bakston kūno radome beisbolo lazdą, manome, ja sutraiškė kaukolę ir sutrupino keletą dantų. Ar gali būti, kad taip pat sumušė ir Džeinę Magi? 

			— Nemanau. Išorinis emalio sluoksnis apiręs, bet dantys nesuskilę. O dėl paties žandikaulio, gali būti, kad smogė lazda — radome daugybę nuolaužų, beveik neįmanoma sudėlioti į vientisą kaulą.

			— Ačiū už naujienas, daktare Lambert. 

			Padėjus ragelį į kabinetą įžengė Ava. 

			— Ginekologas patvirtino, kad Felisitė Kostelo neseniai pagimdė, — pranešė ji. — Vaikų teisių apsaugai mergaitė sakė, kad jaučiasi gerai ir gimdė prižiūrima gydytojo, bet daugiau nieko nepapasakojo. Nenoriu per daug jos spausti, ir taip prisikentėjo. Bet reikia kaip nors išsiaiškinti, kas nutiko. 

			— Jau apklausei tėvus? — pasiteiravo Kalanakas, prisegdamas šalia Džeinės Magi nuotraukos naujas pastabas. 

			— Kol kas negaliu pateikti jokių kaltinimų, be to, jie jau susikvietė visą būrį teisininkų. Galiu apklausti kaip liudininkus, bet abejoju, ar norės mums padėti. 

			— O jei pabandytum rasti gydytoją, kuris dalyvavo gimdyme? — pasiūlė Kalanakas.

			— Greičiausiai jis dirba privačiai, nebus lengva, — atsiduso Ava ir klestelėjo ant kėdės. 

			— Sek pinigus. Tėvai vienaip ar kitaip sumokėjo. Jeigu jie nesutinka bendradarbiauti, turi teisę gauti prieigą prie Džono Kostelo banko duomenų. Patikrink jo sąskaitas ir viską sužinosi jau rytoj ryte. O aš tikriausiai vis dar nežinosiu nieko, — burbtelėjo jis. — Einam. Noriu grįžti į Grantono įlanką.

			Ant laiptų jiedu prasilenkė su profesoriumi Harisu. Šis gyvai kalbėjosi su seržantu Laivliu.

			— Vadinasi, neatsikratei jo? — šnipštelėjo Ava. 

			— Laukiu tinkamos progos. O kaip dėl grasinimo, ką nors išsiaiškino?

			— Ne, bet ir neturėjau laiko pasidomėti. Net Begbis nebeprašo vaikščioti su palyda. Ir vis dėlto keista, kad pakišo po kabineto durimis. Būčiau ramesnė, jei būtų atsiuntę į namus. Kur kas blogiau žinoti, jog kažkam pavyko nepastebėtam įsigauti į nuovadą. 

			— Nemanai, kad kaltas kas nors iš mūsiškių? — paklausė Kalanakas. 

			— Nenoriu net galvoti, — atsakė ji. — Jei taip būtų, niekur negalėčiau jaustis saugi, o jei pradėsiu įtarti visus iš eilės, išeisiu iš proto. Geriausia pamiršti ir tikėtis, kad tas beprotis taip pat mane pamiršo. Štai ir Felisitė. Būk geras, palauk manęs.

			— Aišku, — atsakė Kalanakas ir sustojo atokiau, o Ava nuėjo pasikalbėti su socialine darbuotoja. 

			— Ar norėsite, kad šiąnakt ji nakvotų laikinos globos namuose? Jei taip, reikėtų paskambinti ir patikrinti, ar yra laisvų vietų, — tyliai pasakė ši. 

			Kalanakas žvilgtelėjo į Felisitę. Ji klausėsi — stovėjo nuleidusi galvą, bet viską įdėmiai sekė.

			— Nemanau, — atsakė Ava. — Nenoriu dar labiau jos gąsdinti, ir nors tėvai policijai nepadeda, būtų geriau, jei mergaitė miegotų savoje lovoje. Einu, pasakysiu jiems. 

			— Nereikia, — sukuždėjo Felisitė. 

			Kalanakas beveik nieko neišgirdo, tik pamatė, kaip krustelėjo mergaitės lūpos, ir iškart suprato, kad Ava nepastebėjo. Ji jau suko link dvivėrių durų, kur Džonas ir Marija Kostelai laukė žinių apie dukrą. Felisitės akyse sužibo ašaros. Ji žvilgtelėjo į socialinę darbuotoją, kuri stovėjo įsmeigusi akis į telefoną, tada į Avą, kuri jau buvo per toli, ir galų gale — į Kalanaką. 

			 — Nenoriu namo, — be garso ištarė. 

			— Inspektore Terner, — šūktelėjo Kalanakas. 

			Durys jau vėrėsi jai už nugaros, bet Ava spėjo išgirsti ir atsisukusi žvilgtelėjo pro stiklą. Kalanakas pamojo grįžti, pasodino Felisitę ant kėdės ir, nusivedęs Avą atokiau, paaiškino, kas nutiko. Jiedu grįžo pas drebančią paauglę pasitarti, ką daryti toliau. 

			— Ar tikrai nenori namo? Dar nežinau, kur šiąnakt tave apgyvendinsime, be to, kol nuspręsime, ką daryti toliau, tave turės prižiūrėti policija, — paaiškino Ava.

			— Gal kažko bijai, Felisite? — paklausė Kalanakas. 

			Mergaitė papurtė galvą, atrodo, ir vėl apsitvėrė tylos siena. Socialinė darbuotoja baigė kalbėti telefonu ir priėjo arčiau. 

			— Apsigalvojau, — pareiškė Ava. — Manau, bus geriau, jei šiąnakt Felisitė nakvos laikinojoje globoje. Ką galite pasiūlyti? 

			— Už kelių kilometrų yra vienas padalinys, bet dažniausiai ten siunčiami agresyvūs nepilnamečiai. 

			— Netiks, — papurtė galvą Ava. — O daugiau nieko nėra? 

			Palinkusi arčiau šnipštelėjo moteriai į ausį:

			— Jei nerimaujate dėl pinigų, išlaidas padengsiu aš. 

			— Ne dėl to. Sunku rasti vietą, kur būtų tinkamai apmokytų suaugusiųjų. — Ji žvilgtelėjo į laikrodį. — Turime globėją, labai patyrusią. Jei reikėtų tik porai naktų, galbūt padėtų ji. Nors paprastai laikomės kitokios procedūros...

			— Būtų puiku, — nutraukė Ava. — Juk nepabėgsi, ar ne, Felisite? 

			Mergaitė pirmą kartą pakėlė galvą ir žvilgtelėjo jai tiesiai į akis. 

			— Nepabėgsiu, pažadu. Ačiū, — tarė.

			Kalanakas į Grantono įlanką nuvažiavo vienas. Nusikaltimo vieta, apjuosta juoda ir geltona policijos juosta, dabar atrodė lyg sodas, netikėtai pražydęs pramoniniame rajone. Kiek tik akys užmatė, pastatą supo gėlės, vainikai, pliušiniai meškiukai, laiškeliai ir žvakės, kurios vos uždegtos užgeso žvarbiame vėjyje, kaip ir trumpas Džeinės Magi gyvenimas. Kalanakas stabtelėjo ir akimirką žvelgė į daugybę atvirukų, prirašytų užuojautos žodžių ir maldų, mąstydamas, kaip vienas žmogus gali pakeisti šitiek gyvenimų. Pritūpęs perskaitė paprastą atviruką: „Jos nebėra, bet niekada jos nepamiršime.“ Ir kitą: „Išėjai per anksti.“ Jų buvo galybė — įvairiausiais žodžiais reiškiančių padėką ar sielvartą, tiek nuo ją pažinojusių žmonių, tiek nuo nepažįstamųjų. Tačiau staiga tarp meilių atminimų pastebėjo kortelę juodais apvadais, ranka užrašytą rašalu. „Kaip visose šventųjų bendruomenėse, moterys tegul susirinkimuose tyli; kalbėti joms neleidžiama, jos turi būti klusnios, kaip skelbia įstatymas. Jeigu jos nori ko nors išmokti, tepasiklausia namie savo vyrų, nes moteriai negražu kalbėti bendruomenės susirinkime. 1 Kor 14,33–35.“ Griebė bjauriąją kortelę ir sugrūdęs į kišenę skubiai atsistojo, bet vos neatsitrenkė į moterį, pasilenkusią padėti puokštelės. Ji ašarojo, ramindama ant krūtinės nešyklėje knirkiantį kūdikį. 

			— Ar gerai jaučiatės? — paklausė nė nesusimąstęs.

			— Negaliu patikėti, kad jos nebėra, — tylutėliai atsakė moteris. — Ar ją pažinojote?

			Nenutuokė, ką atsakyti. Tiesa pernelyg bjauri. 

			— Ji mano draugo draugė, — galiausiai tarė. — O jūs? 

			Moteris perbraukė vėjo sutaršytus kūdikio plaukelius.

			— Čia Viktorija. Šeštadienį jai sueis šeši mėnesiai. Ji Džeinės dukra. 

			Moteris pakštelėjo putlų mergaitės skruostelį ir meiliai spustelėjo glėbyje. Kalanakas išpūtė akis. Tokio atsakymo nesitikėjo. Bet dar nespėjus nieko atsakyti moteris tęsė:

			— Na, mudu su vyru ją taip vadiname. Daug metų norėjome vaikų, tačiau patys susilaukti negalėjome, o gauti lėšų dirbtinio apvaisinimo procedūroms vis nepavykdavo. Niekaip negalėjome sau to leisti. Lankydavomės Džeinės pamaldose dar tada, kai nevadovavo Švč. Mergelės Marijos katedrai. Kai papasakojome apie savo bėdą, ji pasisiūlė padėti. Iš pradžių nesutikome, bet metams bėgant skausmas darėsi nepakeliamas. Galų gale grįžau ir paprašiau pagalbos. 

			— Bet iš savo atlyginimo ji niekaip nebūtų galėjusi paaukoti tokios sumos, — garsiai pagalvojo Kalanakas.

			— Pinigų gavo iš patikos fondo. Jos tėvas dirbo akcijų biržoje. Džeinė sakė, kad nenori tų pinigų leisti sau, o padėti mums susilaukti vaikų būtų puikus būdas juos išleisti geram tikslui. — Moteris šyptelėjo, tačiau net šypsantis veidą perkreipė skausmas. — Kaip galima nužudyti tokį žmogų? Protu nesuvokiama. Ir žinote ką? Jei ji būtų čia, prašytų tam pabaisai atleisti. Bet aš negaliu. Meldžiau Dievo, kad padėtų atsikratyti neapykantos, tačiau tikriausiai niekada nepavyks. 

			Tarsi pajutusi mamos emocijas, mergaitė vėl pravirko. 

			— O policija nedaro nieko, — tęsė moteris. — Kiek dar mirs žmonių, kol atkreips dėmesį?

			Kalanakas pasijuto kaip įsibrovėlis, neturėjo ką pasakyti, norėjo teisintis, bet negalėjo. Žinojo, jau per vėlu atskleisti, ko iš tiesų čia atėjo. 

			— Man labai gaila, — sušnibždėjo ir nuėjo šalin. 

			Nors moteris šluostėsi ašaras ir ramino mergytę, Kalanakas jautė jos žvilgsnį, — galbūt veide įžvelgė, kas jis, tik nieko nepasakė. 

			Dar kartą žvilgtelėjęs į sielvarto ir dėkingumo žodžių kupinus atvirukus, patraukė, kur pareigūnai rado vežimėlį. Eiti reikėjo nedaug, beveik nepramintu taku. Kūnų nusikratyta skirtingais būdais, visai nepanašiose vietose. Jo komanda nerado jokių sąsajų tarp Bakston ir Magi, ir vis dėlto žudikas pasirinko ne ką kitą, o jas. Dvi niekuo nesusijusios moterys kažkodėl abi patraukė jo dėmesį — buvo darbščios, gerbiamos, savo sričių specialistės. Kalanakas žinojo, kad Elena Bakston artimai bendraudavo su mama, tačiau nebuvo girdėjęs, kad Džeinė Magi kilusi iš pasiturinčios šeimos. Jos abi daug pasiekė. Žmonės jomis žavėjosi. Pastorė Magi parapijoje pagarsėjo savo gerumu. Galbūt kitokiomis aplinkybėmis Kalanakas būtų pamanęs, kad sutiktoji moteris perdeda, juk vadinti mergaitę „Džeinės dukra“ keistoka, bet šokas ir sielvartas pažadina daugybę kitų emocijų, nuo kilniausių iki žemiausių, tada ir praeitį prisimename kitaip. Jei Džeinė vis dar būtų gyva, galbūt visuomenė apie gerus jos darbus nebūtų net sužinojusi, o dabar, atsidūrusi dėmesio centre, ji atrodo beveik šventoji.

			Kalanakas apsidairė. Kūną talžė nuo jūros švilpiantis vėjas, atskriejusios aitrios putos taškė veidą, palikdamos ant odos sūrius lašelius. Kokia nyki vieta. Tikriausiai niekas čia neužsibūna ilgiau negu reikia. Vargu, ar pasitaiko žmonių, kurie šioje pakrantėje vaikštinėja savo malonumui. Ir vis dėlto žudikas turėjo čia apsilankyti mažiausiai kelis kartus: kol išsirinko būtent šį sandėlį, rado, kur geriausia pastatyti automobilį, kur įstumti į vandenį vežimėlį. Vyras, nužudęs dvi karjeros viršūnę pasiekusias, patį geriausią gyvenimo etapą išgyvenančias moteris, stovėjo čia, žvelgė į jūrą ir smulkiai apgalvojo savo planą. Kalanakas įsmeigė žvilgsnį į bangas. Kažin, kiek visokiausių nusikaltimų įrodymų jūra šioje pakrantėje nuplovė nuo tada, kai Edinburgas tapo klestinčiu didmiesčiu? Nužvelgė apačioje plytintį drėgną smėlį — jame įstrigo vos keli įkalčiai, iš kurių reikės išpešti atsakymus į visus klausimus. Palei krantą mėtėsi daugybė kitų potvynio atneštų lobių: paplūdimio gultas, mašinos numeriai, ratlankis, prekybos centro vežimėlis (rodos, šiais laikais jų galima rasti visur), negailestingo Škotijos vėjo atpūsti metaliniai skėčių skeletai, net vaikiškas vežimėlis. 

			— Tikriausiai jis ne kartą čia vaikštinėjo ir žvelgė žemyn, — pratarė Kalanakas jūrai. — Ir kada nors tikrai buvo čia per atoslūgį.

			Bangos neatsakė, tik prasiskyrusios atskleidė dar vieną daiktą — sulankstytą omarų gaudyklę, greičiausiai jau daug metų plūduriuojančią vandenyje.

			— Kaip toks kruopštus žudikas nesuvokė, kad įkalčius išmetus čia jūra lengvai juos vėl išplaus į krantą? — garsiai paklausė Kalanakas. 

			Staiga šalia taip garsiai klyktelėjo žuvėdra, kad jis net krūptelėjo. Jei būtų turėjęs lakią vaizduotę, — o tuo pasigirti negalėjo, — būtų dingtelėję, jog paukštis šaiposi, kad iki šiol buvo toks kvailas. Išsitraukęs telefoną paskambino konsteblei Salter. 

			Po kiek laiko grįžęs namo prisiminė, kad šaldytuve nėra maisto. Kilo mintis užsisakyti ką nors į namus ir vienam pavalgyti priešais televizorių, bet netrukus apsigalvojo ir parašė žinutę. Po valandos į jamaikietišką restoraną šalia Kalanako namų įžengė Ava Terner. Abu nusprendė apie darbą šįvakar nekalbėti. Ava atrodė pavargusi, nusivariusi nuo kojų, kaip ir jis. Plaukų nė nesivargino susirišti, veidą gaubė rudos garbanos. Atrodė išbalusi, makiažo nė ženklo, akivaizdu, Ava Terner nė kiek nesistengia patraukti dėmesio savo išvaizda. Kalanakui labai patiko jos paprastumas. Jau buvo užsakęs džino su toniku, ir Ava pusę taurės išgėrė nė nespėjusi nusivilkti palto. Tada paprašė jo užsakyti maisto abiem. Po dvidešimties minučių padavėjas atnešė ant ugnies keptos vištienos su ryžiais ir žirneliais. 

			— Man rodos, gyvenime taip skaniai nevalgiau, — pilna burna pareiškė Ava. Nurijo kąsnį. — O Dieve, nepyk. Visai pamiršau geras manieras. Net pati nesuvokiau, kad mirštu iš bado. Turbūt jau savaitę nevalgiau karšto maisto. Bet kur tie žirneliai?

			— Iš tikrųjų čia raudonosios pupelės. Nežinau kodėl, bet Jamaikoje šį patiekalą vadina ryžiais su žirneliais, nors jokių žirnelių iš tiesų nėra. Jamaikiečių virtuvę atradau, kai mane išsiuntė ten bendradarbiauti su vietos policija. Gaudėme narkotikų kartelio vadą — įtarėme, kad jis atsakingas už kelių konkurentų žmogžudystes Europoje. Kartais pasvajoju, kaip būtų gera turėti namelį paplūdimyje, mėgautis geru oru ir kasdien šitaip valgyti.

			— Tada svertum šimtą kilogramų ir būtum visas susiraukšlėjęs nuo saulės. Be to, pasiilgtum streso ir tų nelemtų bepročių, su kuriais dirbam. 

			Ava pamojo padavėjai tuščia taure.

			— Turi omenyje įtariamuosius ar policininkus? — paklausė Kalanakas.

			— Ir tuos, ir tuos, bet juk sutarėme apie darbą nekalbėti. O tą kartelio vadą pagavai?

			— Turėjau grįžti į Prancūziją, bet netrukus jį sučiupo vietos policija. Nors nė kiek neabejoju, kad jo vietoje atsirado kitas, dar žiauresnis, ir vėl subūrė gaują žmonių, kurie gelbėdamiesi nuo skurdo mielai daro, ką tik jiems paliepia. 

			— O kodėl turėjai grįžti į Prancūziją? — paklausė Ava, galiausiai padėjusi šakutę. 

			Lėkštė buvo švarutėlė, milžiniškos porcijos neliko nė ženklo. 

			Mintyse Kalanakas vėl išvydo Interpolo vadovą, lipantį iš mašinos, atvažiavusios tiesiai iš oro uosto. Vos pamatęs jį tokį nuvargusį iškart suprato, kad įvyko kažkokia nelaimė. „Lukai, nepyk. Turėsi tučtuojau grįžti į Lioną“, — tarė vadovas. 

			Prisiminęs jis susiraukė. 

			— Atleisk, nesvarbu, pakalbėkim apie ką kita, — tarė Ava. 

			Greičiausiai vien iš kolegos minos suprato, kad prisiminimai nemalonūs. 

			— Nori kavos? 

			— Ne, nebent nori tu, — atsakė jis. — Bet pasivaikščioti būtų ne pro šalį, tiesa? — pasiūlė ir padavė padavėjai kredito kortelę.

			Abu tylėdami nuėjo iki Šiaurinio tilto, o pasiekę jo vidurį lyg susitarę stabtelėjo pažiūrėti į apačioje plytinčią Veiverlio stotį. Dieną ši pramoninė zona badydavo akis, bet naktimis virsdavo tikra šviesų jūra. Kalanakas atsirėmė į turėklą ir išsitraukė iš kišenės sumaigytą pakuotę „Gauloises“ cigarečių. 

			— Nežinojau, kad rūkai, — tarė Ava.

			— Nerūkau, tik įsidedu į burną, bet neprisidegu. Negaliu naktį stovėti ant tilto ir burnoje neturėti cigaretės. Šito įpročio atsikratyti taip ir nepavyko.

			— Koks prancūziškas įprotis, — patraukė per dantį Ava. 

			— Einam pas mane, — pasiūlė jis. — Išvirsiu kavos. Nuo tokio vėjo net pratusiems prie škotiško oro gali pamėlti ausys. 

			Jiedu patraukė link Olbanio gatvės. Pakeliui Ava rodė jam įvairius pastatus ir ne prasčiau už gidę pasakojo apie audringą Edinburgo praeitį. Apsuptas milžiniškų pajuodusių plytų pastatų, Kalanakas jautėsi lyg siaubo kino filmavimo aikštelėje. Bet labiausiai akį traukė ne pilis ar bažnyčios, netgi ne didingi senoviniai dvarai. Labiausiai jį domino skersgatviai. Šešėliuose skendinčios gatvelės netikėtai šmėkštelėdavo prieš akis, tačiau atsisukęs geriau įsižiūrėti pamatydavo tik jas praryjančią tamsą. Skersgatviai vingiavo tarp milžiniškų pastatų, vietomis net virsdami tuneliais. Vėlai naktį atrodė tarsi atkeliavę iš praeities — tikriausiai beveik nepasikeitė per šimtus metų. Reginys buvo ir gražus, ir baugus. Edinburgas — lyg didelis svogūnas: niekada neatsikrato to, kas viduje, tik augina vis daugiau naujų, modernių pastatų sluoksnių, gaubiančių branduolį. Besiklausant plepančios Avos Kalanakui pirmą kartą toptelėjo, kad galėtų miestą ir pamilti. Juk Edinburgas ne taip jau skiriasi nuo Prancūzijos miestų ir kaimelių, kuriuos jis vis dar laikė namais. 

			Atrakinęs duris įleido Avą vidun. Dar nespėjusi nusivilkti palto, ji jau kaitė arbatinį. Po kelių minučių padavusi jam puodelį kavos nusiavė batus, atsisėdo ant sofos ir pasikišo po savimi kojas. Keista, kad moterys daug patrauklesnės tada, kai visai nesistengia pasirodyti žavios. Jis žvilgtelėjo į praktiškus jos batus, numestus ant grindų, tada į ją pačią, susirangiusią ant sofos ir suspaudusią rankose puodelį. Ava atrodė visiškai atsipalaidavusi, nė kiek nesidrovėjo. 

			— Na, papasakok apie save, — paragino jis. — Netekėjusi, nesusižadėjusi. Negi nenori su kuo nors dalintis gyvenimu?

			— Su pora šimtų policininkų po dvylika valandų per dieną. Mano galva, dalinuosi nemažai, — nusijuokė ji.

			— Ne, rimtai. Į kiną eini viena, darbe būni daugiau negu namuose. Negi neturi artimo žmogaus?

			— Turiu draugų, — atsakė ji. — Aišku, turėjau ir vaikinų, bet jie nesuprasdavo detektyvės darbo. Jiems nepatikdavo ne tik ilgos darbo valandos, bet ir kad nuolat galvoju apie bylas, tiek duše, tiek žiūrėdama televizorių, tiek miegodama. Vienintelis sprendimas — draugauti su kitu policininku, bet tokie santykiai anksčiau ar vėliau tikrai baigtųsi katastrofa. Be to, ieškotis vaikino sunku. Iš pradžių neturėdavau laiko, paskui suvokiau, kad trūksta patirties. Mane nuolat ne laiku iškviesdavo į darbą, vis nebūdavau šalia. Dabar net nežinočiau, nuo ko pradėti. O gal man tiesiog neberūpi. Net pati nežinau. Beje, skani kava. 

			— Niekada nesijauti vieniša? — paklausė Kalanakas. 

			Suprato, jog suka į pavojingus vandenis. Jis taip ilgai nieko prie savęs neprisileisdavo, kad atsiverti bijojo, bet kartu ir troško atsikratyti begalinės vienatvės.

			— Kalbi kaip mano teta, — nusikvatojo Ava. — Vienatvė man būtų prabanga. Gal reikėtų kelias dienas dėtis sergančia ir išbandyti. 

			Pastatė puodelį ant žemės.

			— Na, mano eilė. Žmonės kalba, kad tave labai rekomendavo kažkoks svarbus Interpolo vadovas. Bet pradėti dirbti kitos šalies policijoje nelengva net ir talentingiausiems. Tai kas iš tiesų nutiko? 

			Kalanakas truktelėjo pečiais ir atsiduso.

			— Iš dalies tai tiesa, bet iš dalies tik gandai. Tikriausiai kažkas užtarė. Net pats nustebau, kai mane priėmė. Bet rekomendavo ne tik norėdami man padėti, bet ir norėdami tyliai manęs atsikratyti. Kaip ten sakoma? Ir vilkas sotus, ir avis sveika. Galėjo baigtis kur kas blogiau. 

		


		
			DVIDEŠIMT ANTRAS SKYRIUS

			Elenos Kingas net nebesivargindavo rišti. Iš lovos ji keldavosi tik nueiti į tualetą, o ir tada vos vilkdavo kojas, ramstydamasi į visus pakeliui pasitaikančius baldus. Nors iš pradžių bijojo, kad ji staiga atras jėgų ir patykojusi prie durų jį užpuls, dabar žengdamas į kambarį nebesisaugodavo. Kingas ją palaužė. Visiškai, nepagydomai. Elena — lyg šuo, kurį tiek kartų suspardė, jog nė nebekyla mintis kąsti. Jis nenorėjo taip smarkiai jos sužaloti ir net pats nustebo, kaip buvo lengva. Tiek dėl jos stengėsi, o dabar iš viso to darbo liko tik inkščiantis, susigūžęs padariūkštis. 

			Pastorė Džeinė Magi kitokia. Dėl jos neapsiriko. Kažin, ar jai atsparumo suteikia tikėjimas, ar paprasčiausiai pasisekė, nes turi geresnius genus? Gal reikėtų atlikti eksperimentą ir patikrinti šias teorijas. Bet ne šįvakar. Šįvakar pažiūrės, kaip joms sekasi mokytis rusų kalbos. Visai pamiršo jų lavinimą, nors, aišku, nederėtų pernelyg smarkiai savęs graužti. Juk ir taip turi plušti kaip marionečių spektaklio režisierius, kuriam dar ir rankos surištos. 

			Pasibaigus detektyvės inspektorės Terner paskaitai Nataša nesitvėrė kailyje. Kingas dar nebuvo matęs jos tokios susijaudinusios. Girdėdama, kaip klausytojai žarsto pagyras draugei, net raudo iš pasitenkinimo. 

			Kingas suvertė į trintuvę krūvą daržovių ir įpylė vištienos sultinio. Ne itin išradingas patiekalas, bet šįvakar damoms teks pasitenkinti tokiu. Bent negaus per daug kalorijų. Kingas stengėsi pamiršti, kaip tą vakarą prasibrovė pro studentus, norėdamas prisistatyti Avai Terner. Nenorėjo prisiminti, nes Nataša vėl jį įskaudino. Ji tiesiog meistriškai įvaldė meną jį žeminti. Ir jei per daug apie tai galvos, išsilies ant Elenos ir Džeinės, o juk to jis visai nenori. 

			Įdėjo sriubą į mikrobangų krosnelę, garsiai dainuodamas kartu su radiju, vydamas iš galvos prisiminimus, ir pašildė, nuolat tikrindamas, kad neperkaistų. Džeinės dantenos dar neužgijo, tad karštas maistas tik pakenks. Jau ir taip davė jai daugybę antibiotikų, kad neįsimestų infekcija. Tačiau buvo savimi patenkintas. Šįkart padirbėjo kur kas geriau negu su Elena. Nors, žinoma, negalima pykti, kad pirmą kartą buvo nevikrus. Įgyti įgūdžių, kuriuos odontologijos chirurgai tobulina metų metus, nelengva, juk jis mokėsi vien iš knygos ir kelių nežinia kieno nufilmuotų prastos kokybės vaizdo įrašų internete. Ir vis dėlto truputį pasipraktikavus galima patobulėti. Tikėjosi, kad šįvakar tokius pačius gerus rezultatus pademonstruos ir mokinės, kalbėdamos rusiškai. Joms vėl reikia lavinti protus. Ypač Elenai, antraip kam jos apskritai reikia? Kingas supylė sriubą į puodelius ir patraukė prie rūsio laiptų. Sustojęs įsiklausė, bet neišgirdo nieko. Nudžiugo, kad garso izoliacija taip puikiai veikia. Į namus iš slaptosios erdvės niekada neatsklisdavo nė garso. Lyg moterų nė nebūtų. 

			— Na, teoriškai jų ir nėra, — pareiškė rakindamas duris. — Teisiškai tariant, jos abi negyvos. Kažin, kokiu terminu būtų galima nusakyti tokią būseną. 

			Elena nebegulėjo toje pačioje vietoje — šiokia tokia pažanga. Džeinė sėdėjo ant savo lovos, prirakinta prie jos taip, kad pasisukusi galėtų laisva ranka pasiekti komodą, kurią Kingas pasirūpino nupirkti, o Elena gulėjo šalia, padėjusi galvą Džeinei ant kelių. Ši glostė jai plaukus. Jam įžengus vidun abi moterys sustingo. 

			Kingas pasodino Eleną prie stalo ir pastatė prieš nosį sriubą. Ji jau seniai nustojo priešintis ir viską išgerdavo iškart. 

			— Ant lovos padėjau švarius naktinius. Senuosius palik krepšyje prie durų, kaip rodžiau, — paliepė. — Norėčiau, kad kruopščiau praustumeisi. Leidžiu tau laisvai vaikščioti po kambarį, tad, tikiuosi, tinkamai naudosiesi suteiktais patogumais. Geriausia būtų, jei po dušu praustumeisi kartą per dieną. O jei to tau per daug, bent apsiplauk su skudurėliu kriauklėje. 

			Elena nepakėlė akių, tik stebeilijosi į sriubą, tylėdama kaip visada. Jis padavė puodelį ir Džeinei, tačiau ši pastatė ant komodos nė neparagavusi. 

			— Man skauda dantenas, — tarė. — Reikia vaistų nuo skausmo. 

			— Išsižiok, — paliepė jis. 

			Ji neklydo, ant apatinio žandikaulio pilna opų. Matyt, antibiotikai nepakankamai stiprūs. 

			— Ką padarei su mano dantimis? — paklausė ji.

			— Palikau su Greisės kūnu, vietoj jos dantų. Žmonėms reikia įrodymų, kad tu negyva. Tuo šlakeliu kraujo, dėl kurio taip spyriojaisi, aptaškiau tavo drabužius ir padėjau netoli kūno.

			— Jie žinos, kad ten ne aš, — pareiškė ji. — Teismo ekspertizės mokslas labai tikslus.

			— Aš jiems beveik nieko nepalikau, — atšovė jis. — Negi manai, kad esu toks neapdairus? Jau kelis mėnesius domėjausi policijos tyrimų metodais. Puikiai žinau, kada DNR galima ištirti, o kada ne. 

			— Mokslas nepaprastai greitai žengia į priekį. Neįmanoma nuspėti, kokius tyrimus jie sugebės atlikti po mėnesio ar po metų.

			Šįvakar Džeinė užsispyrusi. Jam patikdavo, kai ji imdavo ginčytis. Tapdavo kur kas gyvybingesnė, kaip tada, kai pirmą kartą ją išvydo energingai diskutuojančią viešuose debatuose.

			— Niekas tavo palaikų dar kartą netikrins. Tu mirusi. Laidotuvių dar nebuvo, bet visi žino.

			Kingas įmetė į stiklinę vandens dvi tirpias aspirino tabletes ir ištiesė jai. Suvokė, kad ji mielai sviestų stiklinę jam į veidą, bet taip nepasielgs. Pernelyg skauda, todėl vaistų neatsisakys. Kingas žavėjosi jos gebėjimu nepamesti galvos.

			— Pamiršk buvusį gyvenimą, Džeine. Jis baigtas. Susitaikyk. Džiaukis. Nuo šiol viskas bus tik geriau. Gyvenimas su manimi kur kas įdomesnis. 

			— Čia ne gyvenimas, — atkirto Džeinė. 

			Staiga Elena užspringo. Giliai gerklėje kažkas gargaliavo. Matyt, trintuvė ne visiškai sutrynė daržoves. Kingas nenoriai atsistojo ir ėmė trankyti Elenai per nugarą. Po akimirkos ji net susirietusi žiaugtelėjo ir išspjovė jam ant bato pilką kažkokios daržovės gabalą. Kingas nuspyrė jį šalin ir išsitraukęs servetėlę įtūžęs nublizgino suteptą batą. 

			— Tu šlykšti pabaisa, — sušnypštė. — Susiimk, antraip reikės tavęs atsikratyti! 

			Elena apglėbė save rankomis ir pratrūko raudoti. 

			— Nekreipk į jį dėmesio, mieloji, — tarė Džeinė. 

			Ir vėl. Tas patarimas. Ta frazė. Visa aplink nušvito raudona spalva. 

			— Užčiaupk savo suknistą srėbtuvę, Nataša! — subliovė Kingas ir prišokęs prie Džeinės tvojo jai per skruostą. 

			Pokštelėjo kaip sprogstantis balionas. Elena suklykė, puolė ant grindų, dengdamasi rankomis galvą, lyg būtų sprogusi bomba. 

			Džeinė pakėlė galvą ir įdėmiai pažvelgė į jį. 

			— Kas ta Nataša? — paklausė.

			— Ką? — nesuprato Kingas. — Iš kur žinai? 

			Džeinė susiraukė, sumirksėjo.

			— Ką tik pavadinai mane Nataša, — atsakė. — Kai man trenkei. Ar neprisimeni? 

			Neprisimena. Jis nieko neprisimena. Apskritai neprisimena, kad ką nors sakė. 

			— Ne taip išgirdai, — atkirto. — Nežinau, ką čia nusišneki. 

			Bet Džeinė nenusileido. Džiugu, kad ji tokia atkakli, nors kartais ir labai erzina.

			— Girdėjau puikiai. Gal nesuvokei, kaip ištarei jos vardą, tačiau ištarei, ir labai aiškiai. Ji tave supykdė. Kodėl?

			Prisiminimai grįžo. Lyg gavus spyrį į pilvą. 

			Jis tiesė ranką detektyvei inspektorei Terner, norėjo pasiūlyti ko nors išgerti. „Ava, — tarė. — Aš — daktaras Kingas. Visai nebloga paskaita.“ Avai dar nespėjus spustelėti ištiestos rankos, staiga lyg iš po žemių išdygo Nataša, nustūmė jį šalin ir nusitempė draugę į kitą pusę, kuždėdama į ausį. Tyliai, bet Kingas išgirdo. „Atleisk, nekreipk į jį dėmesio, — šnipštelėjo. — Jam nederėjo kreiptis į tave vardu.“ — „Nieko tokio“, — atsakė Ava ir leidosi nuvedama, nė negrįžtelėjo atgal. Jis taip ir liko stovėti ištiesęs ranką, kaip koks kvailys. Jį paprasčiausiai ignoravo. Kaip Nataša ir norėjo. 

			— Daktare Kingai, — pratarė Džeinė. — Kas atsitiko?

			— Baik čiulbėti kaip kokia suknista psichologė! — Sugriebė jai už kaklo ir prisitraukė artyn. — Ir baik vaidinti mamą tai apgailėtinai šlykštynei. 

			Džeinė plėšė jo pirštus nuo gerklės, bet veltui. Kingas vos tvardėsi.

			— Bent padėkotum. Palikau tau viršutinius dantis, nereikėjo tiek kankintis kaip Elenai. Tavęs tiek neauklėjau kaip jos. Tik noriu, kad mane gerbtum, o tu elgiesi kaip su idiotu. 

			Ir, nustūmęs ją ant pagalvės, į patalynę nusivalė nuo rankos ašaras ir seiles. 

			Tada prisėdo ir susikėlė kojas susirietusiai, drebančiai Elenai ant nugaros. 

			— Nereikėtų taip jaudintis, — pareiškė pats sau. — Nataša tik nori atkreipti mano dėmesį. Maniau, pavyks rasti jai pakaitalą, bet klydau. Net šalia tavęs, Džeine — nors tu tokia užtikrinta savo ideologija, kad dediesi visažine — nesijaučiu taip, kaip šalia jos. Negalima šiam jausmui priešintis. Dabar suprantu. Ji pati to nori. — Batu kilstelėjo Elenai smakrą, kad ši žiūrėtų į jį. — O kadangi vietos trečiai lovai nėra, jums teks išsikovoti teisę likti.

			Sugriebęs Eleną pakėlė nuo grindų ir stumtelėjo ant lovos. 

			— Taigi pasigražinkite. Surengsime konkursą. Tau patiks, Džeine. Nors nenori išsiduoti, matau, varžytis tau patinka. Ta, kuri padarys man geresnį įspūdį, galės likti. Kadangi jūs abi protingos, turbūt nereikia sakyti, kas nutiks kitai. Noriu, kad su manimi elgtumėtės gražiai! Noriu, kad su manimi kalbėtumėtės, domėtumėtės manimi, diskutuotumėte! Ir kad nematyčiau ašarų!

			Kingas šaukė, prikišęs veidą Elenai prieš akis, prakaitu pasruvusia kakta, taškydamasis seilėmis. Jis pervargęs. Bet dabar pagaliau žino, kad savo pyktį reikia nukreipti į Natašą. Daugiau nuo to jausmo nebesislapstys. Pagaliau daktaras Redžinaldas Kingas suvokia, ką reikia daryti, ir žino kaip. 

		


		
			DVIDEŠIMT TREČIAS SKYRIUS

			— Felisitė Kostelo sakė, kad atsakys į visus klausimus, bet nori kalbėtis tik su tavimi, — pareiškė Ava. 

			Kalanakas suėmė telefoną kaire ranka, o dešiniąja pabraukė kelis sakinius Lajamo Greindžerio parodymuose. Dviratininkas, kuris matė Džeinės Magi pagrobėją, pažadėjo šiandien atvykti į nuovadą, tad detektyvas inspektorius norėjo jį pasitikti gerai pasiruošęs. 

			— Nesuprantu, — atsakė. — Kodėl su manimi?

			— Sakė, tu pirmas žmogus, kuris jai padėjo. Galėtum ją apklausti?

			— O tu nieko prieš? — pasiteiravo jis. 

			— Jei tik Felisitė pasakys ką nors naudingo, man tas pats, kam atiteks garbė, — žvaliai atsakė Ava, rodos, nė kiek nepavargusi, nors vakar jiedu kalbėjosi iki antros valandos ryto.

			— Na, tada mielai padėsiu, bet pirma laukia susitikimas su profesoriumi Harisu. 

			Tikriausiai Ava ir be žodžių suprato, kas sukasi jo galvoje. 

			— Būsiu laisvas apie devintą. Pasirūpinsi, kad ji turėtų ką veikti, trumpam užsimirštų? 

			— Puiku, bus laiko papusryčiauti, — šyptelėjo Ava. 

			Kalanakas patraukė į pasitarimų salę. Mielai būtų atsisėdęs gale, bet konsteblė Salter bedė pirštu į kėdę pačiame priekyje. 

			— Vakar paskambinai Džončiui Sparui? — paklausė Kalanakas. 

			— Taip. Ir užsakiau du kambarius Breimare. 

			— Jau buvau pamiršęs tą viešbutį, — suaimanavo jis. 

			— Nėra ko panikuoti, — nuramino konsteblė. — Tas viešbutis pilnas, atvažiuoja visas autobusas turistų. Apsistosime svečių namuose, šiek tiek tolėliau toje pačioje gatvėje. Ir, jeigu įmanoma, rytoj reikėtų išvažiuoti ne vėliau kaip ketvirtą popiet. 

			— Pasistengsim, — atsakė jis. — Ko visi laukia? 

			— Profesorius nori oficialaus pristatymo. Seržantas Laivlis sakė, geriausia būtų, jei pristatytumėte jūs. 

			Kalanakas vos atsispyrė pagundai paprasčiausiai nesikelti iš vietos ir pažiūrėti, kas bus. Bet galiausiai nenoriai atsistojo. Nenatūraliai iškilmingai padėkojo profesoriui Harisui už pagalbą ir Škotijos Episkopalinei Bažnyčiai už suteiktą finansavimą. Atrodė, vyksta ne susirinkimas, o apdovanojimų ceremonija.

			— Ačiū, detektyve inspektoriau, — prabilo profesorius Harisas ir bakstelėjęs klavišą įjungė projektorių su skaidrėmis. — Per naktį perskaičiau ir apgalvojau informaciją apie surinktus įkalčius, nors ir nebuvo itin išsami. 

			Išgirdęs paniekinamą pastabą konsteblis Tripas tyliai purkštelėjo. 

			— Pirmojoje skaidrėje aptarsiu fizinius žudiko bruožus. Žinome, kad jis baltaodis vyras, tarp trisdešimties ir šešiasdešimties, vidutinio ūgio ir sudėjimo. Be to, sugebėjo tempti suaugusios moters kūną, todėl galime daryti išvadą, kad tvirtas ir sveikas. 

			Kalanakas slapta žvilgtelėjo į laikrodį. Nenorėjo vėluoti pas Felisitę Kostelo. Jei Harisas dėstys kiekvieną visiems jau žinomą smulkmeną, užtruks visą dieną. 

			— Gal iškart eikime prie jūsų prielaidų, profesoriau Harisai, ką naujo galite pasakyti? — paragino jis. 

			— Ne prielaidų, detektyve inspektoriau, bet išvadų, padarytų remiantis moksline analize ir daugybe metų patirties.

			Kalanakas nutylėjo.

			— Pradėkime nuo to, kas neišvengiama. Seksualinės nusikaltimų pusės. Jis taikosi į protingas, dažnai viešumoje pasirodančias profesionalias moteris, kurios, kaip galime spėti, jam nepasiekiamos. Neabejotina, pasinaudoja jomis savo seksualinėms fantazijoms įgyvendinti. Dėl to taip kruopščiai stengiasi atsikratyti kūnų. Kadangi negalime rasti seksualinio smurto įrodymų, jis gali ramiai pamiršti, ką padarė. Kartais jį apima gėdos, sąžinės graužimo ir tikriausiai panikos priepuoliai. Gali būti, kad savo patirtį su moterimis trokšta išgyventi iš naujo — tikėtina, viską filmuoja, kad galėtų pažiūrėti dar kartą, be to, žiūri tokio tipo pornografinius filmus internete. 

			— Taigi reikėtų ieškoti vyrų, jau teistų už seksualinį smurtą? — paklausė seržantas Laivlis. 

			— Be abejonės, — atsakė Harisas. — Seksualiniai smurtautojai, kurie savo aukas nužudo, visada pradeda nuo lengvesnių nusižengimų ir pamažu imasi rimtesnių. Tokiais atvejais pastebima, kad nusižengimai pamažu sunkėja. Reikėtų ieškoti netoliese aukos gyvenančių smurtautojų, baustų už bet kokius seksualinius nusikaltimus nuo ekshibicionizmo iki išprievartavimo. Tikriausiai jau patikrinote seksualinių nusikaltėlių registrą moterų gyvenamose vietovėse?

			Visi atsigręžė į Kalanaką. Šis atsiduso. Tikėjosi, kad į klausimus susirinkime atsakinėti nereikės. 

			— Kadangi neturėjome jokių seksualinės prievartos įrodymų, maniau, neteisinga būtų sutelkti dėmesį tik į vieno tipo nusikaltėlį ir pernelyg apriboti paieškas. 

			Profesorius Harisas tėviškai paplekšnojo jam per petį. Kalanakas nesąmoningai sugniaužė kumščius — negalėjo pakęsti, kai žmonės lįsdavo į jo asmeninę erdvę. Dingtelėjo, kad geras psichologas tokius kūno kalbos ženklus pastebėtų iškart. Bet Harisas neatkreipė dėmesio. 

			— Na, dėl to ir pakvietėte mane. Kalbant apie nusikaltėlio psichologinę būklę, akivaizdu, kad ieškome nepastovaus žmogaus. Kartais jis geba mąstyti blaiviai, bet neilgai. Gerai išmano chemiją, verta pasidomėti pramonės sektoriaus darbuotojais. 

			— Negali būti, kad nemąsto blaiviai, — įsiterpė konsteblė Salter. — Juk pagrobė iš namų dvi moteris, o paskui atsikratė kūnų viešose vietose, ir niekas nieko nepastebėjo.

			Kalanakui toptelėjo, jog jei tik galėtų, konsteblę iškart paaukštintų. 

			— Kaip sakiau, — nė kiek nesutrikęs tęsė Harisas, — kartais jis geba mąstyti blaiviai, bet reikia pažvelgti ir į galutinį rezultatą. Jis paliko beisbolo lazdą ir Elenos dantį, vežimėlį išmetė kartu su Džeinės Magi drabužiais. Taip elgiasi nusikaltėliai, kurie supanikuoja arba pernelyg susijaudina, o tada pridaro klaidų. Jei tuo pasinaudosime, galėsime jį sučiupti. Tokiam žmogui nepavyktų ilgai išsilaikyti vienoje darbo vietoje. Nesugebėjimas iki galo atlikti užduoties trukdo ir profesiniame gyvenime. Greičiausiai turėjo daug romantiškų santykių, nes geba juos užmegzti, bet ne puoselėti. Tokiems santykiams rinkosi moteris, kurių nelaiko grėsmingomis — dirbančias kvalifikacijos nereikalaujančius darbus arba gyvenančias iš pašalpų. 

			— O kaip jo batai? — pertraukė Tripas. — Jie buvo odiniai ir, sprendžiant iš liudininkės parodymų, neseniai nublizginti. Juk toks rūpinimasis išvaizda ne itin dera prie jūsų išvardytų savybių? 

			— Batus blizgina daug kas, konstebli. 

			Kalanakas stengėsi atsispirti pagundai žvilgtelėti žemyn, bet nesusilaikė, kaip ir visi kiti. Visoje salėje nepriekaištingai nublizgintais batais avėjo tik profesorius Harisas. 

			— Deja, akivaizdu, kad jaunoji karta nebeturi įpročio rūpintis batais, — pridūrė šis.

			— Būtent, — tęsė Tripas. — Jei aš norėčiau tempti į mašiną sunkų lagaminą, apsiaučiau sportbačius. Nesuprantu, kodėl taip nepadarė ir žudikas, nebent jis apskritai neturi sportbačių. 

			— Geras pastebėjimas, — nusileido Harisas. — Bet iš tos liudininkės parodymų galime išsiaiškinti nebent žudiko batų dydį, suprasti jo charakterio tai nepadės.

			Tripas, rodos, suirzo. Kalanakui dingtelėjo, kad Harisas tikriausiai ir pats supranta, jog praleido svarbią smulkmeną, tačiau paprasčiausiai nesugeba pripažinti klydęs. Vėliau turbūt ilgai diskutuos apie batus su seržantu Laivliu. 

			— Vakar naktį peržiūrėjau pranešimus apie dingusius asmenis. Panašu, kad daugiau kūnų kol kas nerasime, nebent pagrobs dar ką nors. 

			Kalanakas nebeištvėręs išsitraukė telefoną, priglaudė prie ausies ir paprašė įsivaizduojamo pašnekovo akimirką palaukti. Gudrybė nebuvo nei labai išradinga, nei originali, bet nesugalvojo, kaip kitaip ištrūkti lauk. Pasprukęs iš salės įsipylė dar stipresnės kavos negu paprastai (jei būtų turėjęs, būtų kliūstelėjęs ir šlakelį viskio) ir patraukė į apklausų kambarį, kur laukė Felisitė Kostelo. Ava stovėjo prie durų. 

			— Pasiruošęs? — paklausė. 

			Jis linktelėjo ir žengė vidun. 

			— Labas, Felisite, — pasisveikino. — Sakei, šiandien norėtum pasikalbėti su manimi, tiesa? 

			— Taip, — droviai atsakė ji, nepakeldama akių. 

			— Kalbėk garsiau, — priminė šalia sėdinti moteris. — Pokalbį filmuojame. Juk vakar viską paaiškinau.

			— Noriu kalbėtis tik su juo, — atkirto Felisitė. — Nenoriu, kad čia būtų kitų. 

			— Aš socialinė darbuotoja, ne policininkė. Esu čia tam, kad tau būtų saugiau, — pareiškė moteris. 

			Felisitė sukryžiavo rankas ir nudelbė akis į grindis. 

			— Galime stebėti vaizdo įrašą kitoje patalpoje, — pasiūlė moteriai Ava. — Jei kas nors jums pasirodys nederama, pokalbį nutrauksime, o Felisitė taip pat gali kada panorėjusi paprašyti pertraukos. 

			Socialinė darbuotoja neatrodė patenkinta, bet galų gale suprato, jog teks nusileisti, tad atsistojo ir paėmė rankinę. 

			— Felisite, aš — detektyvas inspektorius Kalanakas. Ar supranti, kad viskas, ką papasakosi, ką prisipažinsi, bus nufilmuota, ir tau vėliau gali būti pateikti kaltinimai kokiu nors nusižengimu? Ar supratai, kai tave perspėjo? 

			— Aš ne kvailė, — atšovė ji.

			— Žinau, — atsakė jis, — bet privalau paklausti. Tokie reikalavimai. Be to, turi teisę pasikviesti advokatą. Ar norėtum, kad tuo pasirūpintume? 

			— Ne, jau kalbėjausi su tėvo advokatu. Jis man liepė nieko nesakyti. 

			Kalanakas susirūpinęs žvilgtelėjo į kamerą. Pokalbis pasisuko pavojinga linkme, ir Ava turbūt jau nerimauja. Ir pats išsigando, jog vėliau teisme Felisitės parodymus gali atmesti. Visai nenorėjo naudotis tuo, kad mergaitė dar paauglė ir neišmano teisės. 

			— Felisite, nereikia pasakoti, ką tau sakė advokatas, tiesą sakant, būtų geriau, jei nesakytum nieko. Su advokatu gali kalbėtis apie ką tik panorėjusi, tai visai ne mūsų reikalas. 

			— Jis ne mano advokatas ir visai nenori man padėti! — suriko Felisitė. — Jis tik pakartojo, ko norėjo tėvas. Maniau, jūs mane suprasit ir man padėsit!

			— Gerai, — nuramino Kalanakas. — Supratau. Atleisk. Norėjai man papasakoti apie kūdikį?

			Jos pyktis kaipmat išgaravo.

			— Nenorėjau, kad jis mirtų, — tarė. 

			— Ir labai šiltai suvystei, tad ir nemirė. Vadinasi, gerai padirbėjai. Ar gimdant šalia buvo gydytojas?

			 Ji linktelėjo. 

			— Gal nugirdai jo pavardę?

			— Ne, jis man nepatiko... — susvyravo ji. — Aš bijojau. Tikėjausi, kad jis bus geras.

			— Bet nebuvo? — paklausė Kalanakas. 

			Felisitė papurtė galvą.

			— Felisite, kai pastojai, buvai vos keturiolikos. Pagal įstatymus tai reiškia, kad tave išprievartavo. Ar galėtum papasakoti, kas nutiko? 

			— Gal galiu atsigerti? — paprašė ji. 

			Kalanakas stebėjo, kaip mergaitė nervingai kramto nagus, ir sunerimo, kad tuoj vėl nutils. Atnešė vandens ir kantriai palaukė, kol ji susitvardys.

			— Jo vardo nesakysiu, — galiausiai tarė. — Nenoriu, kad tėvai ar policija ką nors jam padarytų. Tėvas būtų neleidęs mums susitikinėti, tad jam apie vaikiną nepasakojau. Manęs neišprievartavo. Man jis patiko. 

			— Suprantu. Gal gali pasakyti, kiek jam metų, Felisite?

			— Penkiolika, — tyliai atsakė ji. 

			— Ir jis tau negrasino, nevertė nieko daryti per prievartą? 

			— Aš pati norėjau, — atsakė ji. — Pasakiau, kad nepastosiu, nes vartoju kontraceptikus. Tik norėjau sužinoti, koks jausmas.

			Kalanakas švelniai šyptelėjo. Vylėsi, kad Ava taip pat mano, jog jokio nusikaltimo čia nebuvo. Nesvarbu, kas rašoma įstatymuose, akivaizdu, kad du paaugliai tenorėjo paeksperimentuoti, tačiau viskas baigėsi liūdnai. 

			— O kodėl palikai kūdikį parke? Turbūt buvai labai nusiminusi, kai sugalvojai taip padaryti?

			Felisitės akys iškart patvino ašaromis. Kalanakas padavė jai dėžutę servetėlių.

			— Jei nori, galim padaryti pertrauką. 

			— Aš pažadėjau, — tarė ji.

			— Pažadėjai? — pakartojo jis. — Kam pažadėjai, Felisite? Vaiko tėčiui? 

			— Ne, — atsakė ji. — Jis net nežinojo, kad aš nėščia. Pažadėjau draugėms. Susitarėm taip padaryti visos, jos pažadą ištesėjo, o aš nenorėjau, bet nežinojau, ką daryti, maniau, negaliu jų nuvilti. 

			Ji apsikabino rankomis kelius ir pravirko, net nesivargindama nusibraukti ašarų. 

			— Felisite, — pratarė Kalanakas. 

			Ji keliskart šniurkštelėjo ir pakėlė akis. 

			— Privalai pasakyti jų vardus.

			— Nenoriu įskųsti, — kūkčiojo. — Jos nekaltos. Jos tų kūdikių nenorėjo. Tik norėjome, kad žmonės sužinotų. Daugiau nesugalvojome, ką daryti. 

			— Jos — tai kitos merginos? — paklausė Kalanakas. — Kurių kūdikiai mirė parke? 

			— Taip, — atsakė ji. — Pažadėkite jų neuždaryti į kalėjimą.

			— Negaliu pažadėti. Nuspręsiu ne aš. Bet jei papasakosi, kas nutiko, kaip įmanydami joms padėsime. Ar jos irgi paauglės kaip tu? 

			Ji vėl linktelėjo.

			— Kur jūs susipažinote?

			— Mokykloje, — sukuždėjo Felisitė. 

			— Šv. Gabrielės vidurinėje?

			— Ne, toje kitoje. 

			Ir vėl nuleido akis. Kalanakas nujautė, kad mergaitė tuoj panorės pokalbį baigti.

			— Turi omenyje, Šv. Gerardo Majelos mokykloje? — pasitikslino.

			Felisitė pažvelgė tiesiai į jį. Veidas apsiniaukė iš pykčio, akys niršiai žybtelėjo. 

			— Taip, — atsakė.

			— Ar kitos mergaitės dar ten? — paklausė Kalanakas. 

			Felisitė nuleido galvą.

			— Ne, — sumurmėjo. — Kai viskas baigiasi, paleidžia.

			— Kas baigiasi? 

			Tyla.

			— Gal norėtum papasakoti dar ką nors?

			Bet suprato, kad ji kalbėtis nebenori. Žvilgtelėjo į kamerą ir papurtė galvą. Daugiau nieko iš jos neišpeš. 

			— Felisite, tu tikra šaunuolė. Savo draugių neįskundei. Gal norėtum ko nors manęs paprašyti? 

			Kalanakas nesitikėjo, kad ji prabils, bet mergaitė lėtai pakėlė galvą.

			— Noriu jį pamatyti, — tarė. — Gal galite paprašyti, kad man leistų pamatyti vaikelį? 

		


		
			DVIDEŠIMT KETVIRTAS SKYRIUS

			— Važiuosi ir tu? — paklausė Ava. 

			— O ką, manei, kad ne? — atkirto Kalanakas, paskui ją bėgdamas link automobilio. 

			— Pasekiau pinigus. Iš Džono Kostelo sąskaitos mokėta tik Šv. Gerardo Majelos vidurinei, jokių pavedimų privačioms ligoninėms nebuvo. Tikriausiai viską suorganizavo mokykla. 

			— Neįtikėtina, ar ne? — Avai įjungus švyturėlius pareiškė Kalanakas. — Dvi bylos vienu metu: vienoje bažnyčia ne tik nepadeda, bet ir dangsto nusikaltimus, o kitoje taip nori padėti, kad net kenkia. Tiki Dievą? 

			— Galėsi paklausti po kelių valandų, — atsakė ji, lenkdama dviratininką. 

			Kalanakas išsitraukė telefoną, kad netrukdytų jai vairuoti. 

			— Puikiai kalbėjai su Felisite, — jam atidarius interneto naršyklę staiga pratarė Ava. 

			— Ji dar vaikas.

			— Žinau. Bet iškart tavimi pasitikėjo. Tikriausiai pajuto, kad ją supranti. Ir nesi toks kaip visi. 

			Kalanakas pakėlė akis — Ava žiūrėjo į jį. Bet vos pagavusi jo žvilgsnį iškart nusuko akis į kelią. Jis vėl ėmė naršyti telefone. Kol privažiavo mokyklą, rado, ko ieškojo. 

			Iš burnos išsprūdo riebus prancūziškas keiksmažodis.

			— Kas yra? — paklausė Ava. 

			— Šventasis Gerardas Majela, — atsakė jis, — besilaukiančių motinų globėjas. 

			Ava pastatė mašiną ir abu vėl prisiartino prie grėsmingosios tvoros, tačiau šįkart kaltinio plieno vartai neatsivėrė. Kieme pasirodė jauna vienuolė. 

			— Sesuo Ernestina užsiėmusi. Prašė susitarti dėl susitikimo. 

			— Noriu su ja pasikalbėti apie dviejų kūdikių mirtis, — atkirto Ava. 

			— Pirma norėčiau pamatyti jūsų dokumentus, — tarė vienuolė. Kalbėjo lyg išmokyta. 

			Kalanakas žengė arčiau tvoros.

			— Esu tikras, sesuo Ernestina nebūtų patenkinta, jei čia privažiuotų žurnalistų. Bet jei delsite, privalėsime pasidalinti turima informacija su trečiosiomis šalimis. 

			Vienuolė kažką šnipštelėjo į radijo stotelę, ir įvyko stebuklas: vartai zvimbtelėję atsivėrė. Sesuo Ernestina jau laukė prie durų. Matyt, savo reikalus užbaigė labai greitai. 

			— Eime į mano kabinetą, — tarė mostelėjusi ranka į koridorių, kur juos buvo nusivedusi ir praeitą kartą. 

			— Ne, — atšovė Ava. — Turiu pagrindo įtarti, kad šiose patalpose gali būti nusikaltimo įrodymų ir liudininkių, kurias privalome tučtuojau išsivežti. Prašau atrakinti duris į vidų. 

			— Šis pastatas — privati nuosavybė, — nenusileido sesuo Ernestina. — Mokinių tėvai už jų lavinimą moka didelius pinigus. Neleisiu brautis vidun ir jų gąsdinti. 

			— Įleiskite mus, — nukirto Ava. 

			Ne agresyviai, bet buvo aišku, kad nė už ką nenusileis. Kalanakui labai patiko ją stebėti. Akivaizdu, su detektyve inspektore Terner nepajuokausi. 

			Sesuo Ernerstina pervėrė juos pykčiu liepsnojančiu žvilgsniu, bet duris atrakino. Ava su Kalanaku patraukė laiptais viršun, o iš paskos atsekę uniformuoti pareigūnai išsiskirstė po pirmąjį aukštą. Antrame aukšte išvydę klasę, detektyvai tyliai pravėrė duris. Mergaitės nė nesusimąsčiusios atsistojo, klusniai lyg kareivinėse. 

			— Dieve mano, — pratarė Kalanakas. 

			Jau važiuodamas įtarė, kas laukia, bet tokio reginio nesitikėjo. 

			— Jos visos nėščios, — išspaudė Ava, spoksodama į mergaites. — Visos iki vienos. Čia ne mokykla, čia gimdymo namai!

			— Mes patenkiname jų dvasinius, fizinius ir švietimo poreikius. Apsaugome nuo smalsių žvilgsnių ir blogos įtakos, — pareiškė vienuolė.

			— Turit omenyje, apsaugote nuo žmonių, kurie galėtų suteikti nešališkos informacijos apie kontracepciją ir abortus? — rėžė Ava. — Ar mergaitės apskritai kada nors išeina iš mokyklos? Kas rūpinasi jų sveikata? Kur jos gimdo? 

			— Turime viskuo aprūpintą medicinos skyrių ir samdome puikius gydytojus bei slaugytojus. 

			— Štai kodėl mokykla tokia brangi, — pareiškė Ava. — Džonas Kostelas už dukros mokslus paklojo krūvą pinigų. Noriu pamatyti visus jūsų registrus. Taip pat visų praeitą mėnesį pagimdžiusių mergaičių duomenis. 

			— Negalima, — atšovė sesuo Ernestina. — Ši informacija privati. Galite prašyti informacijos tik apie konkrečius asmenis. 

			— Felisitė Kostelo mokykloje susipažino su dviem mergaitėmis ir susitarė palikti savo kūdikius parke, kad atskleistų, kas dedasi mokykloje. Tad nė neabejokite, tuos dokumentus mes gausime. 

			— Felisitė Kostelo — bedievė kekšė, kuri miegojo su vaikinu ir nepripažino savo nuodėmės! 

			— Prisiekiu, nenurimsiu, kol šitos vietos neuždarys, — drėbė Ava. — Gimdymuose dalyvavę medikai bus liudininkai. Noriu po penkių minučių rankose turėti visų gydytojų bei slaugytojų pavardes ir kontaktinius duomenis. 

			Ji net putojo iš pykčio. Mergaitės atrodė priblokštos. Kelios tramdė ašaras, bet dauguma spektaklį stebėjo piktdžiugiškai  išsišiepusios.

			— Rebeka, — šūktelėjo viena iš jų.

			— Užsikimšk, o tai gausi lazdų, — sušnypštė kita. 

			Sesuo Ernestina ištiesė ranką uždaryti klasės durų, tačiau Kalanakas užkišo koją.

			— Rebeka? Ar ji čia mokėsi? — paklausė mergaičių. 

			Iš pradžių visos tylėjo, bet galų gale ėmė linksėti. 

			— Gal kas galėtų pasakyti jos pavardę? — pasiteiravo. 

			Nė viena neatsakė, tik nervingai žvilgčiojo viena į kitą ir į seserį Ernestiną. Kalanakas nusprendė užduoti kitokį klausimą.

			— Ar sesuo Ernestina kada nors mušė jus ar kitas mokines lazda? 

			— Neatsakykite, — įsiterpė vienuolė, kuri vedė pamoką. 

			— Jūs trukdote mums vykdyti kriminalinį tyrimą, — rėžė Kalanakas. 

			— Pasibaisėtina! — šūktelėjo sesuo Ernestina. 

			Ava žengė tarp jos ir mergaičių, kad niekam nekiltų dvejonių, kas čia vadovauja. 

			Viena mokinė pakėlė ranką. Iš pradžių Kalanakas pamanė, kad ji prašo leidimo kalbėti, bet tada išvydo ant jos delno raudoną dryžį. Mergaitė buvo nėščia jau keletą mėnesių, išbalusi ir atrodė pervargusi. Ranką tuoj pat pakėlė ir kita, o trečia kilstelėjo žemiau kelių siekiantį sijoną ir apsisukusi parodė tokias pat žymes ant kojų. 

			— Seserie Ernestina, jūs suimama už tyčinį fizinį nepilnamečių žalojimą. Tučtuojau eime į jūsų kabinetą. Ten duosite man visų mokinių duomenis ir aptarsime, kas bus toliau.

			Ava čiupo vienuolę už rankos ir nusivedė koridoriumi. Kalanakas žvilgtelėjo į nekantrius mergaičių veidus. Norėjo jas paklausinėti, išpešti daugiau informacijos, bet matė, kad joms tikriausiai dar nėra šešiolikos. Vadinasi, reikėtų arba gauti tėvų sutikimą (kaip ironiška, turint omenyje, kad tėvai patys atsiuntė savo dukras čia) arba pasirūpinti, kad apklausoje dalyvautų socialinis darbuotojas. Jei jis ką nors ir sužinotų, vis tiek negalėtų to panaudoti teisme, be to, greičiausiai gautų įspėjimą už nederamą elgesį. Mergaitės pernelyg jaunos ir sutrikusios, tad dabar svarbiausia — pasirūpinti jų sveikata. Reikės laikytis tinkamų procedūrų. 

			— Na, sėskite. Nėra ko nerimauti. Ateis kelios uniformuotos pareigūnės ir užsirašys jūsų pavardes. Taip pat ir gydytojas, kuris apžiūrės sumušimus ir atsakys į visus klausimus. Turėsime susisiekti su jūsų tėvais ir rekomenduosime, kad jus apžiūrėtų su socialinėmis tarnybomis dirbantys medikai, o ne mokyklos gydytojai. Daugiau nėra ko bijoti, — paaiškino jis. 

			Netrukus pasirodė policininkės, ir Kalanakas nusileido į sesers Ernestinos kabinetą. Dar kartą nužvelgė langus ir duris. 

			— Vadinasi, apsaugos sistema tokia pažangi ne tam, kad neįsiveržtų įsibrovėliai, o kad nepabėgtų mergaitės. Kodėl taip bijojote jas išleisti? Galvojote, eis mylėtis su vaikinais? Rodos, dėl to nerimauti jau vėlu, — pareiškė Kalanakas. 

			Sesuo Ernestina pervėrė jį netramdomo įniršio kupinu žvilgsniu ir suspaudė kryželį ant kaklo.

			— Jos norėjo padaryti mirtiną nuodėmę. Manote, žmones žudo tik žiaurūs, kietaširdžiai vyrai? Moterys taip pat žudo, visame pasaulyje, tūkstančių tūkstančiai. Visos šios mergaitės taip pat to norėjo. Mes išgelbėjome jų sielas ir jų kūdikių gyvybes. Neleidome joms tapti žudikėmis. 

			— Vadinasi, verčiate nepilnametes išnešioti kūdikius, nors jos nori abortų? — paklausė Ava, rausdamasi po sesers rašomojo stalo stalčius. 

			— Rūpinuosi, kad žmogaus gyvybė išliktų šventa. Juk tada, kai gėdingai ištvirkavo, jos nesielgė kaip vaikai, ar ne? Kodėl už jų nuodėmes turi kentėti negimę kūdikiai? 

			Prie durų pasirodė du policininkai.

			— Nuvežkite ją į nuovadą apklausti, — paliepė Ava. — O šitą padėkite su kitais įrodymais. 

			Ir padavė jiems lazdą — tą pačią, kurią Kalanakas pastebėjo pirmą kartą apsilankęs mokykloje. 

			— Reikės apklausti mergaites, kad žinotume, kiek kaltinimų sužalojimu pateikti. 

			— Už tai, kad nutraukėte mūsų darbą, teks atsakyti Viešpačiui, — drėbė sesuo Ernestina.

			— Aš atsakau teismams, man jie atrodo kur kas sąžiningesni, — atšovė Ava, toliau naršydama stalčius. 

			— Jums bus atlyginta. Jei ne šiame pasaulyje, tai melsiu Dievą, kad atsakytumėte kitame, — suurzgė vienuolė. 

			Pareigūnai nedrįso jos išsivesti jėga, ir sesuo Ernestina tuo naudojosi.

			— Turite omenyje pragare, seserie? — paklausė Ava, neatsisukdama ir nekeldama balso, tik toliau vartydama dokumentus. — Neabejoju, šia tema galima įdomiai padiskutuoti. Pragaras — tai bausmių ir skausmo vieta. Bet tą patį galima pasakyti ir apie šią mokyklą. Be to, pragarą žemėje išgyvena daugybė kitų tikinčiųjų. Vaikai, kurie tiki, kad jų motina kenčia skaistykloje, nes nusižudė. Afrikos moterys, užsikrėtusios ŽIV, nes jūs pamokslaujate, kad prezervatyvai yra nuodėmė, todėl vyrai jų nenaudoja net eidami pas prostitutes. Moterys trečiojo pasaulio šalyse, kurios palūžta nepakėlusios daugybės nėštumų, nes jūs aiškinate, kad apsaugos priemones naudoti nedora. Daug ką galima pavadinti pragaru, seserie Ernestina. Aš geriausiai pažįstu pragarą Edinburgo kalėjime. Jums pasisekė, galėsite jį pamatyti dar nemirusi. Nepamirškite pasikviesti advokato. Prireiks. 

			Kalanakas palaukė, kol jiedu su Ava liko vieni. 

			— Kai suuos žiniasklaida, kils tikras chaosas, — tarė. — Negalima nieko pasakoti, kol neradome kitų dviejų mergaičių. Antraip tėvai paprasčiausiai išsiųs jas į kokią kitą įstaigą. 

			— Reikės perversti nemažai dokumentų, — atsakė Ava. — Manau, gandai pasklis greičiau, negu spėsiu užbaigti. Gerosios seserys turbūt jau pranešė tėvams. 

			— Gal galiu kuo padėti? — pasiūlė Kalanakas. — Po dviejų valandų į nuovadą ateis liudininkas, bet iki tol aš laisvas. 

			— Ar galėtum vėl pasikalbėti su Felisite? Pabandyk išsiaiškinti, kokia Rebekos pavardė. Jeigu Felisitė sužinos, ką padarėme, gal papasakos daugiau. Paprašysiu tave parvežti. Man reikės kurį laiką likti čia. 

			— Užtruksi visą dieną, — tarė Kalanakas. — Gerai, pasistengsiu ką nors sužinoti. 

			Grįžus į nuovadą prie durų jau laukė socialinė darbuotoja. 

			— Ponas Kostelas nori pasikalbėti su Felisite, kol dar kartą jos neapklausėte, — paaiškino. — Atsivedė ir savo advokatą. 

			— Greitai apsisuko, — tarstelėjo Kalanakas. — Kaip jaučiasi Felisitė? 

			— Gerai, bet su tėvu kalbėtis nenori. 

			— Ar sakė kodėl? Negi nenori šeimos pagalbos?

			— Nesu tikra, ar šeima nori jai padėti. Felisitė nieko nepaaiškino. Jei galėtumėte jos paklausti, būčiau dėkinga. O ponas Kostelas man neatrodo mylintis tėtis, nors ir mokėjo beprotiškus pinigus už mergaitės švietimą, — atsakė ji. 

			— Leiskite man dešimt minučių su ja pabūti vienam. Pasirūpinkite, kad nesikištų tėvai ir advokatai.

			— Bet jei norit ją apklausti, man reikia būti šalia, — perspėjo moteris. — Antraip gausim skundą. 

			— Aš nenoriu jos apklausti, — paaiškino Kalanakas. — Tik neoficialiai pasikalbėti su liudininke ir šį tą pasitikslinti. Vėliau duosiu jums savo užrašų kopiją. Kuriame ji kabinete? 

			Jiedu patraukė skirtingomis kryptimis: socialinė darbuotoja grąžydama rankas, o Kalanakas nešdamasis šokoladinį batonėlį ir skardinę limonado. Žinojo, pažeis protokolą, tačiau ši byla pernelyg svarbi, kad galėtų aklai laikytis taisyklių. Jei nepasiskubins, Šv. Gerardo Majelos mokykla pasistengs mokines nutildyti, o tada nebus nei parodymų, nei teisingumo. Kadangi oficialiai Felisitė laikoma įtariamąja, mergaitę galima apklausti ir vieną, jeigu gresia pavojus kitiems žmonėms. Nors iš tiesų buvo ne visai taip, nusprendė pasinaudoti įstatymų spraga. Gal bent taip pavyks pasistūmėti į priekį.

			— Felisite, — pradėjo atsisėdęs ir padavęs jai saldumynus, — šįkart mūsų niekas nefilmuoja ir nesiklauso. Socialinė darbuotoja kalbasi su tavo tėvais. Jei nenori, su advokatu gali nekalbėti. Lankėmės mokykloje. Inspektorė Terner vis dar ten. Visas mergaites netrukus apžiūrės gydytojai. Jei prireiks, nuveš į valstybinę ligoninę. 

			— Ar sesuo Ernestina žino, kad jums pasakiau aš? — paklausė Felisitė. 

			Jos akyse žybtelėjo tikras siaubas. Kalanakas vos susilaikė paprastais žodžiais neišklojęs, ką iš tiesų mano apie seserį Ernestiną. 

			— Daugiau nėra ko bijoti. Seserį Ernestiną suėmė už fizinį nepilnamečių žalojimą, ji keliaus tiesiai į kalėjimą. Felisite, mums reikia tavo pagalbos. Tos mergaitės, kurias minėjai — viena iš jų vardu Rebeka, tiesa? Gavome mokyklos įrašus, tad anksčiau ar vėliau ir patys rasime, bet jei galėtum pasakyti ir kitos mergaitės vardą, viską išsiaiškintume anksčiau ir būtų daug geriau. 

			— Pridarysiu joms bėdų, — spyriojosi Felisitė. — Jos niekuo nekaltos. 

			— Papasakok, ką gali. Kaip įmanydami stengsimės, kad joms nepateiktų kaltinimų. 

			— Pas vienuoles laiko tik tol, kol pagimdai, tada paleidžia namo. Kūdikį reikia įregistruoti, ir tavo tėvai nusprendžia, ar pasiliks jį, ar atiduos įvaikinti. Pirmoji mergaitė buvo Sara Batler. — Felisitė stabtelėjo ir atidarė limonado skardinę. — Vienuolės reikalaudavo, kad eitume išpažinties. Reikėdavo pasakoti, ką padarėme, išpažinti nuodėmes. Sara nieko joms nesakė, kol atėjo laikas gimdyti, o tada staiga palūžo. 

			Felisitė drebėjo. Ėmė graužti nagus, nekreipdama dėmesio, kad didysis pirštas kraujuoja.

			— Papasakok, — paragino Kalanakas. — Blogiau jau nebus. 

			— Sara pasakė seseriai Ernestinai, kad nepadarė nieko blogo, kad ją privertė. Jos bažnyčios kunigas. Sara papasakojo tėvams, kas nutiko, bet jie neleido eiti pas gydytoją ir paprašyti tabletės. Sesuo Ernestina pavadino ją melage, bet ji sakė tiesą. Nemelavo, visos tai žinojom. Vienuolės ją mušė, nors pilvas jau buvo toks didelis, kad vos paeidavo. Jos visada mušdavo mus taip, kad nepakenktų kūdikiui — per rankas ir kojas. Sesuo Ernestina ją mušė, kol prasidėjo sąrėmiai, ir net tada nenustojo. 

			Felisitė pravirko. Ne raudojo kaip aikštinga paauglė, bet tyliai, lyg pati nesuvokdama ašarojo, tarsi mažas vaikas, kuris, patyręs tiek skausmo, sielvarto ir baimės, pernelyg greitai subrendo. 

			— O Rebeka? — paklausė Kalanakas, sunerimęs, kad Felisitė įsiverks ir nebesugebės kalbėti toliau. 

			— Beka Finlan. Ji niekaip negalėjo susitaikyti su nėštumu. Nuo pat pirmos dienos, kai tik ją pamačiau. Jai buvo tik trylika. Kartais draskydavo pilvą nagais, daužydavo kumščiais. Manė, kad ją kažkas apsėdo. Naktimis ją rišdavo prie lovos, kad nesižalotų. Buvo siaubinga. Vienuolės sakė, tai Dievas Beką baudžia, nes ji nešvari. Beka buvo įsitikinusi, kad gimdydama mirs. Ji niekada nesakė, kas vaiko tėvas, bet kartais kalbėdavo apie savo dėdę... suprantate. 

			Kalanakas suprato. 

			— Ar negalėjote paprašyti pagalbos, pasikalbėti su gydytojais, kam nors paskambinti? 

			— Visi darbuotojai klauso tik sesers Ernestinos. Jie galvoja taip pat kaip ji. Mobilųjį atima vos atvažiavus. Nėra nei interneto, nei paprasto telefono. Tėvai galėdavo mus aplankyti, bet mūsų į lauką niekada neišleisdavo. Niekur neidavome, su niekuo nesusitikdavome. Savo sesers nemačiau jau daug mėnesių. Labai jos pasiilgau. 

			— O tėčio? — tyliai paklausė Kalanakas. — Irgi pasiilgai? 

			Felisitės veidas apniuko, pečiai įsitempė. Ji sugniaužė kumščius. Bet neatsakė. 

			— Felisite, žinau, visos šeimos turi paslapčių ir kartais apie tokius dalykus kalbėti nelengva. Bet jei tau reikia pagalbos, jei nori ką nors man pasakyti...

			— Jis laiko mane šiukšle ir tiek, aišku? Pats taip sakė, kai prisipažinau apie nėštumą. Ir išsiuntė į tą... tą kalėjimą, kad nereikėtų į mane žiūrėti. Pasakiau jam, kad gyvensiu kaip noriu ir su savo kūnu darysiu ką noriu, galiu nuspręsti pati. O jis tik nusijuokė. Sakė, aš nusidėjėlė ir, jeigu neatgailausiu, degsiu pragare, — sukandusi dantis iškošė Felisitė. 

			— O mama? Ką sakė ji? — paklausė Kalanakas. 

			— Mama? — mergaitė karčiai nusijuokė. Sukryžiavo rankas, akyse vėl žybtelėjo ašaros. — Darė tą patį ką ir visada. Sėdėjo kampe ir linksėjo, neištarė nė žodžio. Anksčiau galvojau, mama bijo. Bet dabar žinau — ji apgailėtina. Kiekvieną sekmadienio popietę ateidavo manęs aplankyti. Ir žinote ką? Nė karto nepažiūrėjo į akis. Rodžiau jiems abiem sumušimų žymes, o tėvas pareiškė, kad reikėtų stipriau. Sakė, reikia mane mušti tol, kol išeis visi geiduliai. Ne, nenoriu matyti nė vieno iš jų. Man tas pats, kur mane išveš. Namo neisiu. 

			Kalanakas puikiai suprato, kaip skaudu žinoti, kad tėvai tavęs išsižadėjo. Besąlygiška meilė — tik miražas, ir vos prieini arčiau, pranyksta. Akimirką susimąstė, ką veikia jo paties mama, ar gailisi, kad nustojo su juo bendrauti. Felisitė tokios bausmės nenusipelnė. 

			— Man labai gaila, kad tiek prisikentėjai. Pažadu, padarysiu viską, ką galiu, inspektorė Terner irgi padės kaip įmanydama. 

			Jam jau stojantis eiti Felisitė puolė į glėbį ir pratrūko raudoti kaip mažas vaikas, kol nuo ašarų permirko visi marškiniai. Jei dabar ją atstums, mergaitė pamanys, kad iš tiesų jos neužjaučia, o tik nori išpešti informacijos. Taigi, nors visu kūnu troško išsilaisvinti iš glėbio, apkabino mergaitę ir leido gerai išsiverkti, kol ši pagaliau nurimo. 

			Pamatęs prie durų socialinę darbuotoją, linktelėjo galva užeiti. 

			— Reikia iš teismo gauti vaiko apsaugos orderį, — tarė švelniai vaduodamasis iš Felisitės rankų. — Felisite, daugiau niekam neleisime tavęs skriausti. Deja, tau vis tiek pateiks kaltinimus, bet socialinės apsaugos darbuotojai netrukus ras kitą advokatą. Dabar namo grįžti nereikės. Gerai? 

			Padavęs moteriai lapelį su savo užrašais, išėjo lauk ir iškart surinko Avos numerį. 

			— Mergaičių vardai Rebeka Finlan ir Sara Batler. Felisitė sakė, kad Sara pastojo, nes ją išprievartavo kunigas. Tėvai ir vienuolės žinojo, bet nieko nedarė. O Rebekai besilaukiant pašlijo psichinė sveikata, gali būti, kad ji žalojasi ar net nori nusižudyti. Felisitė mano, kad kažkuo susijęs dėdė. Kuo greičiau juos rask.

		


		
			DVIDEŠIMT PENKTAS SKYRIUS

			Popietė buvo giedra, dangus vaiskus ir mėlynas. Kalanakas visas kunkuliavo iš įniršio ir žinojo, kad trūks plyš reikia prasiblaškyti. Nuskubėjo namo, čiupo krepšį su daiktais, neliestą nuo tada, kai atsikraustė į Edinburgą, žvilgtelėjo, ar piniginėje turi dokumentus, ir įšoko į automobilį. Iki Ochterarderio valanda kelio, jei pasiseks, gal ir mažiau. Nė nežvilgtelėjęs į įstabius vaizdus kirto Fort Roudo tiltą ir įsukęs į M90 pasileido į šiaurę. 

			Iš pykčio net pykino, lyg persivalgius riebaus maisto. Bloga darėsi ne tik nuo makabriškų sesers Ernestinos nusikaltimų ir siaubingos Felisitės istorijos. Vėliau grįžęs į savo kabinetą ant stalo rado laišką — ne atsiųstą paštu, o atneštą asmeniškai. Perskaitė tris, gal net keturis kartus, kol žodžiai įsirėžė į atmintį ir net važiuodamas niekaip negalėjo jų pamiršti. Buvo parašytas ant storo kreminės spalvos popieriaus, nepriekaištingai dailia rašysena. Akivaizdu, kad parašyti prireikė nemažai laiko. Kalanakas vis dar spaudė jį rankoje, kuria gniaužė vairą. Laiškas pamažu drėko, tepliodamas ranką rašalu. 

			Mielas detektyve inspektoriau, 

			mudu tik akimirką pasimatėme atminimo ceremonijoje, tačiau norėčiau padėkoti, kad šitaip stengiatės rasti žmogų, atėmusį iš manęs mylimąją Eleną. Ji buvo mano vienturtė. Jaunėlis brolis Čarlis mirė sulaukęs vos kelių dienų. Bandyti susilaukti daugiau vaikų nebeišdrįsau. Buvau naivi, maniau, baisesnės netekties už Čarlio mirtį jau nebebus. Bet gyvenimas nuolat iškrečia žiaurių pokštų. Dabar suprantu, koks beribis skausmas siunčiamas išbandyti mūsų dvasios tvirtybės.

			Gaila, kad nepažinojote mano dukros. Ji buvo drovi, — net keista, bet nepasikeitė ir tapusi teisininke, — ir nekentė konfliktų, karų bei siaubo. Mirti tokia baisia mirtimi — taip neteisinga, ir tikriausiai niekada nepajėgsiu su tuo susitaikyti, tad tik viliuosi, kad Elena iš pasaulio pasitraukė greitai, nė nespėjusi suvokti, kas nutiko. Jos draugas Maiklas, kuris bažnyčioje pasakė labai gražią kalbą, vėliau man papasakojo, kad ruošiasi skirtis su žmona. Norėjo grįžti į Škotiją ir susirasti Eleną. Sakė, mylėjo ją visą gyvenimą, meilės neatvėsino nei bėgantys metai, nei juos skiriantys žemynai, nei nenusisekusios santuokos.

			Tačiau gyvenimas pasisuko kitaip. Jei tik galėčiau apsikeisti su ja vietomis, nė nedvejodama taip ir padaryčiau, milijoną kartų. Nežinau, ar turite vaikų, bet norėčiau, kad suprastumėte, kaip baisu taip stipriai mylėti savo dukrą, kad labiau už viską trokšti, jog klaikia mirtimi būtų mirusi ne ji, o tu. Žinau, stengiatės rasti žudiką. Tad norėjau paraginti, kad nepasiduotumėte. Suprantu, laikui bėgant visuomenė šį košmarą pamirš, bet tas pabaisa, kuris taip pasielgė, nesiliaus niekada. Prašau ne tik dėl savo dukros, bet ir dėl visų kitų motinų, kurios trokš apkabinti savo mergaites, tačiau negalės, jeigu to siaubūno nesustabdysite. Meldžiu, nepasiduokite. 

			Tikiu, kad jūs galite įvykdyti teisingumą. 

			Su viltimi ir dėkingumu —

			Anabelė

			Kalanakas sugriežė dantimis. Jeigu ji tūžtų, skųstųsi ar tvirtintų, kad jis nekompetentingas, būtų lengviau. Jau geriau savo dailia, tvarkinga rašysena būtų jį išplūdusi. Jis susimovė. Niekaip negalėjo sau atleisti, nes dienos bėga, o pažangos nėra. 

			Įsijungęs radiją susirado trankios muzikos, kad užgožtų mintis, ir įsmeigė akis į greitkelį supančią žalumą. Vakaruose stūksojo kalnai, o pasukus iš pagrindinio kelio į vingiuotą takelį mašinų pasitaikydavo vis mažiau. Staiga virš galvos kelių šimtų metrų aukštyje dūgzdamas kaip bitė praskriejo vienmotoris „Cessna 206“ lėktuvėlis. Kalanakas nudžiugo. Vadinasi, Stratalano parašiutų sporto centras atidarytas. 

			Priimamajame jį pasitiko vyriausioji instruktorė.  

			— Eiprilė Greidi, — prisistatė tiesdama ranką. 

			Jis taip pat ištiesė dešiniąją, o kaire nieko nelaukdamas padavė dokumentus. Žinojo, kokios procedūros laukia. Kad galėtų bent prisiartinti prie lėktuvo, jo reikmenis ir popierius keliskart kruopščiai patikrins, o jis norėjo pakilti kuo greičiau.

			— Anksčiau čia nešokinėjote? — paklausė instruktorė, nors atsakymą puikiai žinojo ir pati. Matyt, tik norėjo, kad daugiau papasakotų apie save. 

			— Ne, — atsakė jis. — Bet mano pažymėjimas galioja, be to, priklausau Didžiosios Britanijos parašiutininkų asociacijai. 

			Ir padavė raudoną knygelę su nuotrauka, parašu, gydytojo pažyma ir parašiutininko pažymėjimo duomenimis. 

			— Nepykit, bet gal turite kokią kitą tapatybės kortelę? Užsiregistravote paskutinę akimirką, o aš norėčiau gerai žinoti, ką imame į lėktuvą. Jei neprieštarautumėte. 

			Prieštarautų. Taip tik gaiš laiką. Susierzino, tačiau klusniai išsitraukė piniginę. 

			— Jeigu tik reikia, — atsakė. 

			Tačiau pasą ir vairuotojo pažymėjimą buvo palikęs namuose. Turėjo tik policininko pažymėjimą. Eiprilė Greidi žvilgtelėjo ir nieko nesakiusi atidavė. Tada atsivertė šuolių žurnalą.

			— Esate šokęs du šimtus keturiasdešimt kartų, — tarė. — Kur šokinėjote dažniausiai? 

			— Dažniausiai Prancūzijoje. Artimiausias aerodromas buvo Liono-Korba. 

			Ir padavė popierius su duomenimis apie įrangą. Parašiutų sportu Kalanakas užsiiminėjo jau daugybę metų, bet progų pašokinėti pasitaikydavo ne taip dažnai, kaip norėjosi. Žvilgtelėjo į laikrodį — žinojo, prireiks dar pusvalandžio duoti patikrinti kuprinę, išklausyti skrydžio instruktažo ir užsiregistruoti šuoliui. Galų gale jį paliko vieną persirengti. 

			Tyloje apsimovė kombinezoną, laukdamas, kol galvoje nuslops triukšmas, kaip visada nutikdavo prieš lipant į lėktuvą. Šuoliai parašiutu jam buvo vaistas nuo visų ligų. Lėktuvui pakilus į dangų neberūpėdavo niekas, tik kaip gyvam grįžti žemyn. Nežemiškas potyris. Tai vienintelis sportas, kuriame mirtis neišvengiama, kol neišskleidi parašiuto ir pats neimi kontroliuoti kritimo. Šis sportas prieštarauja žmogiškiems instinktams, net pačiai žmogaus prigimčiai, gerai pagalvojus, jo apskritai neturėtų būti. Ir vis dėlto Kalanakas čia, ruošiasi du šimtai keturiasdešimt pirmąjį kartą iššokti iš lėktuvo, už šitai dar ir sumokėjo, nors puikiai žino, kad po kelių minučių pasiekus žemę viskas bus taip pat kaip iki šiol. Bet skausmas kuriam laikui nuslops, visiškai užgožtas adrenalino. O jis to ir tenori — bent kelias minutes nebesijausti toks piktas ir bejėgis.

			Paskelbus, kad iki skrydžio liko dvidešimt minučių, nuėjo į skrydžio zoną. Ir vėl patikrinimai, begaliniai patikrinimai — pirma parašiutininkų, paskui įrangos. Žinoma, procedūra labai svarbi, ir iki šiol jis nė karto nesiskundė. Bet šiandien neturėjo kantrybės. Su instruktore kalbėjo trumpai ir irzliai, nors puikiai suprato, kad taip elgdamasis draugų nesusiras. Kartu su juo skrido du vaikinai ir moteris. Vaikinai, maždaug dvidešimties, kaip įmanydami demonstravo, kokie jie vyriški — garsiai lygino šuolius, vienas per kitą pasakojo nuotykius. Moteris buvo liekna, vilkėjo juodos ir baltos spalvos kombinezonu ir labai traukė akį. Kalanakas nesuprato, kiek jai metų, bet matė, kad ji daili ir sportiška. Lėktuve moteris nesidrovėdama atsisėdo šalia.

			— Tavęs čia dar niekada nemačiau, — tarė plačiai šypsodamasi, palinkusi arčiau, kad perrėktų riaumojantį variklį. 

			Lėktuvas pasisuko, įsibėgėjo ir atsiplėšė nuo žemės. 

			— Niekada čia nebuvau, — sušuko jis, taip pat žvelgdamas į ją. 

			Buvo toks įsiaudrinęs, kad net pamiršo mandagumą, ir visai nesislapstydamas nužvelgė jos apvalumus.

			— Tu ne škotas, — tarė ji. 

			Jis šyptelėjo, puikiai suvokdamas, kokia patraukli jo šypsena ir kaip sureaguos moteris. Ji nusijuokė ir išraudo.

			— Kokia aš kvaila, — atsiprašė. — Iš kur tu? 

			— Iš Prancūzijos, — atsakė jis. — Leisk, pataisysiu tau sagtį. 

			Ir, pirštų galiukais perbraukęs skruostą, užveržė jai šalmą. Ji vėl išraudo. Kalanakas pasilenkė arčiau, negu reikėjo, stengdamasis keliais prisiglausti prie jos.

			— Na va, dabar gerai. 

			Nuleidęs antveidį tvirčiau užsiveržė ir savo šalmą. 

			Instruktorė truktelėjo jam už rankovės. Lėktuvas pakilo į reikiamą aukštį. Abu vaikinai pasislinko prie durų ir iššoko. Paskui šoko moteris — atsigręžusi į Kalanaką droviai nusišypsojo ir liuoktelėjo į giedrą dangų. Prie durų instruktorė paskutinį kartą patikrino, ar jis pasiruošęs, žvilgtelėjo, ar kiti jau ganėtinai toli, ir kilstelėjo nykščius. Kalanakas šoko. 

			Didžiausią greitį pasieks maždaug per dešimt sekundžių. Skaičiavo lėtai, žvilgčiodamas į altimetrą ant riešo, stengdamasis laikytis tiesiai, išskėtęs kojas, ištiesęs rankas, žiūrėdamas į horizontą. Bandė mėgautis, laukė, kol kūną užlies adrenalinas, tačiau nepajuto nieko. Po dvidešimties sekundžių žemė jau buvo gerokai arčiau, nors vis dar gana toli. Jis stengėsi vyti šalin mintis, bet net laukuose matė Elenos Bakston veidą. Norėjo girdėti tik ausyse švilpiantį vėją, bet galvoje vis garsiau aidėjo Anabelės žodžiai, kol neištvėręs pratrūko rėkti, kad tik juos užgožtų. Po trisdešimties sekundžių, iki žemės likus maždaug devyniems šimtams metrų, ištiesė ranką ir išskleidė parašiutą. Akimirką jį truktelėjo viršun, o tada pakibęs ore ėmė sklęsti. Vis dar laukė, kol pasijus kaip visada: mėgausis švelniu skrydžiu, vienatve ir ramuma, laisve grįžti atgal į pasaulį be baimės.

			Bet galvoje aidėjo Džeinės Magi klyksmai. Kalanakas užsimerkė. Negali būti. Juk teko tirti nepaprastai sudėtingų bylų, kartais būdavo nežmoniškai sunku, tačiau iššokęs iš lėktuvo viską pamiršdavo. Kodėl šįkart nepadeda? Papurtė galvą ir sutelkė dėmesį į vis artėjančią žemę. Truktelėjęs rankenas pasisuko prieš vėją ir sulenkė kojas, ruošdamasis tūpti. 

			Norėjo jaustis visagalis. Anksčiau iššokęs visada taip pasijusdavo, tarsi būtų nugalėjęs pačią mirtį. Žinodavo, kad sutramdė tiek savo baimę, tiek fizikos dėsnius. Šiandien nejuto nieko, tik smūgį į kojas. Matyt, neteisingai apskaičiavo laiką ir nusileido nevikriai. Vėl užliejo bjaurus jausmas, kad niekas nesiklosto taip, kaip turėtų. Nerimas jį nugalėjo, įsiskverbė į kiekvieną gyvenimo sritį it kokia nematoma liga. Per dešimt minučių sulankstė parašiutą ir patraukė atgal į angarą. Kol galės šokti dar kartą, reikės laukti visą valandą. 

			Galvoje tvyrojo visiška sumaištis. Viskas ne taip, kaip turėtų būti — ir mintyse, ir kūne. Štai kodėl negali susikaupti. Nesugeba išsilieti, o įtampa tik auga ir nėra kaip jos numalšinti. 

			— Puikiai nušokai, — pasigirdo balsas. 

			Vėl toji moteris iš lėktuvo. Kalanakas nesulėtino žingsnio, jai reikėjo pabėgėti, kad pasivytų. 

			— Man labai patinka šokti popiet. Dangų užlieja tokia nuostabi šviesa. Lėktuve nespėjome susipažinti, aš — Penė.

			Kalanakas stabtelėjo. Vos nepaliepė jai eiti šalin, žinojo, taip būtų geriausia. Reikėtų paaiškinti, kad jis nenusiteikęs kalbėtis. Bet nepasakė nieko. Nekreipdamas dėmesio į racionaliąją proto pusę, kuri šaukė liautis, spustelėjo moteriai ranką. 

			— Lukas, — prisistatė. — Matau, nesi naujokė. Turime laiko, gal nori aprodyti man aerodromą? 

			Ji neatsakė, tik nusišypsojo, bet buvo aišku, kad neprieštarauja. Jis nusiėmė šalmą ir perbraukė rankomis plaukus. Jiedu pasuko link aerodromo, šnekučiuodamiesi, žvelgdami vienas kitam į akis, ir Kalanakas džiaugėsi, kad bent akimirką gali nukreipti dėmesį į ką kita, užgožti galvoje griaudžiančią kakofoniją.

			Grįžę persirengė. Po aptemptu nailono kombinezonu Penė vilkėjo šortus ir palaidinę su petnešėlėmis. Jos pilvas buvo plokščias, kojos labai dailios. Kalanakas nesislėpdamas ją nužvelgė, bet ji, rodos, visai neprieštaravo. 

			— Nesinori sėdėti viduje, kai lauke taip gražu, — tarė jis. — Einam pasivaikščioti. 

			Užsimetę šiltesnių drabužių patraukė laukan. Penė rodė kelią. Aerodromą supo nepaprasto grožio apylinkės, ir nors buvo vėsoka, išeiti pasivaikščioti buvo verta vien dėl panoramos. Kur tik pažvelgsi, šimtais skirtingų atspalvių žaliavo žolė, skleidėsi pirmieji pavasario pumpurai, laukus juosė tankios gyvatvorės, tolumoje lyg balti taškeliai ganėsi avys. Paėjėję dešimt minučių perlipo dvi tvoras, be leidimo traukė per privačius laukus, kol atsidūrė toli nuo angaro ir smalsių aplinkinių žvilgsnių.

			Kai priėjo tuščiame lauke linguojančią giraitę, Kalanakas paėmė Penei už rankos. Ji nė trupučio nenustebo. Šito ir tikėjosi, tikino jis save, stengdamasis nuslopinti bundantį kaltės jausmą. Lėtai, tvirtai žengė kelis žingsnius atgal ir atsirėmęs į medį prisitraukė Penę artyn. Taip greitai suartėti su kartu šokusia parašiutininke — nieko keisto. Šitaip elgiasi daug parašiutų sporto mėgėjų, juk svaiginantis pavojaus, baimės, palaimos ir adrenalino mišinys labai jaudina. Nors, žinoma, mylėdamiesi lauke prie aerodromo jie šiek tiek peržengs ribas.

			— Gal geriau nereikia, — sumurmėjo ji. — Juk ką tik susipažinome. 

			Tokius žodžius jis girdėjo jau ne kartą. Jei moteris tikrai dvejoja, aiškiai pasako, kad nenori. Bet jei sako „gal geriau nereikia“ ar ką nors panašaus, vadinasi, tik laukia, kol ją įtikins. Suprato, kad taip galvodamas žemina moteris, ir tūžo ant savęs, bet nenorėjo liautis. Žūtbūt privalo ką nors padaryti — bet ką — kad tik vėl pasijustų gyvas. 

			— Bet juk taip gera, ar ne? — sukuždėjo. — Čia, lauke, ką tik po šuolio? 

			Ji neatsakė, tik užsimerkė. Kalanakas ėmė bučiuoti jai kaklą, vis žemiau, pakišęs ranką po drabužiais paglostė pilvą. Penė giliai atsiduso ir prigludo prie jo. Buvo pernelyg lengva, dingtelėjo jam. Stengdamasis užgniaužti kaltę vėl pakartojo sau, jei ji nenorėtų, viso šito nevyktų.

			Perbraukė jai per plaukus, suėmęs galvą kilstelėjo veidą link savojo. Matė, kaip išsiplėtė vyzdžiai, prasivėrė lūpos. Pabučiavo suprasdamas, kad ji daugiau nebeapsimetinės dvejojanti. Pajutęs, kaip Penė visu kūnu glaudžiasi prie jo, įspraudė šlaunį jai tarp kojų, nykščiu trindamas spenelį, laukdamas jos reakcijos, kad žinotų, ar gali leistis žemyn. Ji sudejavo ir suspaudė jo koją — tokio atsakymo užteko. Perbraukęs pirštais liemenį, kyštelėjo į burną liežuvį ir dar stipriau sugniaužė glėbyje. Atsegė kelnes — Penė nė kiek nesipriešino — ir leido joms nuslysti žemyn iki kulkšnių.  

			Kalanakas siaubingai troško pasijusti taip kaip ji. Užsimerkė ir prisispaudė arčiau, glausdamas ją prie savęs. Galų gale ji truputį atsitraukė ir paglostė jam tarpkojį. Jis sustingo. Penė nustebusi kryptelėjo galvą — vien iš šio mažyčio judesio suprato, kad ji pastebėjo, jog kažkas negerai. Jis stengėsi iš visų jėgų. Grumdamasis su kylančia panika ir įniršiu, įkišo ranką jai į kelnaites. Jautė, kokia ji švelni ir sudrėkusi, ir kartojo sau, kad jam taip pat pavyks susijaudinti. Mintyse spaudė ir keikė save. Ji suaimanavo, praskėtė kojas, leido liesti, kur tik nori, daryti, ką tik nori. Jis vis tiek nepajuto nieko. Penė ištiesė ranką, norėdama atsegti jam užtrauktuką, tačiau jis atsitraukė, beviltiškai sukdamas galvą, kaip išlošti laiko, dar nenorėdamas pasiduoti. 

			— Kas negerai? — paklausė Penė. — Ar ką nors padariau ne taip? 

			— Viskas gerai, — iškošė pro sukąstus dantis, tačiau suprato, kad viskas baigta. 

			Ištraukė ranką jai iš kelnaičių ir nusisukęs palaukė, kol ji vėl apsimaus kelnes. 

			— Atleisk, — nesuprasdama tarė ji ir papurtė galvą. — Ar norėjai ko nors daugiau?

			Kalanakas žinojo, kad reikėtų Penę nuraminti. Nesugebėjusi jo sujaudinti, ji siaubingai susigėdo. Klausydamas jos atsiprašymų pasijuto dar blogiau. Kalta ne ji, reikėtų bent tiek pasakyti. Bet galvoje girdėjo visai kitą balsą. Jis nebesugeba mėgautis moters prisilietimu. Jo nebejaudina niekas. Nebuvo susijaudinęs jau dvylika mėnesių, nuo tada, kai vieną dieną jo gyvenimą sudaužė į šipulius. 

			— Aš nenusiteikęs, — tarė Penei. — Be to, reikėtų tvarkingai susidėti parašiutą. Eime. 

			Ir patraukė atgal, sparčiu žingsniu, laikydamasis priekyje.

			— Gal po kito šuolio nueikime ko nors išgerti, — pasiūlė ji. — Ir pabandykime iš naujo? 

			— Turiu darbo, — atkirto Kalanakas. 

			Penė nutilo. Priėjus angarą nuėjo šalin nepratarusi nė žodžio. Jam palengvėjo, kad pagaliau galės pabūti vienas. 

			Vėl apsimovė kombinezoną, susidėjo įrangą, paėmęs telefoną patikrino žinutes, paštą ir nudžiugo pagaliau išgirdęs perspėjimą, kad liko dvidešimt minučių — po kelių procedūrų netrukus vėl bus lėktuve. Mintys, kad kūnas vėl jį nuvylė, tvyrojo galvoje kaip dvokiančios dujos. Niekaip negalėjo jų išsklaidyti. Prieš lipant į lėktuvą jį dar kartą patikrino. Kartu su juo šokę vaikinai grįžo, bet Penės nebebuvo. Gal antrą kartą šokti neplanavo, o gal nenorėjo jo matyti, iš tiesų jam nė nerūpėjo. 

			— Kalanakai! — šūktelėjo instruktorė. 

			Jis kilstelėjo galvą.

			— Ką? 

			— Viskas gerai? 

			— Taip, — atkirto. 

			— Kviečiau tave tris kartus. Susikaupk, negalima šokti išsiblaškius. 

			Lėktuvui kylant spoksojo pro langą, klausydamas švilpiančio vėjo. Netrukus variklių riaumojimas užgožė viską, išskyrus galvoje aidinčius balsus. Jis stipriai užsimerkė, papurtė galvą, bandydamas atsipeikėti, bet vis tiek girdėjo, kaip atšiauriuose Kerngormo kalnuose akmeninėje trobelėje klykia deginama Elena Bakston, o Džeinė Magi šaukiasi pagalbos tuščiame sandėlyje, jausdama ant odos pirmuosius chemikalų lašelius. Ne, jis tik įsivaizduoja. Nėra jokių įrodymų, kad tuo metu, kai sunaikino jų kūnus, moterys dar buvo gyvos. Tačiau mintyse regėjo baisiausią įmanomą baigtį. 

			Net nepastebėjo, kaip lėktuvas pakilo į reikiamą aukštį ir abu vaikinai pasiruošė šokti. 

			Kalanakas išgirdo dar vieną balsą — moteris šaukė jį vardu, sunkiai alsuodama ir keikdamasi. Į ausį susijaudinusi nelygiai kvėpavo Penė. Paliesta suaimanavo, bet netrukus nusivylusi atsiduso, pajutusi, kad jis suglebęs, niekam tikęs.

			Jis žengė prie durų, įsikibo ir žvilgtelėjo žemyn — žemė labai toli, lyg netikra. Laukai tokie minkšti ir švelnūs, žolė — tarsi bekraštė lova, sugersianti jo skausmą. Liuoktelėjo lauk. 

			Staiga tiek viduje, tiek išorėje stojo palaiminga tyla. Balsai nuslopo. Jį prarijo vis tamsėjantis mėlynas dangus. Krisdamas skaičiavo. Viena, dvi, trys... Sekundės, kurios matuoja laiką, jo kūno kritimą tuščia erdve, vis tokios pačios, nors jis krenta vis greičiau. Keturios, penkios, šešios... Čia, danguje, gali valdyti savo kūną, gali daryti, ką tik užsimanysi — suktis, lėkti galva žemyn arba vėl kilti aukštyn, skrieti kairėn ar dešinėn. Septynios, aštuonios, devynios, dešimt... didžiausias greitis... jis skuba į žemę, kur vėl nebegalės savęs kontroliuoti, vėl taps nepajėgus.

			Tūkstančio metrų riba atėjo ir praėjo, o jis nė nepagalvojo, kad jau reikėjo išskleisti parašiutą. Galva sukosi, buvo apsunkęs. Troško vėl jaustis gyvas, visavertis, ne toks pusiau vyras kaip dabar. Devyni šimtai metrų. Ištiesęs dešiniąją ranką čiupo rankeną, suspaudė tarp pirštų, vėl paleido, nenorėdamas, kad krytis baigtųsi. 

			Nespėjęs susivokti pasiekė šešių šimtų metrų ribą. Lėkė per greitai, žemė buvo per arti, pernelyg aiškiai matė visus objektus, ir staiga suprato, kaip beprotiškai rizikuoja. Nustebo pajutęs, kad veidas šlapias. 

			Jis nenorėjo mirti, žinoma, ne. Bet tą akimirką troško tik mėgautis laisve, pamiršęs, jog iš jo liko vien žmogaus šešėlis, džiaugdamasis, kad nereikia atsakinėti į sielvartaujančių giminaičių klausimus, nors atsakymų nėra. Ir nors mirti nenorėjo, nebuvo visiškai tikras, ar nori gyventi. Tad patikėjo savo gyvybę mokslui ir likimui. 

			Keturi šimtai metrų. Nuo adrenalino darėsi bloga. Galva sukosi. Trys šimtai metrų. Kalanakas užsimerkė. 

			Po dviejų sekundžių, pasiekus dviejų šimtų trisdešimties metrų aukštį, automatiškai išsiskleidė atsarginis parašiutas. Galva šoktelėjo atgal, kojos žemyn — parašiutas išsivyniojo ir akimirksniu prisipildė oro. Nebuvo laiko sukiotis, tik atsigręžti prieš vėją. Jei jau lemta išgyventi, tai bent ne sutrupintomis kojomis ar stuburu. Po akimirkos jau gulėjo ant žemės. Krūptelėjo tarsi prabudęs iš miego, lyg šuolį būtų susapnavęs. 

			— Kas nutiko parašiutui? — šaukė balsas. — Nesuveikė? 

			Link jo bėgo vyriausioji instruktorė. Kalanakas ėmė vynioti atsarginį parašiutą, buvo pernelyg apsvaigęs, kad galėtų atsakyti, be to, jam neberūpėjo, kas ką mano. 

			— Praradai sąmonę? Susižeidei?

			— Viskas gerai, — sumurmėjo jis. 

			Ji čiupo jam už rankos ir atidžiai apžiūrėjo kuprinę. 

			— Nepatraukei rankenos? — paklausė. 

			Kalanakas atstūmė jos ranką ir nudrožė šalin. 

			— Aš viską mačiau, — sušuko ji. — Mums reikia pasikalbėti.

			— Aš dabar nenusiteikęs, — riktelėjo jis. 

			— Patikėjai savo gyvybę elektroniniam prietaisui! — nukirto instruktorė, pastodama kelią. — Norėjai pasismaginti ar iš tikrųjų nori mirti? 

			Kalanakas žengė į šoną, netaręs nė žodžio apėjo ją ir patraukė atgal į angarą. 

			— Tu čia ne vienas! — instruktorė nesileido ignoruojama. — Jei nesilaikai taisyklių, keli pavojų kitų žmonių gyvybėms. Esi pakankamai patyręs, kad suprastum ir pats. Ar kada matei, kas lieka iš kūno, kai parašiutas neišsiskleidžia? 

			— Mačiau dar ne to, — atšovė Kalanakas. — Man moralų skaityti nereikia. Viskas gerai, niekas nesusižeidė, atsarginis parašiutas suveikė. 

			— Pusę metų draudžiu tau rodytis šiame aerodrome, pranešiu ir parašiutininkų asociacijai. Jei nori ir toliau turėti draudimą, aiškintis galėsi jiems. Tokiems kaip tu tarp parašiutininkų ne vieta.

			Kalanakas stabtelėjo. Tolumoje pažiūrėti reginio susirinko nemaža minia — kartu šokę vaikinai nė nesislėpdami spoksojo į juos, Penė klausėsi nudelbusi akis į žemę, dar keletas žmonių žvalgėsi tai į jį, tai į instruktorę, nesuprasdami, kas nutiko. 

			— Man niekur ne vieta, — burbtelėjo ir nusigręžė. 

			Pokalbis baigtas. Susidėjo daiktus, atsiėmė dokumentus. Instruktorė kiekviename puslapyje raudonu tušinuku prirašė pastabų apie jo elgesį, kad kaskart įžengus į aerodromą kiti instruktoriai iškart pamatytų. Kalanakas nešokinės dar ilgai. Nudrožė į automobilį ir klestelėjo ant sėdynės. 

			Po valandos jau buvo namie, nors neprisiminė, kaip įveikė kelią atgal. Tos kelios valandos Stratalano aerodrome rėžte įsirėžė į atmintį. Dar vienas prisiminimas, kurio norėtų atsikratyti, bet niekada nepavyks. Krito ant sofos ir užsidengė veidą rankomis, stengdamasis ištrinti iš atminties visą dieną. Tiksliau, visus praėjusius metus. 

			Potrauminio streso sindromas — nors ir negalėjo pakęsti to termino — kamavo nuo pat tos dienos, kai Astrida apkaltino jį išprievartavimu. Ieškodamas sprendimo perskaitė visus rastus straipsnius, peržiūrėjo visus įmanomus tinklalapius. Psichologinius terminus galėjo vardyti ne prasčiau negu tikras gydytojas. Visur ramiai kartojama, kad lytinis sutrikimas amžinai netruks, kad į įprastus dirgiklius organizmas nereaguoja dėl šoko. Tai suprantama. Smegenys kontroliuoja kūną, kad jį apsaugotų. 

			Susiraukė pagalvojęs, kaip bjauriai elgėsi su Pene. Bandė prisiminti jos pavardę, bet suvokė, kad taip ir nepaklausė. Galų gale atsikėlė ir galvai praskaidrinti išgėrė puslitrį šalto vandens. Visus metus savo ligą neigė — reikia arba pagaliau pripažinti, kuo tapo, arba pasiduoti.  

		


		
			DVIDEŠIMT ŠEŠTAS SKYRIUS

			Kitą rytą, lygiai devintą valandą, Tripas atvedė į Kalanako kabinetą Lajamą Greindžerį. Šis atrodė labai sunerimęs. Vaikinui buvo vos dvidešimt ir jis dar niekada nebuvo susidūręs su policija. 

			— Dar kartą papasakokite apie tą naktį, kai dingo Džeinė Magi. Anksčiau teigėte, kad pastebėjote vyrą, kuris kalbėjosi su savimi, — pradėjo Kalanakas. 

			— Teisingai. Murmėjo, suprantat, bet atrodė taip, lyg kalbėtųsi su kitu žmogumi. Dėl to ir atkreipiau dėmesį. Tikriausiai išgirdęs nustebau, nes šalia nieko nebuvo. Pirma pamaniau, kad kalbasi telefonu, bet jo rankos buvo palei šonus, — paaiškino Lajamas.

			— Ar matėte jo veidą? 

			— Ne, deja, mačiau tik tiek, kiek jau pasakojau. Net negalėčiau pasakyti jo ūgio, nes važiavau dviračiu, o jis buvo tamsoje. Bet kalbėjo škotišku akcentu, būčiau atkreipęs dėmesį, jei būtų kalbėjęs kitaip. Balsas buvo labai žemas. 

			— Galbūt naudojosi ausinėmis? — paklausė Tripas. 

			— Gal, bet man pasirodė, kad kalba kažkaip keistai. Bamba panosėje. Nežinau, ar kuo nors padėjau, — atsakė Lajamas ir užsisegęs švarkelį susikišo rankas į kišenes. 

			— Gal prisimenate, ką sakė? — pasiteiravo Kalanakas. 

			Lajamas susimąstė. 

			— Girdėjau du dalykus. Man rodos, sakė „porcelianą“. O tada pasakė „dvylika“. Šitą išgirdau aiškiai. Minėjo skaičių dvylika. 

			Daugiau iš dviratininko jiedu nesužinojo nieko. Kalanakas susimąstė. 

			— Ar Edinburge nėra kokios vietos, kuri vadinasi „Porcelianas“? — paklausė Tripo. 

			Išlydėjęs Lajamą pagaliau įsipylė stiprios kavos, kurios taip troško visą rytą.

			— Man rodos, yra toks naktinis klubas, kelios porceliano parduotuvės. O ką? 

			— Pasidomėk. Nors nemanau, kad mūsų įtariamasis lankosi naktiniuose klubuose.

			— Gal ten eina ieškoti aukų? — susimąstė Tripas.

			— Tik ne tokių aukų. Nebent Elena ir Džeinė slapčia gyveno visai kitaip, nei manė aplinkiniai.

			— Vis tiek patikrinsiu. Pažiūrėsiu, ar klubas turi narių sąrašą. O gal jis kalbėjo apie adresą? Dvyliktą namą? — mąstė Tripas.

			— Gal, bet keista balsu kartoti sau savo paties adresą, nemanai? Šįvakar mudu su konsteble Salter važiuojam į Breimarą, grįšim rytoj vakare. Pasistenk bent trumpam atsikratyti profesoriaus Hariso ir pranešk man visas naujienas. 

			— Gerai, — atsakė Tripas. — Bet seržantas Laivlis klaus, kur jūs. 

			— Pasakyk, kad tiriu vieną versiją. Juk jam labai patinka kartoti, kad versijų beveik neturim.

			Kalanakui jau lipant į konsteblės Salter atvarytą automobilį, jį sustabdė Ava. 

			— Lukai, palauk, turi akimirką? — šūktelėjo bėgdama link jų.

			— Be abejo, — atsakė jis. — Kas yra?

			Ava mostelėjo prieiti arčiau ir ištiesusi ranką tyliai uždarė mašinos dureles, kad negirdėtų konsteblė.

			— Ką tik kalbėjau telefonu, ieškojo inspektoriaus Begbio, bet, laimei, jo nebuvo. Skambino moteris, kažkokia Eiprilė Greidi iš Stratalano aerodromo. Pažįsti? 

			Kalanakas žvilgtelėjo į konsteblę Salter, kuri kaip tik segėsi saugos diržą, ir pasitraukė toliau nuo automobilio. Ava nusekė iš paskos. 

			— Dabar neturiu laiko, — tarė Kalanakas. — Važiuojam į Breimarą dar kartą apžiūrėti nusikaltimo vietos. Noriu apklausti liudininkus apie gaisrą, vadinasi, reikia ten nusigauti, kol nesutemo. Pasikalbėsim, kai grįšiu.

			— Jei nieko nepaaiškinsi, turėsiu papasakoti Begbiui. O aš visai nenoriu. Būk geras, pasakyk, kas nutiko, — kaip įmanydama tyliau tarė Ava. 

			Kalanakas giliai atsiduso. Sukando dantis. Ką jis veikia po darbo, tik jo reikalas. Ta Eiprilė Greidi neturėjo teisės išplepėti kitiems. 

			— Ar tai tiesa? — tiesiai paklausė Ava. — Kad tyčia neišskleidei parašiuto? 

			— Apsvaigo galva, — atkirto Kalanakas. — Kartais šokant pasitaiko, dėl to visada pasirūpinu, kad atsarginis parašiutas išsiskleistų automatiškai. Mano įranga gerai prižiūrėta, viskas veikia puikiai. Aš ne kvailys. 

			— Nusižudyti nori ne tik kvailiai. 

			— Nežinojau, kad dirbi psichiatre, — drėbė Kalanakas. 

			— Imsi su manim pyktis? Dabar ne laikas, nemanai? Nori, kad nusijuokčiau ir viską pamirščiau? 

			— Noriu, kad tikėtum manimi, o ne kažkokia moterim, kuri manęs nepažįsta, ir nepriimtum jos spėlionių už gryną pinigą. Noriu, kad darbas ir asmeninis gyvenimas būtų du skirtingi dalykai ir niekas nesikištų į mano reikalus, — išrėžė jis. 

			Ava nutilo. Nužvelgė jo veidą, sukryžiuotas rankas ir susikišo rankas į kišenes. 

			— Na, gerai, — atsakė. — Bet žinau, kad patyrei daug streso — išsikraustei į kitą šalį, vadovauji sudėtingai bylai. Tavo komandai reikia vadovo, kuris geba susikaupti. Pažadi, kad susidorosi? 

			Kalanakas įsmeigė į ją akis. 

			— Susidorosiu, — atsakė. 

			Ava linktelėjo ir patraukė šalin, bet po akimirkos apsisuko ir grįžo. 

			— Jei nori su kuo nors pasikalbėti, gali kreiptis į mane. Turbūt ir pats žinai, tiesa? 

			— Man nereikia psichologų, — atkirto Kalanakas ir iškart pyktelėjo ant savęs, nes elgėsi kaip tikras storžievis.

			— O draugų? — paklausė Ava. Ir nuėjo, nelaukusi atsakymo.

			Breimarą supantis kraštovaizdis buvo niūrus kaip Kalanako mintys. Vos tik tolumoje pasirodė Kerngormo kalnai, aplink akimirksniu nebeliko nė vieno medžio. Kur ne kur matėsi išsibarsčiusios sodybos, bet akivaizdu, kad ūkininkauti čia — bergždžias darbas. Vis pasirodydavo kelio ženklai, įspėjantys saugotis plikledžio ir stačių įkalnių. Žemėlapyje nubrėžus tiesią liniją, Edinburgas visai netoli, bet jei žiemą čia sugestų automobilis, tikriausiai atrodytų, kad iki civilizacijos milijonai kilometrų. Salter kelis kartus bandė jį pakalbinti, kaip įmanydama stengdamasi neminėti inspektorės Terner. Konsteblė nieko negirdėjo, bet iš kūno kalbos suprato, jog jiedu su inspektore kalbėjosi toli gražu ne draugiškai. Galiausiai susivokė, kad Kalanako prakalbinti nepavyks, tad įjungė radiją ir leido jam netrukdomam spoksoti pro langą. Privažiavus prieškalnes temperatūra iškart nukrito. Čia pavojinga vaikščioti net dieną, ką jau kalbėti apie naktį, bet Kalanakas troško nors vieną tikslą pasiekti šiandien, — vien tam, kad neišprotėtų. 

			— Važiuojam tiesiai į nusikaltimo vietą, — paliepė konsteblei. — Privažiuok kuo arčiau. Turi žibintuvėlį? 

			— Bagažinėje, — atsakė ji. — Bet kažin ar šįvakar ką nors rasime. Nebūtų geriau palaukti ryto? 

			— Jau turim du lavonus, — pareiškė Kalanakas. — Jei greitai jo nepričiupsim, tuoj bus ir trečias, o kol kas viskas, ką žinome, nelogiška. Supratau pasiklausęs profesoriaus Hariso.

			— Maniau, su juo nesutinkate, pone?

			— Nesutinku, būtent dėl to jo paskaita buvo tokia naudinga. Palik mašiną čia.

			Išlipę patraukė pėsčiomis. Salter avėjo žygio batus, kaip dera einant į kalnus. O Kalanakas apsiavė vienintelius turimus dailius juodos odos batus, panašiausius į tuos, kuriuos žudikas avėjo išėjęs pagrobti Džeinės Magi. Padai buvo visiškai lygūs, tad kojos kas žingsnį slydinėjo, tikras košmaras. 

			— Žiūrėk, Salter, — tarė. — Kokie gilūs tavo pėdsakai. 

			Konsteblė nukreipė šviesą į žemę, iš tiesų, jos pėdsakai matėsi puikiai. Kalanakas paėmė žibintuvėlį ir pasuko spindulį ten, kur ką tik praėjo pats. Kur ne kur galima buvo matyti primintą augalą, bet daugiau pėdsakų avint plokščiais odiniais batais beveik neliko. Žudikas atėjo ir išėjo nepalikęs jokių žymių. 

			— Manote, jis apie tai pagalvojo iš anksto ar paprasčiausiai pasisekė? — paklausė Salter. 

			— Manau, jis pats pasirūpina savo sėkme, — atsakė ir atidavė žibintuvėlį. 

			Jiems priėjus trobelę, išsitraukė žemėlapį ir ištiesė prie kojų. Telefone įjungęs kompaso programėlę įdėmiai nužvelgė apylinkes.

			— Viena trobelės siena prie uolos. Keliautojai gaisrą pamatė iš vakarų. Vadinasi, automobilį jis turėjo pastatyti ten, kur pastatėme mes, ir ateiti pėsčiomis. Niekaip nebūtų atitempęs kūno per visą slėnį trasa, kuria ėjo keliautojai, — susimąstė. 

			— Kaip manote, kaip jį čia atgabeno? — paklausė Salter. 

			— Gal turėjo kokias roges ar panašiai, kad būtų lengva tempti per nelygią žemę. Jei kas būtų pamatęs, tikriausiai būtų pagalvojęs, kad ten sporto įranga arba stovyklavimo reikmenys. Man įdomiau, iš kur gaisrą išvydo keliautojai. Jie buvo ilgosios trasos viduryje, tiesa? Vadinasi, norint ateiti iki čia, reikėjo keliauti mylių mylias. Žudikas žinojo, kad jo nepamatys, nes niekas nepradės tokio žygio patamsyje. O jei ir būtų pradėjęs, prieblandoje vis tiek nebūtų jo pastebėjęs. 

			— Sutinku, — pritarė Salter. — Bet nesuprantu, kas iš to. 

			Kalanakas paėmė žemėlapį, nuvedė pirštu iki raudono kryžiuko, žvilgtelėjo į telefoną ir mostelėjo Salter sekti iš paskos. Po kelių minučių kluptelėjo, menkoje žibintuvėlio šviesoje nepastebėjęs akmenų krūvos. Sustojo. 

			— Čia šunys rado beisbolo lazdą. Už kelių metrų nuo jos — dantį su Elenos Bakston DNR. Bet ši kalva aukštesnė, ir negali būti, kad einant nuo automobilio link trobelės jam reikėjo praeiti pro šią vietą. 

			— Gal tyčia čia atsikratė lazdos, jei kartais grįždamas atgal ką nors sutiktų. Ir nepastebėjo, kad ant lazdos liko dantis, — paspyrusi koja grumstą tarė Salter. 

			— Nagi, juk iš tiesų taip nemanai, ar ne? Kodėl ši teorija neįtikinama? 

			— Nežinau, kažko trūksta ir tiek, — pripažino ji. — Bet negaliu pasakyti ko. 

			— Aš vis galvoju apie žygeivius, — tarė Kalanakas. — Viskas pernelyg tobula, pernelyg gerai apgalvota. Mes ieškome ne ten, kur derėtų. Ir žiūrėjome ten, kur žudikas nukreipė mūsų žvilgsnius — čia, į akmenų krūvą. O iš tiesų reikėjo žiūrėti štai ten, — bedė pirštu į tamsoje plytintį slėnį. — Ten jis buvo atsargus. Žinojo, kada ateiti, kad niekas nepamatytų, nes mažiausiai kartą jau buvo perėjęs trasą, kurioje vaikinai išvydo gaisrą. Pats čia vaikščiojo norėdamas įsitikinti, kad niekas gaisro nepastebės per anksti. 

			— O kas kitame slėnio gale? — paklausė Salter.

			— Jau geresnis klausimas, — pagyrė Kalanakas. — Čia driekiasi tik viena trasa. Prasideda stovyklavietėje šiaurėje ir baigiasi priėjus lauko pramogų centrą ir stovėjimo aikštelę pietuose. Trasa ilga ir sunki, posūkių į šalis beveik nėra. Dėl to ir išsirinko šią vietą. Ir dėl to čia palikti nusikaltimo įrankį nelogiška. Įsivaizduok, viską labai gerai apgalvojai, saugojaisi, radai puikią vietą sudeginti kūną, nukulniavai daugybę kilometrų žvalgydamasi, suplanavai, kada sutems, kokiu greičiu reikėtų eiti. Sugalvojai, kaip nutempti kūną iš mašinos į trobelę. Net išmirkei jį degiame skystyje, kad degtų greičiau, nes žinojai, kiek turi laiko, kol pasirodys pirmieji liudininkai. 

			— Jei jis viską taip puikiai suplanavo, neįtikima, kad paskui nei iš šio, nei iš to supanikavo ir pakeliui išmetė lazdą, — tarė Salter.

			— Ir dar su dantimi? Tikrai ne, — pritarė Kalanakas. — Jis žinojo, kad rasim. 

			— O skaros skiautę po akmeniu? — paklausė Salter. 

			— Manau, nebuvo jokių klaidų, jokių atsitiktinumų. 

			— Vadinasi, žudikas nepanikuoja ir nesusijaudina. Kur dar suklydo profesorius Harisas?

			Kalanakas pritūpė ir perbraukė ranka žemę. 

			— Jis minėjo sąžinės graužimą. Netiesa. Žudikas norėjo, kad rastume kūnus. Norėjo, kad žinotume, jog moterys mirusios. Nežinau kodėl. Gal troško pasipuikuoti, gal įskaudinti jų artimuosius, o gal išgąsdinti, sukelti paniką. Gal jam patinka taip žaisti. Bet esu tikras — iki šiol radome tik tai, ko norėjo jis. Tyčia paliko ir vežimėlį su drabužiais. Žinojo, kad potvynio bangos išmes jį į krantą. Paliko mums dovaną. 

			— Prizą? — paklausė Salter. 

			— Įrodymą, — patikslino Kalanakas. — Žudiką rasime tik tada, kai nekreipsime dėmesio į viską, ką mums pakišo po nosim, ir išsiaiškinsime, kaip jis pasiruošė nusikaltimams. Na, grįžtam. Rytoj reikės nemažai nužygiuoti. 

			Konsteblės užsakyti svečių namai nenuvylė. Pusryčiams jiedu prisivalgė baltymų kupino maisto, o Kalanakas netgi prisivertė išgerti arbatos su pienu. Tada nuvažiavo į antrąją policijos nuovadą Breimare. Eidamas per tiltą virš sraunios, šaltos kaip ledas Klunio upės, stabtelėjo ir pažvelgė į seną akmeninį šulinį, įrengtą prie pat krašto. Kažin, kiek laiko jis dar stovės — tas mažas bokštelis, nebijantis net žvarbių Škotijos žiemos vėjų? Perbraukė pirštais akmenis ir žvilgtelėjo žemyn į tamsų vandenį. 

			— Jūs šiandien labai susimąstęs, pone. Viskas gerai?

			— Vakar skambinau inspektorei Terner, bet ji nekėlė ragelio, — tyliai tarė. 

			Per tris valandas paskambino jai net tris kartus. Norėjo susitaikyti. 

			— Gal kalbėjaisi su kuo nors iš nuovados? 

			— Ne, vakar iškart užmigau. Kaip visada, kai nakvoju, kur nėra televizoriaus. Turbūt taip tik į sveikatą, — paaiškino Salter. 

			Lėkdama pro šalį pyptelėjo mašina, atsigręžę išvydo prie vairo Džontį Sparą. 

			— Nagi, konsteble, vėluojam, — paragino Kalanakas. 

			Prisivijo patologą šiam jau lipant iš mašinos. Rankose jis laikė dokumentų aplanką ir butelį. 

			— Inspektoriau Kalanakai, nesitikėjau vėl jūsų pamatyti. Tai ką, imkimės darbo? — draugiškai tarė Sparas ir nusivedė juos į nuovadą, kur prie stalo jau laukė sustatytos kėdės. — Taigi, ko norėjote? 

			— Skara su kraujo dėme, — pradėjo Kalanakas. — Ką išsiaiškinote apie kraują?

			— Jis tikrai Elenos Bakston, dėl DNR rezultatų nėra jokių abejonių. Kraujas sukepęs, bet nieko nuostabaus, turint omenyje, kaip kaitriai degė ugnis. Skiautė nesudegė tik dėl to, kad buvo prispausta po akmeniu. Turime nuotrauką. 

			Ir ištraukė A4 formato fotografiją. Joje matėsi skiautelė gėlėtos medžiagos nuirusiais kraštais, su ruda dėme kampe. 

			— Dėmės kraštai labai lygūs, — Kalanakas perbraukė pirštais nuotrauką. — Ką manote? 

			— Manau, aišku, kad kraujas neužtiško. Dėmė ant paties kraštelio, vadinasi, arba kraujas nuvarvėjo iš viršaus, arba skaros galą įmerkė į kraujo balą. Jei, pavyzdžiui, kraujo būtų užtiškę nuo šūvio, dėmė būtų visai kitokia. 

			Kalanakas linktelėjo.

			— Ir dar — skiautės pakraščiai. Siūleliai tokios pat spalvos kaip ir likusi medžiaga, — parodė. 

			— Skiautė nė truputėlio neapdegė, — pritarė Salter. — Jūs neklydote. 

			— Neklydo dėl ko? — paklausė Džontis, pats įbesdamas akis į nuotrauką. 

			— Žudikas norėjo, kad skiautę rastume, kaip ir lazdą su dantimi. Jei po akmenim ją būtų prispaudęs netyčia, galas būtų apdegęs, krašteliai likę juodi. Bet jie tik nuirę, lyg kirpti žirklėmis. Vadinasi, jis atkirpo Elenos skaros skiautę, pamerkė į kraują ir paliko mums.

			— Gudruolis, — sumurmėjo Džontis Sparas. 

			— Taip, — sutiko Kalanakas. — Akivaizdu, kad gudresnis už mus. 

			— Kalbėjau ne apie jį, — šyptelėjo Sparas. — Kartais taip susitelkiu į smulkmenas, kad nebematau bendro vaizdo. Norėjote paklausti dar ko nors? 

			— Apie dantis, — atsakė Kalanakas. 

			— Dantys tikrai ponios Bakston. Patikrinome pagal jos odontologo duomenis. Dantys aukštoje temperatūroje apyra, bet nesudega, o ant to, kurį radome prie lazdos, dar buvo ir minkštųjų audinių. DNR tikrai Elenos Bakston. 

			— Gal galite paprašyti teismo odontologo dar kartą jį apžiūrėti? Žinau, atrodo beprasmiška, bet norėčiau, kad atkreiptumėte dėmesį į viską, ko anksčiau nepastebėjome: maisto likučius, nes tada žinotume, ką jai davė valgyti, chemikalų pėdsakus — galbūt pavyktų išsiaiškinti, kokiomis sąlygomis ją laikė. Į viską, į ką neatkreipėme dėmesio, kai norėjome tik patvirtinti aukos tapatybę.  

			— Iškart imsiuosi darbo, — patikino Sparas. — Beje, kai grįšite į Edinburgą, gal galėtumėte padaryti man paslaugą? — Ir iškėlė butelį viskio. — Perduokite nuo manęs inspektorei Terner. 

			Ant etiketės puikavosi pavadinimas „Lagavulin“ ir amžius — šešiolika metų. Viskis tviskėjo kaip tamsus medus. Kalanakui kilo pagunda iškart atidaryti ir paragauti. 

			— Nežinojau, kad pažįstate Avą, — tarė. 

			— Asmeniškai dar nesusipažinome, — paaiškino Sparas, — bet vakar mačiau ją per televizorių, spaudos konferencijoje. Tikra drąsuolė — žaviuosi žmonėmis, kurie nebijo išsakyti savo nuomonės. Tačiau turbūt rimtai prisivirs košės. Pamaniau, viskis bus ne pro šalį. 

			— Ką turite omeny? — nesuprato Kalanakas. 

			— Nematėte konferencijos? — kilstelėjo antakius Džontis. — Jūsų kolegė užsipuolė visą Romos katalikų bažnyčią. Ir nė nesistengė kalbėti diplomatiškai. 

			Kol pasiekė stovyklavietę, Kalanakui su Salter teko visą valandą dardėti mašina per pliaupiantį lietų. Stovyklavietėje nebuvo nė vieno rimtesnio pastato, nei tualetų, nei dušų. Darbuotojų taip pat nebuvo, tik keli ženklai, įspėjantys Nacionalinio parko teritorijoje nekurti laužų ir nešiukšlinti. Pagaliau atvažiavę išlipo iš mašinos ir patraukė pirmyn. Net nesivargino bambėti, koks prastas oras. Abu suprato, kad žygiui diena nekokia, bet kas gi pasikeis, jei imsi skųstis akivaizdžiais dalykais? Kol pasiekė slėnį, kurio gale matėsi apdegę trobelės griuvėsiai, praėjo trys valandos. Per purškiantį lietų trobelę vos įžiūrėjo. Kalanakas dar kartą patikrino liudininkų parodymus, norėdamas įsitikinti, jog tikrai atėjo į tą pačią vietą, mintyse stebėdamasis, koks užsispyręs ir ryžtingas šis žudikas. Viską suplanavo taip kruopščiai ir tiksliai, tarsi jam maloniau būtų ne žudyti, o planuoti. 

			— Seksas čia niekuo dėtas, — tarė žvelgdamas į priešais nusidriekusį slėnį.

			— Ką sakėte, pone? — Salter pakėlė akis nuo nuotraukų ir užrašų. 

			— Seksualiniai nusikaltimai dažnai būna impulsyvūs. Net jei auką pasirenka dėl konkrečios priežasties, žudikas galiausiai nesutramdo geismo ir ima elgtis neprotingai.

			— Norite pasakyti, jų neišprievartavo? — paklausė Salter. 

			— Nežinau, bet nustebčiau, jei prievartauti jam būtų svarbiausia. Jis viską planavo kur kas ilgiau negu paprasti prievartautojai. Pernelyg tiksliai, pernelyg kruopščiai. Na, eime į mašiną. Dar reikia nuvažiuoti į kitą trasos galą. Ir taip į Edinburgą grįšime tik vėlai vakare. 

			Lauko pramogų centras buvo uždarytas. Ant stiklinių durų iš vidaus buvo priklijuotas numeris — atrodė, kabo ten jau seniai, bet pasilypėjus ant uolos (ryšys buvo nekoks) Kalanakui pagaliau pavyko prisiskambinti. 

			— Sveiki? — atsiliepė balsas.

			Kalanakas prisistatė. Po kelių minučių spynoje pasisuko raktas, lauk galvą kyštelėjo mergina. 

			Konsteblė Salter paaiškino, kad jiedu tiria gaisrą trobelėje. Centro darbuotoja neištarė Elenos Bakston pavardės, bet matėsi, kad apie žmogžudystę jau buvo girdėjusi. 

			— Bet trobelė labai toli nuo čia, — tarė ji. — Nežinau, kuo galėčiau padėti.

			— Norėjome paklausti, gal pasitaikė koks lankytojas, kuris kuo nors patraukė akį — buvo neįprastai apsirengęs ar keistai elgėsi. Maždaug kelias savaites prieš gaisrą. Tikriausiai nešėsi žiūronus ir fotoaparatą. 

			— Visi lankytojai turi žiūronus ir fotoaparatą, — atsakė mergina. — Atostogų sezonu kiekvieną savaitę apsilanko šimtai žmonių. Kartais atvažiuoja visas autobusas, palieka keliautojus čia, o tada vėl pasiima kitame trasos gale. 

			— Ieškome vidutinio amžiaus vyro, kuris keliavo vienas, nebuvo apsirengęs žygiui. — Iš merginos išraiškos suprato, kad ji kažką žino. — Galbūt ką nors prisimenate?

			— Jei žmonės atvyksta po vieną, — tarė ji, darydama stalčių ir traukdama lauk žurnalą, — mes juos įtraukiame į registrą, užsirašome vardus ir automobilio numerius. Čia retai kas nors keliauja po vieną, ir jeigu tokiam žmogui kas nutiktų, praeitų daug laiko, kol kas nors susivoktų. Taigi jei automobilis aikštelėje stovi ilgiau kaip keturiasdešimt aštuonias valandas, patikriname žurnalą ir pranešame policijai. Kai kur skardžiai labai aukšti, kartais pasitaiko ir savižudžių. 

			Konsteblė Salter atvertė žurnalą ir pervertė kelis mėnesius. 

			— Pavardžių nedaug, — tarė. — Patikrinti mašinų numerius ilgai neužtruks. 

			— Tikiuosi, pagausite jį, — įsiterpė mergina. — Paprastai čia taip ramu ir saugu. O dabar nebe. 

			Salter nusišypsojo. Kalanakui dingtelėjo, kad nuo pat tyrimo pradžios jos veide visada įžvelgdavo tik nerimą. 

			— Pagausime, — pažadėjo ji. — Jau greitai. 

			Grįžę į automobilį įvedė į žemėlapių programėlę Edinburgą ir išvažiavo. Salter vairavo, o Kalanakas skambino, tikrindamas visus bent šešis mėnesius prieš Elenos Bakston mirtį trasoje apsilankiusius keliautojus.

			— Pagaliau radome už ko užsikabinti. Neklydote, kad geriau ne tirti kūnus, o išsiaiškinti, kaip žudikas viską suplanavo. Galbūt pradžiuginsite seržantą Laivlį, pone.

			— Tikriausiai žudikas pasivadino netikru vardu, — mąstė Kalanakas. — Lengva nebus. Šokinėti iš džiaugsmo dar anksti.

			Įjungęs radiją pasukiojo rankenėlę, kol rado žinių stotį. Jeigu jau išaiškėjo, kas dedasi Šv. Gerardo Majelos mokykloje, per žinias tikrai ką nors praneš. Ryte net neturėjo laiko perversti laikraštį. Žvilgtelėjo į viskio butelį. Jeigu Ava nekelia ragelio, matyt, sekasi nekaip. Ir iš tiesų, per radiją tik ir tekalbėjo apie bylą, nors ir negalėjo atskleisti smulkmenų, nes mergaitės nepilnametės. Paminėjus bažnyčią Kalanakas pagarsino radiją.

			— Kol kas komentaro iš Romos katalikų bažnyčios atstovų dar nesulaukėme, — kalbėjo pranešėjas, — tačiau Vatikano atstovybė pateikė raštišką pareiškimą, kuriame griežtai sukritikavo detektyvės inspektorės Avos Terner pastabas vakarykštėje spaudos konferencijoje. 

			Sekundėlę kažkas sušnypštė ir įsijungė garso įrašas. Pasigirdo Avos balsas, taip aiškiai, lyg būtų sėdėjusi šalia.

			— Nesuvokiama, kad šiame amžiuje tikintieji, kad ir kokia būtų jų religija, vis dar verčia vaikus aklai paklusti doktrinai ir kartu atima iš jų galimybę gauti tinkamas, įrodymais paremtas medicinines konsultacijas, kurias teikia gydytojai, nesivadovaujantys asmeninėmis moralinėmis nuostatomis. Tokį elgesį su mergaitėmis, tėvų įkalintomis mokykloje be teisės rinktis, ką daryti dėl nėštumo, galima prilyginti kankinimui. Už tai turėtų atsakyti aukščiausi Romos katalikų bažnyčios vadovai. Juk dabar ne tamsieji amžiai. Šv. Gerardo Majelos mokyklos darbuotojų elgesys toks pat nesuderinamas su tikėjimu kaip inkvizicija ir raganų deginimas.

			Vėl prabilo pranešėjas. 

			— Policija atskleidė, kad vienai mokykloje dirbusiai vienuolei pateikti kaltinimai fiziniu nepilnamečių žalojimu, be to, sulaikytas išprievartavimu įtariamas vyras. Vykdyti tyrimą padeda trys liudininkės. 

			Kalanakas išjungė radiją ir atsiduso. 

			— Inspektorė Terner nuostabi, — susižavėjusi pareiškė Salter. — Aš niekada neišdrįsčiau taip kalbėti su žurnalistais. 

			— Ji už tai sumokės, — sumurmėjo Kalanakas. 

			— Bet ji teisi, — nenusileido Salter. — Negi kas baus už tai, kad pasakė tiesą? 

			— Sakyti tiesą negana. Reikia sudaryti įspūdį, kad asmeniniai įsitikinimai nedaro įtakos darbui. Nuvežk mane į nuovadą, Salter. Noriu sužinoti, kas vyksta. 

			Salter lėkė kaip įmanydama greičiau, spūsčių nebuvo, tad po dviejų valandų jie pasiekė Edinburgo priemiestį. Kalanakas per tą laiką jau spėjo sutikrinti, kad pusės keliautojų pavardės ir automobilių numeriai sutampa. Seržantas Laivlis tikrinti pabaigs pats — liks nuovadoje per naktį, kad spėtų iki ryto. 

			Kalanakui atvykus į nuovadą, Begbio kabinete vyko uždaras susirinkimas. Jis nė neketino sėdėti ir tylėti, bet suprato pakvietimo užeiti tikrai nesulauksiąs, tad atlapojo duris ir nekviestas įsiveržė vidun. 

			— Viršininke, — pradėjo dar nespėjęs uždaryti durų. — Jūs nebuvote toje mokykloje, nematėte, ką matėme mes. Inspektorė Terner nė kiek neperdeda. 

			— Sveikas sugrįžęs, Kalanakai, — burbtelėjo Begbis, sukryžiavęs rankas ant krūtinės. — Kiek prisimenu, jūsų į susirinkimą nekviečiau. 

			— Dabar vienuolikta vakaro, — atsakė jis. — Tad nemanau, jog susirinkimas oficialus, be to, matau, kad Ava neturi advokato. 

			— Prašau man neaiškinti, kaip vykdyti drausminimo procedūrą, inspektoriau. Man rodos, aš šioje srityje patirties turiu daugiau! — išrėžė Begbis. 

			— Viskas gerai, Lukai, apsiginsiu ir pati, — nuramino Ava. 

			— Deja, dabar jus ginti reikia ir man. Pusė Škotijos katalikų gviešiasi keršto. Visi kaip vienas šaukia, kad peržengėte ribas, — drėbė Begbis. 

			— Tada atleiskite mane, — atsakė Ava. — Pati pripažįstu — atvirai išreiškiau asmenines pažiūras. Nepaisiau visko, ko buvau išmokyta, neatsižvelgiau į susidariusią padėtį. Jau galiu eiti? 

			Atrodė suirzusi, pervargusi. Kalanakas ištiesė jai butelį.

			— Kas čia? — paklausė ji. 

			— Dovana nuo Džončio Sparo, patologo, tiriančio Elenos Bakston bylą. Dalis visuomenės įsižeidė, bet dešimt kartų didesnė dalis džiaugiasi, kad netylėjai. 

			Kalanakas atsigręžė į Begbį ir, giliai įkvėpęs, prabilo ramiau: 

			— Pone, nesileiskite paveikiamas visuomenės nuomonės. Bylą inspektorė tyrė profesionaliai, be to, kas žino, kiek mergaičių išgelbėjo nuo baisių kančių. Ją reikėtų ne nubausti, o paaukštinti. 

			— Negaliu sėdėti rankas sudėjęs, — atsiduso Begbis. — Kitaip jūsų neapsaugosiu, Ava. Jei pats jūsų nenubausiu, tuo pasirūpins kas nors kitas. Šįryt laikraštis „Herald“ išspausdino skaitytojo laišką, jis kviečia katalikus sukilti, putoja, kad policija juos diskriminuoja. Man labai gaila, bet turėsiu keturiolikai dienų nušalinti jus nuo pareigų, kol atliksime oficialų tyrimą ir pateiksime viešą ataskaitą. 

			— Ir kas iš to? — suriko Kalanakas. 

			Suprato, kad peržengė ribas, bet negalėjo susilaikyti. 

			Begbis atsistojo.

			— Tada žmonės grįš į protą ir viskas pamažu nurims. Parodysiu visuomenei, kad laikausi deramų procedūrų, o vėliau, kai išsiaiškinsime, jog iš tiesų inspektorė Terner elgėsi nepriekaištingai ir katalikų nediskriminavo, žiniasklaida ir vėl sutelks dėmesį į išnaudojamas mergaites, o ne į mus, — pabrėžė. 

			Tardamas paskutinius žodžius triskart bakstelėjo pirštu į stalą. 

			— Tačiau Avos reputacija bus sugadinta... — vėl pradėjo Kalanakas. 

			— Baik, Lukai, — pertraukė Ava. — Vyriausiasis inspektorius neturi kur dėtis. 

			— Bažnyčia tik nori sukelti skandalą ir nukreipti žmonių dėmesį nuo mergaičių, — tęsė Kalanakas. 

			— Taip, bet man reikėjo susiprasti, kad taip bus, ir pačiai neguldyti galvos po kirviu. Mama visada kartoja, kad pati kišu sau koją. Negaliu patikėti — pasirodo, ji teisi. 

			— Atsitiko dar kai kas, — pertraukė Begbis. — Šiandien į nuovadą atnešė siuntinį. Užrašyta: „Jums, detektyve“. Viduje butelis šampano „Louis Roederer Cristal“, net nesugebu ištarti pavadinimo, o juo labiau tokio įpirkti. Kažkas atnešė asmeniškai, žurnale pasirašė Džo Smito vardu, buvo užsidėjęs akinius nuo saulės ir kapišoną. Viduje buvo raštelis: „Koks gyvenimas be malonumų?“ Nepasirašytas. Iššvaistėme visą valandą, kol išsiaiškinom, ar butelis nepavojingas. Nežinau, katras susiradot gerbėjų, kurie reiškia meilę nešiodami į nuovadą dovanas, bet geriau perduokite jiems, kad eitų velniop.

			— Kaip anąkart su rožėmis, — sumurmėjo Kalanakas. — Sakiau, reikėjo pranešti. 

			— Gana, — sušnibždėjo Ava. — Gerai, viršininke. Supratom. Pasimatysim po dviejų savaičių. 

			Ir, išsitempusi Kalanaką lauk, tyliai uždarė duris. Abu pasuko į jo kabinetą.

			— Reikėjo jam pasakyti, — pareiškė jis, kai buvo tikras, kad Begbis nebeišgirs. 

			— Manai, dar nepakankamai prisidirbau? — atkirto ji.

			— Vieną kartą anonimiškai atsiųsta dovana — tai pokštas, bet dukart — jau persekiojimas. O jeigu atsiuntė tas tipas, kuris grasino tave nužudyti? 

			— Nepasakyčiau, kad jie abu siekia to paties — vienas siunčia dovanas, o kitas nori mane nudėti. Gal sirgai, kai detektyvų mokykloje mokė apie motyvus? Klausyk, aš baisiai pavargusi, o diena dar nebaigta. Gal galėtum moralą atskaityti kitą kartą?

			— Parvežti tave namo? — pasiūlė jis. 

			— Tiesą sakant, man reikia pagalbos. Dėl šitos košės negalėjau išeiti anksčiau, bet skambino Nataša, labai išsigandusi. Mano, kad kažkas įsilaužė į jos namus. Pažadėjau atvažiuoti ir apsidairyti. Kadangi mane nušalino, galiu nueiti kaip draugė, bet jei reikės ko nors daugiau, padėti neturėsiu teisės. Ar galėtum nuvažiuoti su manim? 

			— Jei paimsi viskį, — atsakė jis. 

		


		
			DVIDEŠIMT SEPTINTAS SKYRIUS

			Nataša pasitiko juos prie durų, atrodė sunerimusi. Bet tikriausiai ne dėl savęs. Kalanakui dingtelėjo, kad ji ne kvailė ir tikrai susiprato, jog geriausia jos draugė bus pakliuvusi į bėdą.

			— Užeikit, — pakvietė. — Lukai, malonu vėl pasimatyti. 

			Ir pažvelgė jam tiesiai į akis, nebyliai klausdama, kaip laikosi Ava. Kalanakas vos vos papurtė galvą. 

			— Klausykit, nereikėjo iškart abiem atskubėti čia. Nieko baisaus nenutiko. Įpilsiu jums išgerti.

			— Atkeliavome pasiruošę, — pareiškė Ava ir iškėlė viskį. — Nepyk, negalėjau ištrūkti anksčiau. Kas nutiko? 

			Nataša padavė jiems po sunkią krištolinę taurę. 

			— Nieko tokio baisaus, kad nepadėtų viskis, — pajuokavo. — Tikriausiai manote, jog aš paranojikė. Niekas nesudaužyta, nepastebėjau, kad kas būtų dingę, bet kvepalų buteliukai ne savo vietose. Keli stalčiai praviri, o aš tikrai palikau juos uždarytus. Ant stalo buvo krūva dokumentų, o dabar sudėlioti kita tvarka. Pagalvė ant lovos suplota. Nesu keistuolė, bet visada pasikloju lovą, ir visada kloju taip pat. 

			— Nebuvai įjungusi signalizacijos? — paklausė Kalanakas. 

			— Neturiu, — atsakė Nataša. — Anksčiau turėjau, bet vis nei iš šio, nei iš to imdavo cypti — keliskart reikėjo bėgti namo vidury paskaitos ir išjungti. Galų gale neapsikentusi atjungiau. Bet neatrodo, kad į namus įsilaužta. Arba mane apvogė vaiduoklis, arba kraustausi iš proto. 

			Nei Kalanakas, nei Ava nepastebėjo nieko neįprasto, tačiau Natašos namai buvo tokie tvarkingi, kad jai pačiai tikriausiai iš karto krito į akis ne savo vietose palikti daiktai. Kalanakas apžiūrėjo langus ir duris, bet irgi nepastebėjo jokių laužimosi požymių.

			— Gal turi ledo? Nesitikėjau, kad bus toks stiprus, — tarė jis, sukdamas stikle viskį.

			— O aš maniau, tu pusiau škotas! — paerzino Nataša. — Turbūt prancūziškajai pusei reikėtų užsigrūdinti! 

			Ir, atidariusi šaldiklį, įkišo vidun ranką išimti ledukų. Bet ištraukė ne visai sušalusią raudoną košę. 

			— Kas čia? — suklykė ir nusviedė ant grindų. 

			Šleptelėjęs nukrito kažkoks minkštas daiktas, aplink pažiro raudonas ledas. Ava pasilenkė ir bakstelėjo šakute. 

			— Širdis. Laimei, per didelė, kad būtų žmogaus. Gal karvės ar arklio, — pareiškė. — Štai kodėl nieko nepaėmė. Įsilaužėlis paliko tau perspėjimą. 

			— Gal pyksta kokia buvusioji? — susimąstė Kalanakas. — Gal išsiskyrėte piktuoju, o ji tebeturi raktus?

			— Dabar neturiu merginos, — atsakė Nataša. — O išsiskirdavau visada piktuoju, antraip nebūčiau išsiskyrusi. Kelios buvusiosios dar turi raktus. 

			Ji vos tramdė ašaras. Valė kruvinas grindis, stengdamasi neparodyti, kaip dreba rankos. Ava liepė jai sėstis ir pabaigė valyti pati.

			— Negaliu patikėti, kad kažkas vaikščiojo po mano namus. Kaip bjauru. Ir kam paliko šaldiklyje tą šlykštynę? 

			— Surašyk visus žmones, kurie turi raktą nuo tavo namų, paprašysiu konsteblio Tripo patikrinti. Ir geriau šiąnakt nakvok kur nors kitur, — patarė Kalanakas. 

			— Ne, — atsakė Nataša. — Avą grasino nužudyti, bet ji iš namų nepabėgo.

			— Gal abiem grasino tas pats žmogus? Juk jūs senos draugės. Gal kas pavydi jūsų draugystės? — paklausė jis. 

			Ava susimąsčiusi įkišo širdį į maišelį, kad vėliau galėtų nunešti į laboratoriją.

			— Niekas neateina į galvą. Kai susitinkame, dažniausiai dviese nueiname kur nors išgerti. Nataša beveik niekada manęs nesupažindina su savo merginomis. 

			— Vis tiek labai keistas sutapimas, — svarstė Kalanakas. — Nunešiu įkalčius į laboratoriją, bet reikės oficialiai pranešti policijai, o tu, Nataša, ryte turėsi duoti parodymus. 

			— Nuneši tu? — sukluso Nataša. — O Ava negalėtų? 

			— Mane nušalino nuo pareigų, — prisipažino ji. — Na, galėjo baigtis ir blogiau. Dvi savaitės mokamų atostogų — visai nebloga bausmė už neprofesionalų elgesį.

			— Ak, mieloji, man labai gaila, — sušuko Nataša ir ją apkabino. — O dabar dėl manęs dar turėjai lėkti čia. Juk tau labiausiai reikėtų pailsėti.

			— Geriau būti nušalintai, negu rasti namuose tokią dovanėlę. Tikrai nori šiąnakt likti viena? — paklausė Ava.

			— Abejos durys užrakintos, su grandinėle, užrakinsiu ir visus langus. Nesijaudink. Tik išsigandau ir viskas. 

			— Jau pranešiau pareigūnams, — tarė Kalanakas. — Retsykiais pro šalį pravažiuos patikrinti, ar viskas gerai. Paskambink, jei ko nors išsigąstum. O tau geriau iš čia dingti, kol dar neatvažiavo policija, — pridūrė Avai. — Nekaip atrodys — nušalino vos prieš valandą, o tu jau kito nusikaltimo vietoje. 

			Kalanakas buvo pervargęs, bet atvažiavęs iki Avos namų suprato, jog vargu ar įstengs užmigti. Rodos, tokia pati mintis šovė ir jai. 

			— Gal nori arbatos? — pasiūlė. — Arba tirpios kavos? Tik nesitikėk, kad turėsiu šviežiai maltų kavos pupelių.

			— Nebūtų nė į galvą atėję, — atkirto jis. — Jei turėtum, susigadintum laisvos, bohemiškos moters įvaizdį. 

			Avos namai buvo netvarkingi, bet jaukūs. Baldai antikvariniai, branginami, mėgstami ir naudojami, o ne nupoliruoti ir sustatyti kaip muziejuje. Visas namas atrodė šiltas ir patogus. Kol Ava plovė puodelius ir ruošė arbatą, Kalanakas apžiūrėjo jos filmų ir muzikos kolekciją. 

			— Nėra stalo, — šūktelėjo. — Kur tu valgai?

			— Prie rašomojo stalo. Arba stovėdama, jei neturiu laiko. O jei vėlu — ant grindų prieš televizorių. Štai. Deja, arbata be kofeino. Išgyvensi? 

			 — Kitą kartą atsinešiu savo.

			— Jei taip kalbėsi, kito karto nebus. — Ji klestelėjo ant fotelio ir užsimerkė. — Na ir dienelė. Ačiū, kad užstojai mane pas Begbį. Bet jis teisus. Kad viskas pasimirštų, būtinai reikia mane bent trumpam nušalinti. 

			— Tavo karjerai tai neišeis į gera. 

			— Kartais taip nutinka. Bet karjerą galima išgelbėti. Juk pats pradėjai iš naujo. Beje, taip ir nepapasakojai, kodėl išėjai iš Interpolo. Papasakok dabar, nes man bus į naudą pasiklausyti apie kito nelaimę. Gal tada maniškė neatrodys tokia baisi. Aišku, jei tu nieko prieš. 

			Kalanakas susimąstė. Pasakoti nebūtų malonu. Bet žinojo, kad nuovadoje jau seniai sklando gandai. Būtų geriau, jei kas išgirstų ir jo versiją, be to, jei po tiek laiko pagaliau nusimes nuo pečių šitą naštą, mažesnė tikimybė, kad vėl prisidirbs, kaip Stratalano aerodrome. Daugiau apie tą šuolį Avai nieko nesakė, o ji ir neklausė. Bet kas iš tiesų nutiko aerodrome, jai papasakoti neišdrįs dar ilgai.

			— Kaip dažniausiai būna, — prabilo jis, — viskas prasidėjo nuo moters. 

			Astrida Bord labai traukė akį. Ilgi kaštoniniai plaukai saulės nušviesintais galais, ilgos blakstienos, aukšti skruostikauliai ir puiki figūra, — nemažai vyrų būtų net sumokėję už galimybę į ją pažiopsoti. Kalanakas taip pat buvo ją pastebėjęs, bet nė karto nebuvo kalbėjęsis, kol vieną kartą kolega pasiūlė supažindinti. 

			— Mano geriausias draugas Interpole surengė mums pasimatymą, — papasakojo Avai. — Žanas Polis labai mėgo pavalgyti, o Astrida pažadėjo visam mėnesiui pripildyti jo šaldiklį maisto, jei įkalbės mane su ja susitikti. Deja, kai sutikau, šito nežinojau. Gal iškart būčiau supratęs, kad kažkas ne taip. Bet tuo metu buvau vienišas, turėjau laisvo laiko ir nusprendžiau pabandyti. 

			— O nuostatuose nedraudžiama susitikinėti su kolegomis? — Ava gurkštelėjo arbatos ir užsimetė ant kojų apklotą. 

			— Ji nebuvo pareigūnė, dirbo finansų skyriuje. Jokių interesų konfliktų, nebūtų kilę bėdų ir vykdant tyrimus, tad taisyklių nepažeidėme. Žanas Polis davė man jos numerį, aš įsidėjau popierėlį į kišenę ir pamaniau, kad po savaitės ar dviejų paskambinsiu. Kitą dieną jis susiradęs mane paklausė, kodėl nepaskambinau, sakė, ji laukė skambučio jau tą vakarą ir nesulaukusi supyko.

			— O tu nieko apie ją nežinojai? Negirdėjai, ką apie ją kalba žmonės?

			— Nieko nežinojau, — papurtė galvą. — Bet draugas vis nedavė ramybės, o juk reikėjo tik paskambinti, ir tiek. Truputį susierzinau, bet ne taip, kad nuspręsčiau viską mesti. Taigi susitarėm susitikti tą patį vakarą, užsakiau staliuką restorane. Norėjau susitikti vietoje, bet ji pareiškė, kad turiu paimti ją iš namų, tada bus oficialu.

			Tą pokalbį jis prisiminė kone pažodžiui — vėliau šimtus kartų perkratė mintyse, gailėdamasis, kad nesuprato, kas laukia. Astridos balsas buvo labai žavus, žemas ir prikimęs. Tikriausiai vien dėl to iš karto visko neatšaukė. Juk jau tada suprato, kad ji tikra princesė — anksčiau ne kartą susitikinėjo su modeliais, tad tokias moteris puikiai pažinojo. Suprato, kad su ja negalės nei atsipalaiduoti, nei ramiai išgerti ir pažiūrėti, ar jie vienas kitam tinka. 

			— Buvo aišku, kad ji siaubingai troško susitikti — drovėjosi, be reikalo kikeno ir panašiai. Tačiau aš nekreipiau dėmesio, — pasakojo Kalanakas. — Ironiška, bet anksčiau, kai dar nebuvau policininkas ir elgdavausi kaip tikras idiotas, tikrai nebūčiau su tokia prasidėjęs. Būčiau atšaukęs pasimatymą, vos tik pareikalavo apsivilkti kostiumu. 

			Eiva net užspringo. 

			— Rimtai to prašė?

			— Rimtai, — tarė jis, liūdnai šyptelėjęs, kad Ava taip nustebo. 

			Kaip buvo liepta, nuvažiavo paimti Astridos septintą valandą, atrodė ankstokai, bet ji norėjo prieš vakarienę ko nors išgerti. Mintyse Kalanakas iki šiol regėdavo jos žvilgančią tamsią suknelę gilia iškirpte, tokią aptemptą, kad tik per plauką neperžengė padorumo ribų. Sijonas siekė šlaunies vidurį, bet viduryje buvo gana atviras skeltukas, ir beeinant jis nesusilaikęs vis žvilgčiojo žemyn. Ji norėjo patraukti dėmesį ir, reikia pripažinti, puikiai pavyko.

			— Pirmiausia bare išgėrėme šampano. Ji beveik nekalbėjo, tad pradėjau pasakoti apie darbą, visokias kvailystes apie mudu su Žanu Poliu, o paskui kažką leptelėjau apie futbolą. Sportas man nerūpėjo, bet ji visai nepalaikė pokalbio, tad paprasčiausiai plepėjau apie viską, kas tik šovė į galvą. Jau tada supratau, kad pasimatymas bus pirmas ir paskutinis. 

			— Ir ką ji pasakė? — paklausė Ava.

			— Pasakė: „Apie sportą mes nekalbėsim. Man neįdomu.“ Turbūt ir tu kartais ką nors prisimeni ir pagalvoji: o, jei tik būčiau tą akimirką pasielgusi kitaip? Vėliau daugybę mėnesių sapnuodavau, kad tą akimirką išėjau, apsimečiau, jog man negera, arba liepiau jai lipti į taksi ir važiuoti namo. 

			— Bet taip nebuvo, — tarė Ava. 

			— Ne, nebuvo. Buvau mandagus, neskubėjau susidaryti neigiamos nuomonės, akimirką net pagalvojau, kad ne taip išgirdau. Maniau, iškęsiu tą vakarą, parvešiu ją namo ir daugiau niekada nereikės jos matyti. Pamaniau, priešintis bus sunkiau negu nusileisti. 

			Tada juodu nuėjo į restoraną, tą, kurį išsirinko Astrida. Kalanakui atrodė pernelyg prabangus — visi vilkėjo kostiumus ir ryšėjo kaklaraiščius, padavėjai vaikščiojo nutaisę paniekinamą miną, o interjeras šaukte šaukė, kokia milžiniška bus sąskaita. Astridai restoranas labai patiko.

			— Ir kas nutiko? — paklausė Ava. 

			— Ji elgėsi kaip vaikas, vieną akimirką būdavo nemandagi ir irzli, kitą švystelėdavo per petį plaukus ir imdavo reikalauti dėmesio. Nė nenutuokiau, kaip reaguoti. Padavėjai žvilgčiojo į mane, tarsi prašydami ją nuraminti. Galų gale taip susigėdau ir paprašiau kalbėti tyliau, bet ji dar labiau pasiuto. Vėliau tik sėdėjau ir žiūrėjau. Ji užsisakė žuvies, pareiškė, kad neskanu, pareikalavo vyno pirmiausia paragauti, paragavusi pasakė, kad tinka, paskui išgėrė pusę taurės ir staiga rėžė padavėjui, jog dar niekada negėrė tokios šlykštynės, o kai atnešė desertą, ėmė koja trinti man tarpkojį. 

			Kalanakas prisiminė, kaip aikštijosi Astrida ir kaip jis visą vakarą siaubingai troško tylos. Rodėsi, ji net valgo nė akimirką nenutildama. Pakišęs ranką po stalu, kad ji nepamatytų, vis žvilgčiojo į laikrodį. Galų gale Astrida pastebėjo.

			— Ar jau nori išeiti? — paklausė. 

			— Atleisk. Nenorėjau pasirodyti nemandagus, bet reikia peržiūrėti kelias bylas ir tikėjausi suspėti šiandien vakare. Bet neskubėk, valgyk savo klafutį, — atsakė jis.

			— Vis tiek norėjau palikti, — pareiškė ji ir numetė šaukštą. 

			Šis taip triukšmingai barkštelėjo į lėkštę tarp išrankiotų vyšnių, kad atsisuko visi restorano svečiai. Kalanakui net nereikėjo prašyti sąskaitos, padavėjas pats atnešė iš palengvėjimo nušvitusiu veidu. Jis paliko pinigus ir nemažai arbatpinigių ant stalo, nė nelaukęs padavėjo, tenorėdamas kuo greičiau ištrūkti. 

			Jiems išėjus į lauką, Astrida pareiškė norinti dar šampano, skundėsi, kam ją skubina. O tada Kalanakas padarė lemtingą klaidą. 

			— Nežinojau, kaip ją nutildyti ir greičiau atsikratyti, tad pabučiavau. Vos kelias sekundes, nieko intymaus nebuvo, — vien tam, kad pamirštų, apie ką kalbėjo. Maniau, bus lengviau įsodinti į automobilį, o tada parvešiu namo ir spruksiu.

			— Nereikia teisintis, — nuramino Ava. — Jei manyčiau, kad tu kaltas, jau būčiau pasakiusi. 

			— Teisinuosi ne tik tau, bet ir sau. Iš dalies vis dar manau, kad aš pats kaltas, supranti? Kad ją išprovokavau. 

			— Kad žinotum, kaip dažnai taip sako nekalti žmonės... — nutęsė Ava. — Ir kas nutiko, kai parvežei namo?

			— Viskas prasidėjo mašinoje. Ją bučiuoti buvo kvailystė, supratau vos prisilietęs. Įlipusi Astrida ėmė vaidinti girtą. Darkėsi po visą saloną, važiuojant nei iš šio, nei iš to atsisegė saugos diržą, o kai privažiavome jos butą, pareiškė, kad nebepaeina ir turiu ją parnešti. 

			Automobilyje jos suknelė taip pasikėlė viršun, kad matėsi apatiniai. Susitikus suknelė traukė akį, bet dabar buvo paprasčiausiai šlykšti. Kalanakas suvokė, kad Astrida tik dedasi girta, ko gero, ji nujautė, jog bučinys nebuvo nuoširdus. Galų gale jis tai vilkdamas, tai nešdamas nutempė ją iki buto durų ir vėl pradėjo teisintis turįs dirbti, bet ji susmuko ant slenksčio ir prapliupo verkti. Nenorėdamas pritraukti kaimynų dėmesio, paėmė jos raktus, atrakino duris ir nunešė ją ant sofos.

			— Man reikia eiti, — pareiškė. 

			Ji nusviedė savo aukštakulnius per kambarį. 

			— Nereikia. Tu meluoji, — atkirto staiga prasiblaiviusi. 

			Dabar nebe šaukė, o vėl kalbėjo žemu, seksualiu balsu. 

			— Nemeluok, kad manęs nenori. Mačiau, kaip žiūrėjai. 

			Ir, užkišusi ranką už nugaros, atsisegė suknelę. 

			— Nieko nebus, — atšovė jis ir pasuko link durų, nekreipdamas dėmesio, kad jam įkandin vienas po kito lekia drabužiai. 

			— Astrida ėmė prie manęs kabinėtis, bjauriai ir vulgariai, o aš norėjau tik jos atsikratyti, — pasakojo Kalanakas. — Elgiausi kaip galėdamas švelniau, bet ji manęs nepaleido. 

			Astrida jau buvo visiškai nuoga. Kalanakas prisiminė, kaip pasibjaurėjo, kai pribėgusi apsikabino jį iš nugaros, ėmė trintis, glamonėti pati save, plėšti nuo jo drabužius. Jis nebeturėjo kur dėtis, teko iš glėbio išsilaisvinti jėga. Pastūmė ją ir išgirdo, kaip sunkiai dunksteli į medines grindis. Atsigrįžęs žvilgtelėjo, ar nesužeidė, ir vėl pasuko prie durų. 

			— Jau darant duris, Astrida užšoko ant manęs ir ėmė draskyti kaklą, — pasakojo jis. — Kažkuris kaimynas išėjo pažiūrėti, kas dedasi. Pamatė, kad keikdamasis valausi nuo kaklo kraują.

			Kalanakui einant lauk, Astrida visai pasiuto — isteriškai raudojo ir kaip įmanydama jį plūdo. Po minutėlės jis įsėdo į mašiną ir, keikdamas Žaną Polį, kad įvėlė į tokį mėšlą, parvažiavo namo, nekantraudamas nusiprausti po dušu ir nusiplauti jos kvapą. 

			Ava palinko arčiau, pasirėmė galvą rankomis ir įsmeigė akis jam į kaklą, lyg tikėdamasi, kad ten vėl atsivers žaizdos. 

			— O kas buvo paskui? — paklausė.

			— Nieko. Kitą dieną nuėjau į darbą, keli žmonės paklausė, ką pasidariau kaklui, ir pasiteisinau, kad susižeidžiau sporto salėje. Žanui Poliui pasakiau, kad ji nepakenčiama, bet daugiau nieko nepasakojau. Nors elgėsi siaubingai, nenorėjau jai pridaryti bėdų darbe. Maniau, viskas baigta, o gandų skleisti nemėgstu, tad pamiršau, ir tiek. Po dviejų dienų išskridau į Jamaiką sekti įtariamojo. O kas buvo paskui, žinai. 

			— Kuo tave apkaltino? — paklausė Ava.

			— Turbūt jau ir pati supratai, — atsakė Kalanakas.

			Ava linktelėjo. 

		


		
			DVIDEŠIMT AŠTUNTAS SKYRIUS

			Ava atsiprašė, sakė nenorėjusi kišti nosies į jo reikalus, ir keliskart patikino nemananti, jog jis kuo nors nusikalto. Kalanakas stengdavosi negalvoti apie Lioną ir buvusį gyvenimą, tačiau pasikalbėjęs su Ava nebegalėjo atsiginti įkyrių minčių apie praeitį. Vėliau, namuose atsigulus į lovą, užplūdo begalė prisiminimų. Prisiminė gurmaniško maisto krautuvėles nuošaliuose skersgatviuose, kur galima nusipirkti tokios gardžios mėsos ir sūrių, kokių nebūna niekur kitur. Visu kūnu jautė ilgų vasaros dienų karštį, mintyse regėjo, kaip saulėje žiba įspūdinga kvadratinė stiklo tvirtovė, kurioje įsikūrusi Interpolo būstinė. Išvykęs iš Prancūzijos šešis mėnesius mokėsi Škotijos baudžiamosios teisės ir policijos procedūrų Faife, o tada persikraustė į Edinburgą. Tikėjosi, kad dabar geriau supras savo gimtąją šalį, bet iš tiesų jautėsi kaip įsibrovėlis. Jo tėvas Škotiją aistringai mylėjo, ir Kalanakas suprato, jog šalis tikrai verta meilės. Vis dėlto, nors buvo čia gimęs, dabar atvyko ne laisva valia, tad vis dar nesijautė kaip namuose. Edinburge gražu, bet jis ilgėjosi šiltų vakarų, norėjo valgyti lauko kavinėse, o ne mirkti nesibaigiančiame lietuje.

			Pagaliau užmigo tik šeštą ryto, bet vos sumerkė akis, paskambino seržantas Laivlis. 

			— Sąraše buvo viena pavardė — J. Lokas. Jo automobilio numeriai registruoti Frančeskos Ferbanks iš Livingstono vardu. Pasirodo, mašiną ji prieš kelerius metus sudaužė per avariją, tad jos vyras išvežė į metalo laužyną Folkerke. 

			— Gal vyras galėtų papasakoti daugiau? — paklausė Kalanakas.

			— Gal ir būtų galėjęs, bet prieš pusę metų mirė, — atsakė Laivlis, rodos, labai suirzęs. 

			— Surinkite komandą ir patikrinkite visus metalo laužynus Folkerke bei apylinkėse. Būsiu nuovadoje po valandos.

			— Profesorius Harisas nori surengti dar vieną susirinkimą ir išgirsti, ką radote Breimare. Gal pasakyti, kad netrukus būsite nuovadoje? 

			— Ne, eikit rinkti komandos ir važiuokite į Folkerką. Harisui paskambinsiu pats, — atsakė jis. 

			Dabar visai nenorėjo švaistyti laiko ir pasakoti savo teorijų žmogui, kuris vis vien nepakeis nuomonės. Šiandien reikės daug ką nuveikti, tad atsikratyti Hariso tikriausiai bus lengva.

			Tačiau vos atvyko į darbą, profesorius Harisas jau laukė jo kabinete. Žinoma, nieko nuostabaus. Reikėjo susiprasti, kad Laivlis tikrai neklausys. Be to, Harisas atėjo ne vienas, pasikvietė ir vyriausiąjį inspektorių. 

			— Komanda pasinaudojo mano sudarytu žudiko psichologiniu portretu ir rado tris įtariamuosius, gyvenančius netoli nusikaltimo vietų. Šiandien jie visi atvyks į nuovadą. Jei neprieštaraujate, norėčiau dalyvauti apklausose, detektyve inspektoriau. Tada galėsiu savo akimis pamatyti, ar jie meluoja. 

			Kalbėdamas Harisas glostėsi barzdą. Kalanaką šis įprotis labai erzino.

			— Kodėl manote, kad tie vyrai kuo nors susiję su žmogžudystėmis? — paklausė. 

			— Jie visi jau teisti už seksualinį smurtą. Peržiūrėjau bylas. Mano nuomone, yra požymių, jog jie linkę imtis vis sunkesnių nusikaltimų, galima įžvelgti ir psichopatijos elementų. Be to, visi gyvena netoli aukų. 

			— O jeigu žudiko motyvai ne seksualiniai? — nenusileido Kalanakas. — Neturite jokių įrodymų, kad vyrai susiję su nusikaltimais, remiatės tik praeities nusižengimais, kurie, jūsų nuomone, atitinka žudiko psichologinį portretą. 

			— Visi trys vyrai tinkamo amžiaus, kalba škotišku akcentu, turi vairuotojo pažymėjimus ir gerai pažįsta miestą. Remiantis statistika, pagrobtas moteris dažniausiai išnaudoja seksualiai, nesuprantu, kodėl dvejojate, inspektoriau. 

			Harisas nė nemirktelėjo. Kalanakas suprato, kad norint paprieštarauti neužteks remtis vien nuojauta. Gal bus greičiau, jei nesipriešins. 

			— D’accord, — sumurmėjo, iš susierzinimo nejučia prabilęs prancūziškai. — Gerai. Atveskite įtariamuosius. Kai seržantas Laivlis grįš iš Folkerko, galėsite juos apklausti. Patikrinkite alibi, pasikalbėkite su pareigūnais, prižiūrinčiais lygtinai paleistus nusikaltėlius. Paklauskite, ar, jų nuomone, vyrai gali kelti grėsmę visuomenei. Bet nekalbėkite su žurnalistais ir be mano sutikimo nieko viešai neskelbkite. Jei suimsime ne tą žmogų, gali būti, kad žudikas norės pademonstruoti, jog jis dar laisvas. 

			— Rodos, jūs įsitikinęs, kad apkaltinsiu nekaltą žmogų, detektyve inspektoriau, — įsiterpė Harisas. Jo balse pirmą kartą pasigirdo pykčio gaidelės.

			— Gal ir įsitikinęs, — atkirto Kalanakas. — Vyriausiasis inspektoriau, norėčiau aptarti dar vieną reikalą, bet turim labai mažai laiko. 

			Profesorius Harisas atsisveikino su Begbiu ir išėjo, Kalanakui nė nelinktelėjęs, nors, žinoma, jam ir nerūpėjo. 

			— Kalbant apie žurnalistus, — pertraukė Begbis, — šįryt man reikės jūsų pagalbos, nes padėjote užbaigti kūdikių bylą. Pranešiu žiniasklaidai, kad Avą nušalinome dėl nederamų komentarų, o tada jūs papasakosite, ką iki šiol išsiaiškinome.

			— Ir ką gi išsiaiškinome? 

			— Saros Batler kunigui pateikti kaltinimai išprievartavimu, bet jis su policija nekalba. Nežinomas asmuo teikia jam finansinę pagalbą, pasamdė puikius advokatus, ir šie jau neduoda mums ramybės. Bet norint įrodyti, ar kūdikis kunigo, užteks patikrinti DNR, o mergaitė per jauna duoti sutikimą lytiškai santykiauti, tad iškart bus laikoma išprievartauta. Kol viską išsiaiškinsime, užtruks kelias dienas. Rebeka Finlan emociškai nestabili, tad negalime apklausti. Jos atvejį išnarplioti užtruks ilgiau. Seseriai Ernestinai pateikta dvylika kaltinimų fiziniu sužalojimu, bet tai dar tik pradžia. 

			— O kaltinimai mergaitėms? — pasiteiravo Kalanakas.

			— Deja, nieko negalim padaryti — mergaitėms, kurių kūdikiai mirė, pateikti kaltinimai netyčine žmogžudyste. Manome, kad abi pripažins kaltę, o kadangi yra labai rimtų švelninančių aplinkybių, greičiausiai bus skirtos bausmės be laisvės atėmimo. Tikiuosi, gaus deramą psichologinę pagalbą ir pamažu vėl atsistos ant kojų. 

			— Vargšelės, — sumurmėjo Kalanakas. 

			— Taigi. Tokiame kare nelaimi niekas. Kaip laikosi Ava? 

			— Vakar kažkas įsilaužė į jos geriausios draugės namus. Pasiunčiau pareigūnus ištirti, kas nutiko. Tyrimui vadovausiu aš. 

			— Gerai, bet nepamirškite, kad dabar svarbiausia — Bakston ir Magi byla, — perspėjo Begbis. — Ir žiūrėkite, kad Ava nekištų nosies, kur nereikia. Kol nenurims skandalas, tegu apskritai nieko nedaro.

			— Perduosiu. 

			— Ir pasistenkite nesipykti su profesoriumi Harisu, Kalanakai. Bažnyčia mums moka ir laukia rezultatų. Nenoriu jokių konfliktų jūsų komandoje ir negaliu nušalinti dar vieno detektyvo inspektoriaus, tad elkitės gražiai. Po pusvalandžio lauksiu spaudos konferencijų salėje.

			Suskambo Kalanako telefonas, nežinomas numeris. Iš pradžių nenorėjo atsiliepti, bet apsigalvojo. 

			— Lukai, nepyk, kad trukdau, bet kai kas nutiko. Aš prie nuovados. 

			Natašos balsas drebėjo. Kažin, kiek laiko laukė, svarstydama, skambinti ar ne. Juk ji ne iš tų, kam patinka kelti triukšmą dėl menkniekių.

			— Leidžiuosi, — atsakė vilkdamasis paltą ir statydamas nuo vėjo apykaklę. 

			Išėjus lauk Nataša mirktelėjo automobilio žibintais ir atidarė dureles. Jos paakiai buvo juodi, lyg nemiegojus visą naktį. Ištiesė jam voką. Kalanakas pasidėjo ant kelių.

			— Prastai miegojai? — paklausė. 

			— O ką, taip baisiai atrodau? Ačiū, paguodei. Štai ką ryte radau po durimis. Įkišo po vieną, buvo išsibarsčiusios ant grindų. 

			Kalanakas atvėrė voką ir ištraukė kelias susirangiusias spalvoto popieriaus iškarpas. Kai kurios buvo suglamžytos ir sulankstytos. Išsigandęs, kad sugadins svarbius įrodymus, numetė popierėlius sau kelių, kad nenutrintų pirštų atspaudų. 

			— Ar žinai, kas čia? — paklausė.

			— Čia mano nuotrauka iš labdaros renginio, buvo išspausdinta savaitraštyje „Scotland on Sunday“. Iš nuotraukos iškirptos šešios raidės, rodos, ant viršaus apibrėžtos trafaretu. 

			Jis nagu pastumdė popierėlius. Matė A, U, E ir N. 

			— O šitos? — paklausė besdamas pirštu į suglamžytąsias. 

			— T ir I, — atsakė ji. 

			— Ką tai reiškia? Gal kokia asmeninė užuomina? 

			— Iš pradžių nesuvokiau, čia A ar V, o I — tai vienetas, o gal mažoji l. Bet paskui supratau. 

			Nataša pasilenkė prie jo ir paėmė raides. Kalanakas jau žiojosi prieštarauti, bet ji nutildė:

			— Nevark, — pareiškė. — Aš jau visą valandą jas čiupinėju. 

			Ir sudėjo žodį. 

			— ATEINU, — perskaitė Kalanakas. — Privalai pranešti policijai. Ir net negalvok ginčytis. 

			Kalanakas į spaudos konferencijų salę ne nuėjo, o nubėgo, — įžengė vos kelias akimirkas prieš pradedant kalbėti vyriausiajam inspektoriui. Iškart ėmė spragsėti fotoaparatai, bet policijos atstovas spaudai liepė liautis, kol bus filmuojama. Į akis spigino lempos, operatoriai taisė kamerų stovus ir grūmėsi dėl geresnės vietos. Begbis kalbėjo trumpai ir oriai. O tada visi nukreipė dėmesį į Kalanaką. Šis nervingai persibraukė plaukus. Akimirką monitoriuje išvydo savo atspindį. Atrodė pavargęs. Tikriausiai Nataša pyktelėjo, kad šitaip atrodydamas dar komentuoja, jog neišsimiegojusi ji. Pakėlęs galvą, įsmeigė akis į objektyvą. Netrukus jį parodys visoje šalyje. Įsivaizdavo, kaip Ava namuose žiūri reportažą, nors šią akimirką sužibėti turėjo ne jis, o ji. 

			Stengėsi kalbėti trumpai. Labai konkrečiai — tik išvardijo faktus ir tiek. Baigęs pristatė atstovą spaudai, o šis pranešė, kad dabar bus galima užduoti klausimų vyriausiajam inspektoriui, bet tik penkias minutes. Žurnalistai pratrūko kalbėti vienas per kitą.

			— Ar inspektorei Terner pateiktus skundus tirs nepriklausomi tyrėjai? 

			— Ar Vatikanas susisiekė su policija dėl mokykloje įvykdytų nusikaltimų?

			— Kas nutiko trečiajai mergaitei, kurios kūdikis išgyveno? 

			— Ar policija ketina pateikti daugiau kaltinimų Šv. Gerardo Majelos mokyklai?

			Begbis kiek galėdamas atsakė į klausimus ir atsistojo, laikas baigėsi. 

			— Ar detektyvas inspektorius Kalanakas išsiaiškino ką nors naujo apie Bakston ir Magi bylas? O jei ne, gal jau metas tyrimui paskirti kitą detektyvą?

			Stojo tyla. Jie pakliuvo į pasalą. Žurnalistas žengė į priekį ir nukreipė mikrofoną tiesiai į vyriausiąjį inspektorių Begbį. Jei šis neatsakys, atrodys, kad žurnalistui pritaria. Jei ims teisintis, pasirodys silpnas ir agresyvus. Kad Begbiui nereikėtų rinktis nei vieno, nei kito, Kalanakas prabilo pats.

			— Darome pažangą, tačiau turbūt suprantate, kad negalime kiekvieno rasto įkalčio aptarinėti viešai. Prašome visuomenės nepanikuoti, darome viską, kas įmanoma, kad rastume Elenos Bakston ir Džeinės Magi žudiką. Šiuo metu tyrėjų komandai padeda ir profesionalus psichologas. Žinoma, turite teisę klausinėti apie bylą, bet iš pagarbos šiandien minėtoms aukoms norėčiau paprašyti visus su ja susijusius klausimus pateikti policijos atstovui spaudai. Ačiū. 

			Salėje it pašėlusios ėmė žybčioti akinančios, nervus dirginančios šviesos, fotografai naudojosi paskutine proga. Kiekvienas žurnalistas norėjo užduoti dar po klausimą. Triukšmas net kurtino, žmonės stumdėsi, nuo šviesos įskaudo akis. Kalanakas pabandė giliai įkvėpti, bet nesugebėjo. Būtinai reikia pavalgyti ir pamiegoti. O pirmiausia — ištrūkti iš salės. Brovėsi per minią, stengdamasis neparodyti, jog jam taip bloga, kad net ima panika.

			Dar nespėjus nusigauti į kabinetą paskambino Ava.

			— Kaip laikaisi? — paklausė. — Kalbėjai gerai, bet atrodei nusivaręs nuo kojų. 

			— Viskas gerai, — atsakė jis. — Na, geriau negu Natašai. 

			Bet vos prasižiojęs susigriebė, kad reikėjo patylėti. Kuo mažiau Avai atskleis, tuo geriau. 

			— Pasakok, — įsakė ji.

			— Negaliu. Begbis liepė palikti tave ramybėje, ir šįkart su juo sutinku. Bet man būtų ramiau, jeigu ji kurį laiką pagyventų kitur. 

			— Vakar bandžiau prisikviesti pas save, bet nenorėjo nė girdėti, — tarė Ava.

			— Ne, geriau ne pas tave, juk turėtum nesikišti. Be to, jei jums abiem grasino tas pats žmogus, būti dviese — pats blogiausias sprendimas. Gal pas tėvus?

			— Ne, jie su ja nebendrauja nuo tada, kai pasisakė esanti lesbietė. Žinok, Lukai, ji dar didesnė užsispyrėlė negu aš. Manau, bus nelengva. Paskambinsiu, gal pavyks atvesti į protą. 

			— Skambink, šito neuždrausiu, bet daugiau nieko nedaryk. 

			Jis pagaliau pasiekė kavos aparatą ir ėmė mesti vidun monetas. Nesvarbu, kad kava bjauri. Dabar padės tik kofeinas. 

			— Lukai, ar girdi?

			— Taip, taip, — atsakė jis. — Tik sustojau kavos. 

			— Nemanai, kad Natašą persekioja tavo žudikas? Juk ji panaši į kitas aukas. Vieniša moteris, maždaug trisdešimties, gyvena viena, puiki savo srities profesionalė. Vis galvoju, kad galbūt... — Ava nutilo nebaigusi sakinio. Bet ir nereikėjo. 

			— Nataša nuovadoje duoda parodymus, — tarė Kalanakas. — Jos atvejis visai kitoks. Įsilaužimas į namus, širdis šaldiklyje, nieko panašaus į mano bylą. Klausyk, Ava, man reikia eiti, bet pažadu — aš ją apsaugosiu. 

		


		
			DVIDEŠIMT DEVINTAS SKYRIUS

			Kai nuėjo į fakultetą, jam pasakė, kad profesorė Forž apsirgo. Kingas kilstelėjo antakius, nutaisė nustebusią miną ir pasiteiravo, kas nutiko, bet, kaip ir tikėjosi, jie atsakė nežiną ir pridūrė, jog tokių dalykų klausinėti nederėtų. Jis išreiškė viltį, jog rytoj profesorė pasijus geriau, ir išėjo, tegu sekretorės toliau sau brūžina dildėmis nagus ir pliauškia apie drabužius ir garsenybes. Grįžo į savo kabinetą. Kaip lengva buvo nuspėti, ką darys Nataša. Nusivylė, tokia protinga moteris, o elgiasi taip kvailai. Jei išsigando tokio menkniekio, matyt, visai neturi dvasios tvirtybės. 

			Prisiminęs raides po durimis net susigėdo, labai mėgėjiškas triukas, kaip kokio niekšelio iš muilo operos. Ir vis dėlto suveikė gerai ir greitai. Širdis šaldiklyje — jau įdomiau, dramatiškiau. Žinoma, jei Nataša ją rado. Visą naktį vartėsi lovoje kamuojamas minčių. Apsilankius jos namuose, nuomonė apie Natašą netikėtai pasikeitė. Manė, kad šaldiklyje neras nieko, nebent ledukų, galbūt žirnelių ar į patį galą jau seniai nukištą upėtakį. Įsivaizdavo kur nors ant durų kabančius iš valyklos pristatytus drabužius. Maistas taip pat bus atvežtas į namus, greičiausiai iš prabangaus prekybos centro: parduotuvėje paruoštos sveikuoliškos salotos, midijos, rūkyta lašiša, keli buteliai šampano ir retų vynų. Tačiau rado tik lėtpuodį, kuriame burbuliavo, rodos, ėrienos troškinys. Šaldytuvas buvo pilnas namuose gamintų valgių, paliktų pasišildyti vėliau. Pasirodo, iš tiesų stilingoji, darbščioji, griežtoji profesorė Forž — tik paprasta namų šeimininkė. Bet jį nuvylė ne tik virtuvė. 

			Prisiminė jos lovą. Dailiai paklota, tvarkingai papuošta pagalvėlėmis, švari ir patogi, bet pernelyg jauki. Įsivaizdavo modernius baldus, greičiausiai juodus ir baltus, minimalistinio stiliaus interjerą. Tačiau iš tiesų rado gėlėtą pagalvę, dvelkiančią jos mėgstamiausiais kvepalais. Kingas pasidavė pagundai ir kelioms sekundėms prispaudė prie jos veidą, išsitiesė ant antklodės, lyg norėdamas sugerti paliktas daleles. Žvelgė į save veidrodyje ir regėjo priešais stovinčią Natašą, ji segėsi auskarus, o jis alsavo jai į kaklą. Lyg pakerėtas stovėjo vonioje kur kas ilgiau, negu reikėjo, įsivaizduodamas, kaip suimtų rankomis jos kaklą, spaustų, o ji maldautų liautis. Tada pasigailėtų, kad buvo tokia šalta, atsiprašinėtų, kad nekreipė į jį dėmesio, suvoktų, koks jis galingas. Jai trūktų oro, bandytų įkvėpti, vokai suvirpėtų ir užsimerktų. Lyg gulint su meilužiu. Tarsi iš malonumo. 

			Kingas vos prisivertė išeiti. Žinojo, jei nesusivaldys, padarys kokią klaidą, paliks įrodymų. Reikia galvoti apie pasekmes. Negalima pasinerti į mintis apie Natašą ir pamiršti savo tikslą. Į jos namus nuėjo tam, kad Nataša pasijustų nesaugi. Ji turi bijoti paslaptingo, nežinomo pavojaus. Atradęs naują, nepatrauklią Natašos asmenybės pusę pamanė, kad galbūt ją išgąsdinti visai lengva. Juk nesunku įbauginti poniutę, pripratusią kiurksoti jaukiuose, patogiuose namuose. Jam labiau patiko senoji Nataša, profesionali, neprieinama, tokia šalta, kad palietus oda tikriausiai ištirptų. Bet dabar apie ją žinojo daug daugiau, o žinios — tai galia, to nepaneigsi. 

			Buvo malonu ruoštis priimti dar vieną moterį. Kambarys nebuvo pritaikytas trims, jis neplanavo parsigabenti tiek daug. Netrukus reikės atsikratyti arba Elenos, arba Džeinės. Žinoma, liūdna, juk skyrė joms šitiek laiko ir pastangų, bet kažkodėl apie tai pagalvojus apimdavo džiugus susijaudinimas. Iš pradžių nenorėjo to pripažinti. Niršo, nes jos neatliko savo paskirties. Bet paskui giliai viduje žybtelėjo džiaugsmo kibirkštėlė, ir nors bandė ją užgesinti, nepavyko. Vakar vakare gulėdamas lovoje įsivaizdavo, kaip rinksis. Ir pasijuto tarsi dievas. Ne, ne tarsi dievas, o tarsi Dievas. Prisiminė, kaip traukė Džeinės dantis, kruopščiai laikydamasis nurodymų, rastų knygose ir internete, ir laukė, kada ji pradės klykti, kaip klykė Elena. Saugodamas patalynę, patiesė ant lovos plastikinę plėvelę ir stipriai suveržė jai kojas bei rankas, nes tikėjosi, kad ji ims muistytis. Žinojo, daugiausia laiko sugaiš ne laisvindamas dantenas bei skaldydamas ir traukdamas dantis, o ramindamas ją. Tačiau ji nerėkė. Leidžiant vaistus nuo skausmo tik susiraukė, bet neverkė. Neklykė kaip isterikė. Tarsi viduje jau būtų mirusi. 

			Kai dantis traukė Elenai, jautė jos siaubą ir skausmą, pats išgyveno kiekvieną emociją, kurią jai sukėlė. O traukdamas dantis Džeinei nejautė nieko. Iš pradžių žavėjosi jos tvirtybe, paskui pamanė, kad ji ne ištverminga, o paprasčiausiai dievobaiminga. Tokia mintis jam nepatiko. Keista, bet Elena jam daug ko suteikė. Autoriteto. Svarbos. Valdžios. Tačiau ji apgailėtina, fiziškai šlykšti, nuolat bliauna. Ak, kaip sunku išsirinkti. Be to, svarstant jį apimdavo nepageidautinas šalutinis poveikis — staiga lytiškai susijaudindavo. Nes reikėjo ne tik išsirinkti, kurią pasiliks. Reikėjo ir apgalvoti daugybę skirtingų būdų, kaip atsikratyti tos, kurios nepasirinks. Paskutinį kartą nužudė nerangiai, nes nebuvo gerai pasiruošęs. Žinoma, Greisė turėjo mirti, tik ne taip. Buvo pernelyg jausminga, nesubtilu. Galbūt metodą leis išrinkti naujajai viešniai. Nuo tos minties net drebulys nukrėtė. Jai nepatiktų, bet taip ją sutramdytų.

			Net baisu pagalvoti, kiek laukia darbų. Reikia dar vienos transporto priemonės ir tinkamos antrininkės naujokei. Grįžti į Glazgo raudonųjų žibintų kvartalą pernelyg rizikinga. Prisiminus, kaip sąvadautojas palinko prie mašinos langelio, net šaltas prakaitas išmušdavo. Šįkart reikės geriau pasiruošti, gal nuvykti į Dandi. 

			Kompiuteryje iššoko pranešimas — atėjo naujas elektroninis laiškas. Nors profesorė Forž ir apsimeta sergančia, vis tiek dirba iš namų. Prašo pasirūpinti lankstinukais kitiems akademiniams metams. Baisiai nuobodus darbas. Kingas nesuprato, kodėl jo paprasčiausiai neduoda rinkodaros skyriui, bet Nataša primygtinai prašydavo, kad prisidėtų visas fakultetas. Ir dar nori po dviejų dienų surengti visų darbuotojų susirinkimą. Nors, žinoma, jos pačios ten nebus. Ji bus nepasiekiama. Po dviejų dienų jai nė trupučio nerūpės, ką veikia jos darbuotojai. Bet kol kas Kingui teks dėtis dirbančiu. O dabar reikia atlikti dar vieną užduotį — užtikrinti, kad ji atvyks ten, kur reikia, bus tinkamoje vietoje tinkamu laiku. Užsimovęs permatomas gumines pirštines, iš portfelio išsitraukė voką plastikiniame maišelyje. 

			Palaukęs, kol per priešpiečius dauguma studentų išeis, o darbuotojai užsidarys savo kabinetuose kimšti sumuštinių, čiupo krūvą aplankų ir patraukė koridoriumi link Natašos kabineto. Žingsniavo lėtai ir ryžtingai. Aplink nieko nebuvo. Vienu grakščiu judesiu pakišo voką po durimis ir nuėjo, maudamasis pirštines. Tereikia ištverti iki darbo dienos pabaigos ir grįžti namo pas merginas. Bus daug darbo. Turi viską išvalyti. Atvykus naujokei svečių kambarys negali būti sujauktas ir dvokti, kaip dabar. Sudarytų visiškai netinkamą įspūdį. 

		


		
			TRISDEŠIMTAS SKYRIUS

			— Atvešiu į nuovadą dviejų metalo laužynų savininkus, — šaukė Laivlis į ragelį, stengdamasis perrėkti triukšmą pramoniniame rajone. — Palaikysime ilgiau — tada išsigąs ir pamanys, jog ką nors apie juos žinom, o pareigūnai turės laiko gerai pasižvalgyti, galbūt ką ras. Kada būsite laisvas? 

			— Nebūsiu. Šiandien užsiėmęs kitu reikalu, bet judu su Harisu turėsite apklausti netoliese gyvenančius seksualinius smurtautojus, kurie atitiko jo sudarytą psichologinį portretą. Tripą paprašysiu apklausti laužynų savininkus, jis tikrai nenuvils, — paaiškino Kalanakas. 

			Po akimirkos policijos automobilį vairuojanti pareigūnė privažiavo prie šaligatvio ir sustojo. 

			— Nesuprantu, kokie reikalai svarbesni už šią bylą! Vadovaujate tyrimui, o jūsų nuolat nėra, — drėbė Laivlis. 

			— Nepradėkite, seržante. Jūs man ne vadovas. Dirbkite savo darbą ir laikykitės nurodymų, arba paskirsiu į jūsų vietą ką nors kitą. 

			— Kai viskas baigsis, — suurzgė Laivlis, — paduosiu tokį skundą, kad neišgelbės net tie suknisti draugužiai iš Interpolo. 

			Ir padėjo ragelį, Kalanakui nė nespėjus atsakyti. Konsteblė, kurios paprašė nuvežti jį į universitetą, — anksčiau ji gatvėje reguliavo eismą, — kaitaliojo radijo stotis, apsimesdama, jog nenugirdo, bet turbūt puikiai suprato, kas dedasi. O dabar laukė, kol jis pratrūks šaukti. Bet jis tik atsilošė ir giliai, lėtai įkvėpė. Reikia nueiti į universitetą, tada grįžti į nuovadą, patikrinti, ar visi atlieka paskirtas užduotis, ir parvažiuoti namo — ir per tą laiką niekam nesmogti kumščiu į veidą. Viskas. Kol kas to užteks. 

			Viena fakulteto darbuotoja paskambino Natašai pasakyti, kad po jos kabineto durimis rado voką. Smalsumo apimta ištraukė ir atidariusi pabėrė ant stalo raides, o tada paprašė kolegių padėti iššifruoti paslaptingąją žinutę. Taigi visos kartu jas stumdė, kol galų gale sudėliojo žodį. Dabar tiek ant voko, tiek ant raidžių bus net kelių skirtingų žmonių pirštų atspaudų, organinių pluoštų dalelių ir DNR. Bet nėra ko pykti, pamanė Kalanakas. Juk taip elgtis natūralu, o jos nė nenutuokė, ką rado. Nataša darbe niekam nesakė apie įsilaužimą, nenorėjo gąsdinti žmonių ir be reikalo kelti triukšmo. Todėl niekas nežinojo, kad universitete gali pasirodyti persekiotojas. Jis atsiduso. Kad ir ką darytų, viskas krenta iš rankų. 

			Kabinete viena mergina kalbėjosi su pareigūnu, rodos, ji vis dar nesuprato, ką reiškia ant stalo išbarstytos raidės. Kitas pareigūnas nufotografavo raides, tada — duris, po kuriomis buvo pakištas vokas. Kalanakas ištraukė voką iš šiukšliadėžės ir atsargiai kartu su raidėmis sudėjo į maišelį įkalčiams. Konsteblė Salter ieškojo dviejų Natašos buvusiųjų, vis dar turinčių jos namų raktus. O Nataša sėdėjo namuose saugoma pareigūno ir bandė sudaryti galimų įtariamųjų sąrašą. Teismo ekspertizės komanda ieškojo namuose pirštų atspaudų, bet vargu, ar ką ras. 

			Kalanakas susirado pareigūną, vadovaujantį nusikaltimo vietos tyrimui.

			— Atskirai apklauskite kiekvieną darbuotoją, gal pastebėjo ką nors įtartino, matė pastate nepažįstamą žmogų. Išsiaiškinkite, kada jis galėjo įsliūkinti į fakultetą. Noriu žinoti, kada vokas atsidūrė po profesorės Forž durimis. 

			Grįžus į nuovadą nusikaltimų tyrimo kambarys net dūzgė.

			— Kas nutiko, Salter? — šūktelėjo Kalanakas, braudamasis per minią. 

			— Vieną iš įtariamųjų Bakston ir Magi byloje paleido. Tuo metu jis buvo su jį prižiūrinčiu pareigūnu, tad alibi iškart patvirtinome. Kitas pasikvietė advokatą ir nekalba, o trečias, rodos, išsidavė. Seržantas Laivlis jį tardo, profesorius Harisas irgi ten, stebi. 

			— Tuojau pat pakviesk Harisą čia, — įsakė Kalanakas.

			— Bet vyriausiasis inspektorius sakė...

			— Man nerūpi. Pakviesk. Ir atnešk to įtariamojo bylą.

			Kalanakas patraukė prie apklausų kambario, pakeliui vartydamas Rorio Hendo bylą. Penkiasdešimt dvejų, teistas už išprievartavimą ir grasinimus siekiant seksualinių paslaugų iš psichine liga sergančio asmens. Bjaurus tipas. Už išprievartavimą kalėjo aštuonerius metus, tada penkerius nieko neprisidirbo, arba jo paprasčiausiai nepagavo, o paskui dar kartą sėdo, šįkart ketveriems metams.

			Abiem atvejais dirbo slaugytoju. Pirmą kartą privačiai, antrą — slaugos namuose, pasivadinęs išgalvotu vardu. Kalanakas žvilgtelėjo pro durų stiklą. Seržantas Laivlis ir Harisas rikiavo popierius. Daugiau viduje nebuvo nieko, tik įtariamasis. Hendas buvo išraudęs, oda blizgėjo nuo prakaito, lyg ištepta aliejumi. Kvėpavo trumpais, greitais gurkšniais, bet galbūt nieko nuostabaus, nes buvo labai stambus.

			Harisas išėjo pirmas.

			— Na, detektyve inspektoriau, dar liko darbo, bet, sakyčiau, padarėme didžiulę pažangą. Kaip ir įtariau, žudikas siekė seksualinio pasitenkinimo. 

			— Ką jam išpasakojote? — paklausė Kalanakas. 

			— Nesuprantu, apie ką kalbate, — atsakė Harisas. — Seržantas Laivlis įtariamąjį apklausė puikiai ir profesionaliai. Iš patirties žinau, tokie nusikaltėliai dažnai net nori, kad juos pagautų. Apklausa jiems — svarbi akimirka. Kartais fantazuoja, kas nutiks. Kai prisipažįsta ir mato, jog pasakodami apie nusikaltimus kelia aplinkiniams siaubą, patiria didžiulį malonumą. 

			— Jis neturėjo advokato, — nukirto Kalanakas. 

			— Mes jį perspėjome ir paraginome ką nors pasikviesti, — atšovė Laivlis. — Puikiai žinau, ką darau. 

			— Noriu pamatyti įrašus. 

			Kalanakas nudrožė tiesiai į operatoriaus kambarėlį. Šis atsuko vaizdo įrašą ir paleido iš naujo. 

			Seržantui su Harisu prisistačius ir atlikus visas įstatyme numatytas procedūras, Hendas ėmė muistytis, nagais krapštinėti stalą ir raukytis. Jo net keliskart paklausė, ar nenorėtų advokato. Nepasiginčysi — šiuo atžvilgiu Laivlis savo darbą atliko gerai. Tada profesorius Harisas teatrališkai pakėlė sau nuo kelių pluoštą A4 formatu išspausdintų nuotraukų ir vieną po kitos paklojo Hendui prieš nosį. 

			— Elena Bakston, — pareiškė Laivlis. — Štai kas iš jos liko. 

			Nuotraukose matėsi kalnų trobelėje likę pelenai ir suanglėję kaulai. Kitoje — beisbolo lazda ir dantis. Kalanakas stebėjo Hendą. Šis, rodos, atsipalaidavo, ir akimirką net pasirodė, kad jo vyzdžiai išsiplėtė. 

			— O čia — Džeinė Magi, — tęsė Laivlis. Ant stalo numetė dar daugiau nuotraukų. — Ar kada buvote susitikęs su šiomis moterimis? 

			Hendas ėmė sūpuotis ant kėdės. Atpalaidavo įtemptus pečius, rodos, nė kiek nebesijaudino. Atvirkščiai, atrodė, kad trokšta ištiesti ranką ir paliesti nuotraukas. 

			— Tik pažiūrėkit, kaip susijaudino pamatęs savo aukas. Greičiausiai pačiam jas fotografuoti buvo pernelyg rizikinga, tad pagaliau pamatęs reginį, kurį taip ilgai stengėsi atkurti vaizduotėje, nebesuvaldė fizinės reakcijos, — triumfuodamas pareiškė Harisas, nepaprastai patenkintas savimi. 

			Kalanakas atsisuko į operatorių. 

			— Atsukite minutę atgal, — paprašė. 

			Atsuko tą akimirką, kai Hendui parodė nuotraukas. Kalanakas įsmeigė akis į jo veidą. Iš pradžių Hendas susiraukė, lyg nesuprasdamas kas čia. Tada Laivlis ištarė aukos vardą. Hendas išpūtė akis. Lūpomis suformavo nedidukę O. Giliai įkvėpė. 

			— Jis nustebo, — tarė Kalanakas. — Nuoširdžiai nustebo. 

			— Na, turbūt nesitikėjo, kad jį pagaus, ar ne? Dar negirdėjau, kad įtariamasis sakytų: „Laukiau jūsų, taip ir galvojau, kad šiandien mane suimsite.“ Juk nusikaltėlius sučiupti ir reikia netikėtai, o gal jūs Prancūzijoje pirmiausia juos perspėjate, pone? 

			Paskutinįjį žodį Laivlis ištarė, lyg būtų nuodingas. Atsikirto labai agresyviai, ir Kalanakui dingtelėjo, jog jis taip pat dvejoja, ar įtariamasis tikrai kaltas. Juk apklausos retai kada einasi šitaip sklandžiai. 

			— Žmogžudystes kiekvieną dieną aptarinėjo per žinias. Laikraščiuose išspausdino kiekvieną smulkmeną, kokią tik sugebėjo išpešti žurnalistai. Įtariamasis tikrai žino, kada ir kur rasti kūnai. Jeigu klausytis žinių apie žmogžudystes jam malonu, — manau, akivaizdu, kad taip ir yra, — jis tikriausiai jau perskaitė kiekvieną po ranka pasitaikiusį bulvarinį laikraštį ir nepraleido nė vieno reportažo per televizorių, — pareiškė Kalanakas Laivliui.

			Prie jų žengė Harisas.

			— Suprantu, jums nelengva, bet kartais psichologinių portretų rezultatai nustebina. Daugelis detektyvų supyksta ir ima prieštarauti, tačiau nesijaudinkite, nuopelnus galės prisiimti visa komanda. 

			— Man nerūpi jokie suknisti nuopelnai. Man rūpi, kad prisigalvojote prielaidų, o tada pats jas patvirtinote. Tas vyras nė nenutuokė, ką pamatys nuotraukose! — suriko Kalanakas. 

			— Jūs ne psichologas ir neturite teisės švaistytis tokiais pareiškimais, — atkirto Harisas. 

			— Gal ir ne, bet tyrimui vadovauju aš. Laivli, grįžkite į atgal į apklausų kambarį. Paklauskite, kur laikė moteris ir kur nužudė. Tegul pasako tiksliai. Tada nusiųskite pareigūnų komandą, kad surastų konkrečių fizinių įrodymų. Kai ras, pasikalbėsime. 

			— Pateiksiu jam kaltinimus. Jis prisipažino, — atšovė Laivlis, bet nebe taip ryžtingai. 

			— Jei pateiksite jam kaltinimus, nebegalėsime tirti kitų įtariamųjų. Tikrai to norite? — rėžė Kalanakas. 

			Šįkart Laivlis nutilo.

			— Seržante, tame kambaryje sėdi pastorės Džeinės Magi žudikas. Mudu sėkmingai užbaigėme bylą. Negi norite viską mesti paskutinę akimirką? — šnipštelėjo jam Harisas. 

			Laivlis nesąmoningai kilstelėjo ranką prie apykaklės. Nors saugumo taisyklėse draudžiama darbo metu nešioti pakabučius, Kalanakas įtarė, kad po seržanto marškiniais kabo kryželis. Greičiausiai sidabrinis, nedidukas ir paprastas. Kryželio Laivlis nenusiima, nors ir žino, kad rizikinga, nes kilus grumtynėms jį galėtų pasmaugti. Tą akimirką Kalanakas suprato — Laivlio įtikinti nepavyks.

			— Einu paprašyti Begbio leidimo pateikti kaltinimus. Įtariamąjį apklausiau pagal visas taisykles. Komanda pradės rinkti įrodymus, — neįprastai tyliai sumurmėjo Laivlis. 

			— Roris Hendas prisipažino įvykdęs dvi žmogžudystes, nors prieš jį nebuvo pateikta jokių įrodymų. Jis žino — jei prisipažins, žudyti nebegalės. O serijiniai žudikai dažniausiai nepaprastai trokšta nužudyti dar kartą, ar ne tiesa, profesoriau Harisai? Dėl to stengiasi, kad jų nepričiuptų. Tai visiškai nelogiška, — išbėrė Kalanakas.  

			— Jūs nesate nei psichiatras, nei psichologas, inspektoriau. Žudikų protas labai sudėtingas, o jų motyvai ir elgesys niekada nebūna vienodi. 

			Harisas padėjo vieną ranką Laivliui ant peties, tarsi gindamas jį nuo tolesnių prieštaravimų. Kalanakas dar nebuvo matęs Laivlio tokio sutrikusio. 

			— Be to, serijiniai žudikai retai taip pasikeičia: pirma prievartauja psichiškai neįgalias aukas slaugos namuose, o tada nei iš šio, nei iš to ima grobti, kankinti ir žudyti žymias moteris, — rėžė Kalanakas. 

			— Juk nežinome, ką jis veikė po paskutiniojo išprievartavimo. Galbūt jau daug metų pamažu vykdo vis rimtesnius nusikaltimus, — už Harisą atsakė Laivlis, bet, rodos, nenoriai. 

			Kalanakas nusisuko. Hendą surado ir suėmė tvarkingai, greitai ir lengvai, bet iš daugybės metų patirties Kalanakas žinojo, kad taip paprasta nebūna. Vyriausiąjį inspektorių tikriausiai spaudžia kuo greičiau pranešti žiniasklaidai, o jei nepraneš, iki vakaro vis tiek pasklis gandai. Žinoma, nėra jokių abejonių, kad Roris Hendas — padugnė. Akivaizdu, klaikios nuotraukos iš nusikaltimo vietos jam kelia pasitenkinimą. Kalanakui nebuvo jo gaila. Sunku patikėti, kad vien norėdamas išgarsėti nekaltas žmogus gali prisipažinti įvykdęs nusikaltimus, už kuriuos baudžiama įkalinimu iki gyvos galvos. O dabar Hendui reikės parodyti visus policijos turimus įrodymus: nuotraukas, vaizdo įrašus, patologų išvadas, teismo medicinos komandos surinktus duomenis, asmeninę informaciją apie aukas. Žinoma, Hendas nusikaltėlis, uždarius jį už grotų visiems būtų tik geriau. Bet Kalanakas nerimavo, kad sustabdžius tyrimą tikrasis žudikas išloš laiko ir spės nužudyti dar ką nors. Jeigu jie suklydo, o Kalanakas buvo įsitikinęs, kad taip ir yra, ši klaida brangiai kainuos. Paskambinęs paliko balso žinutę Begbiui ir viską paaiškino.

			Tripas laukė nusikaltimų tyrimo kambaryje. 

			— Apklausei metalo laužynų savininkus? — šūktelėjo Kalanakas.

			— Beveik nieko neišsiaiškinau. Bet kam to reikia? Girdėjau, įtariamasis jau prisipažino.

			— O aš laimėjau loteriją. Internete. Bilieto nepirkau, bet labai malonus vyrukas iš Nigerijos parašė, kad išlošiau tris milijonus svarų, — atkirto Kalanakas ir įsirėmė rankomis į klubus.

			Tripas padavė jam puodelį kavos ir atvertė aplanką. 

			— Pirmasis savininkas atrodė atsipalaidavęs, labai ramus ir beveik nesivargino atsakinėti į klausimus, bet nepanašu, kad melavo. Turbūt neturėjo ko slėpti, tiesiog nemėgsta policininkų. Antrasis kalėjo trijuose skirtinguose kalėjimuose už smulkius nusikaltimus: vogtų daiktų pardavinėjimą, komercinių patalpų apiplėšimą prieš dvidešimt metų ir sukčiavimą siekiant neteisėtai gauti išmokų. Jis šiek tiek įdomesnis, truputį nervinosi, prieš atsakydamas į klausimą gerai pagalvodavo. Nieko iš jo neišpešiau, bet, manau, kažką slepia. 

			— Paspausk jį. Rask, prie ko prikibti, pavyzdžiui, kad nesilaiko saugos ir sveikatos taisyklių. Sugalvok dingstį uždaryti laužyną ir pradėti tyrimą. Visus nusikaltimus jis įvykdė tik dėl pinigų, pasinaudok tuo. Sukis greitai ir niekam nieko nesakyk. Netrukus Begbis praneš žiniasklaidai, kad suėmėme įtariamąjį, o tada visus mūsų išteklius perduos kitiems.

			Po pusvalandžio Kalanakas jau buvo pas Natašą. Išėjo iš nuovados vengdamas susitikti Begbį ir neatsiliepė į skambučius, kas norės, paliks balso žinutę. Privažiavęs Natašos namus nė kiek nenustebo, kad lauke stovi Avos mašina. Matyt, ji nurodymų klausyti nė neketina. Nuspaudė durų skambutį. 

			Nataša atidarė kur kas linksmesnė, negu buvo nuovadoje. 

			— Užeik, — pakvietė. — Kaip tik verdu kavą. Norėtum?

			— Gal aš ne prancūzas? — pajuokavo jis. 

			— Na, tu pusiau škotas, tad reikėtų įpilti ir šlakelį viskio, ar ne? Bet turbūt šįvakar dar dirbsi?

			— Taip, — atsakė jis. — O tau negalima čia būti, — tarė Avai. 

			Ši sėdėjo už stalo ir krimto sausainį. 

			— Mane nušalino nuo pareigų, — pilna burna pratarė Ava. — Negi negaliu pasinaudoti proga pasimatyti su seniausia ir geriausia drauge? 

			— Nataša, noriu kartu su tavimi peržiūrėti sąrašą. Universitete rastas raides ir voką jau tiria, bet prireiks laiko. Ar gali būti, kad tai padarė studentas, gal kam parašei blogą pažymį? O gal koks vaikinukas buvo tave įsimylėjęs? 

			— Na, gal, bet visa tai absurdiška. Tikiuosi, niekam neišplepėsi, ką pasakysiu?

			— Nesijaudink, pasakysime, kad apklausėme visus, — nuramino Kalanakas.

			— Džailzas Paris, antrakursis. Ėmė nešti man visokiausias dovanas. Galų gale teko parašyti oficialų laišką ir paprašyti liautis. Nuo to laiko su manimi nesikalba. Markusas Ternbulis — kartą per paskaitą pagavau jį mane fotografuojantį. Sykį net nusekė paskui į tualetą, tada perspėjau, kad peržengė ribas. Jis tikino norintis pasikalbėti apie rašto darbą, bet buvo šiurpu. Ir dar viena pirmakursė, įsivaizduoja, kad ji nepakartojama, nuolat vaikšto apsikabinusi kokį vaikiną, bet spokso į mane, laukia koridoriuose, pabrėžtinai nužiūrinėja mano kojas, lyg norėdama dėmesio. Kažkas su ja negerai. Jos vardas Žaklina Best. Būčiau labai dėkinga, jei rastum kokią dingstį jos atsikratyti.

			— Gerai, — atsakė Kalanakas. — O dabar pakalbėkim apie darbuotojus ir fakultetą. Visus patikrinsim po vieną, bet jei galėtum ką nors pridurti, būtų labai naudinga. Jei kuris nors iš šių darbuotojų tau įtartinas, sustabdyk mane. Antonis Elardisas, Saimonas Kordvelas, Klerė Edžerton...

			Nataša kilstelėjo ranką. 

			— Praeitais metais daviau Klerei žodinį įspėjimą, nes pranešė, kad serga, bet tą pačią dieną ją matė muzikos festivalyje. Nieko baisaus, bet ji įsižeidė. 

			— Naomė Fuler, — tęsė Kalanakas. — Edgaras Grovsas. 

			— Jis tikėjosi gauti mano pareigas, — įsiterpė Nataša, — o kai negavo, ėmė skleisti bjaurius gandus. Be to, praeitais metais įtariau, kad pradėjo romaną su studente, o kai užsiminiau, labai susierzino. Jis manęs nekenčia, — pridūrė. 

			— Delija Inman, Redžinaldas Kingas, — tęsė Kalanakas.

			— Jis beviltiškas, — pareiškė Nataša. — Įsivaizduoja esąs puikiausias filosofas visame pasaulyje, bet iki šiol nesugebėjo gauti darbo fakultete, tad dirba administracijoje. Pasipūtėlis ir įkyruolis, bet nepavojingas. 

			— Vera Lesli, Dinas Openheimas, — toliau vardijo Kalanakas. 

			— O jūs labai jau rimtai žiūrite į šį grasinimą, — pareiškė Ava, jam perskaičius visą sąrašą. — Neįsižeisk, džiaugiuosi, bet kokia buvo antroji žinutė, kad net metei žmogžudystės tyrimą? 

			— Nemečiau. Seržantas tuoj pateiks įtariamajam kaltinimus, — atsakė Kalanakas. 

			— Pagavote jį? Kodėl nieko nesakei? — net pašoko Ava.

			— Nes netikiu, kad pagavom, — atsiduso Kalanakas. — O žinutė Natašai šįkart buvo konkretesnė — RYTOJ.

		


		
			TRISDEŠIMT PIRMAS SKYRIUS

			Kitą rytą Kalanakas apklausė tris ne itin pavyzdingus studentus. Visą dieną neįsijungė nei televizoriaus, nei radijo, nesutiko kalbėtis su žurnalistais, nors šie pašėlo išgirdę, kad Hendui pateikti kaltinimai, net su viršininku kalbėjosi tik kartą, ir tai neilgai. Roris Hendas pagaliau pareikalavo advokato, tad vyriausiasis inspektorius liepė visiems laisviems pareigūnams kuo smulkiau išsiaiškinti, ką jis veikė pastaruosius kelis mėnesius. Kalanakas tiesiai pareiškė, kad netiki, jog Hendas kaltas, bet tuo viskas ir baigėsi. Viršininkas nesiginčijo, neliepė nutraukti tyrimo, paprasčiausiai pareiškė neturintis kur dėtis, pateikti kaltinimus Hendui būtina. Tačiau akivaizdu buvo viena, jei Kalanakas toliau ieškos kitų įtariamųjų, o Hendas apsigalvos ir pasakys, kad moterų nežudė, jo advokatai turės puikų kozirį, juk net pats detektyvas inspektorius netiki jų kliento kalte. Kalanakas nekentė advokatų. Jiems pasirodžius, reikia triskart apgalvoti kiekvieną sprendimą, visi įrodymai staiga tampa dviprasmiški, o paprasčiausi žodžiai ir veiksmai pasidaro įtartini. Vadinasi, dabar tikrojo žudiko turės ieškoti visiškai vienas. 

			Natašos minėti studentai Markas Ternbulis ir Džailzas Paris buvo nemalonūs, bet tikri nevykėliai, tad vargu ar pavojingi. Žaklina Best pasipūtusi it princesė, be to, puikiai moka meluoti, bet Kalanakas nujautė, kad ji taip pat niekuo dėta. Raides iškirpęs žmogus kruopštus ir kantriai siekia savo tikslo. O šie studentai neturi kantrybės, nori maištauti, ir tiek.

			Buvo vienuolikta ryto. Jei persekiotojas tikrai laikysis žodžio, laiko vis mažiau. Suskambo telefonas, ekrane pasirodė Tripo pavardė. 

			— Ką nuveikei? — paklausė jis.

			— Sveikatos ir saugos biuro pareigūnas uždarė laužyną. Savininkas bando išlošti laiko, tvirtina norintis gerai peržiūrėti registrus, bet turbūt greitai pasiduos. Jam kiekviena valanda nuostolis. 

			— O kaip dėl...

			— Paskambinau ne dėl to, pone, — pertraukė Tripas. — Vyriausiasis inspektorius Begbis liepė jums tuojau pat važiuoti į nuovadą. Rorio Hendo advokatai nori pasikalbėti. Profesorę Forž saugo pora pareigūnų, ir Begbis šiuo metu daugiau žmonių skirti negali.

			— Nenoriu nė prasidėti su Roriu Hendu, jau vakar sakiau. Jį suėmiau ne aš. 

			— Vyriausiasis inspektorius perspėjo, kad taip sakysit, — tyliai pratarė Tripas.

			— Na ir kas? — nesuprato Kalanakas.

			— Jis sakė, kad jam nusi... na, supratot. Sakė, laikas bėga, ir turite tučtuojau grįžti. 

			Kalanakas sėdo į automobilį. Veidrodėlyje pamatęs raudonas savo akis net pašoko, nors iš tiesų nėra ko stebėtis. Juk nemiegojo jau... na, nė pats nežino kiek. Valandų. Dienų. Tačiau kitos išeities nėra, reikia grįžti į nuovadą. Policijoje hierarchija nepaprastai svarbi, gali skųstis ar prieštarauti kiek širdis geidžia, bet privalai elgtis taip, kaip liepia, antraip sugrius visa sistema. Jeigu šito nesupranti, pasirinkai netinkamą profesiją, o Kalanakas neabejojo savo pasirinkimu. Jis ten, kur ir turėtų būti, dirba mėgstamą darbą. Nors retsykiais ir reikėdavo sau tai priminti. 

			Nuovadoje laukė Hendo advokatas.

			— Mano klientas prisipažino įvykdęs žmogžudystes, — pradėjo lyg kalbėdamas apie nuobodžiausią bylą pasaulyje. Kalanakas norėjo jį suimti vien už nepagarbą aukoms. — Išsamų prisipažinimą su visomis smulkmenomis jis pateiks tik tada, kai įvykdysite jo iškeltus reikalavimus. 

			Stabtelėjo laukdamas, kol detektyvas inspektorius paklaus, kokie tie reikalavimai. Bet šis tik sukryžiavo rankas ir tylėjo. Advokatas purkštelėjęs tęsė.

			— Jis nori apsilankyti vietose, kur buvo pagrobtos moterys, ir sandėlyje, kur rado Magi palaikus. Nori nuvažiuoti šiandien, kad geriau prisimintų, antraip negalės papasakoti visų smulkmenų. 

			— Kažin kodėl, — burbtelėjo Kalanakas.

			Advokatas kilstelėjo antakius. 

			— Ką turite omenyje, detektyve inspektoriau?

			Kalanakas labai troško išrėžti, ką turi omenyje. Bet pagalvojęs apie pasekmes susilaikė. 

			— Man rodos, žudikai smulkmenų neprisimena tik tada, kai jiems naudinga. Neabejoju, jei gaus, ko nori, jūsų kliento atmintis iškart prašviesės. 

			— Vyriausiasis inspektorius Begbis sakė, kad apžiūrėti minėtų vietų nuvešite jūs. Aš būsiu su savo klientu ir prašyčiau jūsų bei kitų pareigūnų laikytis nuo mūsų deramu atstumu, nes norėsime pasikalbėti negirdimi. 

			Visa diena nuėjo šuniui ant uodegos. Visiems, išskyrus Rorį Hendą. Šis iki soties apžiūrėjo nusikaltimo vietas ir (Kalanakas buvo tikras) tais reginiais mėgausis dar daugybę metų. Be to, dabar galės vaizdingai papasakoti, kaip neva nužudė aukas. Daugiau jokių įrodymų nebuvo. Ekspertizės specialistai nerado nieko. Naujausia Škotijos nusikalstamo pasaulio garsenybė dairėsi po nusikaltimo vietas ir vaikščiojo po aukų namus, kol šiuose nebeliko nė krislelio buvusio jaukumo, iki šeštos vakaro. Vakarop Kalanakas net ėmė viltis, kad Hendą iš tiesų pasodins. Už tai, kaip mėgavosi šia popiete, jis nusipelno mažiausiai dvidešimt penkerių metų už grotų. 

			Seržantas Laivlis su jais nevažiavo. Kalanakas nežinojo kur jis, bet nusprendė neklausti. Bus geriau, jei apskritai jo nematys. Kai pagaliau Hendą parvedė į kamerą, jau buvo beveik septynios, lauke temo. Kalanakas norėjo kuo greičiau važiuoti pas Natašą. Nors ją saugojo du pareigūnai ir jis kas valandą gaudavo iš jų žinutę, neapleido mintis, kad jai grasino ne tuščiai. Antraip grasinimai nebūtų buvę tokie paprasti. Nors ne kartą bandė įkalbėti, Nataša nenusileido — norėjo nakvoti namuose. Bet gal ir geriau leisti jai likti namie ir pažiūrėti, kas bus. Galbūt net pavyks pagauti persekiotoją besilaužiantį vidun. Tada tikrai žinotų, kad pavojus Natašai nebegresia.

			Čiupo iš bagažinės daiktus nakvynei. Nataša pati paprašė jo pasilikti, jam dar nespėjus pasiūlyti, nors jis vis tiek būtų likęs. Užpakalines duris saugos dar vienas pareigūnas, pranešta ir gaisrininkams. Tačiau pažvelgus iš lauko nieko neįprasto nesimatys. Įžengęs vidun Kalanakas giliai įkvėpė, taip gardžiai kvepėjo skrudintais česnakais ir jautiena, kad akimirką net pamiršo, ko atvyko. 

			— Labas, mielasis, kaip sekėsi darbe? — pajuokavo Nataša ir, paėmusi jo paltą, padavė taurę „Merlot“. 

			Kalanakas nesitikėjo, kad ji bus tokia rami. Nataša vilkėjo ką tik išlygintais baltais marškiniais ir juodais džinsais, o ant viršaus buvo užsijuosusi prijuostę. 

			— Negaliu gerti, Nataša, aš dirbu, — liūdnai tarė jis. 

			— Nagi, tik vieną taurę, jei nori, gurkšnok visą vakarą. Vakarienė bus po pusvalandžio. Gal pasidėk daiktus svečių kambaryje? 

			Jis taip ir padarė. Lipdamas žemyn patikrino langus, užtraukė užuolaidas, apžiūrėjo po lovomis ir sandėliukuose, o tada paskambino Avai. 

			— Kur tu? — paklausė.

			— Namie, kaip gera mergaitė, — atsakė ji. — Kaip laikosi Nataša? 

			— Ji virtuvėje, gamina vakarienę. Kol kas nieko naujo. Tik norėjau įsitikinti, kad neiškrėsi kokios kvailystės. Jei pradėsi kištis į tyrimą, Begbiui neužteks vien nušalinti tave dviem savaitėms. 

			— Žinau. Tu puikiai susidorosi, nė neabejoju, — nerūpestingai atsakė Ava. 

			— Nėra ko jaudintis, — pridūrė Kalanakas. 

			Jis nustebo, kodėl ji nieko neklausinėja, nereikalauja kas valandą skambinti jai ir pranešti, kaip sekasi. Juk buvo tikras, kad Ava nesutiks paprasčiausiai sėdėti namie. 

			— Ir nesijaudinu. Žiūriu „Nuostabųjį septynetą“5, valgau vakarienę iš kinų restorano ir geriu šaltą kaip ledas alų. Ir nors labai norėčiau bėgti pas jus ir visą naktį praleisti spoksodama į laikrodį, šį vakarą praleisiu su Julu Brineriu, Čarlzu Bronsonu ir Stivu Makvinu, mano nuomone, gražesnio vyro už jį nėra visame pasaulyje. Gero vakaro, — palinkėjo ji.

			— Perduosiu Begbiui nušalinti tave dar kelioms savaitėms, — atkirto Kalanakas, nesugalvodamas, ką daugiau pasakyti. 

			Iš tiesų jis labai norėjo, kad ji būtų šalia. Bet nuvijo tą mintį šalin. Ava Terner — jo kolegė, be to, nė karto neparodė ne menkiausio susidomėjimo juo.

			Kalanakas nuėjo į svetainę, griebęs pultelį įjungė televizorių ir ėmė junginėti kanalus, kol išvydo ant laidotuvių karietos sėdintį Julą Brinerį su cigaru dantyse, o šalia su šautuvu ant peties besiropščiantį Stivą Makviną. 

			— Ne toks jis ir gražus, — pareiškė. 

			— Su kuo kalbi? — įžengusi į svetainę paklausė Nataša.

			— Ginčijuosi su Ava per atstumą. Vakarienė paruošta? — paklausė. 

			— Taip, pone, — nusijuokė ji ir tūptelėjo. — Tikiuosi, išalkęs? 

			Vakarienė buvo labai gardi. Priminė Prancūziją. Jei ne baimė, kad bet kurią akimirką išvertęs duris įsiverš pavojingas beprotis, vakaras būtų buvęs puikus. 

			— Papasakok, — pavalgius tarė Nataša, skalaudama lėkštes ir kraudama į indaplovę. 

			— Apie ką? — nesuprato jis. 

			— Ava papasakojo apie merginą, apkaltinusią tave išprievartavimu.

			Kalanakas giliai įkvėpė, net pats dorai nežinodamas, kaip reaguoti, juk jos aptarinėja jo asmeninį gyvenimą. Tačiau nustebo suvokęs, kad nesuirzo, atvirkščiai, buvo malonu, lyg būtų joms tapęs tikru draugu. Nežinojo, kodėl Ava papasakojo tą istoriją Natašai, bet buvo tikras, kad nenorėjo įžeisti. 

			— Žinau, tu nekaltas, — paaiškino Nataša. — Bet nesuprantu, kas nutiko. Juk turi būti kokių nors įrodymų, kad policija galėtų apkaltinti išprievartavimu? 

			Ji užkaitė vandens ir ištraukė kavinuką. Kalanakas tikėjosi, kad pasiteiraus, ar jis nori kalbėtis, bet ji nieko panašaus neklausė. Tikriausiai tiesiog tokio būdo, visada kalba tiesiai šviesiai. Jei apie tokius asmeniškus dalykus klausinėtų kas kitas, pasirodytų įkyru. Bet Natašai, rodos, nuoširdžiai rūpėjo. Matyt, dėl to ji taip patinka Avai — Nataša Forž paklūsta tik savoms taisyklėms. Gal dėl to patraukė persekiotojo dėmesį.

			— Nori pieno, cukraus? — pasiūlė ji.

			— Ne, nei to, nei to, ačiū. Ar Ava paaiškino, kas nutiko tą vakarą su Astrida? — paklausė jis. 

			— Taip, — atsakė ji. — Bet nepasakojo, kas buvo, kai tave suėmė. 

			Ir, padavusi Kalanakui puodelį, atsisėdo kitoje virtuvės stalo pusėje. 

			— Kaltinimams pateikti įrodymų buvo užtektinai. Astrida tvirtino, kad kitą rytą nuėjo pas gydytoją, nors policijai pranešė tik po kelių dienų. Tikriausiai laukė, gal paskambinsiu. Nesulaukusi skambučio, nuėjo į nuovadą. Tą vakarą bandydamas jos atsikratyti pastūmiau, ji trenkėsi į žemę, vėliau apžiūrėjęs gydytojas ant užpakalio matė mėlynę. Astrida pasakė, kad mėlynė atsirado, nes nustūmiau ją ant grindų ir prispaudžiau. 

			Kalanakas susiraukė. Prisiminti nebuvo malonu. Kai pareigūnai pateikė jam įrodymus, pasidarė siaubingai bloga, dar blogiau negu tada, kai jį sulaikė Jamaikoje. Iš pradžių manė, jog užteks paaiškinti, kas nutiko, ir jį paleis. Bet iš tiesų nieko panašaus. Bylą tyrė vietos prokuroras, kuris nepalaikė jokių ryšių su Interpolo darbuotojais, kad niekas negalėtų skųstis tyrimo nesąžiningumu ar šališkumu. Vos grįžus iš Jamaikos Kalanakui pateikė gydytojo ataskaitą, teismo medicinos ekspertų analizę, nuotraukas bei liudininkų parodymus ir smulkiai paaiškino, ką tai reiškia. Jam temo akyse, pykino, beveik negalėjo kalbėti. Žinojo, atrodo kaltas, bet nesugebėjo gintis. Tą akimirką suprato: Astrida jį ne tik apšmeižė, ji taip išradingai ir ryžtingai suklastojo įkalčius, kad liko tik tikėtis, jog teisme jo pasigailės. Tokios beviltiškos baimės nebuvo patyręs per visą gyvenimą. 

			Mirus tėvui buvo siaubinga, bet jį nuolat supo mylintys artimieji. Kai suėmė už vairavimą išgėrus, atrodė, žemiau nusiristi neįmanoma, tačiau giliai širdyje žinojo, kad sugebės atversti naują gyvenimo puslapį. Kaltinimai išprievartavimu — visai kas kita. Niekas jo neapsaugos. Niekas nepadės išeiti į laisvę. Nežinojo, kaip gintis, tad paprasčiausiai viską neigė. Toji moteris kaip apsėsta jį persekiojo, bet taip sakyti atrodė labai kvaila, todėl net nedrįso užsiminti. Per pirmąją apklausą neatsakė nė į vieną klausimą. Jį buvo ištikęs šokas, tai suprato vėliau, ir iš pradžių neįstengė suvokti, kad aukštyn kojomis apvirto visas gyvenimas. O kai pakvietė į apklausą antrą kartą, atrodė, jog jis paprasčiausiai pasinaudojo pertrauka, sugalvojo pasiteisinimą ir mėgina paneigti įrodymus. Jautėsi lyg sukaustytas paralyžiaus, o taip tik pats sau išsikasė duobę. 

			— Negi užteko vien mėlynės ant užpakalio. Juk mėlynių atsiranda dėl įvairiausių priežasčių, — pertraukė jo mintis Nataša. 

			— Tai dar ne viskas. Draskydama man kaklą ji nusilaužė nagą, tad vėliau paprašė gydytojo nagą nufotografuoti ir pasaugoti. Po juo buvo mano kraujo. Astrida tikino, kad įdrėskė gindamasi. Jos kaimynai matė, kaip keikdamasis valausi nuo kaklo kraują, pro duris matė ir ją — nuogą ir raudančią.

			— O, šūdas, — sukuždėjo Nataša.

			— Taigi, šūdas, — pakartojo Kalanakas. — Be to, savo draugui Žanui Poliui pamelavau, pasakydamas, kad susižeidžiau sporto salėje. Norėjau pasielgti kaip džentelmenas ir niekam nieko nepasakoti. Bet, pasirodo, labai klydau. 

			— O intymesnių įkalčių nebuvo? — tyliai pratarė Nataša. — Viso to būtų užtekę įrodyti, kad ją užpuolei, bet ne... 

			— Dėl to nežinau, tik spėlioju, — kalbėjo jis. — Pasak gydytojo, — aš įsitikinęs, kad ataskaitos nesuklastojo, — tiek aplink vaginą, tiek viduje rado mėlynių ir įbrėžimų. Astrida tikino, kad turėjau prezervatyvą ir jį išsinešiau, todėl spermos neliko. To užteko kaltinimams pateikti. Taigi piršosi tik viena logiška išvada — ją išprievartavo. 

			— Ji susižalojo pati, — aiktelėjo Nataša. — Po galais. Turbūt norėjai ją užmušti. 

			— Manau, man išėjus Astrida pati susižalojo nagais ar kokiu nors įrankiu. Tu teisi, tikrai norėjau ją užmušti. Arba nusižudyti pats, net kelis kartus. 

			Mintyse aiškiai, lyg pirmąjį kartą, regėjo jos žaizdas. Oda Astridai tarp kojų buvo išvagota bjauriais raudonais įdrėskimais, lyg būtų apdraskęs žvėris. Jei taip susižalojo pati, ko gero, ji tikrai beprotė. Reginys persekiojo kaip kokia liga. Nuotraukas policininkai parodė tik pačioje tyrimo pabaigoje, vos jas pamatęs Kalanakas suvokė — jam galas. Niekas nepatikės, kad moteris, užimanti aukštas pareigas Interpole, iš tiesų tokia psichologiškai nestabili, jog norėdama atkeršyti šitaip susižalojo.

			— Ji sudraskė savo apatinius ir suknelę, tada verkdama paskambino draugei, bet nesugebėjo aiškiai kalbėti. Tikrai atrodo, kad aš kaltas, ar ne? Astrida apgalvojo visas smulkmenas. Kartais net dingteli, jog iš tiesų ją išprievartavau, o paskui kažkaip nuslopinau prisiminimus. 

			Stojo tyla. Natašos akyse sužibo ašaros, ir staiga Kalanakas pasijuto nuoširdžiai dėkingas. Bent kartą nesijautė tikru pabaisa.

			— Bet žmonės, kurie tave pažįsta, nebūtų patikėję, jog taip pasielgei, — pratarė ji.

			— Deja, prievartautoją atpažinti nelengva, — atsakė Kalanakas. — Kartais jie žavūs, draugiški, gerai prisitaiko visuomenėje, o kartais nuobodūs, tylūs, drovūs. Nėra vieno konkretaus prievartautojo tipo. Astrida sakė, kad per pirmą pasimatymą pasiūliau jai su manimi permiegoti, bet ji nesutiko. Tikino, jog įtūžau. Sakė: „Jis pareiškė, kad dar nė viena moteris jam nebuvo pasakiusi ne, kad jis visada gauna, ko nori, ir turėčiau džiaugtis, jog apskritai manimi susidomėjo.“ Rodos, daug kas ja patikėjo. Žanas Polis ir kiti draugai manęs nebenori matyti, ir aš puikiai suprantu kodėl. Juk nėra dūmų be ugnies. Į mano pusę stojo tik Interpolo viršininkas. Net mano mama... 

			Bet kalbėti apie paskutinį, skaudžiausią smūgį vis dar buvo pernelyg sunku. Nusprendė papasakoti kuo trumpiau ir šalčiau. 

			— Jaučiausi labai vienišas. Galų gale Astrida apsigalvojo ir nusprendė teisme neliudyti, bet žalą atitaisyti jau buvo per vėlu. Kurį laiką ji mane sekiojo. Galiausiai gavau teismo orderį, draudžiantį jai prie manęs artintis. Tąkart ji net nepasirodė teisme. Lyg visa tai tebūtų žaidimas. Mano viršininkai Interpole nenorėjo daryti jokių išvadų, kol nežinos teismo sprendimo, ir, man rodos, nuoširdžiai džiaugėsi, kai mane išteisino, bet po tokios istorijos susigrąžinti gerą reputaciją nelengva. Tačiau jie padėjo man rasti darbą Škotijos policijoje. Dėl to nebereikia stengtis atitaisyti pašlijusių santykių su komanda Interpole. Tuo metu maniau, kad išvykti iš Prancūzijos — vienintelė išeitis. Bet pabėgti neįmanoma. Vis tiek jautiesi lyg suteptas. Tarsi visi matytų, ką padarei. 

			— Ava vos išgirdusi suprato, jog negalėtum taip pasielgti.

			— Ava geraširdė. Dauguma žmonių ne tokie, — atsakė Kalanakas. 

			— Nepažįstu kito žmogaus, kuris taip puikiai perprastų aplinkinius, — pareiškė Nataša. — Aš taip pat šio to iš jos išmokau, tad puikiai matau, kad ji tau rūpi.

			— Aš labai ją gerbiu. Ji nieko nebijo, laikosi savo principų ir nesivaržo dėl paaukštinimų. Tokių pareigūnų reta. 

			— Tau ji patinka ne tik dėl to. Jei nori, kalbėk apie darbą. Bet nenorėčiau, kad dėl praeities nelaimių praleistum progą pradėti rimtus santykius. 

			— Nataša, mes tik kolegos. Juk žinai, kad išgirdusi tokias kalbas ji supyktų. 

			— Nori pasakyti, aš klystu? 

			— Tūkstančiai vyrų mielai ranką nusikirstų, kad tik galėtų susitikinėti su Ava. Ji nusipelno geresnio už mane. 

			— Na, tikrai nusipelno tokio, kuris nenori paprasčiausiai sėdėti rankas sudėjęs ir gailėtis savęs. Žinoma, tau labai nepasisekė, bet anksčiau ar vėliau reikia susiimti ir vėl žvelgti į ateitį, — Nataša įsmeigė akis į jį, nekreipdama dėmesio į pasipiktinusią miną. 

			— Nesupranti, ką kalbi! Gerai, į teismą manęs nebenutemps, bet aš vis tiek dar... 

			Ir nutilo. 

			— Vis tiek kas? — švelniai paragino Nataša. 

			Kalanakas giliai alsavo. Jautė, tuoj nesusivaldys.

			— Lukai? Žinok, beveik visas gyvenimo problemas galima išspręsti. 

			— Negalima, aišku? — suriko jis. — Nesvarbu, kiek praėjo savaičių ir mėnesių, ir kiek galvoju apie kitus dalykus, mano problemos išspręsti negalima!

			Į virtuvės duris triskart griausmingai pabeldė. Nataša klyktelėjo ir išmetė iš rankų stiklinį kavinuką, šis nukritęs sudužo ant grindų. Kalanakas pašoko ant kojų. Į virtuvę atlėkė užpakalines duris saugojęs pareigūnas. 

			— Viskas gerai, pone, atėjo mane pakeisti. Mano pamaina baigėsi. Susitarėm, kad įeis pro užpakalines duris. 

			Ir per radijo stotelę susisiekė su pareigūnu lauke. Šis pasakė savo pareigas, pavardę, patvirtino, kad į duris beldė jis. Kalanakas įleido jį vidun, o Nataša surinko šukes. 

			— Tau reikėtų išsimiegoti, — tarė Natašai, kai pareigūnas pagaliau nuėjo į savo postą. 

			— Mes kalbėjomės, — paprieštaravo ji.

			— Nebesikalbėjome, nes aš pradėjau šaukti. Nenorėjau taip užbaigti vakarienės. Šįvakar turiu mąstyti blaiviai. Geriau kol kas pabūsiu čia. Jei ko prireiks, pašauk. 

			— Lukai, nepyk, nenorėjau tavęs nuliūdinti. 

			Nataša žengė artyn, tiesdama rankas apkabinti. Kalanakas žengė atbulas.

			— Nenuliūdinai, — atkirto ir išsitraukęs ėmė maigyti telefoną. — Aš pats kaltas. Pamiršk, gerai? Verčiau eik miegoti. 

			Abu šaltokai palinkėjo vienas kitam labos nakties, ir Kalanakas nuėjęs į svetainę klestelėjo ant sofos. Vis galvojo, ką Nataša sakė apie Avą, vijo tas mintis iš galvos, bet jos kaipmat grįždavo. Net jei ir sugebėtų užmegzti normalius santykius, Ava vis tiek jo kolegė. Taip sau pasakęs, dar kartą patikrino langus ir duris, nors buvo tikras, kad viskas uždaryta. Nesigirdėjo nė garselio. Galų gale neatsispyręs pagundai išsitiesė ant minkštos sofos ir užmigo.

			

			
				
					5 „The Magnificent Seven“ — 1960 m. amerikiečių vesternas.

				

			

		


		
			TRISDEŠIMT ANTRAS SKYRIUS

			Kingas susikūprinęs sėdėjo visureigyje, kurį išsinuomojo vienai nakčiai. Už tai, kad automobilį norėjo gauti tuoj pat, žiurkiaveidis užsiprašė dvigubai, bet buvo verta. Galiniai langai tamsinti, užpakalinės sėdynės atsilenkia iki pat galo, o numeriai išduoti kitam panašios markės automobiliui, kuris jau seniai nurašytas. 

			Ruošdamasis parsivežti naują laimikį, jis vėl ėmėsi įprasto ritualo. Iki šiol net nebuvo pagalvojęs, kad lygiai taip pat elgėsi ir vykdamas parsivežti Elenos ir Džeinės. Dieną tiksliai laikydamasis recepto pasigamino valgyti. Paruošė makaronų su lašiša, pagardinta maltomis saldžiosiomis paprikomis ir kininiais kopūstais. Makaronai — puikus valgis, nes pamažu virškinami suteiks daug energijos, jos užteks visam vakarui ir nakčiai. Tyliai tiksint laikrodžiui paruošė žuvį ir padengė stalą. Laikrodis jam priminė, kad laikas amžinas, o šis keistas, netikėtai apėmęs jausmas, tarsi skrietum pakilęs nuo žemės, — tik iliuzija. Atgauti pusiausvyrą ir stabilumą padės rutina. Kingo automobilis, kuriuo važiuodavo į darbą ir parduotuvę, stovėjo gatvėje prie namų. O nuomotas, kuriuo pasinaudos lygiai keturis kartus, o paskui atiduos ir niekada į jį nebesės, garaže. Pas žiurkiaveidį nuvažiavo autobusu. Viešajame transporte galima pasislėpti. Jam nepatikdavo sėdėti šalia kitų žmonių, kurie spokso, kosti, čiaudi ir per ausines klausosi muzikos (nuo to traškėjimo net šiurpas krečia), bet, deja, tokius nepatogumus kęsti būtina. Iš autobuso kaip visada išlipo dviem stotelėmis per anksti. Jis taip saugodavosi, kad išlipęs kiekvieną kartą nueidavo į kepyklą ir nusipirkdavo šviežių ragelių — prireikus galės pasiteisinti, ko čia važiavo. Būtina planuoti ir atsižvelgti į smulkmenas. Štai kas svarbiausia — smulkmenos. 

			Pavalgęs ir išgėręs žaliosios arbatos iš porcelianinio puodelio, nusiprausė po dušu. Atsuko karštesnį negu įprasta vandenį ir gerai išsimuilavęs nutrynė odą šiurkščia kempine, kad nusikaltimo vietoje nepaliktų fizinių įrodymų. Prieš išeidamas dešimt minučių kruopščiai šukuos praretėjusius plaukus — negali iškristi nė plaukelis. Plikę paveldėjo iš tėvo. Na ir žiaurus likimo pokštas, juk abu tėvai nuolat skųsdavosi, kad Kingas visai į jį nepanašus. Ką gi, bent vienu atžvilgiu jiedu vienodi. Eidamas pasiimti moters, Kingas visada užsidėdavo kepurę, bet plaukus vis tiek iššukuodavo, dėl visa ko. Šį kartą nekantravo pajusti ant odos deginančią karštą srovę. Žinojo, kad vanduo privers greičiau tekėti kraują, atgaivins, lyg suleidus atpalaiduojančių, tačiau kartu ir susikaupti padedančių vaistų. Mintyse išvydo Natašos veidą. Ji verkė. Pakėlė galvą ir nukreipęs srovę į save įsivaizdavo, kaip jos ašaros tykšta jam veido, ant viso kūno. Perbraukė sau pilvą, įsivaizduodamas švelnią jos odą. Be galo troško išgirsti Natašą raudančią. Vos tik patekės saulė, Nataša raudos. Raudos, šauks, keiksis ir maldaus. 

			Apsivilko drabužius, kuriuos jau buvo apžiūrėjęs ir nuvalęs kibiu šepečiu, kad neliktų nė vieno plaukelio. Nublizgino batus. Paskutinis žingsnis. Jis reiškė, kad viskas suplanuota, viskas nepriekaištinga. Jei batai nublizginti, vadinasi, yra pasiruošęs. Išeidamas paliko kitoms moterims maisto ir pastatė sulankstomąją lovelę, pravers, kol viešnios vėl liks tik dvi. Gali užtrukti kokią savaitę, kol viską sutvarkys, bet vienos iš jų atsikratyti būtina. Elena nieko neišmoko, niekuo jo nesudomino, dabar net apskritai nebekalba, o Džeinė... na, ji tik be perstojo meldžiasi. Vakar vakare neapsikentęs išplovė jai burną muilu. Ji spjaudėsi ir žiaugčiojo, bet tęsė. Susierzinęs trenkė taip stipriai, kad lauk išlėkė praeitą savaitę įdėtas protezas. Laukė, kaip sureaguos. Kai vėl ėmė melstis, nusispjovė ir išėjo. Norėjo ją pasmaugti, plikomis rankomis išspausti iš jos tą dievobaimingumą, bet dar nebuvo tam pasiruošęs. Jei vis dėlto nuspręs paaukoti ją, o ne Eleną, tą užduotį reikės atlikti deramai.

			Šiąnakt bus rizikinga. Vylėsi, kad pasiruošė pakankamai kruopščiai ir viskas klostysis būtent taip, kaip planavo. Žinojo, kur šiąnakt Nataša, kokių priemonių imtasi ją apsaugoti. Suplanavo ir kaip pabėgti, jei prireiktų. Jos gatvėje nėra nė vienos vaizdo kameros, o vidurnaktį ten bus tyku kaip kapinėse. 

			— Netrukus pas jus atkeliaus nauja kolegė, — paaiškino Elenai ir Džeinei. 

			Išgirdusi pastorė nors kartą nustojo melstis. 

			— Šiltai ją priimkite ir negąsdinkite visokiomis baisiomis istorijomis. Manau, ji jums labai patiks. Padėkite jai įsikurti, kad kitą pažangos etapą galėtume pradėti drauge.

			Oras net kibirkščiavo nuo įtampos, buvo galima ją justi. Būtent to ir norėjo. Rodos, su pirmomis dviem moterimis dar nebuvo iki galo atsiskleidęs, tik tobulinosi. Kaip keista, kad žmogaus proto paskirtis kartais atsiskleidžia visai netikėtai. Kišenėje suvibravo telefonas. Metas eiti.

			Daktaras Kingas nuvažiavo į Natašos Forž gatvę, ties kampu pastatė mašiną ir žvilgtelėjo į laikrodį. Buvo pirma valanda ryto, apsiniaukę, bet nelijo, du gatvės žibintai švytėjo oranžine šviesa, tačiau tarp jų gatvė skendėjo tamsoje. Jos automobilis buvo ten, kur ir tikėjosi. Net apsidžiaugė tokia sėkme, bet netrukus save pataisė. Tai ne sėkmė. Jis viską apgalvojo ir suplanavo. Vadinasi, sekasi tik dėl to, kad sėkmę pats užsitikrina. Tai įrodymas, koks jis sumanus.

			Kurį laiką stebėjo ją iš tamsos. Nepaisant grasinimų ir vakarykščių įvykių, atrodė pasitempusi kaip visada. Jo širdis daužėsi. Svaigulys užliejo lyg milžiniška banga, lyg iš vandenyno gilumos kylantis banginis ir pribloškė, prarijo jį. Iš pradžių kilo mintis tą jausmą sutramdyti, bet kodėl? Juk šios emocijos — neatsiejama malonumo dalis, atlygis už darbą ir pasiruošimą. Neskubėdamas palaukė, kol susijaudinimas nuslūgs, pamažu atgavo pusiausvyrą. Galiausiai pasijuto pasiruošęs čiupti grobį. 

			Išsitraukęs iš maišelio buteliuką chloroformo, pipete užlašino reikiamą kiekį ant švarios baltos nosinaitės. Žvilgtelėjo į vieną gatvės galą, tada į kitą. Tiksliai buvo paskaičiavęs, koks atstumas nuo automobilio iki Natašos namų — šią gatvę buvo perėjęs ne vieną kartą ir atmintinai žinojo, kiek reikės žengti žingsnių. Iki galo atlošė sėdynes, nes vėliau rankos bus užimtos, patikrino, ar pledas, skuduras burnai užkimšti ir tvirtinimo dirželiai rankoms supančioti sudėti savo vietose, ir tyliai išlipo iš automobilio. 

			Nuėjęs kelis žingsnius pabeldė į mašinos langelį. 

			— Detektyve inspektore Terner, — lyg uždusęs sušvokštė. — Ačiū Dievui, jūs čia. 

			Ava Terner buvo pastačiusi automobilį tamsiausioje gatvės vietoje, po medžiu — ten jo nesimatė iš Natašos namų, nebūtų pastebėjęs ir pro šalį važiuojantis policininkas. Kingas kuo maloniau nusišypsojo. Kad jai nė į galvą nešautų, jog jis pavojingas. Atrodė kaip paprastas senstelėjęs vyras, tokiam tik eiti į pensiją, nešioti nutįsusius megztinius ir valgyti lengvai virškinamą maistą. Netikėtai išgirdusi jo balsą Ava krūptelėjo, bet iškart susitvardė. Jei nebūtų taip atidžiai stebėjęs, gal net nebūtų supratęs, kad išsigando. Kingas žengė atgal, leisdamas jai ramiai atidaryti dureles. Inspektorė Terner įsitikinusi, kad geba savimi pasirūpinti, ir vis dėlto kaip lengvai leidžiasi apgaunama vyro gerai išlygintais marškiniais ir nemadingu kaklaraiščiu. Ji pravėrė langelį. 

			— Kaip tik ėjau pas Natašą, — paaiškino Kingas. — Ji man skambino į mobilųjį. Pažinau jus iš paskaitos...

			Ji atidarė dureles. Veidą iškreipė keista išraiška. Patamsyje Kingas gerai jos neįžiūrėjo, tačiau suprato – iš pradžių inspektorė jo išsigando, bet netrukus taip sunerimo dėl draugės, kad visai pamiršo saugotis pati. Vos tik durelės prasivėrė, Kingas čiupo, atlupo jas iki galo ir staigiai kyštelėjęs vidun nosinaitę prispaudė jai prie burnos. Kairiąja ranka sugniaužė kaklą, kad ji nevalingai imtų kvėpuoti greičiau ir giliau. Ji blaškėsi, bet negalėjo nieko padaryti, su kiekvienu įkvėpimu traukė į plaučius chloroformo garus. Priešinosi ilgiau negu kitos moterys, geriau mokėjo gintis, rankomis ne griebėsi sau už kaklo, o draskė jam veidą, sukiojo galvą tai į vieną, tai į kitą pusę, stengdamasi nusikratyti nosinaitės. Ir kaip pasiutusi spardėsi. Girdėjosi, kaip kojos trankosi į mašinos šonus, lyg būtų įstrigusi. Užtruko ilgiau negu Kingas planavo, bet galų gale pergalinga akimirka atėjo, ir ji švelniai susmuko jo glėbyje. Tačiau nebuvo visiškai netekusi sąmonės. Kingas norėjo, kad ji eitų pati, tik nesugebėtų rišliai kalbėti. Atrodė kaip paauglė, pirmą kartą prisigėrusi koktelių. Ištraukė ją lauk, permetė vieną ranką per pečius ir nusivedė iki savo automobilio. Mintyse kartojo, ką pasakys, jei netyčia pasirodys koks praeivis. 

			— Truputį padaugino, toks jau tas Edinburgas penktadienio vakarais, — būtų paaiškinęs jis nepatenkinta veido išraiška, lyg praradęs kantrybę. 

			To neprireikė, aplink nebuvo nė gyvos dvasios. Jo automobilio nesuseks. Pats šiam vakarui net persidažė plaukus žilai ir užsidėjo akinius iš labdaros parduotuvės. Žinoma, privalėjo užsimauti pirštines, bet kadangi čia Škotija, vargu ar kas atkreips dėmesį. Ar buvo nors diena, kada nepūstų ledinis vėjas? Kingas paguldė Avą ant galinės sėdynės, šypsodamasis ir linguodamas galvą, lyg pyktelėjęs, bet mylintis dėdė, vežantis namo nepaklusnią dukterėčią. Užklojo pledu ir atsisėdo prie vairo. Tada atsisukęs surišo riešus ir kulkšnis, įkišo į burną skudurą ir užtraukė ant veido pledą. Ava Terner — jo. 

			Nataša neteks mylimo žmogaus, argi ne puiku? Jis net svaigo iš malonumo. Kaip gera bus sukelti jai tiek skausmo. O ji dar nieko nežino. 

			Pavažiavo atbulas, tyliai ir tvarkingai apsisuko ir grįžo tuo pačiu keliu, kuriuo atvažiavo. Sukti pro Natašos namus nėra prasmės. Detektyvas inspektorius Kalanakas arba koks nors jo pavaldinys tikriausiai dar nemiega ir stebi gatvę. Kingas rizikavo — visas planas buvo paremtas prielaida, kad Ava nenorės likti nuošalyje, atvažiuos čia, nors ją ir nušalino nuo pareigų, kaip su piktdžiugišku pasitenkinimu pranešė žiniasklaida. Negi ji galėtų sėdėti namuose, palikusi draugę vieną, kai šiai kažkas taip šiurpiai grasino? O kad ją nušalintų nuo pareigų, taip pat pasirūpino Kingas — parašė laišką į „Herald“, skųsdamasis inspektorės nesąžininga Romos Katalikų Bažnyčios kritika. Žinoma, pasirašė išgalvotu vardu. Bet planas nebūtų nusisekęs, jei nebūtų nuėjęs į Natašos namus ir taip kvailai jos prigąsdinęs. Darbe Nataša raktų nesaugodavo, dažnai net palikdavo savo lentynėlėje su studentų darbais. Padaryti kopiją buvo juokų darbas. Nuo fakulteto iki artimiausios raktų dirbtuvės tik dvi minutės kelio. 

			Kingas važiavo atsargiai, nepažeisdamas taisyklių, kad policininkai neturėtų už ką jo sustabdyti. Kepuraitę nusmaukė žemai ant kaktos, slėpdamas akis nuo vaizdo kamerų. Nuo galinės sėdynės sklido knarkimas — buvo panaši į iškylą sekmadienio popietę, per kurią Ava paprasčiausiai užsnūdo. Staiga įsivaizdavo, kad viskas galėjo pakrypti kitaip. Jeigu Nataša nebūtų taip nemandagiai nusitempusi Avos šalin, kai jis priėjo susipažinti, Ava būtų spustelėjusi jam ranką ir švelniai nusišypsojusi. Kai šypsodavosi, viename jos skruoste pasirodydavo duobutė. Pastebėjo, kai ji tildė studentus prieš pradėdama paskaitą. Galbūt jam prabilus jos veidas būtų nušvitęs. 

			— Daktaras Kingas, — prisistatytų jis. — Vadinkite mane Redžinaldu. Dirbu Filosofijos fakultete. Leiskite, atnešiu jums ko nors išgerti, kad nereikėtų brautis po purvinas mases. 

			Linktelėtų galva į studentų minią, ir juodu su Ava šelmiškai šyptelėtų vienas kitam. 

			— Labai ačiū, — atsakytų ji. — Buvo sunki diena. 

			Palydėtų ją link baro, ranka lengvai, vos vos liesdamas strėnas. Ji pajustų prisilietimą, bet neprieštarautų. Jiedu persimestų žvilgsniais: ji žvilgtelėtų droviai, jis — ramiai ir užtikrintai. 

			— Vadinasi, jūs — Natašos draugė? — paklaustų, galantiškai tiesdamas taurę šalto šampano. 

			Jiedu sustotų šalia, palenkę galvas vienas prie kito, kad niekas negirdėtų pokalbio.

			— Tiesą pasakius, labiau pažįstama negu draugė. Žinot, kaip būna, laikui bėgant draugės viena nuo kitos nutolsta, — atsakytų Ava, kilstelėdama antakį, kad nekiltų jokių abejonių, ką turi omenyje.

			— Aišku, — linktelėtų jis. — Tiesa, kartais ji truputį... — ir mandagiai nutiltų nebaigęs sakinio. 

			— Tai jau tikrai, — sukikentų ji. 

			Kiti nesuprastų, iš ko jiedu juokiasi.

			Gale pasigirdo dunksėjimas.

			Jis staigiai atsigrįžo. Buvo sustojęs prie šviesoforo šalia naktinio klubo. Apsauginių reguliuojami lauk plūdo žmonės. Ava klykė skuduru užkimšta burna, abiem kojomis spardė mašinos dureles ir blaškėsi po antklode. 

			— Užsičiaupk, kvaila kale, — pro sukąstus dantis iškošė Kingas. 

			Spustelėjo greičio pedalą. Variklis suriaumojo — reikia užgožti riksmus, kol įsijungs žalia. Kaip ilgai. Įniršęs ėmė čiupinėti radiją, o nepažįstamoje mašinoje taip sunku susigaudyti tarp galybės mygtukų ir svirtelių. Galiausiai pasigirdo muzika. Tiesą sakant, visai neblogai derėjo prie ritmą mušančių Avos kojų. Pro šalį einantys jaunuoliai stabtelėdavo pažvelgti į jį, bet tuojau pat nusisukdavo paniekos perkreiptais veidais. Jis per senas, nemadingas, jam taip elgtis nedera. Garsi muzika ir riaumojantys varikliai — tik jauniems, arogantiškiems ir pasipūtusiems, įsivaizduojantiems, kad jų bėgantis laikas nepalies. Pagaliau įsijungė žalia šviesa ir išgelbėjo jį nuo gėdos. 

			— Per daug rizikinga, kodėl ji negali pagulėti ramiai? — sušnypštė Kingas. — Gal neteisingai apskaičiavau dozę, gal nekvėpavo taip giliai, kaip maniau. O gal ta kalė apsimetinėjo? Ar apsimetinėjai? — riktelėjo. — Ar tu melagė? 

			Pasigirdo klyktelėjimas. Akivaizdu, ji sąmoninga, viską girdi. 

			— Būk gera mergaitė, Ava, — po akimirkos suburkavo jis. Susivaldyti nebuvo sunku, tereikėjo giliai įkvėpti ir prisiminti planą. — Jei būsi gera, atsilyginsiu. Viskas tik dėl Natašos, reikia, kad ji pasimokytų nuolankumo. Kad taptų žmogiškesnė, turi išgyventi netektį. Nuvešiu tave į saugią vietą. Nebūsi viena. Turėsi draugių. Daktaras Kingas viskuo pasirūpino. 

		


		
			TRISDEŠIMT TREČIAS SKYRIUS

			Nataša pabudino Kalanaką ir pranešė, kad keičiasi policininkų pamaina. 

			— Septynios ryto ir viskas gerai, — linksmai pareiškė. — Miegojai kaip užmuštas. 

			— Kaip jautiesi? — paklausė jis. 

			Atrodė pailsėjusi ir žvali. 

			— Tebeturiu visas galūnes, langai neišdaužti, tad, sakyčiau, operacija praėjo sėkmingai, detektyve inspektoriau. Gal nori nusiprausti, kol paruošiu prancūziškų skrebučių? Niekas taip nemoka jų pagaminti kaip aš. 

			Kalanakas jau žiojosi sakyti, kad nesivargintų, bet skrandis prieštaraudamas suurzgė. Po dvidešimties minučių persirengęs ir nusiprausęs vėl sėdėjo už virtuvės stalo.

			— Parašiau Avai, kad viskas gerai. Neatrašė. Tikriausiai pyksta, nes neleidai jai atvykti. 

			— Tik jos pačios labui, — pilna burna atsakė Kalanakas. — Kuo greičiau vyriausiasis inspektorius nuramins besiskundžiančius, tuo geriau. Ką šiandien veiksi? Dar nepatikrino visų darbuotojų, į universitetą geriau neik. 

			— Taip, man labai patinka sėdėti namie, bet, deja, turiu darbo. Atsibodo bijoti. Elgsiuosi protingai, nerizikuosiu, tačiau į darbą nueiti reikia. Antraip prisikaups kalnas užduočių. Jei nori, gali man skambinti kas dešimt minučių.

			— Taip ir darysiu, — atsakė jis. — Jei tau kas nors nutiktų, Ava man neatleistų visą gyvenimą. O aš negaliu prarasti draugės. Nuo tada, kai išlipau iš lėktuvo, Škotijoje daugiau nesusiradau nė vieno bičiulio. 

			— Manau, tau Ava atleistų viską, — šyptelėjo Nataša. — Na, gerai, gal už mane ir neatleistų, bet už visa kita tikrai taip. Ar nori užbaigti vakarykštį pokalbį? 

			— Man reikia eiti, — skubiai atsakė vilkdamasis striukę. — Daryk, kaip lieps pareigūnas, ir nekalbėk su nepažįstamaisiais. 

			Padėjęs lėkštę ir puodelį į indaplovę, paėmė telefoną. 

			— Džiaugiuosi, kad naktis praėjo ramiai. 

			— Lukai! — šūktelėjo Nataša, jam jau sprunkant pro duris. Jis atsigręžė. — Ava — ne vienintelė draugė, kurią susiradai Škotijoje. Dabar tikrai turi dvi. 

			Dangus buvo šviesus, nelijo. Rodos, net vėjas pasiėmė laisvadienį. Nebuvo saulėta, bet Kalanakas džiaugėsi, kad bent kartą nespaudžia šaltis. Savo mašiną buvo pastatęs priešais Natašos. Įlipęs įsijungė radiją ir užsisegė diržą, šiek tiek plačiau negu visada, nes per pastarąsias dvylika valandų neįprastai daug prisivalgė. Sukdamas į gatvę dar kartą permetė akimis namą ir gatvę. Ir pastebėjo po medžiu sidabrinį mersedesą. 

			— Taip ir žinojau, kad nesugebėsi pasėdėti namuose! — šūktelėjo privažiavęs arčiau. 

			Tikėjosi, kad Ava iškiš ranką ir pamos. Žinoma, reikia prigrasinti ir liepti tuojau pat važiuoti namo. Vyriausiajam inspektoriui visai nesvarbu, ar ji čia naktį, ar dieną. Tačiau privažiavęs prie langelio išvydo tik tuščią mašiną. Sustojęs išlipo lauk. 

			„Mercedes“ buvo atrakintas, vairuotojo durelės praviros. Gal ji kur nuėjo pėsčiomis, o jis nepastebėjo? Surinko jos numerį. Po akimirkos suskambo telefonas. Išmušė šaltas prakaitas — Avos telefonas gulėjo ant keleivio sėdynės. Ištiesė ranką paimti, bet iškart save sustabdė. Paskambino Natašai. 

			— Nataša, žinau, klausimas pasirodys keistas, bet ar Ava kartais ne pas tave? — paklausė kaip įmanydamas nerūpestingiau.  

			— Ne. Juk ir pats žinai, ką tik išėjai, — atsakė Nataša. Akimirką stojo tyla. — Kodėl klausi? 

			Kalanakas nesugebėjo nė prasižioti. Mintyse ėmė formuotis klaikus reginys.

			— Lukai? Pasakyk ką nors. 

			Ji metė telefoną nelaukdama atsakymo. Šis garsiai trinktelėjo, greičiausiai į virtuvės stalą. Po kelių sekundžių Nataša jau lėkė gatve, į visas puses dairydamasi Kalanako. Pamačiusi akimirką sustingo, tada pastebėjo Avos automobilį ir pasileido bėgti. Automobilis buvo visai šalia ir bėgti nebuvo prasmės, tačiau ji vis tiek lėkė, lyg norėdama pačiupti vaiką nuo skardžio krašto. 

			— Kur ji? — sukliko. — Kas atsitiko? Pasakyk, kas atsitiko! 

			— Nežinau, — atsakė stverdamas ją į glėbį, kol nespėjo pribėgti arčiau. — Prašau, Nataša, nieko neliesk. 

			Iš paskos uždusęs ir sutrikęs atlėkė pareigūnas.

			— Paskambink į nuovadą, — įsakė jam. — Liepk tučtuojau surasti detektyvę inspektorę Terner. Pasakyk, kad jos mašina ir telefonas čia. Tegul į jos namus tuoj pat nuvyksta pareigūnai. Susisiek su šeimos nariais ir paklausk, ar per pastarąsias dvylika valandų su ja nekalbėjo. 

			Nataša krito ant kelių.

			— Ji dingo! — suriko. — O Dieve, ją pagrobė, o mes sau ramiai valgėm ir gėrėm, ir jai nepadėjom!

			— Niekas dar neaišku, — ramino Kalanakas. — Ava gali būti bet kur, kad ir įsilipusi į medį tavo kieme. 

			— Ne, — raudojo Nataša. — Jos nebėra. Žiūrėk, paliko raktelius, rankinė ant galinės sėdynės!

			Kalanakas žvilgtelėjo vidun. Nataša neklydo.

			Jis labai troško kaip nors viską paaiškinti racionaliai. Įtikinti save, kad Ava tik kažkur išėjo. Bet giliai širdyje žinojo — teisingas paaiškinimas yra pats paprasčiausias. Moterį, kurią prieš kelias minutes pavadino vienintele savo drauge Škotijoje, pagrobė. 

			Iš visų pusių sukaukė sirenos. Kartu su vyriausiuoju inspektoriumi atvažiavo ir teismo ekspertizės komanda. Pareigūnams blokuojant gatvę netikėtai pasirodė žurnalistų autobusiukas, konstebliai skubiai apsupo Avos automobilį, kad negalėtų nufilmuoti. Nors, žinoma, filmuoti nebuvo ko. Labiausiai į akis krito, kad jis tuščias. 

			Kalanakas liepė Natašai grįžti vidun, bet ji, paklaikusi iš panikos ir sielvarto, nenorėjo nė girdėti. Staiga jis, net nesusimąstęs ir nesidrovėdamas, čiupo ją į glėbį ir stipriai suspaudė. Matė, kad ji vos tramdo ašaras.

			— Ką inspektorė Terner čia veikė? — griežtai paklausė vyriausiasis inspektorius. 

			— Nežinau, — tyliai atsakė Kalanakas. — Maniau, ji namie. Tikriausiai nenorėjo išsiduoti, kad ji čia, nes buvo nušalinta nuo pareigų. 

			Nors tiesiai nepasakė, dėl to kaltino vyriausiąjį inspektorių. Pats suvokė, kad tai apgailėtina, bet negalėjo susiturėti. Begbis nepraleido pro ausis. 

			— Neverskite kaltės man, inspektoriau. Terner puikiai žinojo, kad rizikuoja.

			— Tai aš kalta! — raudojo Nataša. — Ji atvažiavo saugoti manęs!

			— Tu nekalta, — paprieštaravo Kalanakas. — Nė vienas negalėjom nieko padaryti. Mus apmulkino. 

			— Kur jūsų komanda? — riktelėjo Begbis. 

			— Universitete, tikrina darbuotojus, — atsakė Kalanakas. 

			— Liepkite važiuoti tiesiai į nuovadą ir laukti tyrimų kambaryje. Jeigu pagrobėjas iš pat pradžių taikėsi į Terner, laišką universitete paliko tik mums apkvailinti. Surinkite visus laisvus pareigūnus ir detektyvus, jei įmanoma, tegu kol kas palieka kitus darbus. Išsiaiškinkite, ar kūdikių byloje nebuvo kokio žmogaus, troškusio atkeršyti, ir dar kartą patikrinkite, ką žinome apie Avai atsiųstą grasinimą. Ir pasirūpinkite, kad tie nelemti žurnalistai nešdintųsi velniop. Jei pirmuosiuose puslapiuose pasirodys Avos nuotrauka, kam nors teks brangiai sumokėti. 

			Kalanakas suprato, kad Begbis priblokštas. Ava su juo dirbo jau daug metų. Jis pats ją paaukštino į detektyvo inspektoriaus pareigas. Be to, tokie žmonės kaip Ava patinka visiems. 

			— Nagi, Nataša, eime, — tarė jis ir apkabinęs ėmė vesti link namų. 

			Staiga kažkas šūktelėjo. Teismo ekspertizės pareigūnas mojo ranka ir šaukė, kad atneštų maišelį įkalčiams. Kalanakas paliko Natašą ir grįžo atgal. 

			— Ką radot? — paklausė. 

			— Po sėdyne liko sportbatis. Vienas. Bet gal jau seniai ten guli, pavyzdžiui, iškrito iš krepšio grįžtant iš sporto klubo. 

			— Bet raišteliai užrišti. Jei būtų nusiavusi pati, raištelius būtų atrišusi, be to, vargu, ar batas būtų nusiritęs po vairuotojo sėdyne. Tačiau jei vakar iš tiesų atvažiavo čia stebėti Natašos namų, tikriausiai buvo apsiavusi patogiais batais. Manau, labiau tikėtina, kad batą nutraukė, kai...

			Žvilgtelėjo į namą, nesugebėdamas baigti sakinio. Net užpulta ir apimta panikos Ava puikiai žinojo, ką daryti — paliko batą, kad radus neliktų abejonių, jog buvo ištempta jėga. Tik Ava sugebėtų nepamesti galvos tokioje beviltiškoje padėtyje. 

			— Nieko nesakykite profesorei Forž, — paliepė. — Ji ir taip šokiruota.

			Kalanakas grįžo prie Natašos ir ėmė berti visokiausias smulkmenas apie procedūras, aiškinti, kas dabar svarbiausia, iš paskutiniųjų stengdamasis nukreipti jos dėmesį.

			— Ji nepasiduos. Dar niekada nemačiau, kad kas nors ją įveiktų, — pratarė Nataša. 

			— Dar nežinome, kas nutiko, — paprieštaravo jis. — Gal Avai trenkė per galvą, ir ji nesusivokdama kur nors nuklydo, o gal nusivijo įtariamąjį ir neturėjo laiko pasiimti rankinės. Viskas įmanoma. Panikuodami nieko nelaimėsim. 

			— Nekalbėk kaip su kvaile, — tyliai tarė Nataša. — Puikiai suprantu. Reikia ne spėlioti, o remtis faktais.

			— Būtent, — pritarė jis. — Ir Ava taip pasakytų. 

			— Bet dabar Ava nepasakys nieko.

			Kalanakas tylėjo. Žinoma, ji teisi.

			— Nataša man viskas, Lukai. Mano tėvams labiau rūpi ne dukra, o reputacija. Sužinoję, kad aš lesbietė, nutraukė su manimi visus ryšius. Aš jiems neatrodau visavertė, visuomenės normas atitinkanti dukra. Kai pasisakiau, mama paklausė, ar nesidomėjau, kur gydo nuo tokio „iškrypimo“. O tėvas išvis nustojo su manimi kalbėtis. Anksčiau jis man buvo svarbiausias žmogus pasaulyje, bet kai atskleidžiau savo paslaptį, nebeištarė daugiau nė žodžio. O Ava manimi rūpinosi, padėjo atgauti pasitikėjimą savimi, taip mane mylėjo, kad kone atstojo abu niekam tikusius tėvus. Beveik metus sirgau depresija: tai valkiojausi po barus, kalbindama kiekvieną sutiktą moterį, tai skambinėdavau visokioms keistoms bažnyčioms Amerikoje, skelbiančioms, jog gali išgydyti tokias kaip aš. Ava nė karto neliepė liautis verkšlenti ir gailėtis savęs. Nebruko patarimų, ką daryti. Tik leido gyventi, kaip noriu. Viską, ką turiu, pasiekiau Avos dėka, ir jei reikėtų gyventi be jos... — Ji nuleido galvą, rydama ašaras. Iš skausmo sugriežė dantimis. — Negaliu, Lukai. Negaliu likti be jos. Po velnių, sugrąžink ją. Jei tu bent perpus toks šaunus detektyvas ir vyras, kaip ji įsivaizdavo, — įrodyk. 

			Kalanakas nežadėjo, kad viskas bus gerai. Nepuolė guosti. Tik išėjo ir padarė, ko ji ir prašė, — ėmėsi darbo.

			Nusikaltimų tyrimo kambarys atrodė baisiau už sardinių dėžutę — visi stovėjo susigrūdę, niekas nesisėdo, nes nebuvo vietos kėdėms. Vadovauti ėmėsi Begbis. Visa laimė, nes Kalanakas siaubingai tūžo ant savęs ir nė už ką nebūtų sugebėjęs šaltai ir racionaliai pasikalbėti su komanda.

			— Visi jau žinote, kas nutiko, — pradėjo Begbis. — Inspektorės Terner namas užrakintas, vidun neįsilaužta, garažas taip pat neliestas. Namų raktus rado rankinėje, kuri gulėjo mašinoje. Taigi spėjame, kad ją pagrobė tarp devynių vakaro ir šešių ryto. Apklausėme profesorės Forž kaimynus, bet nieko nesužinojome. Rajonas tylus, aplink nė vieno baro, tad vos sutemus aplink tuščia. Praeivių pasitaiko mažai. Dauguma gyventojų į darbus ir namo važiuoja savo automobiliais. 

			Kažkur iš tolumos prabilo konsteblė Salter.

			— Ar čia tas pats vyras, kuris pagrobė Bakston ir Magi? 

			Vyriausiajam inspektoriui dar nespėjus atsakyti, atsistojo profesorius Harisas. Kalanakas net nebuvo pastebėjęs, kad jis čia, nors, žinoma, tokioje spūstyje matė tik tuos, kas stovėjo tiesiai prieš nosį. 

			— Vyras, kuris pagrobė panelę Bakston ir pastorę Magi, areštuotas, ir nors pagrobta dar viena moteris, esu įsitikinęs, jog dėl jo nesuklydome. Iš dalies pagrobimai panašūs, bet kartu ir labai skirtingi. Nepamirškime, kad nusikaltėlis įsilaužė į profesorės namus, paliko du labai atvirus grasinimus, o inspektorės Terner laukė ne namuose, bet išsiviliojo į viešą vietą. Žinoma, pagrobimą gerai suplanavo, tačiau metodai visiškai skirtingi. Spėju, inspektorę pagrobęs nusikaltėlis norėjo pamėgdžioti jau pagarsėjusius Bakston ir Magi pagrobimus. 

			Kalanakas prabilo garsiau, norėdamas perrėkti per minią nuvilnijusius atodūsius ir aimanas.

			— Jei pagrobėjas norėjo tik pamėgdžioti nusikaltimą, kodėl nepasirinko lengvesnės aukos? — paprieštaravo. — Kam rizikuoti ir grobti policininkę? 

			— Teisingai, — iškart atsakė Harisas, tarsi tikėjęsis tokio klausimo. — Jis siekia pralenkti nusikaltėlį, kurį mėgdžioja. Trokšta šlovės, galbūt tikisi, kad jo drąsa susižavės pats Roris Hendas. Tokie nusikaltimai daromi siekiant patenkinti savimeilę, inspektoriau Kalanakai. Mėgdžiotojai drąsūs, nebijo rizikos. Nori parodyti, kad jie dar įžūlesni už mokytoją. 

			— Bet kam tie kvaili rašteliai ir širdis šaldiklyje? — nenusileido Kalanakas. — Bakston ir Magi pagrobėjas tokių gudrybių nesiėmė, jo taktika visai kitokia. 

			— Manau, naujasis žaidėjas nori nusikaltimui suteikti savitumo, būti unikalus. Rezultatą įkvėpė Hendo darbai, bet jis nenorėjo jų pakartoti iki paskutinių smulkmenų.

			— Gal galėtumėte inspektorę Terner pagrobusio žmogaus nevadinti „žaidėju“, profesoriau Harisai? — pertraukė Begbis. 

			Akimirksniu stojo tyla. Begbis atrodė įtūžęs.

			— Čia ne žaidimas. 

			Harisas jau žiojosi atsiprašyti, matyt, pagaliau suprato, kad persistengė ir salėje nebeliko nė vieno jį gerbiančio pareigūno. Bet Begbis nebeleido ištarti nė žodžio. Kalanakui tai buvo vienintelė maloni akimirka per visą susirinkimą. Daugiau džiaugtis nebuvo kuo.

			— Aš peržiūrėsiu mirusių kūdikių bylą ir išsiaiškinsiu, gal kas nors troško jai atkeršyti, — kalbėjo Begbis. — Inspektorius Kalanakas ištirs nuovadoje paliktą grasinimą nužudyti. Visi, kas nebus paskirti arba į mano, arba į detektyvo inspektoriaus komandą, turės tirti nusikaltimo vietą, peržiūrėti vaizdo kamerų įrašus, visas inspektorės asmenines ir dalykines žinutes bei laiškus, — reikia išsiaiškinti, ar jai negrasino anksčiau, gal tiesiog nepranešė. Seržantas Laivlis toliau tirs Hendo bylą. Vidurdienį noriu iš visų išgirsti naujienas. Judinkitės.

			Koridoriuje Kalanaką pasivijo Tripas.

			— Tik norėjau pasakyti, pone, kad metalo laužyno savininkas pagaliau rado savo registrą. Mašiną pardavė supirkėjui Edinburge. Jo pavardė Luisas Džonsas. Gal paprašyti, kad atvyktų į nuovadą?

			— Kol kas ne. Greičiausiai Džonsas tą mašiną pardavė, o tada ji keliavo iš rankų į rankas — spėju, ją turėjo dar kokie keturi ar penki supirkėjai. Atnešk man visą turimą informaciją apie grasinimą inspektorei, tada surask seržantą Laivlį. Lai liepia Roriui Hendui tiksliai pasakyti dieną ir valandą, kada nužudė Bakston ir Magi. Noriu žinoti, kiek laiko jos buvo gyvos. Laivlis tegu užsimena, jog policija šitai jau žino, taigi atsakymas gali būti teisingas arba klaidingas. Ir dar perduok: jeigu profesorius Harisas dalyvaus apklausose, aš asmeniškai pasirūpinsiu, kad seržantas Laivlis visą likusią karjerą reguliuotų eismą. 

			— Tiksliai taip ir pasakyti? — sunerimo Tripas.

			— Tiksliai taip. 

			— Juk nemanote, kad inspektorę Terner pagrobė tas pats žudikas, tiesa? Nes jeigu taip...

			— Net neįsivaizduoju, Tripai. Niekas neaišku. Skirtumų tikrai daugiau nei panašumų, o mes tik vaikomės savo pačių uodegas. Noriu atsakymų ir kuo greičiau, bent turime žinoti, kokias teorijas atmesti.

			Namo Kalanakas grįžo antrą valandą ryto, ir tik dėl to, kad Begbis pamatė šviesą kabinete ir įsakė eiti pailsėti. Į buto duris nerūpestingai atremtas stovėjo ilgas plonas paketas, suvyniotas į rudą popierių. Ant jo buvo prikabintas raštelis, Kalanakas pažino Avos raštą. 

			Jis atidarė duris, čiupo paketą ir nuskubėjo vidun. Iškart ėmė plėšti popierių, desperatiškai vildamasis viduje rasti kokią užuominą, aklai tikėdamas, kad įvyko nesusipratimas ir Ava sveika, tiesiog nušalinta nuo pareigų nei iš šio, nei iš to kažkur išvyko. Viduje rado žvilgančią medinę meškerę su rite, dėžutę muselių ir susuktą vilnonę kepurę. Paėmė raštelį. Rašytas paskubomis, netvarkingai, nė kiek nesijaudinant dėl rašto, ant popierėlio, greičiausiai išplėšto iš užrašų knygelės. Ant vieno kampo matėsi arbatos dėmė. Tokį raštelį palikti galėtų tik Ava.

			„Lukai, nusprendžiau, kad tau reikia išmokti atsipalaiduoti. Jei kartais Prancūzijoje tokio daikto nesi matęs, paaiškinsiu: čia meškerė. Kai turėsi laisvą savaitgalį, nuvažiuokim prie Liveno ežero netoli Kinroso. Pamokysiu tave pagauti geriausių upėtakių pasaulyje ir net galėsiu tau jų iškepti. Išsinuomosime kotedžą (mokėsi tu, nes liksi skolingas už žvejybos pamokas). Ten nepaprastai gražu — vien dangus, vanduo ir vėl dangus. Kad nekiltų jokių nesusipratimų, iškart pasakau — tai nebūtų pasimatymas. Žuvys man įdomesnės už tave!“

			Ir didelė šypsenėlė, o po ja prierašas: „P. S. Nepamiršk kepurės. Žvejoti reikia iš valties, būna šalta. Atsiprašau, jei suvels tau plaukus!!!“

			Kalanakas paėmė meškerę. Atrodė nepigi. Medis buvo glotnus it aksomas, nepriekaištingai prie meškerės svorio priderinta ritė švelniai klaktelėjo. Dovaną paliko prieš pradingdama. Greičiausiai tada, kai jis nuvažiavo pas Natašą, nes žinojo, kad nieko nebus namie.

			Negalėjo net pagalvoti, kad šią akimirką Avą kankina. Paėmęs pagalvę prisispaudė prie veido ir pratrūko rėkti. 

		


		
			TRISDEŠIMT KETVIRTAS SKYRIUS

			Avos veidas buvo subjaurotas ir sutinęs. Gaila. Paskaitoje pasirodė labai graži. 

			— Jei nebūtum manęs išprovokavusi, nebūčiau trenkęs. Būtų buvę daug paprasčiau ir dabar tau taip neskaudėtų, — priekaištavo Kingas, tempdamas ją iš garažo į namus. 

			Gal ir keista su ja kalbėtis, juk Ava be sąmonės, bet dabar bent neatsikalbinėja. Privalėjo jai suduoti ir nutildyti. Vos tik sustabdė mašiną, ji vėl ėmė spardytis ir klykti, tad išjungus variklį kilo pavojus atkreipti kokio praeivio dėmesį.

			Smogė jai atgalia ranka, tiesiai į smilkinį taip stipriai, kad netikėtai prisiminė rimbus, vadinamus „devynuodegėmis katėmis“, tokius naudodavo laivyne Napoleono karų laikais. Palyginimas patiko. Pasijuto kaip laivo kapitonas. Jūroje būtina įvesti griežtas taisykles, palaikyti drausmę. Jūreivius taip pat kartais reikia bausti, antraip kils maištas. O jo namai — visai kaip laivas. Deja, smogiant kažkas trakštelėjo, ir jis sunerimo, kad bus sulaužęs skruostikaulį. Po akimi jau juodavo mėlynė. 

			Nunešęs į svetainę užtraukė užuolaidas, patikrino, ar tvirtai surišti riešai ir kulkšnys, ir pririšo kojas bei rankas prie masyvaus seno ąžuolinio stalo. Tada rūpestingai pakišo po galva pagalvėlę. 

			— Juk nenori, kad prabudus maustų kaklą, ar ne? — tarė vėl imdamas raktelius. 

			Kol kas dar negali atsipalaiduoti, reikia grąžinti išsinuomotą mašiną. 

			— Dabar jau nepaspruksi, — sušnibždėjo Avai į ausį. — O kai grįšiu, suplanuosime tavo antrininkės mirtį. Jei norėsi, galėsi man padėti. Juk tu apie žmogžudystes išmanai dar daugiau negu aš. 

			Taigi daktaras Kingas išvažiavo grąžinti automobilio, svarstydamas, ar pagrobti policininkę nebuvo pernelyg rizikinga. Žinoma, nėra ko bijoti, ji nepaspruks. Jis turi neįveikiamą ginklą — nepriekaištingai numato visas galimas problemas ir joms pasiruošia. Ir vis dėlto ją išgąsdinti nebus taip lengva kaip Eleną ar Džeinę. Detektyvei palaužti reikės daugiau laiko ir pastangų. Tiesą sakant, gali būti, kad ji niekada visiškai nepasiduos. Ji tokia užsispyrusi, kad užsispyrimas net užgožia norą tobulėti. Na, jei kartais sutramdyti nepavyks, nedvejodamas atsikratys. Avos prarasti jis nenorėjo, nes Elena su Džeine jam jau atsibodo. Būtinai reikia šviežio kraujo. Bet jei bus pernelyg pavojinga, neturės kitos išeities — reikės ją nužudyti. Kažin, kaip tai padarytų. Jei mirtis neturėtų nė krislelio moralinio teisingumo, būtų paprasčiausia žmogžudystė. O juk jis ne koks eilinis žudikas. 

			Ji užsispyrusi, štai kas neduoda jam ramybės. Užsispyrusi kaip asilas. O ką daro asilai? Spardosi. Vadinasi, ir jam reikia spirti atgal. Įsivaizdavo, kaip įspirtų jai į pilvą, koja susmegtų lyg į išsileidusį futbolo kamuolį. Lengvai sutrupėtų šonkauliai. Reikėtų nusiauti batus. Basas greičiausiai susižeistų kojas, bet taip pasiaukoti dėl jos reikalinga ir teisinga. Spardytis su batais nesąžininga. Nepriimtina. Taip, reikės jai įspirti. Geriau pagalvojęs nusprendė, kad tikriausiai ji bus nepaprastai užsispyrusi. Kuo daugiau apie tai galvojo, tuo aiškiau mintyse regėjo mėlynėmis nusėtą, sumuštą jos kūną, jo spalvas ir tekstūrą. Akimirką susimąstė — galbūt jis pats sąmoningai trokšta, jog ji būtų užsispyrusi ir galėtų ją nubausti. Ne, neįmanoma. Jis neturi išankstinių nusistatymų, nedaro tokių elementarių mąstymo klaidų, jo intelektas pernelyg aukštas. 

			Kol Kingas grįžo namo, praėjo trys valandos. Nuo žiurkiaveidžio garažo teko kulniuoti pėsčiomis, o kelias tolimas, net keli kilometrai. Taip vėlai autobusai nebevažinėja. Kai grįžo, detektyvė inspektorė Ava Terner jau buvo prabudusi ir laukė. 

		


		
			TRISDEŠIMT PENKTAS SKYRIUS

			Supratęs, kad šiąnakt jokiu būdu neužmigs, Kalanakas vėl atsikėlė, apsirengė, nuvažiavo į nuovadą ir, iš įrodymų skyriaus paėmęs Avos namų raktus, nuėjo pas ją. Buvo ketvirta ryto — jei kas sužinotų, jog tokiu metu sukiojasi čia vienas, pasirodytų labai keista. Be to, Kalanakas ir pats suvokė atėjęs ne ieškoti įkalčių, o liūdėti. Ir vis dėlto dabar  tetroško pabūti jos namuose. Nors lankėsi vos kartą, namas jau buvo pažįstamas ir kažkodėl veikė raminai. Čia ne tik vieta, kur Ava grįžta po darbo, bet ir jos asmenybę įkūnijanti erdvė. Arbatos puodeliai ryškūs, spalvoti, neįprasti. Visos sienos nukabinėtos paveikslais, plakatais, atvirukais, žemėlapiais arba lentynomis su galybe DVD diskų ir muzikos albumų. Namas praktiškas, bet trykšta gyvybe, tokiu gyvenimu, kokį gyvena tik Ava. Prie skalbimo mašinos buvo sukrauta krūva drabužių, marškinėlių, džinsų su lauk kyšančiomis kojinėmis. Akivaizdu, ji viską nusimovė čia pat, kad nereikėtų nešti iš skalbinių dėžės. Vos atsispyrė pagundai sudėti skalbinius į mašiną. Padaryti vieną mažą, kvailą paslaugą — jai būtų lengviau, kai grįš namo. Jeigu grįš. 

			Prisiminė tą dieną, kai paštu atėjo rožių puokštė. Ką sakė Avai, kai ši nenorėjo pranešti viršininkams? „Pati išsikasi sau duobę.“ Būtent taip. O dabar tie žodžiai gali pasirodyti pranašiški. Net pats nesuprasdamas, kad jau riaumoja, iš visų jėgų smogė kumščiu į sieną, atsitraukė, tada smogė dar ir dar kartą, kol mažasis pirštas trakštelėjo — galvoje lyg fejerverkai sprogo, ranką nutvilkė beprotiškas skausmas. Ant sienos liko įdubimas ir kraujo dėmė. Paėmęs skudurėlį kaip galėdamas geriau nuvalė dėmę balikliu ir susiradęs vaistinėlę bintu surišo du pirštus. Žinojo, kad reikėtų išeiti. Nėra ko čia vaikštinėti, svaigintis prisiminimais apie Avą. Tačiau neatsispyręs pagundai nuėjo į miegamąjį, trokšdamas pamatyti, kur ji leidžia pačias intymiausias akimirkas. 

			Avos miegamasis buvo ramesnis ir tvarkingesnis negu kiti kambariai. Lova dailiai paklota, užtiesta paprasta balta antklode. Kur ne kur baldai ir sienos papuošti ornamentais, bet panašu, kad čia ji ateina nusiraminti, nusikratyti dienos chaoso. Kalanakas prisėdo ant lovos krašto. Jautėsi kaip įsibrovėlis, bet tik taip galės pasijusti arčiau jos. Žvilgtelėjęs į spintelę prie lovos lėtai pradarė pirmąjį stalčių. Viduje gulėjo keli papuošalai, užrašų knygelė, dienoraštis, o po juo, nukišta į patį galą, akmens plokštelė su užrašyta vaikiška malda. Padėk man šią naktį saldžiai miegoti, kad mano sielą Dievulis globotų. O jeigu ryto nebesulaukčiau, tegu mano sielą Dievulis pašaukia. Perbraukė pirštais ploną, glotnią pilkšvo akmens lentelę, net susiraukęs iš skausmo, nusmelkusio visą pilvą. Kokia klaiki ironija. O jeigu ryto nebesulaukčiau... Dabar jos neapsaugos jokios maldos. Suskambėjo Avos žadintuvas. Metas eiti į darbą. 

			Kalanakas spoksojo į lapą, pilną beprasmių faktų ir skaičių. Niekaip negalėjo susikaupti. Užuot ketvirtą kartą pradėjęs skaityti iš naujo, čiupo telefoną ir paskambino ataskaitą sudariusiai teismo ekspertizės pareigūnei. 

			— Vadinasi, ištyrę grasinimą nesužinojote nieko? Nepastebėjote nieko neįprasto?

			— Deja, nieko, — atsakė mergina. 

			— Ar gali būti, kad ką nors praleidote pro akis? Gal kokį tyrimą būtų galima atlikti dar kartą?

			— Ne, jokio. Žinome popieriaus gramatūrą, rašalo tipą. Abu labai paplitę. Dauguma įmonių tokius perka dideliais kiekiais, nes jie pigūs ir praktiški. Mes irgi juos naudojame. 

			Kalanakas sustingo.

			— Mes — tai laboratorijos darbuotojai?

			— Ne, visos Škotijos policijos nuovados Edinburge, — atsakė ji. 

			Jis padėjo ragelį. Gėles ir šampaną į nuovadą pristatė kurjeris, bet tai nereiškia, kad juos užsakė pašalinis. Galbūt atsiuntė nuovadoje dirbantis žmogus. Žmogus, kuris kasdien naudoja tokį popierių ir rašalą, kokiu buvo parašytas grasinimas nužudyti. Žmogus, kuris kažkodėl ėmė nenormaliai domėtis Ava ir net sugalvojo pasinaudoti Nataša, kad galėtų ją pagrobti. Reikia grįžti į pradžią. Teismo ekspertizė į visus klausimus neatsakys. 

			Jis laiptais nulipo į pirmą aukštą. Į darbą buvo sukviesti visi pareigūnai, atostogos atšauktos. Neatėjo tik tie, kas išvykę į užsienį arba serga. Kalanakas net nežinojo, ko ieško, bet giliai širdyje tikėjo, kad radęs kaltininką viską supras iš jo veido. Taigi pradėjo nuo pirmojo aukšto ir ėmė pamažu kilti aukštyn.

			Ėjo iš kabineto į kabinetą, iš koridoriaus į koridorių. Nepraleido nė vieno darbuotojo, visų išklausinėjo, ar per pastarąją parą bendravo su inspektore Terner. Jam atsakinėjo rimtai, niekas nebandė išsisukinėti, — visi suprato, kokie svarbūs jo klausimai. Bet atsakymų Kalanakas nė negirdėjo, į žodžius nekreipė dėmesio. Tik atidžiai stebėjo veidus, ieškodamas bent menkiausio požymio, gal pašnekovas ką nors slepia, jaudinasi ar bijo. Kalbėjo griežtai, dalykiškai. Po dviejų valandų pasiekęs paskutinį aukštą net sunerimo, kad elgiasi kaip beprotis ir ieško adatos šieno kupetoje. O pagaliau patekęs į administracijos skyrių pasiklydo. Šiuose tolimuose koridoriuose nė karto nesilankė, nes dokumentų tvarkyti visada siųsdavo Tripą. Praėjo Žmogiškųjų išteklių ir Ryšių su spauda skyrius ir patraukė į pagalbinių darbuotojų kabinetus. Koridoriumi pražingsniavo moteris, nešina krūva aplankų. Jis nusekė paskui. 

			— Detektyvas inspektorius Kalanakas, — prisistatė. — Nieko, jei užduosiu kelis klausimus? Ar per pastarąją parą teko kalbėtis su inspektore Terner? 

			Moteris papurtė galvą.

			— Ne. Aš tvarkau tik žemiausios grandies pareigūnų finansus. Už jūsų ir inspektorės Terner išlaidas atsakinga mano kolegė. Gretimame kabinete. Apgailestauju, bet negaliu padėti. 

			Ji išties atrodė nusiminusi. Kalanakas padėkojo ir nuėjo į kitą kabinetą. 

			Prie stalo, kampe, atsukusi nugarą į duris ir įsmeigusi akis į ekraną, klavišais skubiai barškino moteris. Jis akimirką stabtelėjo, tada pasibeldė į atviras duris, kad atkreiptų jos dėmesį. 

			— Atleiskit, — tarė. — Suprantu, esate užsiėmusi, bet noriu užduoti kelis klausimus. 

			Moteris atsisuko. Jos plaukai buvo nukirpti trumpai ir nudažyti šviesiomis sruogelėmis, be to, buvo liesesnė ir užsidėjusi akinius juodais rėmeliais. Žvelgdamas iš nugaros ar šono tikrai nebūtų pažinęs, gal nebūtų pažinęs net ir iš priekio, jei nebūtų įdėmiai pažvelgęs. Bet šypseną prisiminė puikiai.

			Vidun įėjo moteris iš gretimo kabineto.

			— Štai. Tikriausiai vienas kito dar nepažįstate. Inspektoriau Kalanakai, čia mano kolegė Astrida Bord. 

		


		
			TRISDEŠIMT ŠEŠTAS SKYRIUS

			Kingas buvo pavargęs, o kai išvargdavo, nebebūdavo toks mandagus ir galantiškas kaip paprastai. Pykdavo ant savęs už šią ydą. Kita vertus, jis visada pernelyg griežtai save kritikuoja. Bet negali pakęsti, jei jo trūkumus pastebi kiti.  

			Grįžus namo nuo pervargimo maudė rankas ir kojas, be to, šį vakarą išsiskyrė tiek adrenalino, kad vis dar negalėjo nusėdėti vietoje. Nepaisant to, naująją viešnią stengėsi priimti svetingai. Tik ji į jo pastangas nekreipė dėmesio. Nors akimirką kilo pagunda dar kartą apsvaiginti chloroformu, negalima rizikuoti ir padauginti. Be to, visiškai nebeturi jėgų jos tampyti aukštyn žemyn laiptais. Kilstelėjęs sunkų stalą leido Avai patraukti prie stalo kojų pririštus riešus ir atsisėsti. 

			— Štai, — tarė. — Kurį laiką bus silpna, rankas ir kojas maus, nes buvo surištos, bet netrukus praeis. Aš daktaras Kingas. 

			— Šinmma, — per sutinusias, sumuštas lūpas iškošė ji. 

			Aplink vieną akį juodavo mėlynė. Reikės uždėti ledo. 

			— Deja, nesuprantu, ką nori pasakyti. Kol kas geriau patylėk ir paklausyk. Nuvesiu tave į vietą, kur galėsi tinkamai pailsėti. Turėsi atsistoti ir eiti. Netoli. Visi langai ir durys užrakinti, bėgti nėra prasmės. Rankas paliksiu surištas, o kojas išlaisvinsiu, tačiau nenoriu jokių nesusipratimų. Turiu peilį, — tarė imdamas jį nuo sofos. — Kaip matai, jis skirtas drožinėti. Pats jį galandu ir labai juo didžiuojuosi. Po poros dienų žmonės jau rengs tavo laidotuves, bet patarčiau nesipriešinti, antraip teks palikti kur kas daugiau tavo mirties įrodymų nei planavau.

			Ava buvo pikta kaip širšė. Tikra žiežula. Į peilį nė nežvilgtelėjo. Jis žinojo, kad policijos pareigūnė nebus bailė, bet nesmagu, kad ji tokia nedraugiška. Norėdamas padaryti didesnį įspūdį, nukreipė peilį į veidą, šviesa nuo ašmenų atsispindėjo tiesiai jai į akis.

			— Kol eisime, peilis bus tau prie gerklės. Nesispardyk, neklupinėk ir nebėk. Jei neklausysi, ašmenų sutepti nebijosiu. 

			Prikišo peilį prie kojų ir pademonstravo, ką turi omenyje. Ašmenys kietą plastiką aplink kulkšnis perrėžė lengvai lyg sviestą. Ava atidžiai jį stebėjo, bet iš akių matėsi, kad ji nebijo, o galvoja, ką daryti. Reikės pasisaugoti. Nieko nuostabaus, kad jos su Nataša geros draugės. Abi vienodos — gudrios ir klastingos. 

			— Stokis, — paliepė. 

			Ava iškart pakluso. Buvo protinga, kaipmat suprato, kada priešintis, o kada geriau nusileisti. Jiedu perėjo prieškambarį, žengė į sandėliuką ir nusileido laiptais. Apačioje rūsio durys nekrito į akis, bet nebuvo ir paslėptos. Toks įėjimas į rūsį įrengtas visuose šios gatvės namuose. Jei kas nusileistų čia, kur kas labiau įtartina pasirodytų, jei durų nebūtų. Būtent ant šių laiptų kadaise įvyko tragedija — sulaukusi vos keturiolikos jo sesuo paslydo ir nukritusi nusilaužė sprandą, ir visas jos talentas bei genialus protas nuėjo niekais. Kingui tuo metu buvo trylika. Jis manė, kad mirus seseriai šeima išsikraustys, nes tėvai negalės pakęsti siaubingų prisiminimų apie netektį, tačiau iš tiesų buvo atvirkščiai. Jie pavertė visus namus šventykla savo numylėtajai Eleonorai, ir tėvas, ir motina name praleido visą likusį gyvenimą. 

			Inspektorė Terner klusniai ėjo, skubiai šaudydama akimis į visas puses. Tiksliau, į kairę pusę, pamanęs šyptelėjo Kingas. Juk į dešinę sumušta akimi žiūrėti negalėjo. 

			— Žinau, ką galvoji, — tarė jai. — Dairykis, kiek nori, apžiūrėk patalpas, prisimink visus įėjimus ir išėjimus. Nepadės. Laiptai iš rūsio į svečių kambarį čia jau daug metų. Mano tėvas slėpdavosi savo kambarėlyje, kai motina būdavo nekokios nuotaikos. Kai jiedu mirė, pastačiau dar vieną sieną ir viską suremontavau pagal savo poreikius. Net apkalti lentelėmis prireikė beveik metų.

			Nusileidęs žemyn, Kingas atrakino duris ir įjungė šviesą. Ši nušvietė už sienos paslėptus laiptus. Ava atsisuko ir pažvelgė tiesiai į jį. Ji drąsi. Matosi iš akių. Neapsimetinėja, nevaidina. Galbūt iš tiesų nejaučia baimės. Galbūt giliai širdyje, kur kiekviename iš mūsų kaip koks parazitas gyvuoja šeštasis pojūtis, Ava visada žinojo, kad jos laukia tokia lemtis. 

			— Žinau, kas tu, — pro sutinusias lūpas iškošė ji lėtai, kad Kingas suprastų. — Tu smirdi kandžių rutuliukais. Tu nužudei Eleną Bakston ir Džeinę Magi. 

			— Ar taip sakė detektyvas inspektorius Kalanakas? Tik tiek išsiaiškino šitiek laiko nesėkmingai tirdamas bylą? — atkirto Kingas. Net pasišiaušė iš pykčio, kad Ava drįsta jį įžeidinėti, ir dar labiau troško kuo greičiau užtempti ją laiptais. — Jūs, policininkai, visada esate įsitikinę savo teisumu, ar ne? Taip stengiatės viską tvarkingai sudėlioti į dėžutes ir paaiškinti. Gal norėtum prisijungti prie panelės Bakston ir pastorės Magi? — paklausė spausdamas jai prie gerklės peilį, kol iššoko venos. 

			Pagaliau jos veide šmėkštelėjo baimė. Ava žengė atgal, tada dar žingsnį, ir dar, traukdamasi nuo peilio, kurį Kingas sukiojo jai prieš veidą, versdamas kopti vis aukščiau, su kiekvienu žingsniu vis toliau nuo buvusio gyvenimo. 

			— Mane nužudęs nieko neišloši, — pagaliau ištarė ji, laiptų viršuje pamačiusi duris. 

			— O, kaip norėčiau, kad taip būtų, — atsakė jis. — Deja, kol nemirsi, niekada nebūsi vien mano. Visada bus žmonių, kurie nepraras vilties, nesiliaus ieškoję, policininkų, kurie bylos neišnarplios, bet niekaip negalės palikti ramybėje. Tačiau mirtį seka gedulas, o po gedulo žmonės galų gale pamiršta. 

			Ava stovėjo laiptų viršuje, atsukusi nugarą į duris. Staiga iškėlė rankas — tuo gestu pasakė daugiau, negu būtų išreiškusi žodžiais. Ji pasiduoda, priima savo likimą, atsiduoda jam. Kingas troško sustabdyti laiką, kad galėtų per amžius žiūrėti, kaip persikreipė Avos veidas žengiant į jo pasaulį. Troško visą likusį gyvenimą mėgautis mintimi, jog nugalėjo.

			— Ava, nebijok. Metas susipažinti su savo mirusiomis draugėmis.

			Ir atvėrė duris. Paėmęs Avą už rankos nusivedė vidun, lyg nuotaką prie altoriaus. Matė, kaip ji išpūtė akis, pažinusi ant lovų gulinčias moteris. 

			— Kas čia per velniava, — sušnibždėjo. 

		


		
			TRISDEŠIMT SEPTINTAS SKYRIUS

			— Inspektoriau Kalanakai, — tarė ji, prieš kolegę dėdamasi kukli. Kalanakas buvo tikras, kad ši nepajuto pašaipos gaidelių Astridos balse. — Kaip malonu susipažinti. 

			Ir ištiesė ranką. Jis žvelgė taip, lyg būtų ištiesusi lervomis aplipusį mėsgalį. Nuo tada, kai jį apkaltino išprievartavimu, Kalanakas negalėdavo pakęsti kitų žmonių prisilietimo, net jei jį paliesdavo vos akimirką, draugiškai. Nuo minties, kad reikėtų liesti Astridos odą, net supykino. 

			— Norėčiau pasikalbėti akis į akį, — kimiai iškošė, vis dar negalėdamas patikėti savo akimis.

			— Žinoma, — meiliai atsakė ji. — Kur tik panorėsite. 

			Ir plačiai nusišypsojo savo kolegei, lyg netikėtai gavusi savaitę atostogų. Kalanakas pasitraukė iš kelio, kad galėtų praeiti nesiliesdama prie jo. 

			— Eik apačion, į pirmą aukštą, koridoriaus gale į dešinę, — išbėrė žvelgdamas į priekį, skaičiuodamas įkvėpimus, nes apsvaigus galvai net nebematė, kur eina. 

			Astrida leistis neskubėjo, linksmai sveikinosi su kiekvienu sutiktu žmogumi. Sulig kiekvienu žingsniu jam vis labiau maudė įsitempusius pečių ir nugaros raumenis. Vos susilaikė neriktelėjęs Astridai, kad pasiskubintų. 

			— Neisim į tavo kabinetą? — saldžiai paklausė ji. 

			Bet jo galvoje garsas buvo šaižus it vuvuzela. 

			— Ne, — atkirto verdamas duris į apklausų kambarį. — Ir kalbėsimės tik angliškai. Ne prancūziškai. Nenoriu būti apkaltintas, jog su tavimi bendravau nederamai.

			Atitraukęs kėdę mostelėjo jai sėstis. Spustelėjęs kelis mygtukus įjungė vaizdo ir garso įrašymo sistemą. Astrida meiliai šyptelėjo ir ištiesė ranką per stalą, link jo. 

			— Lukai, čia apklausų kambarys. Nesuprantu, kam to reikia. Kam tie įrašai? Paprasčiausiai paklausk, ko norėjai, ir tiek. 

			— Noriu žinoti, ką čia veiki, — tarė jis, iš paskutiniųjų stengdamasis kalbėti ramiai. Nuo pastangų visas net drebėjo. 

			— Aš čia dirbu, — atsakė ji. — Juk nesislepiu. Net buvau tau atsiuntusi viršvalandžių registrą, nes užpildei netinkamai. Pasirašiau savo inicialais. Deja, pats neatėjai, tik atsiuntei man vieną iš savo vaikinų. Negerai, kad nesugebi tinkamai pildyti dokumentų. Turbūt apsileidai. 

			Kalbėdama suko aplink pirštą plaukų sruogą. Galbūt kitiems vyrams reginys būtų gundantis. Bet Kalanakas matė tik gyvatę, besitaikančią gelti. 

			— Turiu omenyje, ką veiki Škotijoje. Aš turiu teismo orderį, Astrida, tau draudžiama prie manęs artintis. Negalima su manimi palaikyti jokių ryšių. 

			— Tik Prancūzijoje, kvailiuk. Kai išvykai iš šalies, orderis nustojo galioti. O čia naujo nepaprašei, vadinasi, dabar prie tavęs artintis man galima. Juk to ir norėjai, ar ne? Atvykai čia, nes norėjai, kad pradėtume viską iš naujo? 

			Ir palietė jam ranką. Kalanakas krūptelėjo, lyg ant odos būtų užropojęs skorpionas. Pašoko nuo kėdės ir atsitraukęs atsirėmė į sieną. 

			— Išvykau į Škotiją ne tam, kad mane persekiotum. Išvykau, nes sugriovei mano gyvenimą Prancūzijoje. Atėmei iš manęs viską: karjerą, draugus, reputaciją. Kaip, po galais, čia įsidarbinai? 

			— Interpolas dokumentuose negalėjo nieko minėti. Byla nesusijusi su mano profesiniu gyvenimu. Aš — tik auka, neišdrįsusi nueiti į teismą. Jei dėl to man trukdytų gauti darbą, galėčiau paduoti ieškinį. Be to, mano tiesioginė vadovė Interpole nežinojo, kad tu dirbi čia. Man rodos, ta kalė net džiaugėsi, kad išeinu, parašė man puikią rekomendaciją. 

			— Vis tiek neaišku, kodėl niekas nesužinojo, kas tu. Prieš priimant į darbą kandidato praeitį išsamiai patikrina. O aš nieko neslėpiau. 

			— Tavęs nenuteisė — atvirkščiai, oficialiai paskelbė nekaltu. Tokiais atvejais administracija netikrina, ar tavo pavardės nėra kitose bylose, be to, aš prašymą padaviau tau jau įsidarbinus. O Interpolo viršininkas, kuris tau išrūpino postą, greičiausiai pasistengė, kad dokumentuose nebūtų jokių nešvarių paslapčių. 

			— Neturėjai teisės mane atsekti į Škotiją. Juk ir pati žinai.

			— Lukai, mielasis... 

			Ji atsistojo ir žengė artyn.

			— Sėskis, — įsakė jis. 

			— Nori mane suimti? — paklausė ji.

			— Noriu tave apklausti. 

			— Tada duok man įspėjimą, — paerzino ir, atsisegusi marškinių sagutę, atmetė atgal plaukus, tačiau pakluso ir atsisėdo. — Nesuprantu, ko taip pyksti. Juk galų gale į teismą nėjau. 

			— Apsigalvojai paskutinę dieną. O aš praradau mėnesių mėnesius gyvenimo! Net motina su manimi nebesikalba. O blogiausia, kad į tą suknistą teismą eiti net neketinai. Tik norėjai atimti iš manęs viską, ką turiu! — Kalanakas sugniaužė kumščius, bet paslėpė kišenėse.

			— Aš tave išgelbėjau. Negražu ant manęs rėkti.

			Didelėse Astridos akyse sužibo ašaros.

			— Tu melavai, Astrida. Melavai nuo pradžios iki galo. Aš tavęs neišprievartavau, mes net nesimylėjom. Kaip tau šovė į galvą, kad mane išgelbėjai? — Kalanakas vos susilaikė nestaugęs. 

			Vienas pareigūnas smalsiai žvilgtelėjo pro stiklą. Inspektorius linktelėjo, ir jis nuėjo. 

			— Jei ne aš, dabar sėdėtum kalėjime. Ar to norėjai? Dešimt metų valgyti šūdiną maistą ir bendrauti tik su purvinais, dvokiančiais vyrais? Kaip manai, kiek laiko būtum ištvėręs? 

			Astrida rimtai įtūžo. Na, bent kartą nevaidina, pamanė Kalanakas.

			— Dėl to pasirūpinau, kad tave paleistų. Norėjau pamiršti visus nesusipratimus ir pradėti iš naujo. Štai kodėl taip džiaugiausi, kai sugalvojai išsikraustyti į kitą Europos šalį. Juk abu kalbame angliškai, abu galime dirbti ir užsienyje. 

			— Maldauju, baik, — jis užsidengė rankomis akis. — Astrida, tau reikia pagalbos. Žinau, sunku susitaikyti, bet tarp mūsų nieko nebuvo — nei anksčiau, nei dabar. Negalima ir toliau taip elgtis. 

			— Tu toks geras, Lukai. Visada buvai geras. Niekas to nesupranta, tik aš. Mums lemta būti kartu. Kai mes drauge, giliai širdyje nebejaučiu skausmo. Štai kodėl atsekiau tave. Jaučiu, kad tu mane myli, ir žinau, kad tau baisu, bet aš galiu pabūti stipri ir tau padėti.

			— Ir ko gi tu tikėjaisi? — pratrūko jis. — Žadėjai vieną dieną paprasčiausiai įžengti į kabinetą ir šokti man į glėbį? 

			— Juk jau atskleidžiau, kad esu čia. Atsiunčiau tau šampano. Paties geriausio. Ir rožių, kokios augdavo Parc de la Tête d’Or soduose, kur po pietų eidavai pabėgioti.

			— Tai tu atsiuntei rožes? O mes galvojom... na, tiek to. Dabar viskas aišku. Bet noriu žinoti viską. Daugiau jokių žaidimų, — pareiškė Kalanakas. 

			Nusprendė pakeisti taktiką. Astrida akimirką tylėjo.

			— Ką nori išgirsti?

			— Tiesą, — atsakė jis. — Jei nori, kad grįžčiau pas tave, turim būti vienas kitam atviri. Žinau, niekas kitas nebūtų taip gerai įspėjęs, kas man patinka. Rožės buvo įspūdingos, tikrai labai priminė namus. 

			Jos veidas apsiniaukė. Lyg kraštovaizdis užėjus audrai. 

			— Niekas kitas, Lukai? O gal tave būtų pamaloninusi ir kita moteris?

			— Nėra jokių kitų moterų, — sėsdamasis atsakė jis. 

			— Melagis! — klyktelėjo ji. — Mačiau tave su ja. Mačiau, kaip flirtuoji. Mačiau, kaip ji žiūri į tave. Ar mano siųstą šampaną gėrei su ja? Padovanojai jai mano gėles? 

			— Nesuprantu, ką turi omeny, Astrida.

			— Nevaidink, — drėbė ji. 

			Kalanakas nudžiugo, pokalbis sukasi norima linkme.

			— Ne, tikrai nesuprantu. Po tavęs daugiau nebuvo nė vienos. 

			Ji išsiviepė. Kalanakas pasijuto lyg prie bedugnės krašto.

			— Nori mane apgauti, — pareiškė ji. — Žinau, ką nori išgirsti, Lukai, bet aš nesakysiu. Po manęs nebuvo nė vienos? Juk ką tik sakei, kad tarp mūsų nieko nebuvo. Maniau, pabėgai nuo manęs ir pasislėpei kaip koks didžiulis, storas, bjaurus voras po kilimu. Tu nori, kad ištarčiau jos vardą. Bet aš neištarsiu. 

			Kalanakas žvilgtelėjo į laikrodį. Stengėsi kaip įmanydamas, tačiau nors Astrida psichiškai nesveika, toli gražu nėra kvaila. Kol privers ją prisipažinti, praeis daugybė laiko, o Avai brangi kiekviena minutė. 

			— Ar tai tu nusiuntei inspektorei Terner grasinimą nužudyti? — paprastai paklausė. 

			Astridos veidas sustingo.

			— Noriu advokato, — pareiškė.

			— Ar ją pagrobei tu? 

			— Daugiau neatsakinėsiu į jokius klausimus. 

			Astrida teatrališkai užsisagstė palaidinę, sukryžiavo rankas ir nudelbė akis į stalą.

			Kalanakas susimąstė. Astrida labai stengėsi. Ne kiekvienas sugebėtų taip ilgai ir taip aistringai persekioti kitą žmogų. Kol jis bus šalia ir velsis į jos žaidimus, Astrida niekada nesiliaus. Vienintelis būdas ją įveikti — atimti iš jos tikslą. 

			— Gerai, — pareiškė. — Aš užsiėmęs. Jau yra rimtų priežasčių tave apklausti, bet aš turiu svarbesnių reikalų. Lik čia. Atsiųsiu pas tave konsteblį. Daugiau su manimi matytis nebereikės.

			Ir pasuko link durų. 

			— Palauk! — riktelėjo ji. — Tučtuojau stok! Tiek visko nutiko, o tu nori paprasčiausiai išeiti? 

			— Taip, — atsakė jis. — Turiu svarbesnių darbų.

			— Šunsnuki, — sušnypštė Astrida. — Svarbesnių darbų? Manai, rasi Avą Terner be manęs? Po dviejų valandų maldausi, kad tau padėčiau. 

			Jos veidas net susiraukšlėjo iš įtūžio. Kalanakas troško pribėgti, sugniaužti jai kaklą ir jėga ištraukti viską, ką žino. Tačiau taip nieko nepasiektų. 

			— Kaip jau sakiau, aš labai užsiėmęs. Netrukus atsiųsiu kitą pareigūną. O kol kas ateis areštinės seržantas, duos įspėjimą ir užsirašys tavo duomenis. 

			Ir užtrenkė duris. 

			Po kelių sekundžių išgirdo barškant sklendę. Nespėjus pereiti koridoriaus atsklido Astridos riksmas.

			— Šūdžiau! Mačiau, kaip pagrobė tavo brangiąją inspektorę Terner! Jis ją nužudys. Tuoj pat grįžk, arba kaltas būsi tu!

			Kalanakas apsisuko ir grįžo. Sustojęs prie durų, atsirėmė į sieną ir pažvelgė vidun. 

			— Kur? — paklausė pro praviras duris. — Kur matei? 

			— Nieko nesakysiu, kol negrįši į vidų! — riktelėjo Astrida. 

			— Pasakyk ką nors konkretaus, turiu žinoti, jog galiu tavimi pasitikėti. Antraip daugiau niekada manęs nepamatysi.

			— Po darbo pasekiau tave, — tarė ji. — Buvai tos profesorės namuose, tos, kuri taip patinka tavo merginai. Visą naktį laukiau, kol išeisi, bet neišėjai. Tik tupinėjai aplink tą kvaišą vien dėl kažkokių kvailų raštelių. Beje, aš viską žinau apie bylą. Negalvok, kad nuovadoje neturiu draugų. 

			— Man nusispjauti tavo draugai! Kodėl stovėjai ir žiūrėjai, kaip pagrobė pareigūnę, ir nieko nedarei! — suurzgė Kalanakas. 

			— Net nežinojau, kad ten Terner, kol neištraukė iš mašinos.

			Kalanakas įpuolė vidun taip greitai, kad Astrida nė nespėjo susivokti. Viena ranka griebė ją virš alkūnės, o kita grasindamas iškėlė pirštą tiesiai prieš akis. 

			— Jeigu meluoji... — pradėjo. 

			Užbaigti nė nereikėjo, viskas matėsi iš jo veido. 

			— Nemeluoju, — atsakė Astrida. — Bet daugiau nieko nesakysiu, kol raštiškai nepasižadėsi nepateikti man kaltinimų: nei už tą laišką, nei už viską, ką papasakosiu. 

			— Astrida, nėra laiko, — iškošė Kalanakas, pusiau grasindamas, pusiau maldaudamas. 

			— Ir turėsi būti su manimi, kol viskas išsispręs. Kalbėsimės apie Prancūziją, apie senus draugus, kaip viskas būdavo anksčiau. Štai kokios sąlygos.

			Į apklausų kambarį įžengė Tripas, o jam iš paskos — Laivlis. Pamatę Astridą sugriebusį Kalanaką, abu sustojo kaip įbesti. 

			— Konstebli, nueik pas prokurorą ir pakviesk ką nors, kas turi teisę suteikti neliečiamybę liudininkui, — paliepė Kalanakas. 

			Tripas akimirksniu išbėgo lauk. Kalanakas žvilgtelėjo į Laivlį.

			— Ko norite, seržante?

			— Dėl Rorio Hendo. Jis nesugebėjo pasakyti, kada nužudė Bakston ir Magi. Pareiškė, kad nebekalbės, paliko viską advokatui. Atėjau atsiprašyti. Man rodos, buvote teisus. 

			— Deja, jūsų suknistiems atsiprašymams jau per vėlu, — iškošė Kalanakas, stumtelėdamas Astridą atgal ant kėdės. 

		


		
			TRISDEŠIMT AŠTUNTAS SKYRIUS

			Kingas mėgavosi, matydamas, kaip Ava sutriko pamačiusi ant lovų gulinčias moteris. Nė viena nepratarė nė žodžio. Naujajai viešniai leido pasinaudoti tualetu, o tada prirakino prie lovos. Jam nepatikdavo iš arti stebėti, kaip jos atlieka savo reikalus, bet žiūrėdamas kažkodėl jausdavosi galingas.

			— Gal galėčiau gauti dar vaistų nuo skausmo, daktare Kingai? — sušnibždėjo Elena.

			Jis susimąstė. Pastaruoju metu vaistų ji suvartoja nepaprastai daug. Kita vertus, priklausomybė — ne taip jau blogai. Galėtų būti kur kas blogiau. Be to, kai gauna vaistų, su ja susitvarkyti daug lengviau. 

			— Duosiu tau paracetamolio, bet pirma turi padėti man įkurdinti naująją draugę. Pririšk jos riešą prie lovos. Ne per stipriai! Juk nenorim, kad nutirptų rankos. 

			— Nerišk, — liepė jai Ava. — Elena, aš policininkė. Nepadėk jam.

			— Bet ji privalo man padėti, — sukuždėjo Kingas. — Ar ne taip, mieloji? 

			Elena abejingai linktelėjo. 

			— O kas bus, jei nepadėsi? — paklausė laikydamas Avai prieš nosį peilį, kol Elena pririšo rankas. 

			— Jei nepadėsiu, išsitrauksi liniuotę, — atsakė ji.

			Ava žvilgtelėjo į Džeinę. Ir kvailiui aišku, kad Eleną palaužė, jos vidinė tvirtybė sudužo į daugybę mažų, beverčių šipuliukų. Tačiau Kingas buvo tikras, kad drąsioji detektyvė vis tiek bandys ją prakalbinti. O Džeinė meldėsi. Nieko naujo.

			— Na, na, Ava, nenoriu, kad kurstytum merginas kelti riaušes. — Nuo tokios minties net sukikeno. — Leisk paaiškinti kodėl. Jei viena iš jūsų kels grėsmę mūsų bendruomenės gerovei, nubausiu kurią nors kitą. Taigi, jeigu tu nenorėsi manęs klausyti, privalėsiu padaryti ką nors labai nemalonaus Džeinei. 

			— Džeine, — tarė Ava. — Ar girdi mane? Džeine Magi, tave išgelbės.

			— Būtent šitai ir turėjau omenyje, — pertraukė Kingas. — Paprastai pirmąją dieną aš ne toks griežtas. Suprantu, kol apsiprasi, bus šiokių tokių nesklandumų, bet aš siaubingai pervargęs, o tau reikia pagaliau susivokti, kur patekai. 

			Nuėjęs atrakino stalčių, ištraukė dvi tabletes ir padavė Elenai kartu su plastikiniu puodeliu vandens.

			— Matai, aš moku būti geras ir rūpestingas? 

			Tada ištraukė dar kai ką ir suspaudė delne. Ava persisuko visu kūnu bandydama įžiūrėti, ką jis daro. 

			Kingas sustojo prie Džeinės lovos. Ši ėmė melstis dar garsiau, bet nepakėlė akių. Elena išgėrė vaistus ir, čiupusi antklodę bei pagalvę, palindo po lova. Ėmė niūniuoti kažkokią vaikišką melodiją, vis kartodama tas pačias natas.

			— Ji regresuoja, — šnipštelėjo Avai Kingas. — Pirmoji pamoka, inspektore Terner. Negalvok, kad į mano perspėjimus galima nekreipti dėmesio. 

			Nieko nelaukęs kaire ranka čiupo Džeinei už nosies ir iš visų jėgų suspaudė. Ji sucypė, visu kūnu pasikėlė aukštyn, tada vėl smuko žemyn, rangydamasi ant čiužinio, bandydama išsilaisvinti, bet jis nepaleido. Keista, pamanė Kingas, suėmęs spaustuką dokumentams, kad vaikystėje buvo toks silpnas. Sportas jam nesisekdavo, niekada nesugebėdavo padėti tėvui ką nors panešti ar pataisyti. Bet pastaruoju metu, nors jau buvo įpusėjęs vidutinį amžių, prireikus staiga tapdavo stiprus kaip jautis. Ne dėl to, kad protu įveikė kūną, o dėl to, kad paprasčiausiai nebesijaudino, kas ką pamanys. Įkarščio apimtam viskas labai lengva. 

			Įkišo Džeinės liežuvį į spaustuką ir paleido, šis spragtelėjęs suspaudė. Iš skausmo Džeinė net užvertė akis, bet po akimirkos vėl atsipeikėjo, ėmė verkti, klykti, springti.

			— Už tai padėkok panelei Terner, — tarė Kingas. — Galbūt vėliau, kai grįšiu, sugalvosi, kaip norėtum jai atsidėkoti. Kadangi šiandien šeštadienis, o aš nemiegojau aštuoniolika valandų, einu pailsėti. Manau, nepakenktų ir jums. 

			— Nuimk! — suriko jam įkandin Ava. 

			Kingas girdėjo, kaip Elena po lova kartoja:

			— Ne, ne, ne. 

			Keista, gal paaiškės, kad iš visų trijų išmintingiausia ji. Net agonijos apimta Džeinė kaip įmanydama purtė galvą. 

			— Man rodos, pastorė nebenori, kad kištumeisi, — tarė Avai. — Manau, ji norėtų, kad elgtumeisi gražiai ir man nebereikėtų imtis dar griežtesnių priemonių. 

			Džeinė kaip pasiutusi linkčiojo, kone urgzdama ant Avos. 

			— Atsiprašau, — tyliai pratarė Ava.

			— Deja, per kitas merginas tavęs negirdžiu, — atsakė Kingas. — Būk gera, pakartok.

			— Sakiau, atsiprašau! — suriko Ava. — Gerai? Atsiprašau. 

			— Gerai, — atsakė Kingas. — Džeine, nejudink spaustuko. Pamatysi, po kelių valandų skausmas praeis savaime. O tu, Elena, nesugalvok jai padėti. Tavęs neberišu, bet tai nereiškia, kad gali daryti ką panorėjusi. Nebent pati savo kailiu nori patirti tokį skausmą. O šio metodo istorija labai įdomi. Bausmė buvo populiari Amerikoje kolonizacijos laikais, taip vyrai drausmindavo nepakenčiamas žmonas, kad mažiau pliurptų. Taigi, kaip matote, puikiai tinka ir mums. Įjungsiu muzikos. Galbūt padės tau nukreipti mintis, Džeine. 

			Jam išėjus pasigirdo Sergejaus Rachmaninovo piano concerto. Užrakinęs spyną Kingas kelias akimirkas klausėsi prie durų, bet balsų neišgirdo. Greičiausiai pasikalbės vėliau, kai jis užmigs. Bet nesvarbu. Jos kalbės, koks jis pabaisa, kaip jo nekenčia, kurs planus pabėgti ir svaičios, kad pagalba jau netoli. Tegu sau svajoja. Juk iš buvusių gyvenimų joms daugiau nieko neliko, kam atimti tokią menką paguodą? Netrukus jos prisitaikys, o jei kuriai prisitaikyti nepavyks, na, tada jam nebereikės laužyti galvos, kurios iš jų atsikratyti.

		


		
			TRISDEŠIMT DEVINTAS SKYRIUS

			Kalanakas grįžo į apklausų kambarį. Astrida gavo, ko norėjo. Laivlis sėdėjo stebėjimo patalpoje, žiūrėjo, kuo viskas baigsis. Kalanakas troško būti jo vietoje. Nenorėjo daugiau nė akimirkos praleisti šalia Astridos. 

			— Daviau tau viską, ko norėjai, — tarė jis. — Bet mano kantrybė senka. 

			— Ne viską, — atkirto Astrida. — Noriu rašytinio pasižadėjimo, kad neprašysi teismo skirti naują orderį prie tavęs nesiartinti. 

			— Kažkoks prakeiktas beprotis pagrobė Avą Terner. Baik žaisti, Astrida. 

			— Parašyk pasižadėjimą ir viską pasakysiu. 

			— Po velnių! — riktelėjo jis ir pagriebęs popieriaus lapą pakeverzojo kelis sakinius. — Štai, o dabar greitai pasakok, ką matei. 

			— Vadinasi, pripažįsti, kad tu jai neabejingas, — pareiškė Astrida. — Taip ir pamaniau, pamačiusi judu einančius link jos automobilio. 

			— Inspektorė Terner mano kolegė. Aš dirbu savo darbą, ir tiek. Jei tuoj pat visko neišklosi, atsiųsiu ne tokį tolerantišką žmogų. 

			— Gerai, nusiraminkite, detektyve inspektoriau, — šaltai atšovė ji. — Buvo maždaug pusė dviejų ryto. Iš pradžių nesupratau, kas ten. Terner mašina stovėjo labai toli nuo maniškės, po medžiais. Pastebėjau tik tada, kai atsivėrė durelės ir viduje įsijungė šviesa. Akimirką nemačiau, kas vyksta, o tada kažkoks vyras ištempė ją lauk ir nusivedė gatve, link manęs, prie kitos mašinos. Jos veidą pamačiau tik tada, kai paguldė ant sėdynės. 

			— Kaip jis atrodė? — pertraukė Kalanakas. 

			— Neįžiūrėjau, buvo per tamsu. Neaukštas, baltaodis, gana stambus, na, nesportiškas, ir buvo užsidėjęs kepurę bei akinius. Daugiau nieko nemačiau. 

			— O kas buvo paskui? 

			— Paguldė ją į mašiną, tikriausiai ant užpakalinės sėdynės, nes prieš išvažiuodamas atidarė ir uždarė dvejas dureles. 

			— Ji gulėjo ant užpakalinės sėdynės? — perklausė Kalanakas. 

			— Manau, taip, — atsakė Astrida, pasirėmusi ranka galvą, lyg nuobodžiaudama. Kalanakas net virė iš pykčio. — Kai mašina išsuko į gatvę, vis dar nesupratau, kas nutiko, bet stebėjau atidžiau. 

			— Kodėl? — paklausė Kalanakas. 

			— Nes jis neskubėjo įjungti žibintų, įjungė tik privažiavęs gatvės galą. Be to, apsisuko ir išvažiavo į kitą pusę, ne pro mane. 

			— Nesuprantu, kuo tai svarbu, — pareiškė Kalanakas.

			— Svarbu, nes turėjau žiūronus ir užsirašiau numerius. Jis važiavo juodu visureigiu „Nissan“. — Ji išsitraukė telefoną ir atidarė užrašų programėlę. — Štai numeriai. 

			Kalanakas paėmė telefoną ir garsiai perskaitė numerius, kad pareigūnai įrašų kambaryje galėtų nedelsdami pradėti paieškas. Po akimirkos atsilapojo durys ir vidun įlėkė Laivlis.

			— Tu visą laiką turėjai numerius? — subliovė griebdamas Astridą. — Per tave ją nužudys!

			— Seržante Laivli, — riktelėjo Kalanakas. — Patraukite nuo jos rankas ir nešdinkitės.

			— Negalvokite, kad jūsų suknistoms gerbėjoms čia duosim privilegijų! — rėžė jam Laivlis. 

			— Jos dėka turime už ko užsikabinti, o jūs sugebėjote tik suimti ne tą žmogų. Eikit lauk!

			Laivlis dar keliskart nusikeikė, bet pakluso. 

			— Ačiū, Lukai, — švelniai tarė Astrida. — Labai galantiška. 

			— Neturėjau pasirinkimo, — atšovė Kalanakas. — Bet, manau, seržantas visiškai teisus. Tačiau mes dar nebaigėm. Kaip jis nugabeno Avą į savo mašiną? Nunešė? 

			— Ne, — atsakė Astrida. — Ji ėjo — sunkiai, svyruodama. Jis ją prilaikė. 

			— Chloroformas, — tarė Kalanakas. Atsistojo.

			— Palauk! — sušuko Astrida. — Ar jau viskas? Kada vėl pasimatysim? 

			— Tu nesveika, Astrida. Man labai gaila, bet jokių santykių tarp mūsų nebuvo, ir daugiau niekada gyvenime nenoriu tavęs matyti. Pasistenk suprasti. 

			Ji vyptelėjo.

			— Tikiuosi, ją nužudys. Sudaužys tau širdį, kaip tu sudaužei manąją. Tada grįši pas mane. Norėsi manęs kaip anksčiau.

			Kalanakas išėjo. 

			Po penkių minučių atėjo atsakymas, kad numeriai nebenaudojami. Tačiau paskambinus į metalo laužyną Folkerke ir pagrasinus vėl atsiųsti ką nors iš Sveikatos ir saugos biuro, savininkas ilgai nesispyriojęs pasakė, kad juodasis „Nissan“, kuris, kaip manė savininkai, jau seniai suspaustas į laužą, taip pat iškeliavo pas supirkėją Luisą Džonsą. 

			— Tripai! — riktelėjo Kalanakas, bėgdamas koridoriumi link savo kabineto. — Atvesk Luisą Džonsą į nuovadą. Į tyrimų kambarį kuo greičiau atneškite visus jo dokumentus, kompiuterį, telefoną, visa kita. Raskite, kam atidavė tuos automobilius. Noriu žinoti, kur pastarąjį mėnesį buvo Džonsas, kiekvieną dieną, kiekvieną valandą. 

			— Taip, pone, — atsakė Tripas, iškišęs galvą iš nusikaltimų tyrimo kambario. — Kabinete jūsų laukia daktaras Sparas. Sakė, supranta, kad jūs užsiėmęs, tad palauks.

			Kalanakas pasikvietė konsteblę Salter ir nulėkė į savo kabinetą. Patologas niūriai šyptelėjo.

			— Sveiki, inspektoriau, — tarė. — Norėjau atvykti pats. Labai apgailestauju dėl Avos. Atsiuntė man tokį gražų laišką padėkoti už „Lavagulin“. Sunku net mąstyti, kai pagrobia saviškę.

			— Ačiū, kad atvykote, — atsakė Kalanakas. — Bet dabar neturime daug laiko kalbėtis. Laukiame, kol atgabens liudininką, man reikia perskaityti, ką apie jį žinome. 

			— Atvykau ne šiaip sau, — paaiškino Sparas ir išsitraukė aplanką. — Norėjau parodyti štai ką. 

			Ir iškėlė kelias dideles nuotraukas. 

			— Kas čia? — paklausė Kalanakas.

			— Dantys, — atsakė Sparas. — Štai šį radome šalia beisbolo lazdos, jis neapgadintas ugnies, todėl geriausiai matosi žymės. 

			Bedė pirštu į apatinę danties dalį. Ten matėsi tamsios linijos.

			— Lyg grioveliai, nemanote? Iš pradžių teismo odontologas neatkreipė dėmesio, nes dantis apžiūrėjome tik norėdami nustatyti tapatybę. 

			— Ir kas ten per grioveliai? — paklausė Salter. — Iš kur jie atsirado? 

			— Įtariame, nors ir nesame įsitikinę, kad toje vietoje dantis pažeistas įrankiu. 

			— Vadinasi, žymes paliko dantistas? — nesuprato Kalanakas. 

			— Nemanau, — atsakė Sparas. — Žymės giliau, negu siekia dantenos. O danties šaknys vis dar sveikos, tad dantų gydytojas nebūtų jų lietęs. Greičiausiai žymes paliko replės dantims traukti. 

			— O kiti dantys? — paklausė Kalanakas. — Ant jų irgi buvo žymių?

			— Manome, kad taip, — atsakė Sparas, rodydamas kitas nuotraukas. — Žiūrėkite, čia ir čia. Dantys apdegę, ne taip gerai matosi, bet ant šito, — iškėlė iš arti nufotografuotą krūminį dantį, — taip pat yra įbrėžimų. Labai gilių, pačioje apačioje. 

			— Norite pasakyti, kad dantų neišmušė lazda? — pasitikslino Salter. 

			— Noriu pasakyti, kad kažkas suspaudė dantis replėmis, ir turbūt logiška spėti, taip padarė, kai šie dar buvo žandikaulyje, o ne kai išmušti gulėjo ant žemės. Apklausiau jos dantų gydytoją. Sakė, nežino, ar ji lankėsi pas kitą specialistą, bet jis nieko panašaus nedarė. Be to, jo nuomone, žymės kreivos, suimta prastai, neprofesionaliai. Vadinasi, jei neklystame...

			— Prieš nužudydamas Eleną Bakston pagrobėjas ją kankino. Manote, jos dantis ištraukė replėmis, kai dar buvo gyva, — užbaigė Kalanakas. Salter pažaliavo. 

			— Nesu tikras, — atsakė Sparas. — Bet turbūt labiau tikėtina, kad dantis ištraukė prieš mirtį, o ne vėliau, juk būtų beprasmiška. 

			— Mėgėjas dantistas? — tarė Salter, iš pasišlykštėjimo kone žiaugčiodama. — Iš kur jis gavo įrankių? Ir kaip to išmoko? 

			— Įrankių galima nusipirkti daugelyje tinklalapių, o išmokti — iš internete prieinamų medicininių vadovų skubiems atvejams. Žinoma, vien jais remtis nepatartina, bet pasiekti pusėtinų rezultatų įmanoma. 

			— O Džeinė Magi? — paklausė Kalanakas, galvodamas, kad ši žinia bus tik dar vienas smūgis gedinčioms aukų šeimoms. 

			— Paklausiau Ailsos Lambert. Ji labai nusiminusi. Kaip suprantu, pažįsta inspektorės Terner motiną. 

			Kalanakas linktelėjo.

			— Džeinės Magi dantys labai apgadinti chemikalų, tad odontologas nerado jokių žymių. Bet jei dantis ištraukė prieš mirtį, aišku, kodėl dantys ir žandikaulis nevienodai suirę. 

			— O, šūdas, — iškvėpė Salter. 

			— Visiškai sutinku, konsteble, — pritarė Sparas. — Jei Ava Terner dar gyva, turite kuo greičiau ją rasti. Žmogus, kuris geba šitaip kankinti kitą... 

			Bet nebaigė sakinio. Ir ačiū Dievui. Kalanakas ir pats puikiai suprato, ko gali imtis Avą pagrobęs vyras, tad visai nenorėjo dar labiau audrinti vaizduotės. 

			— Ačiū, — tarė jis. — Atleiskite, negaliu skirti daugiau laiko.

			— Nereikia atsiprašinėti, — atsakė patologas. — Tik pagaukite tą pabaisą. 

			Ir išėjo. Kalanakas uždarė duris. 

			— Pone... — pradėjo Salter.

			— Ne, — nukirto jis. — Niekam nesakysim, bent kol kas. Visi ir taip daro, ką gali. Tokia naujiena nepadės nei labiau stengtis, nei pasiekti geresnių rezultatų. Be to, kol kas remiamės tik spėlionėmis. Net neturime konkrečių įrodymų, kad inspektorę Terner tikrai pagrobė tas pats vyras, kuris nužudė Bakston ir Magi. Patvirtinti ar paneigti galėsime tik radę, kur jas laikė. Gerai? 

			— Gerai, — atsakė Salter. — Baisu net pagalvoti, kad jas taip kankino. 

			— Negalvok, — patarė Kalanakas. — Po kiek laiko apsiprasi. Neįsivaizduok savęs jų vietoje. Tik dirbk, Salter. Sudaryk man sąrašą tinklalapių, kur galima nusipirkti odontologijos įrankių. 

			— Mes ją rasime, ar ne, pone? — tyliai paklausė konsteblė.

			Kalanakas norėjo pameluoti, bet iš daugelio metų patirties žinojo, kad neverta.

			— Dirbk, — pakartojo. — Galime tik stengtis iš visų jėgų. 

		


		
			KETURIASDEŠIMTAS SKYRIUS

			Luisą Džonsą pričiupti pasirodė nelengva. Nuvykęs į Džonso kabinetą, jei taip galima pavadinti, Tripas viską nufotografavo ir iškart atsiuntė Kalanakui. Ten nebuvo nei kalendoriaus, nei darbo knygos, ant stalo — nė lapo popieriaus. Stalčiai pilni sąvaržėlių ir prieštvaninių diskų, bet nė vieno dokumento, susijusio su automobilių supirkimo verslu. Lauke riogsojo kalnai automobilių dalių ir netvarkingai pastatytų, nežinia iš kur atvežtų mašinų. Ir nė vieno kompiuterio. Be to, Kalanakui vis neatnešė Džonso duomenų. Pralaukus visą valandą pagaliau trūko kantrybė. 

			Jau norėjo pasibelsti pas vyriausiąjį inspektorių, bet dar nespėjus prisiliesti durys pačios atsivėrė. Už jų pasirodė Begbis. 

			— Užeikit, inspektoriau, — tarė. — Kaip tik ėjau jūsų ieškoti. 

			— Paprašiau duomenų apie liudininką, bet... — pradėjo Kalanakas. 

			— Žinau, — pertraukė Begbis. — Aplankas ant mano stalo. Ir ne šiaip sau. Informaciją gali peržiūrėti tik mano arba aukštesnio rango pareigūnai. 

			— Nesuprantu. 

			— Luisas Džonsas savanoriškai atvyks į nuovadą. Su juo pasikalbėsime kartu, — tarė Begbis.

			— Negaliu vadovauti tyrimui, jei ką nors nuo manęs slepiate. Tučtuojau pasakykit, kas čia vyksta!

			Kalanakas trinktelėjo kumščiu į viršininko stalą. Begbis žvilgtelėjo į jį ir padavė ploną, nutrintą aplanką.

			— Duomenys konfidencialūs, nes Džonsas, kurį įstatymus ne itin gerbiantys Edinburgo gyventojai praminė Luisu Veržliarakčiu, kartą bendradarbiavo su policija. Prieš penkiolika metų tyrėme bylą. Nors pradirbome trejus metus, kilo pavojus, kad tyrimas žlugs nieko nenuteisus, net nesuėmus. Organizuoto nusikalstamumo byla. Viena gauja papirkinėjo žmones policijoje, vyriausybėje, — visur. Kad ir ko imdavomės, jie žinodavo iš anksto. O Luisas jiems tiekdavo automobilius ir vairuotojus. Viešai jis nieko nepasakė, nes jei kas būtų sužinojęs, kad su mumis bendradarbiauja, Džonsas jau būtų negyvas, bet jam padedant pavyko gaują pričiupti. Taigi susitarėme palikti jį ramybėje ir nuo to laiko netrukdėme. 

			— Ši byla pernelyg rimta, kad jaudintumėmės dėl kažkokių senų sandėrių. Juk net nežinome, ar kaltas ne pats Džonsas!

			— Žinome, — paprieštaravo Begbis. — Ieškome baltaodžio. Luisas juodaodis. Be to, jis ne žudikas. Gerai jį pažįstu. Bendradarbiavo su manimi. Man jis pasakys viską. 

			Kaip ir žadėjo, po dvidešimties minčių Luisas pasirodė nuovadoje. Begbis maloniai paspaudė jam ranką, abu vyrai persimetė šiltais žvilgsniais, lyg nuoširdžiai vienas kito pasiilgę. Į apklausų kambarį jo nesivedė, nusprendė, kad Begbio kabinete bus saugiau. 

			— Čia Kalanakas, — pristatė Džonsui. — Jis vadovauja tyrimui.

			— Maniau, būsim tik mudu, Džordžai, — švelniai, tyliai atsakė Luisas. 

			Matyt, buvo pratęs nepasitikėti niekuo.

			— Nėra laiko. Kalanakui reikia su tavimi pasikalbėti. Juo gali pasitikėti. 

			Kalanakas nebuvo tuo įsitikinęs. Jei paaiškės, kad Džonsas žinojo, kas dedasi, jis pats tikrai jo nedangstys. 

			— Du automobiliai, — pradėjo tiesdamas dokumentus su transporto priemonių aprašymu. — Iš metalo laužyno Folkerke. Man reikia įrašų, kas buvo juos išsinuomojęs. 

			— Neturiu aš jokių įrašų, — atkirto Džonsas. — Viską prisimenu. Jei gyvenime būtum matęs tiek, kiek mačiau aš, irgi nieko neužsirašinėtum. O kam jums? 

			— Elena Bakston, — tarė Begbis. — Žinai, kas ji?

			— Visi žino, — atsakė Džonsas. — Kuo čia dėtos mano mašinos?

			— Įtariam, kad jas išsinuomojo žudikas. Kas jis? — rėžė Kalanakas.

			— Tas pasipūtęs mižnius? Nesvaikit!

			— Kas jis? — suriko Kalanakas. — Sakyk pavardę!

			— Nežinau aš jokių pavardžių. Jis gal kvailas? — vyptelėjo Džonsas Begbiui. 

			Šis ramindamas iškėlė ranką. 

			— Ką apie jį žinai, Luisai? — tyliai paklausė.

			— Moka grynaisiais. Paima mašiną dvidešimt keturioms valandoms, tada grąžina. Toks mano verslas — nuomoju ir nieko neklausinėju. Buvo atėjęs kokius šešis kartus, toks pedantiškas šiknius, man net į galvą nešovė, kad imsis kokių nešvarių darbelių. Kartą juokavo, jog nori pailsėti nuo žmonos. Maniau, nori pasivažinėti pas mergaites ir bijo, kad policija nepaskambintų antrajai pusei. 

			— Kaip jis atrodo? — paklausė Kalanakas.

			— Maždaug penkiasdešimties, storu pilvu, užšukuota plike, kiek prisimenu, nešioja pilką paltą, kvadratinio veido. Džordžai, neįvelkit ir manęs. Gali blogai baigtis. 

			— Mums reikia daugiau informacijos, Luisai, — atsakė Begbis. — Aš tau skolingas, pats žinai, bet šįkart apsaugoti negalėsiu. Nuomojai automobilius be jokių įrašų, nieko nepatikrinęs. Jei paaiškės, kad jis žudikas, sveiko kailio neišneši net su mano pagalba. 

			— Aš tau suknistą gyvybę išgelbėjau, Džordžai, o gal jau pamiršai? — pašoko ant kojų Džonsas. 

			— Taip, išgelbėjai, — sutiko Begbis, — bet jei nerasim to tipelio, mano inspektorė mirs, tad nekabink makaronų, gerai? Visada pasirūpindavai savo saugumu, o aš neabejoju, kad metams bėgant nei tu, nei aš nepasikeitėm. Ką būtum daręs, jei nebūtų grąžinęs mašinos? Nežinodamas nei pavardės, nei adreso? Nagi, nepradėk.

			Džonsas užvertė akis į lubas ir keikdamasis klestelėjo ant kėdės. 

			— Jei kas nors sužinos, man galas. Sąlygos tokios kaip anksčiau, tiesa?

			— Kaip anksčiau, — patvirtino Begbis. 

			— Pasiunčiau vieną vaikiną jį sekti. Visada taip darau, kai žmonės ką nors slepia. Jei mašinos ir negrąžins, man nerūpi, vis tiek paimu užstatą, bet turiu apsisaugoti, jeigu kartais važiuotų plėšti banko arba...

			— Arba ko nors nužudyti, — užbaigė Kalanakas. — Tad nuomoji mašinas, bet kaupi informaciją, kad vėliau galėtum tartis su policija. 

			Jis keliskart riebiai nusikeikė prancūziškai. Begbis nekreipė dėmesio.

			— Tai ką apie jį žinai? 

			— Mašinas vežasi į garažą Kosveisaide — bjauri vietelė, nieko nepasakysi. Galiu duoti adresą. Žinojau, jei reikės jį susirasti, to užteks. 

			Ir pakeverzojo adresą Begbio užrašų knygelėje. Kalanakas išplėšė lapą ir puolė prie durų.

			— Bet mano pavardės neminėsit, neklausysit mano pokalbių ir neįtrauksit manęs į jokius dokumentus. Noriu, kad mane ir mano verslą paliktumėt ramybėj. Juk susitarėm, mano galva, susitarimas tebegalioja! — sušuko jam įkandin Džonsas. 

			— Mes viską suprantam, — pasigirdo Begbio balsas. 

			Tikriausiai jis labiau norėjo nuraminti ne Luisą Veržliaraktį, o save. 

			Čia nebuvo nieko panašaus į kruopščias Interpolo procedūras, trigubų patikrinimų politiką ir nuostatas nesiderėti su nusikaltėliais. Kalanakas pats nežinojo, bjaurėtis ar džiaugtis. Bet dabar nesvarbu. Pasileido bėgti. 

			Garažą rado Kosveisaido gatvelės gale. Aplink buvo dar mažiausiai trisdešimt garažų į viršų pakeliamomis durimis, taip nublukusiomis ir apsilupinėjusiomis, kad greičiausiai niekas nė neprisiminė tikrosios jų spalvos. Šaligatvis senas, aptrupėjusiomis plytelėmis, nė vieno gatvės žibinto. Dauguma garažų numerių suskaldyti arba užpurkšti grafičiais. Tripas gatvės gale laukė atvykstančios teismo ekspertizės komandos — tolumoje kaukė per spūstis besibraunančių mašinų sirenos. Kalanakas suskaičiavo garažus lyginių numerių pusėje, kol pasiekė aštuonioliktąjį. Tada apsimovė pirštines ir truktelėjo rankeną. Užrakinta. Išsitraukęs iš bagažinės laužtuvą pakišo po durimis. Nuskardėjo laužiamas metalas, metalas aplink spyną įsitempė, tačiau netrukus pasidavė — Kalanako ryžtas buvo kur kas tvirtesnis už laiko ir nepriežiūros iškamuotas duris. Įjungęs žibintuvėlį nukreipė spindulį į tamsoje skendinčias gelmes ir ėmė sukioti kairėn, dešinėn. 

			— Ką radote? — iš kito gatvės galo riktelėjo Tripas.

			Kalanakas išėjo susidėjęs rankas ant klubų, nuleidęs galvą, ir iš visų jėgų paspyrė laužtuvą, nekreipdamas dėmesio, kad kojų pirštus ir kulkšnį iškart nudiegė skausmas.

			— Merde! — suriko. — Nieko, absoliučiai nieko!

			Tripas, pamiršęs savo užduotį, taip pat atskubėjo ir įsispoksojo į tuštutėlį garažą. 

			— Gal ekspertizės komanda ką nors ras, — pratarė greičiausiai net pats netikėdamas.

			— Net jeigu rasim jo DNR, — o taip gali būti, — to šunsnukio duomenų bazėje nebus. Jis nepaprastai atsargus, dedu galvą, viską planavo jau daug metų. Jis — seksualinio maniako priešingybė. Profesorius Harisas klydo. Šis žmogus niekada nesielgia impulsyviai. Ir didžiuojasi, kad jis ne toks. 

			Privažiavo teismo ekspertizės furgonas. Komanda iškart ėmėsi darbo, o Kalanakas su Tripu tik stovėjo ir žiūrėjo, nežinodami, ko griebtis. 

			— Man reikia cigaretės. Eime, pasėdėk su manim.

			Teismo ekspertinės komanda aptvėrė tiriamąją vietą, o jiedu nuėjo už kampo. Aplink nesimatė nė vieno lango, gatvėse nė vieno baro, naktį čia niekas nevaikšto, o jei ir vaikšto, tai tik turintys piktų kėslų. Puiki vieta nusikaltėlių gaujoms: smulkiems nusikaltimams, vagystėms iš tų, kas neįperka draudimo ir signalizacijos, seniems ir silpniems žmonėms apiplėšinėti. Čia žudikas nematomas beveidžių ir bevardžių žmonių minioje. Jam ši vieta tobula. 

			— Vadinasi, palikdavo nuomotą mašiną čia ir namo grįždavo sava, tiesa? — paklausė Tripas. 

			— Greičiausiai, — atsakė Kalanakas. 

			— Po galais, koks jis gudrus, — pareiškė Tripas. — Skambinau į nuovadą, sakė, kad garažas priklauso moteriai. Ji įdėjo skelbimą į vietos laikraštį, išsinuomojęs vyras sumokėjo grynaisiais už visus metus, pinigus paliko voke po durimis. Prieš šešis mėnesius. Ji jo nematė, garažą paliko atrakintą, o raktus padėjo viduje. Prisimena tik pokalbį telefonu. Nei voko, nei banknotų jau seniai nebeturi. 

			Kalanakas iš pakelio striukės kišenėje išsitraukė cigaretę, nepridegtą įsikišo į burną ir giliai įkvėpė, mėgaudamasis seno tabako skoniu. Visa kita atliko vaizduotė — mintyse regėjo, kaip išpučia melsvai pilkus dūmus, jautė, kaip nikotinas smelkiasi į kraują. Graužė sąžinė, kad taip nori rūkyti, ir jautėsi kvailas, kad negali atsikratyti šio keisto įpročio. Kaip iš tiesų mesti rūkyti, jei negali liautis apsimetinėjęs, kad rūkai? 

			— Ką praleidau? — paklausė parėmęs galvą rankomis ir atsukęs veidą į blyškią, debesų apgaubtą saulę. — Kažką tikrai praleidau pro akis. Mes žinome kažką, ką jis norėjo nuslėpti, bet ką? 

			— Žinome, kur jis gauna automobilius, kur juos keičia, kaip kruopščiai viską planuoja. Net žinome, kaip atrodo, — tarė Tripas. 

			Visa tai galėtų būti labai svarbu, vertinga, parodyti kelią pas žudiką. Tačiau Kalanakas suprato, kad šis juos gerokai lenkia, nes puikiai žino, ką atskleisti galima, o ko ne. 

			— Manau, jis įsivaizduoja, kaip vyks tyrimas. Tarsi mintyse viską regėtų atbuline tvarka. Žinojo, kad galime rasti garažą, tad sumokėjo grynaisiais ir pasistengė nepasirodyti savininkei. Taip pat ir su mašinomis. Numatė, kad suseksime, ir pasistengė, jog nieko iš to nepeštume. Bet ko jis nesuplanavo? 

			— Kaip išsirinks aukas. Tai labai asmeniška — moterys turėjo atitikti jo skonį, patenkinti jo poreikius, nors ir nežinom kokius.

			— Bet nežinome, kaip ir kur jas sutiko. Visus įkalčius pats padavė mums ant lėkštutės, išskyrus Astridos parodymus, bet galų gale iš jų nieko naudingo nesužinojome. Vienintelis dalykas, kurio nesuplanavo, kad grobiant Džeinę Magi jį nugirs dviratininkas. 

			Kalanakas žengė prie kanalizacijos grotelių ir numetė sutrintą, bet taip ir neuždegtą cigaretę į kažkur giliai tekantį vandenį. Tripas atsivertė užrašų knygelę. 

			— Žadėjau papasakoti, ką radau, — sumurmėjo. — Naktiniame klube „Porcelianas“ nei Magi, nei Bakston nesilankydavo. Yra ir porceliano parduotuvė, bet nemanau, kad kuo nors susijusi. 

			Pervertė dar kelis puslapius. 

			— Primink, ką tiksliai nugirdo tas dviratininkas? — paklausė Kalanakas, kaip paauglys spardydamas į sieną skardinę, trokšdamas išlieti įniršį ant plytų ir metalo. 

			— Rodos, sakė „porcelianą“ ar kažką panašaus... — sumurmėjo Tripas. 

			Per skardinės tarškėjimą į plytas jo balsas vos girdėjosi. Kalanakas sustingo ir įsmeigė akis į sieną. 

			— Pakartok, — paliepė. — Pakartok, ką dabar sakei, lygiai tokiais pačiais žodžiais. 

			— Lajamas Greindžeris nugirdo, kad pagrobėjas sakė „porcelianą“.

			Kalanakas atsigręžė į Tripą. Šis žiūrėjo į jį.

			— Gal jums negera, pone? Jūsų veidas keistos spalvos. 

			Kalanakas susilenkė, galva beveik lietė kelius, pūškavo kaip traukinys, akyse mirguliavo. Jis jau ilgai nevalgė, o nemiegojo dar ilgiau. Bet iš atminties gelmių prikeltas prisiminimas apie nikotiną suveikė it koks stebuklingas vaistas.

			— Jos gyvos, — sukuždėjo. — Tripai, jos gyvos.

			Tripas švelniai palietė jam petį.

			— Gal atnešti vandens, pone? Manau, jums reikėtų prisėsti.

			— Paklausyk. Dviratininkas išgirdo „porcelianą“, bet iš tiesų jis sakė „pas Eleną“. Ir man taip pasigirdo, nes dabar gerai nesiklausiau. 

			— Bet tada jau buvo rastas kūnas. Negali būti, kad jis vežėsi Džeinę Magi pas Eleną Bakston.

			— Ne, manau, dėl kūno klydome. Ir Džontis Sparas greičiausiai man pritars. Lipk į mašiną. 

			Vos paskambinus Sparas iškart metė visus darbus ir atbėgo prie telefono.

			— Inspektoriau Kalanakai, — pasisveikino. — Turite naujienų? 

			— Ne, — atsakė jis. — Bet turime vilties. Dantys ištraukti prieš sudeginant kūną, jei gerai prisimenu, žandikaulyje nebebuvo nė vieno, teisingai? 

			— Teisingai, — patvirtino Sparas. — Tačiau keli buvo suskaldyti nuo smūgių beisbolo lazda. 

			— Ar galėjo žandikaulį lazda sutrupinti, kai dantis ištraukė? — pasitikslino Kalanakas. 

			Kelias akimirkas stojo tyla.

			— Taip, — atsakė Sparas. 

			— Vadinasi, jis paliko mums kūną tokioje vietoje, kur niekas jo nerastų pernelyg greitai, taip gerai jį sudegino, kad gauti DNR mėginio nebeįmanoma, tik galima pasakyti, jog mirusioji yra moteris, ir apytiksliai nuspėti amžių. Radome kraujo, bet per mažai, todėl spėti, jog mirė nukraujavusi nusikaltimo vietoje, irgi nepakanka įrodymų...

			— Teisingai, — nutęsė Sparas. 

			— Be to, radome beisbolo lazdą, paslėptą, tačiau gana arti, kad tikrai nepraleistume pro akis, o šalia ir dantį su dantenų atplaiša nustatyti DNR. Ir dar labai pasisekė, nes radome nė neapsvilusią skaros skiautę. Kaip manote, Džonti, kurie iš šių įkalčių atskleidžia, kad kūnas Elenos Bakston?

			— Visi, — neužtikrintas pratarė Sparas. — Na, jei byla būtų įprasta. 

			Vėl stojo tyla. Sparas pamažu suvokė, kur lenkia Kalanakas.

			— Arba nė vienas, jei žudikas žūtbūt nori mus įtikinti — ir kruopščiai, protingai bei ryžtingai to siekia, — kad kūnas Elenos Bakston, nors iš tiesų nužudė kitą moterį ir paliko pakaitalą. Jūsų manymu, jos dar gyvos, tiesa? 

			— Taip, — atsakė Kalanakas. — Nes žudikas kaip įmanydamas stengiasi, kad taip nepagalvotume.

			— Pasakykite, kuo galėčiau padėti, — pasisiūlė Sparas. 

			— Palyginkite savo duomenis su Ailsos Lambert, ji ištyrė tariamosios Džeinės Magi palaikus. Galbūt dabar paaiškės, kodėl kaulai ir dantys iro nevienodai greitai ir kodėl viršutinių dantų apskritai nerado. Tai jūs mums padėjot, nes pastebėjote tas žymes ant dantų, Džonti. Net nežinau, kaip atsidėkoti. 

			— Raskite inspektorę Terner gyvą. 

			— Dabar labiau nerimauju ne dėl Avos, — atsakė Kalanakas. — O dėl to, kas tos dvi nužudytos moterys. Netrukus jam reikės ir Avos antrininkės. 

		


		
			KETURIASDEŠIMT PIRMAS SKYRIUS

			Buvo sekmadienis, Ava Terner į jo namus atkeliavo prieš pusantros paros. Kingas nebesuprato, kokia šiandien diena, prabudo apimtas panikos, kad vėluoja į darbą. Bet buvo labai pervargęs, todėl netrukus vėl užmigo ir miegojo iki pat vėlyvos popietės. Iš jaudulio net negalėjo valgyti. Labai nemalonu, juk šitiek laiko nesilaikė įprastos dienotvarkės. O dar blogiau — keliskart bandė prisiskambinti žiurkiaveidžiui, bet arba niekas nekeldavo, arba įsijungdavo atsakiklis. Skambinti iš mobiliojo negalėjo, kaskart reikėjo ieškoti vis kito taksofono. Galų gale suprato, kad nieko nebus, pakeitė savo mašinos numerius ir apklijavo šonus bjauriomis baltomis juostomis. Taip užmaskuoti lengviausia, tad jau seniai turėjo viską pasiruošęs. Juk nuo pat pradžių buvo įsitikinęs, jog ilgai žiurkiaveidžiu pasitikėti negalės. Po valandos, kai ims temti, vakaro prieblandoje iškeliaus į Dandi. Viena ten gyvenanti mergina jam padarys paslaugą. 

			Prieš išvykdamas nuėjo pamaitinti savo damų. Kambaryje tvyrojo keista tyla, lyg būtų netikėtai įsiveržęs į raganų sąlėkį. Visos įsmeigė į jį įtarius, nervingus žvilgsnius. 

			— Bū! — staiga riktelėjo jis. 

			Elena, kuri vis dar gulėjo po lova, apsisiautusi antklode ir drebėdama iš baimės, sukliko. Jis giliai, visu pilvu nusijuokė. Labai smagu, gaila, kad neatėjo anksčiau. 

			— O, Džeine, vargšas tavo liežuvis, buvau visai pamiršęs, — tarė jis ir nutraukė spaustuką, šis spragtelėjo delne. 

			Džeinė kaip įmanydama atsitraukė, galva spausdama prie sienos pagalvę, tvirtai užčiaupusi burną. Ko gero, jo akivaizdoje daugiau niekada neprasižios. 

			— Manau, detektyvė inspektorė Terner pasimokė ir nuo šiol pasistengs sutramdyti savo temperamentą, — pareiškė jis. — Tikiuosi, Elena retkarčiais išlįsdavo iš savo urvo paduoti jums basono?

			Prisėdęs šalia Avos perbraukė jai plaukus, tikėjosi, kad ji krūptelės ir atšoks. Bet ji nė nekrustelėjo.

			— Tavo oda nepaprastai daili, — tarė. — Matau, tinimas nuslūgo. Šiandien vakare, kai baigsiu visus nemalonius darbus, nuprausiu tave. Turiu ir švarių drabužių, kokybiškų, ne kokių skudurų. 

			— Ačiū, — atsakė Ava. — Ką darysi šiandien vakare?

			— Ištrauks tau dantis, — sutinusiu liežuviu sušveplavo Džeinė. 

			Net sunku suprasti, ką sako. Kingas nepatenkintas pakraipė lūpas ir pagrasino jai pirštu. 

			— Na, na, nepradėk gąsdinti naujosios viešnios, juk ji taip greitai apsiprato. 

			— Štai kaip įtikinai patologus, kad lavonai jų, — sukuždėjo Ava. — Gudru. 

			— Tikrai taip manai, Ava? Kaip ten ta citata... „Nuoširdžiai giria net ir silpnuosius; nenuoširdžiai — tik stipriuosius.“ Aš visada troškau būti stiprus. Atrodo, pagaliau pasiekiau tikslą. 

			— Taip pasakė Seneka, imperatoriaus Nerono patarėjas. Nereikia mums demonstruoti, kad tu stiprus. Kodėl taip elgiesi? — paklausė Ava, lankstydama ir mankštindama sustingusius pirštus. 

			— Esi skaičiusi Seneką? — paklausė jis. 

			— Šiek tiek, — pratarė ji. — Neatsakei į mano klausimą. 

			— Nes atsakymo nėra. Na, dėl to, kad nebegalėjau atsispirti. 

			— Bet kodėl išsirinkai Eleną? — nenusileido ji.

			Jis kaip kokia geraširdė namų šeimininkė palygino Avos patalynę ir, paėmęs nuo lentynos šukas, ėmė šukuoti jai plaukus. 

			— Nes ji buvo nepaprastai protinga, susitelkusi į tikslą, ryžtinga. Dėl to man labai patiko. Ji puikiai mokėdavo prikaustyti publikos dėmesį. Ne kartą mačiau kalbančią viešai. Manau, to išmoko per daugelį metų teisme. Ko gero, galų gale būtų tapusi teisėja. 

			— Norėjai moters, kuria galėtum didžiuotis, — pakomentavo Ava. 

			— Būtent. Didžiuotis. Turėtumėte džiaugtis, kad išsirinkau jus. Tai didžiulis komplimentas. Elena su Džeine vis dar nesuvokia. Bet tu kitokia. Kai skaitei paskaitą Filosofijos fakultete, iškart pajutau, jog vienas kitą puikiai suprastume. 

			— Kodėl nepriėjai, nepasiūlei nueiti pavakarieniauti, nepasikalbėjai su manimi? Argi taip jau sunku? 

			— O būtum sutikusi? — jis pašnairavo į Avą, įsitikinęs, kad ji pameluos.

			— Ne, — atsakė Ava. — Bet būčiau tave gerbusi, nes stengiesi. Dabar, pririšta prie lovos, tavęs gerbti negaliu. 

			— Tai neilgam, — nuramino jis. — Tu labiau už kūną vertini protą, gebi analizuoti ir suprasti. Galiausiai išmoksi pažvelgti į pasaulį kitomis akimis. 

			— Turi omenyje, tavo akimis, — pareiškė Ava. — O jei nesutiksiu su tavo požiūriu? 

			— Čia mes gerbiame visų nuomones, — atsakė jis. — Klausomės vieni kitų, dalinamės žiniomis, mokomės. 

			— Nors šitaip mus gąsdini? Taip niekas nieko neišmoksta. Toks procesas vadinamas psichologiniu sąlygojimu.

			— Bijoti reikia tik tada, kai turiu jus bausti, o bausti reikia, jeigu elgiatės netinkamai. Jei gerai elgsitės, bijoti nebus ko.

			— Vadinasi, tokios tavo taisyklės, — tarė Ava.

			— Tokios mano taisyklės.

			Pabučiavo jai ranką ir padėjo šukas atgal ant lentynos.

			— Bet mes nelygūs. Jei negalime taisyklių kurti kartu, taip neteisinga.

			— Man reikia eiti, — pertraukė Kingas. — Bet buvo malonu pasikalbėti.

			— Paleisk mus, — ramiai paprašė Ava. — Elena visai palūžusi. Jau valandų valandas nebuvo išlindusi iš po lovos. Net miegojo pasislėpusi. Džeinei atsirado pragulų, o riešai per ilgai surakinti metaliniais antrankiais. 

			— Pati kalta, — atkirto jis. — Tegu negalvoja, kad man jos gaila.

			— Maniau, tu mus saugai, — pareiškė Ava. — Kieno dar prašyti pagalbos, jei ne tavęs? 

			— O tu klastinga gyvatė, ar ne? Bet taip nieko nebus, — šyptelėjo jis. 

			— Karlas Sandbergas rašė: „Didžiausia klasta — tai visiškai nebūti klastingam.“ Kur slėpsies, jeigu mes sakysime tik tiesą? — paklausė Ava. 

			Kingas išėjo neatsakęs. 

		


		
			KETURIASDEŠIMT ANTRAS SKYRIUS

			Konstebliai Salter ir Tripas sėdėjo Kalanako biure apsivertę popieriais. 

			— Vadinasi, manote, kad moterys dar gyvos, bet joms ištraukė dantis, — tarė Salter. — O Hendas vis dar suimtas? 

			— Taip, — atsakė Tripas, — bet tik už melagingos informacijos teikimą ir nepadorią medžiagą kompiuteryje. Juo rūpinasi seržantas Laivlis. Vyriausiasis inspektorius ruošiasi surengti spaudos konferenciją ir pranešti, kad Hendas nebekaltinamas žmogžudyste. Dabar kalbasi su profesoriumi Harisu. Pasakiau jiems, kad jūs vis dar Kosveisaide.

			— Gerai, — atsakė Kalanakas. — Išlošime truputį laiko. Reikia atsiimti iš Hariso dingusių asmenų bylas, bet neišsiduodant, ko ieškome, antraip vėl ims kištis. Salter, gal galėtum paimti tu?

			Ji neatsakė, tik nieko nelaukusi išlėkė iš kabineto. 

			— Nusiųsk kelis pareigūnus stebėti to garažo, Tripai. Gal jis dar grįš. Ir tegu Salter nuneša bylas į mano automobilį. Perskaitysiu namie. Norint jį pagauti, reikia išsiaiškinti tų mirusių moterų tapatybes, o tam reikia tylos ir ramybės. Lik čia ir pasirūpink, kad niekas man netrukdytų. 

			Tripas linktelėjo.

			— Pone, — tarė, — gerai padirbėjote.

			— Dar ne, — atsakė Kalanakas. — Bet tikėkimės, kad seksis ir toliau.

			Netrukus išvažiavo namo. Jau temo. Žiniose kalbės tik apie Hendą, apie jo paleidimą lygtinai, nes kaltinimai žmogžudyste atmesti, tad dabar kaltinamas tik melagingu liudijimu. Nė neabejojo, antraštėse bus piktinamasi policijos nekompetencija ir kartojama, kad pavojingas žudikas vis dar laisvas. Net nėra ko skųstis, šįkart kritikos jie nusipelnė.

			Kalanakas buvo išsekęs. Visą dieną žengdavo po vieną žingsnį pirmyn ir du atgal. Sėkmę keitė nesėkmė, atradimus — susierzinimas. O tada nei iš šio, nei iš to išdygo Astrida. Ir nors ji pasirodė kaip žaibas iš giedro dangaus, kažkodėl visą popietę apie ją negalvojo. 

			Dabar, vienas važiuodamas tamsiomis gatvėmis, mintyse vėl išvydo kalėjimo kamerą Lione. Girdėjo advokato balsą. Šis tikino, kad geriau iškart pripažinti kaltę, tada Astridai nereikės kankintis duodant parodymus teisme, ir galbūt teisėjas už geranoriškumą sušvelnins bausmę. Jei prisipažintų kaltas, į kalėjimą sėstų kur kas trumpesniam laikui. Tai, kad jis — Interpolo agentas, bausmė tikėtina, būtų nemenka. Kalanakas iš tiesų galvojo prisipažinti — kalėtų trumpiau ir, jei pasisektų, saugesniame padalinyje. Puikiai žinojo, kas jo laukia. O tada, likus vos parai, Astrida nei iš šio, nei iš to atsisakė duoti parodymus teisme. Lyg visa byla tebūtų žiaurus pokštas. Jis norėjo sprukti kuo toliau ir kuo greičiau. Po apkaltinimo išprievartavimu kolegų žvilgsniuose matė tą patį — gailestį, panieką, netikėjimą, siaubą. Keletą mėnesių prieš teismą reikėjo laikytis lygtinio paleidimo sąlygų: atiduoti pasą, neišeiti iš namų nuo šeštos vakaro iki devintos ryto, neišvykti iš Liono ir nė kojos nekelti į Interpolo pastatą, — tad Kalanakas jau jautėsi it kalėjime. Motina iš pradžių kaip galėdama jį palaikė, bet kuo daugiau sužinojo smulkmenų, tuo labiau nuo jo tolo. O jis visada manė, kad santykių su mama negalėtų sugadinti niekas. Ji šitiek metų buvo šalia ir palaikė, nors mirus tėvui jis trykšte tryško įniršiu. Studijų metais, per visą nelengvą kelionę į brandą, mama vienintelė tikėjo, kad jis išaugs geru žmogumi. Tačiau dabar, kai visiems įrodė, ko vertas, ėmė gyventi tvarkingai ir padarė karjerą, motina jį paliko, kaip tik tą akimirką, kai jos reikėjo labiausiai. Jis niekaip negalėjo su tuo susitaikyti. Dingo net nieko dorai nepaaiškinusi — paliko balso žinutę ir kūkčiodama pasakė, jog nebegali žiūrėti, kaip jis nuolat kenkia sau, o kiekvieną kartą, kai jau rodosi, kad subrendo, sulaukia vis skaudesnio smūgio. Pareiškė nebeturinti jėgų jį mylėti. 

			Jį nekaltu pripažino tik dėl to, kad Astrida nepasirodė teisme. Bet ji taip ir neprisipažino melavusi. Niekas nesužinojo tiesos. O dabar jam vėl reikia kovoti su šiuo siaubu, nors tarėsi visa tai palikęs praeityje. Astrida Bord vis dar jį persekioja ir dėl to net pagrasino nužudyti Avą bei leido pasprukti pagrobėjui. Kalanakui rodėsi, kad grįžo į šios klaikios istorijos pradžią. 

			Žvilgtelėjo į keleivio sėdynę. Ant jos gulėjo krūva bylų, tų pačių, kurias ruošėsi perskaityti prieš kelias dienas, tačiau tada į tyrimą netikėtai įsitraukė profesorius Harisas, ir Begbis liepė bylas atiduoti jam. Tuo metu Kalanakas džiaugėsi, kad nukreipė profesoriaus dėmesį tokia, rodos, nesvarbia užduotimi. O, kad būtų žinojęs, kiek dėl to kils bėdų. Dabar vėl grįžo į pradžią — rausis po senas bylas, net nežinodamas, ko ieško, kaip šuo vaikydamasis savo uodegą. Jo draugė ir kolegė psichopato rankose, o jis nė kiek nepasistūmėjo į priekį. Dvi moterys negyvos. Jei nesugaus žudiko, tikrai žus ir trečia. 

			Jis buvo įsitikinęs, kad Ava kažkur mieste. Nė nenutuokė, ar Elena Bakston ir Džeinė Magi su ja ir ką tas beprotis su jomis daro. Bet suprato, kad privalo išgelbėti dar vieną auką. Moterį, kuri dar nežino, kas laukia, ir visiškai nenusipelno tokio likimo. 

			Grįžęs namo nusiprausė po dušu, vildamasis taip praskaidrinti protą. Spintelėje prie kriauklės gulėjo krūva rankšluosčių, o po jais — prespapjė, raktų pakabutis ir akmens plokštelė su vaikiška malda. Jei kas rastų, galėtų jį apkaltinti neteisėtu aukų daiktų savinimusi, ir Kalanakas negalėtų to paneigti. Nors taip elgtis buvo neetiška, paėmęs juos į rankas tarsi jausdavo vaiduoklišką savininkių prisilietimą ir kažkodėl rodydavosi, jog jos nemirusios. Bet dabar, sužinojęs, kad moterys iš tiesų gali būti gyvos, staiga susimąstė, kur dės šią brangenybių kolekciją.

			Grįžęs prie stalo tiesia linija sudėliojo dingusių asmenų bylas. Daugiau kaip šimtas moterų, kurios turbūt niekada nebegrįš pas artimuosius, o jų gyvenimai paversti vien trumputėmis santraukomis. Dalis iš jų pabėgo. Ko gero, didžioji dalis. Greičiausiai kalti narkotikai, alkoholizmas, smurtaujantys partneriai ir psichinės ligos. Daugelis prieš pradingdamos pasiėmė kredito kortelę, drabužių, brangaus žmogaus nuotrauką. Informacijos nedaug, bet aišku, kad išvykti nusprendė pačios. Kalanakas perskaitė gausybę niūrių, ir, deja, labai panašių istorijų, net galva apsvaigo. Tačiau staiga mintis išblaškė sučirškęs skambutis. 

			Už durų stovėjo Nataša. Jei tokią paklaikiusią ją būtų pamatęs gatvėje, nebūtų pažinęs.

			— Atleisk, Lukai. Nebegalėjau viena sėdėti namuose ir laukti žinių, — kūkčiojo ji. 

			— Užeik, — pakvietė jis. — Atnešiu ko nors išgerti, o tada pakviesiu konsteblį, parveš tave namo. Juk tu — liudininkė, o aš vis dar vykdau tyrimą. 

			— Vadinasi, dirbi, — tarė ji, nužvelgusi išmėtytus popierius. — Gal galiu kuo nors padėti?

			— Ne, — šyptelėjo jis. — Nebent nori pagaminti valgyti. Nepyk, jei pasirodė, kad tokiais komentarais diskriminuoju moteris. 

			— Mielai ką nors pagaminčiau. Tik nesiųsk manęs namo. Daugiau niekada nenoriu matyti tos gatvės. 

			— Suprantu, — atsakė jis. — Yra kiaušinių ir lašišos, gal šparagų ir bri sūrio. 

			— Nekreipk į mane dėmesio, — tarė ji. — Noriu kuo nors užsiimti. Pažadu, netrukdysiu. 

			Ir nuskubėjo į virtuvę. Kalanakas vėl paėmė aplankus ir tęsė. 

			Dvi paauglės iš Hailando, geriausios draugės, susikrovė daiktus ir pradingo. Vienos tėvas kalbėjo apie dukrą vartodamas būtąjį laiką, lyg sakydamas kalbą laidotuvėse, pūsdamasis ir girdamasis, kaip jie puikiai sutardavo. Kalanaką apėmė šiurpi nuojauta, kad tos paauglės ne linksminasi su vaikinais kokiame tolimame mieste, o jau seniai kažkur guli negyvos. Tačiau jos per jaunos būti Elenos ir Džeinės antrininkėmis. Atidėjo aplanką į šalį, vėliau pateiks prašymą atlikti išsamesnį tyrimą. 

			Kita byla buvo Greisės Smit iš Glazgo. Apie jos dingimą pranešė vyras, sprendžiant iš pavardės, kilęs iš rytų Europos, prisistatęs jos verslo partneriu. Įdomus apibūdinimas. Kadangi moteris jau ne kartą buvo bausta už seksualinių paslaugų siūlymą, be to, dingo iš policijai gerai žinomos gatvės, Kalanakas nė kiek neabejojo, kad apie dingimą pranešė sąvadautojas. Jeigu kreipėsi į policiją, tikriausiai pats su ja miegodavo, arba jam labai trūksta pinigų. 

			Iš virtuvės pasirodė Nataša, nešina dviem lėkštėmis su omletu ir salotomis. 

			— Štai. Kada paskutinį kartą valgei? — paklausė. 

			— Neprisimenu, — atsakė Kalanakas. 

			Valgydamas permetė akimis sąvadautojo parodymus, kada paskutinį kartą matė prostitutę. Žinoma, gal tas tipelis tik apgaudinėja. Kartais, neuždirbę, kiek tikėjosi per naktį, sąvadautojai patys ima smurtauti. Jis tikrai nebūtų nei pirmas, nei paskutinis, kuris persistengęs užmuša prostitutę, o tada praneša, kad ji dingo. Ir vis dėlto parodymai gana išsamūs. Kliento mašinoje neveikė šviesa, mergina nerimavo, sąvadautojas reikalavo sumokėti iškart. Kalanakui pasirodė keista, jog sąvadautojas pats pripažino, kuo užsiiminėjo. Jei istorija būtų pramanyta, to neatskleistų. Dar teigė, kad oras mašinoje buvo priplėkęs, tvyrojo citrinų kvapas, bet apie klientą beveik nieko nepasakė. Tik tiek, kad buvo baltaodis. Mašinos markės ir modelio taip pat nepaminėjo, o Greisė neturėjo telefono. 

			— Galbūt pasitaikė proga gyventi geriau ir pabėgo, — sumurmėjo Kalanakas.

			— Atleisk, ką? — paklausė Nataša.

			— Nieko, kalbu su savimi, — atsakė jis, nepakeldamas akių nuo dokumentų. — Tikriausiai užkrečiama. 

			— Pirmas beprotybės požymis. Kas taip pasakė? — susimąstė Nataša. 

			— Citrinos, — staiga sumurmėjo jis. 

			— Citrinos? — pakartojo Nataša, pildamasi sau antrą taurę vyno. 

			Kalanakas pašoko ant kojų ir puolė prie krūvos aplankų, sukrautų ant fotelio. Numetė ant grindų vieną, tada kitą, kol galiausiai rado, ko ieškojo. Atvertė ir ėmė pirštu braukti rodyklę. 

			— Štai — Izabelė Jeil.

			Nataša padėjo šakutę ir priėjusi žvilgtelėjo per petį. 

			— Kas ji? — paklausė.

			— Liudininkė, kuri matė vyrą su lagaminu, sukantį iš Džeinės Magi gatvės. 

			Skubiai permetė akimis parodymus, atvertė kitą puslapį ir bedė pirštu į tekstą. 

			— Nataša, kaip kvepia rutuliukai nuo kandžių? 

			— Na, aštriai. Nemaloniai, šleikščiai. Atsiduoda citrusiniais vaisiais. 

			— Greisė Smit, — sumurmėjo Kalanakas. — Tinkamo amžiaus, pagrobti nesunku. Lemputę jis sugadino tyčia. 

			Nataša ėmė rinkti išmėtytas bylas ir krauti ant kėdės, kad galėtų grįžti į virtuvę nelipdama per dokumentus. 

			— Nekenčiu to kvapo, — pareiškė. — Primena mano fakulteto administratorių. Matei jį per Avos paskaitą? 

		


		
			KETURIASDEŠIMT TREČIAS SKYRIUS

			Kelionė klaikiai nenusisekė, Redžinaldas Kingas net putojo iš pykčio. Atrodė, kad važiuoti į Dandi gera mintis: netoli, be to, dar niekada ten nesilankė, tad sąvadautojai, kurie atidžiai žvalgosi reguliarių klientų, tikrai jo nepažins. 

			Lengvai rado kekšę. Ši stovėjo apšviesta vien savo cigaretės, demonstruodamasi visai gatvei ir vien savo buvimu teršdama aplinką. Vilkėjo netikro kailio švarkelį, mūvėjo ilgas kojines, o sijonas buvo toks trumpas, kad beveik nesimatė. Iš tolo jos veido neįžiūrėjo, bet žvilgtelėjus į sulinkusią nugarą ir nusvirusius pečius spėjo, kad ji jau matė visko. Na, bent ūgis tinka. 

			Atvėrė langelį. Ji šūktelėjo:

			— Ko nori?

			Šito jis negalėdavo pakęsti — vulgarių kalbų, derybų. 

			— Paprasto sekso, — atsakė. — Ilgai netruks. 

			— Jau geriau netruktų, — atkirto ji. — Rodyk pinigus. 

			Jis pamojo banknotais. Deja, ji tais pinigais pasidžiaugti negalės. Mergina svyruodama nužingsniavo prie mašinos, atplėšė dureles ir kone įgriuvo vidun. 

			— Žiūrėk, ką darai, — sušnypštė jis. — Ištepsi sėdynę. 

			Buvo baisiai suirzęs, kad teko naudotis savo automobiliu. Prostitutė dvokė pigiu alkoholiu ir šlapimu. Rankos randuotos. Ko gero, nudegintos cigaretėmis. Tikriausiai padarys jai paslaugą — tas, kas ją išnaudoja, dabar turės susirasti kitokį užsiėmimą. Plonyčiai jos pirštai lyg ligoti vorai ėmė lakstyti jam per kojas, ieškodami užtrauktuko. Ji lingavo ir murmėjo panosėje.

			— Neliesk manęs, — įsakė Kingas. 

			Ji taip dvokė, kad nebesugebėjo net apsimesti, kad nori ją liesti. O tada išvydo merginos veidą. 

			Akys buvo kaip senės, tuščios, negyvos, lyg jau būtų mirusi. Bet kūnas — vaiko. Veidas siaubingai išdažytas, kaip sekso lėlės, vienoje pusėje netikros blakstienos prikibusios prie skruosto, kitoje — aukštai virš akies. Bet veide — nė raukšlelės. Tikriausiai merginai ne daugiau kaip keturiolika. 

			Tada ji apsivėmė. 

			— Ne! — suriko jis ir net nesusimąstęs smogė, norėdamas kuo greičiau nustumti nuo savęs jos galvą. 

			Ji trenkėsi pakaušiu į stiklą, ir Kingas iškart suprato, kad chloroformo nebeprireiks. Atrodė, lyg ant keleivio sėdynės būtų paskerdęs gyvūną — telkšojo vėmalų bala, visa aplink nutaškyta krauju iš nosies. Kraujas nevaržomai plūdo mergaitei per veidą, bet sąmonės ji neatgavo. Nors mergina visai netinkamo amžiaus, dabar paleisti negali. Jau per daug pamatė. Be to, privalo sumokėti už suterštą mašiną. 

			Vos taip pagalvojęs, Kingas save subarė. Juk jis nežudo dėl kvailų, nereikšmingų priežasčių — nežudo iš pykčio, nežudo iš keršto. Žudo norėdamas išlaisvinti savo gyvenimo moteris, suteikti joms galutinį, patį geriausią alibi. Mergaitė turi mirti. Sugalvos, ką daryti, kaip ja pasinaudoti, kad galėtų tęsti darbus. Ava Terner turi savo akimis pamatyti, koks jis galingas.

			Pirmiausia reikia parsivežti namo, kas liko iš tos merginos, kurios tikrai niekas nepasiges. Kilstelėjo ją ir pasodino, užsmaukė kapišoną, kad atrodytų, jog miega, ir kuo švariau nuvalė langą. Jei pavyks nusigauti iki garažo, galės niekieno nematomas tinkamai apsitvarkyti. Pirmą kartą apsidžiaugė, kad nepavyko išsinuomoti mašinos. Paprastai parsivežęs prostitutę ar atsikratęs kūno išnuomotą transporto priemonę palikdavo Kosveisaide ir grįždavo sava, bet šįkart mašinoje liko tiek kūno skysčių, kad to padaryti negalėtų. Mašinai išvalyti, jog atitiktų aukštus jo standartus, prireiks dviejų dienų. Dvi dienas neturės laiko pabūti su savo moterimis. Akimirką pagalvojo, kad šita mergiūkštė nusipelno mirti vien dėl to. Po valandos parsirado namo. Buvo vienuolikta vakaro. 

		


		
			KETURIASDEŠIMT KETVIRTAS SKYRIUS

			Kalanakas paskambino į nuovadą, o Nataša — universiteto apsaugai, kad duotų numerius, kuriais darbuotojams galima prisiskambinti po darbo valandų. Pabaigę kalbėtis susėdo šalia, kiekvienas su savo užrašais. 

			— Redžinaldas Endrius Kingas, — pradėjo Kalanakas. — Škotas, penkiasdešimt trejų, niekada neteistas, niekada negavo net baudos už greičio viršijimą. Vedęs? 

			— Ne, — atsakė Nataša. — Kiek žinau, nei draugės, nei vaikų neturi. Bet kai ką atradau. Prieš aštuonis mėnesius Džeinė Magi skaitė paskaitą Edinburgo universiteto kunigų seminarijoje. Patvirtino seminarijos vadovai. Prisimenu, Kingas kitą dieną vis pliurpė, kaip jam patiko. Tuo metu net nepažiūrėjau, kas skaitė paskaitą. 

			— O Elena? — paklausė Kalanakas, čiupdamas sportbačius ir skubiai rišdamasis raištelius. 

			— Maždaug prieš metus skaitė paskaitą Edinburgo universiteto Teisės mokykloje. Paskaita buvo atvira, vadinasi, jis galėjo nueiti ir ten, — atsakė Nataša. 

			— Nemenkas sutapimas, ar ne? Matė visas tris. — Kalanakas čiupo mašinos raktelius. — Turi adresą? 

			— Važiuosiu ir aš, — pareiškė ji.

			— Lik čia, Nataša. Ko gero, vis tiek nieko nepešiu. 

			— Paskambink į nuovadą, — pasiūlė ji.

			— Dar ne. Juk remiamės vien spėlionėmis ir nuojauta. Gal tik įsikalbėjau, kad kaltas jis. Begbis ir taip įklimpęs iki ausų, žurnalistai neduoda nė akimirkos ramybės. Ką tik paleidom vyrą, kuris prisipažino esąs žudikas. Neturime nei liudininkų parodymų, nei fizinių įkalčių, kad Kingas kuo nors susijęs su nusikaltimais. Oficialiai net neturiu pateisinamos priežasties apieškoti jo būstą. Jei pakviesiu būrį pareigūnų ir susimausim, tik išgąsdinsim jį, o tada tų moterų apskritai neberasim. Niekada neberasim Avos. 

			— Jis metro septyniasdešimties, stambus ir pilvotas, verčia visus vadinti daktaru Kingu, lyg būtų svarbiausias žmogus pasaulyje. Lengvai galėjo patekti į mano kabinetą, o tą vakarą, kai Ava skaitė paskaitą, norėjo jai prisistatyti. Kiek dar reikia įrodymų? — rėžė ji. — Bet jei nori, kad duris atidarytų nesipriešindamas, turėčiau paskambinti aš. 

			— Negalime taip rizikuoti, — nukirto Kalanakas.

			— Manai, pasikvies vidun tave? — paklausė Nataša. 

			Jis neatsakė, tik atvėrė Natašai duris. Užrakinę butą abu nuskubėjo žemyn, per koridorių ir lauk, į naktį. 

			— Mano mašina čia, — mostelėjo Kalanakas ir įšokęs vidun užvedė variklį net gerai neuždaręs durelių. — Klausyk, pirma trumpam apsidairykime, o į nuovadą paskambinsiu vėliau, gerai? Ir nevaidink didvyrės, — pridūrė sukdamas į gatvę. 

			Nataša suvedė adresą į žemėlapių programėlę.

			— Ar nuo jo namų iki Ravelston Parko gatvės toli? — paklausė Kalanakas.

			— Maždaug dešimt minučių, jei nėra spūsčių.

			— Arba dvylika, — susimąstė Kalanakas. — Galbūt lygiai dvylika, jei kruopščiai laikaisi greičio apribojimų ir apskaičiuoji, kad reikės sustoti prie kiekvieno šviesoforo.

			— Iš kur žinai? — paklausė Nataša išjungdama telefono garsą. 

			— Džeinę Magi pagrobęs vyras taip kalbėjo tempdamas lagaminą: „Nuvešiu tave pas Eleną, būsim už dvylikos minučių.“ Jis kaip apsėstas viską planuoja ir skaičiuoja laiką. Niekada negirdėjai Kingo kalbantis su savimi?

			Nataša išpūtė akis. 

			— Važiuok greičiau, Lukai, — tarė. — Daug greičiau. 

		


		
			KETURIASDEŠIMT PENKTAS SKYRIUS

			Privažiavęs namus ir įsukęs į kiemą, Kingas spustelėjo pultelį ir atidarė garažą. Durys atsivėrė be garso, jis visada kruopščiai jas sutepdavo. Įvažiavo į tamsą ir, vos tik visas automobilis atsidūrė viduje, iškart vėl uždarė duris. Garaže šviesa neįsijungdavo, kol neišlipdavo lauk ir pats nespustelėdavo mygtuko. Anksčiau lempa įsijungdavo automatiškai, bet tos sistemos atsikratė, kai ėmė gyventi šiek tiek kitaip. Geriau nepatraukti smalsių kaimynų dėmesio. 

			Kol išlipęs tamsoje ieškojo jungiklio, mergina netikėtai puolė iš mašinos ir kaip žaibas šovė pro vieninteles duris iš garažo. Tačiau jos vedė į namus, o viduje kiekvienas išėjimas rūpestingai užrakintas. Jis manė, kad ji vis dar be sąmonės. Matyt, prabudo gyvuliški instinktai, verčiantys žūtbūt gelbėtis. Merginos nebuvo surišęs, nes nenorėjo stoti, kai mašina tokia netvarkinga, be to, buvo įsitikinęs, jog po tokio smūgio į galvą ji neatsipeikės kelias valandas, o gal ir apskritai niekada. 

			Kingas įjungė šviesą ir paėmė nuo įrankių lentynos plaktuką. Gal taip ir geriau. Bent nereikės jos nešti. Juk vis tiek nepabėgs. Nusiavęs batus žengė vidun basas. 

			— Eikš, neskriausiu tavęs, — tyliai pašaukė, degiodamas šviesas ir dairydamasis po pakampes ir spintas. — Taip reikėjo. Atleisk, kad tau trenkiau, tai aš kaltas. Ateik, nuvalysiu veidą. 

			Atsakymo neišgirdo. Jis ir nemanė, kad atsakys. Žinoma, ji tikisi klastos, o iš pradžių visada geriau elgtis nuspėjamai. Tada paskui lengviau nustebinti. Staiga koridoriuje cyptelėjo vyriai. Kingas žinojo, namuose cypia tik vienos durys, matyt, ji įlindo į sandėliuką po laiptais. Tų durų vyrių netepdavo, kad iškart išgirstų, jei kas bandytų ten įeiti ar, neduok Dieve, išeiti. Iškėlęs plaktuką leidosi paskui ją.

			— Ar bijai? — paklausė eidamas. 

			Vyro, kuris vis stengdavosi įsiteikti Natašai Forž, neliko nė kvapo. Vos pažino savo paties balsą — toks užtikrintas, toks nerūpestingas. Pats nežinojo kodėl, bet jam ir nerūpėjo. Kadaise visas virpėdamas rašydavo, draskydavo ir perrašinėdavo šitiek dokumentų, bijodamas, kad nepatenkins aukštų Natašos reikalavimų, tačiau dabar rankos, laikančios ginklą, nedrebėjo. Pirmą kartą puikiai jautėsi ir basas, be savo nublizgintų batų, po kojomis jausdamas medį, tvirtai remdamasis į grindis, mėgaudamasis ramybe. Pagaliau viduje stojo tyla. Jis nesikalbėjo su savimi. Ir žinojo, kad daugiau niekada nesikalbės. Jaudulys, troškimas žūtbūt padaryti kitiems įspūdį, būti mėgstamam ir savam, nutekėjo lauk kaip išmatos į kanalizaciją. Štai kas jis. Štai koks turi būti Redžinaldas Kingas. Be titulų, be diplomų, be apgaulės. Šitoks. 

			Viena ranka nesvyruodamas suspaudė rankeną, o kita aukštai iškėlė plaktuką. Keliskart giliai įkvėpęs, kol net apsvaigo nuo deguonies, truktelėjo. Merginos nebuvo. Jau sukosi grįžti atgal, bet staiga lyg iš niekur švystelėjęs peilis perrėžė jam ranką ir šoną. Kingas suspaudė plaktuką ir iš visų jėgų smogė ta kryptimi — peilis iškrito merginai iš rankų ir nuskriejo per visą koridorių. Jis toliau švaistėsi plaktuku, vis artėdamas, žvelgdamas, kaip trykšta kraujas, taškosi ant tapetų, kilimo, lubų. Buvo nepaprastai gražu. 

			— Ateik čia, maža kekše! — riktelėjo. 

			Nuo smūgių ji prarado pusiausvyrą, bet netrukus vėl atsipeikėjo ir puolė link peilio, riaumodama iš skausmo ir įniršio, ne menkesnio negu jo paties. 

			— Nori kraujo? — suurzgė jis. — Nori visą namą nudažyti raudonai? Na, pirmyn!

			Ir vėl puolė, mosuodamas plaktuku. Ji pasilenkė, neišlaikiusi pusiausvyros pargriuvo ir ėmė ropoti šonu, remdamasi kojomis ir rankomis, kaip koks beprotis krabas. Galų gale sustojo, atrėmusi nugarą į duris, lekuodama lyg šuo. Nieko nuostabaus, juk ji — paprasčiausia kalė. Pasiutusi, nušašusi kalė. 

			— Kelkis! — subaubė iškėlęs jai prieš veidą plaktuką, kita ranka grabaliodamas šone palei nugarą atsivėrusią žaizdą. 

			Skaudėjo, o ryte skaudės dar labiau, bet žaizda nebuvo nei gili, nei pavojinga. Tiesą sakant, skausmas net atgaivino. Gera bent kartą jausti ne gėdą ir pažeminimą, negalvoti, kad niekada nepasižymės jokioje srityje. 

			— Reikėjo ne pjauti, o durti, — paaiškino. — Jei būtum suvariusi peilį man į plautį, dabar jau būčiau negyvas. Kvailė. 

			Žengė porą žingsnių atgal, pakėlė peilį, — matyt, mergiotė pavogė jį iš virtuvės, — ir įsikišo už diržo. 

			— Kelkis, — įsakė. 

			Ji nejudėjo. Krauju nutaškytais skruostais riedėjo ašaros.

			— Na, jei nesikeli pati, padėsiu aš, — pareiškė. 

			Sugriebęs už plaukų kilstelėjo ją ir nutempė grindimis. Ji pratrūko klykti.

			— Nepatinka? Nieko tokio. Niekam nepatiktų. Svarbiausia, pagaliau pajudėsi iš vietos. 

			Laikė iškėlęs plaktuką, kad ji nepamirštų, kas bus, jei dar kartą bandys jį užpulti. Nutempė į sandėliuką po laiptais. Abiem buvo ankštoka, bet jam net nerūpėjo, kad teplioja sienas. Juk vis tiek jau seniai reikia remonto. Kadangi negalėjo paleisti nei merginos, nei plaktuko, duris į rūsį paspyrė koja. 

			— Prašau, nemuškit, man tik keturiolika. Tai mama mane verčia eiti į gatvę, bet jei mane sugrąžinsit, sumokės. Aš išsigandau, nenorėjau jūsų sužeisti. Prašau, nereikia, prašau...

			Vis zyzė ir zyzė. Tempiant ją žemyn laiptais sužeistą vietą lyg ugnis degino. Bet jam patiko. Jautėsi nemirtingas. Nusileidęs į apačią prispaudė merginą prie sienos, išsitraukė raktą ir atrakino slaptas duris. 

			— Ne, — cyptelėjo ji. — Nelipsiu. Kas ten? Ką su manim darysit?

			Tiek tos jos drąsos. O gaila, juk iš pradžių Kingas net susižavėjo. Ne kiekviena išdrįstų, užuot slėpusis, pulti. 

			— Turbūt gyveni siaubingai, — tarė jis. — Pati motina tave pardavinėja gatvėje. Ar duoda narkotikų, kad būtų lengviau?

			Ji linktelėjo.

			— O į mokyklą neini? 

			Mergaitė papurtė galvą.

			— Tai kam tavęs tokios reikia? 

			Akimirką ji sutriko, tada, rodos, įsižeidė, bet po sekundės viską vėl užgožė baimė. 

			— Kam tavęs reikia man? Kam tavęs apskritai reikia, išskyrus tavo padugnei motinai? 

			— Nenoriu mirti, — kūkčiojo ji. 

			— Aišku, nenori, — kilstelėjo antakius Kingas. — Niekas nenori. 

			Ir, vėl pačiupęs už plaukų, ėmė po vieną pakopą tempti aukštyn laiptais. Sunkios durys pačios užsitrenkė jiems už nugarų. 

			Atrakinęs paskutines duris, atsargiai, saugodamasis, kad niekas neužpultų iš kitos pusės, stumtelėjo mergiotę į kambarį. 

			— Ką jai padarei? — aiktelėjo Džeinė.

			— Nepradėk, — atšovė Kingas ir nusviedė plaktuką ant Avos lovos, bet ne per arti, kad negalėtų suimti kojomis. — Kur Elena? 

			— Po mano lova, — atsakė Džeinė. 

			Kingas žvilgtelėjo žemyn — prie sienos palei galvūgalį drebėjo į patalus susisukęs kamuolėlis. 

			— Nebeskriausk tos merginos, — tyliai paprašė Ava. — Ji dar vaikas. Galėtų miegoti vienoje lovoje su manimi, mes ja pasirūpintume.

			— Ar žinai, kas ji? — paklausė Kingas. 

			Įjungė klasikinę muziką ir pagarsino. 

			— Žinau, ji jauna, vargšė, nekalta ir persigandusi. Palik ją ramybėje, — kalbėjo Ava ir nejučia tampė riešus veržiančius dirželius. 

			— Ji atmata. Ši mergaitė — gyvas pavyzdys, kas nutinka, kai vaiko prasti genai, o jis nesistengia nei mokytis, nei dirbti, kad išbristų iš skurdo. Matai, ką ji man padarė? 

			Kilstelėjęs ranką pasisuko, kad Ava geriau matytų. Ji nė nemirktelėjo. 

			— Mergaitė gynėsi, — tarė Ava. — Tai natūralu. O ką tu padarei jai? 

			— Sulaužiau nosį, galbūt pažeidžiau ausies būgnelį, nuo smūgio jai tikriausiai smegenų sutrenkimas, be to, dabar greičiausiai labai skauda galvos odą. Paėmiau ją tik dėl tavęs, bet, pasirodo, ji visai netinka. O man reikės eiti pas gydytoją, kad susiūtų įpjovą, išvalyti mašiną ir koridoriuje pakeisti tapetus. Be to, dabar turiu viena viešnia per daug. O gal net dviem. Čia tikras haremas!

			Ir nusijuokė. Mergaitė ėmė ropoti prie durų. Kingas spyrė jai į pilvą, neatitraukdamas akių nuo Avos. 

			— Ar aš tau patinku, detektyve inspektore Terner? Ne, juk aišku, kad ne, kvailas klausimas. Gal paklausiu kitaip: ar su manim smagu? 

			— Aš tavo žaidimų nežaisiu, — pareiškė Ava, žiūrėdama į mergaitę. 

			Ši netekusi kvapo išsitiesė ant grindų. 

			— Žaisi. Aš nemaldausiu ir neraginsiu. Neturi pasirinkimo. Ar patinka būti bejėgei? 

			Ir perbraukė ranka Avai skruostą. Ant baltos jos odos liko raudoni dryžiai — Kingas net nežinojo, ar kraujas jo, ar mergaitės. Ava atrodė kaip sužeistas laukinis gyvūnas. Jam labai patiko. 

			Susiradęs virvę ėmė rišti mergaitei kojas. 

			— Koks tavo vardas? — paklausė. — Paskutinioji čia buvusi mergina buvo vardu Greisė. Maldauju, pasakyk, kad tavo mama nebuvo tokia kvaila.

			— Bilė, — atsakė ji. — Kodėl taip elgiatės? Aš nenoriu. Galiu likti su ta ponia? Būsiu gera. Leisiu daryti, ką tik panorėsite. Daugiau nesimušiu. 

			Kingas permetė virvę per siją, žengė žingsnį atgal ir ėmė traukti. Mergaitė buvo labai lengva. Tikriausiai dėl to, kad nieko nevalgo, tik svaiginasi. Arba jis pats kur kas stipresnis, negu manė. Perrėžto šono nebeskaudėjo. Jis mėgavosi raumenų skausmu. Kažin, kodėl šitiek metų nekentė sporto? Pasirodo, žmonės sakė tiesą — sportuoti patinka visiems, tereikia atrasti sau tinkamą sporto šaką. 

			Bilė tvarstėsi visų pasitaikiusių daiktų, iš paskutiniųjų stengdamasi ko nors įsikabinti, bet Kingo sustabdyti nepavyko. Virvė įsitempė ir galų gale mergaitė pakibo, kaip jis ir norėjo — kokį metrą virš grindų, žemyn galva. Ji siūbavo ir darkėsi, laistydama ašaromis medines grindis, kol po apačia susikaupė nedidukas gėdos ir nevilties tvenkinėlis.

			— Aš turiu vieną bėdą, inspektore Terner, ilgai svarsčiau ir pagaliau sugalvojau, kaip ją išspręsti. Vis neapsisprendžiau, ar atsikratyti Davatkos Džeinės, ar Beprotės Bakston. Nuo tų nesibaigiančių maldų jau vemti verčia, bet pastorė bent mąsto blaiviai. Tuo tarpu Elena geba atlikti paprastas užduotis, jei nurodymus išskiemenuoji, tačiau proto jau nebeatgaus niekada. Matyt, iš prigimties neatspari. Taigi svarsčiau, kurios teks atsisakyti, bet dabar pagaliau nebereikės laužyti galvos. 

			Paėmęs plaktuką priėjo prie Avos, perpjovė tvirtinimo dirželius ant rankų ir iškart atšoko toliau nuo jos. 

			— Imk plaktuką, — paliepė. — O jei kartais tavo protingoje galvelėje kiltų mintis užpulti mane, žinok, mergaitė iškart mirs. 

			Ir, žengęs už Bilės, įrėmė jai į kaklą peilį, net kraujo lašelis ištryško. 

			— Rinksis Ava, — pareiškė. — Kam šiandien lemta mus palikti? Manau, vieno smūgio užteks. Jei gerai nusitaikysi, beveik neskaudės. Jei tau užteks drąsos, išgelbėsi gyvybę mergaitei. Duosiu penkias minutes, pradedu skaičiuoti dabar. Jei nenužudysi nė vienos, perpjausiu Bilei gerklę, kad nukraujuotų kaip kiaulė. Beje, jai keturiolika. Manau, sutiksi, jog dar per jauna mirti. Nepamiršk, man nusispjauti, ką išsirinksi. Bet noriu, kad kas nors mirtų.

		


		
			KETURIASDEŠIMT ŠEŠTAS SKYRIUS

			Iki Kingo namų likus keliems šimtams metrų, Kalanakas sustojo. Abu su Nataša dureles atidarė ir uždarė tyliai, nenuleisdami akių nuo namo, iš dalies užgožto krūmų.

			— Nemažas kaip universiteto administratoriui, — pareiškė Kalanakas.

			— Paveldėjo iš tėvų. Patikėk, apie tą namą prisiklausiau iki soties. Kartą Kingas mane kvietėsi kavos. Pasakiau, kad užsiėmusi.

			— Paskambinsiu konstebliui, tegul atsiunčia pastiprinimą. Bet nėra ryšio. Palauk sekundėlę. 

			Jis paėjėjo kelis metrus į priekį, žiūrėdamas į telefono ekraną.

			— Juk pats sakei, kad neturi jokių įrodymų, negali paprasčiausiai išlaužti durų. Nueisiu aš, tik reikia pasiteisinti, ko atėjau — kito kelio nėra, — kalbėjo Nataša, sekdama jam iš paskos.

			— Per daug rizikinga, — nukirto Kalanakas. 

			Po akimirkos atsiliepė Tripas.

			— Tripai, čia Kalanakas. Duosiu tau adresą. Turi rašiklį ir popieriaus? 

			Tačiau kai baigęs kalbėtis su Tripu atsisuko, Natašos šalia nebebuvo. Kalanakas nuskuodė prie vartų — ji jau beldėsi į duris. 

			— Nataša, — sušnypštė. — Nedrįsk eiti vidun!

			Tačiau ši neklausė, tik pasistiebė ir, prispaudusi rankas prie spalvoto stiklo langelio, žvilgtelėjo vidun. Niekas neatidarė. Apsidairiusi pamojo jam, parodė pirštu į langus ir nuskubėjo prie jų. Užsilipusi ant vazono žvilgtelėjo pro plyšelį tarp užuolaidų. Pakreipė galvą, lyg bandydama geriau įsižiūrėti. Tada sustingo. Po akimirkos ėmė purtyti galvą — iš pradžių lėtai, paskui vis energingiau. Kalanakas net negirdėdamas balso suprato, ką nori pasakyti. Tą žodį šaukte šaukė visas kūnas. Ne. Ne, ne, ne. Jai dar nespėjus atsigręžti, Kalanakas prilėkė artyn, net nebekvaršindamas galvos, ar kas jį pastebės. Įsmeigė akis pro langą. Svetainėje ant medinių grindų žvilgėjo kraujo bala. Nataša parodė pirštu į duris, pro jas matėsi prieškambaris. Skoningi, mėlynomis ir baltomis juostelėmis marginti tapetai buvo nutaškyti krauju. 

			Kalanakas nulėkė prie automobilio ir po kelių akimirkų grįžo nešinas tuo pačiu laužtuvu, kuriuo išlaužė garažo duris Kosveisaide. Tada nubėgo prie garažo šalia namo, pakišo po apačia laužtuvą ir įsiręžęs paspaudė. Šįkart tuščiomis rankomis neišeis. Netrukus durys kilstelėjo viršun. Šalia išdygo Nataša. Garaže degė šviesa, stovėjo mašina atdaromis keleivio durelėmis. Nataša iškart užsikimšo nosį. 

			— Jėzau, kaip dvokia, — išspaudė. 

			Kalanakas žvilgtelėjo į mašiną. Keleivio pusėje ant kilimėlio telkšojo vėmalai ir kažkokio lipnaus juodo skysčio bala. 

			— Eik į gatvę ir lauk Tripo, — paliepė Natašai.

			— Ava čia, — atšovė ši. — Niekur aš neisiu.

			Kalanakas priėjo prie durų į namus ir spustelėjo rankeną. Neužrakinta. Dingtelėjo, kad jei Kingas pamiršo užrakinti duris, tikriausiai nutiko kažkas netikėto. Vis dar suspaudęs laužtuvą įslinko vidun, sekdamas kraujo juostą. Pamerkė į ją pirštą. 

			— Dar nesudžiūvęs, — sukuždėjo. — Nežinau, kieno čia kraujas, bet pralietas visai neseniai.

			Viduje buvo tuščia ir tylu. Negirdėjo nei radijo, nei televizoriaus, nesimatė nei kur ant staliuko pamiršto kavos puodelio, nei ant turėklų permesto palto. Ir nors dabar Kingo namuose tvyrojo klaikus, iš kojų verčiantis dvokas, buvo galima pajusti ir kitą kvapą, ko gero, jis čia jau daugybę metų, įsigėręs į kiekvieną medžiagos pluoštelį, taip, kad savininkas jau seniai nieko nebeužuodžia. Lyg valiklio, bet aštresnis, šleikščiai saldus. Kalanakas priėjo prie lango ir suėmęs užuolaidą pauostė. Taip kvepia kamuoliukai nuo kandžių — plaučius deginantis kvapas, toks bjaurus, kad nejučia net susiraukė. O Redžinaldas Kingas kvapo tikriausiai nebepastebi jau daug metų, lyg per dažnai naudojamų kvepalų.

			Kraujo juosta vedė į sandėliuką po laiptais. Šis buvo atviras. Kalanakas įsitempė. 

			— Atrakink paradines duris, — paliepė Natašai. 

			Jai nuėjus, plačiai atvėrė sandėliuko duris, tikėdamasis blogiausio, bet išvydo tik ant pakabų sukabintus švarkus ir eiles batų. 

			— Nieko nėra, — iškvėpė. — Šūdas!

			Nataša prasispraudė pro jį. It paklaikusi ėmė tempti nuo pakabų drabužius. Kalanakas nuėjo į virtuvę. Užpakalinės durys užrakintos iš vidaus, vadinasi, pro čia Kingas nepabėgo. 

			— Einu pažiūrėti viršuje, — tarė įkišęs galvą į sandėliuką.

			Atsakymo neišgirdo. Jis žengė vidun, tada dar žingsnį. Staiga iš po paltų išniro ranka ir sugriebė jį. Tik po sekundės susiprato, kad ten Nataša.

			— Gal išprotėjai? Vos tau netrenkiau!

			— Ššš, — nutildė ji. — Čia durys į rūsį. Eime. 

			Buvo tamsu, ir nors nebuvo šalta, oras vėsus ir drėgnas. Kalanakas ištiesė ranką ir užčiuopė medines lenteles. 

			— Nieko nėra, — laiptų apačioje sukuždėjo Nataša. — Net ventiliacijos angos į lauką. 

			— Apčiupinėk grindis. Gal yra durelės, galima nusileisti dar giliau. 

			Abu atsiklaupė ant kelių ir ėmė braukti rankomis per grindis, ieškodami mažiausio plyšelio ar iškilimo, bet nieko nerado. 

			— Pala, — staiga tarė Kalanakas. — Klausyk.

			Abu sustingo, pakreipę galvas, sulaikę kvapą. 

			— Nieko negirdžiu, — tarė Nataša. 

			— Truputį palauk. Kažką girdėjau, labai tyliai. Man rodos, kažkas kalba.

			Jis grįžo prie laiptų, palypėjo kelias pakopas ir vėl įsiklausė. 

			Garsas buvo toks tylus, lyg sklistų po vandeniu — ne daugiau kaip oro gūsis. Tačiau šįkart išgirdo ir Nataša. Klausydama net pakreipė galvą.

			— Žiūrėk, žibintuvėlis, — staiga šnipštelėjo ir griebė nuo lentynos. 

			Įjungusi ėmė spinduliu vedžioti į šonus. 

			— Štai čia, — parodė Kalanakas. — Garsas sklinda iš už sienos. 

			Nataša nukreipė spindulį į lenteles, ieškodama plyšelio. 

			— Nukreipk į grindis, čia. 

			Jis atsiklaupė ir bedė pirštu į tamsią dėmę. Žibintuvėlio šviesoje ji atrodė rūdžių spalvos. Pamerkė pirštą ir kilstelėjo prie nosies. 

			— Kraujas, — tarė. — Duok žibintuvėlį. 

			Švelniai pabeldė į medį. Aukščiau šis buvo tvirtas, tačiau laiptų papėdėje bilstelėjo dusliai, lyg už lentelės nieko nebūtų. Štai ko jie ieškojo. 

			— Pirštų žymės, — tarė. — Pažiūrėk, kiek žymių ant šios lentelės. Pilna. O medis subraižytas.

			Jis stumtelėjo lentelę ir išvydo rakto skylutę.

			— Šūdas, — sukuždėjo. — Reikia rakto. 

			Suklikusi iš įtūžio Nataša iš visų jėgų tvojo kumščiais į spyną ir kaipmat įskriejo vidun pro neužrakintas duris. Kalanakas padėjo jai atsistoti. 

			— Tikriausiai nutiko kažkas baisaus, jei neužrakino durų. Vienas Dievas težino, ką ten rasim, — sukuždėjo. — Prašau, Nataša, grįžk atgal. Reikia parodyti kitiems, kur mus rasti. 

			Iš viršaus aiškiai, lyg visai šalia, pasigirdo klyksmas. 

			Kalanakas puolė viršun, šokdamas po dvi pakopas, neatsiliko ir Nataša. Laiptinė buvo siaura, be jokių langų ar angų į lauką. Viršuje rado dar vienas duris — storas, tvirto medžio, su milžiniška spyna. 

			Abu ėmė stumti net sukandę dantis, vildamiesi, kad Kingas bus pamiršęs užrakinti ir šias, bet šįkart laimė nenusišypsojo. 

		


		
			KETURIASDEŠIMT SEPTINTAS SKYRIUS

			— Ne, — atsakė Ava. — Nepriversi manęs atimti gyvybės — nei tos mergaitės, nei vienos iš jų, — mostelėjo į Džeinę, Elenos nesimatė. 

			— Manai, aš juokauju? — suurzgė Kingas, spausdamas ašmenis Bilei prie kaklo. — Manai, neišdrįsiu, nes ji jauna? Ar žinai, ką apie mane mano merginos, Ava? Universitete sekioja mane ir kikena už nugaros. Riečia nosį, šaiposi, kad negražiai rengiuosi, tyčiojasi iš mano plaukų. O tada demonstruoja plikas kojas ir savo mažyčius papus tiems mažvaikiams studentams, kurie vaikšto po universitetą dėdamiesi dievais. Kaip manai, kas Dievas šiame kambaryje? 

			— Nuleisk peilį, — tarė Ava. — Gana. 

			— Imk plaktuką arba perrėšiu jai gerklę, — atkirto jis. — Laikas bėga. 

			— Neimsiu! — suriko Ava. — O kai perpjausi gerklę, ką tada darysi? Tu nei Džeinės, nei Elenos pats nežudysi. Dėl to nori, kad nužudyčiau aš. 

			— Manai, aš bailys? — suklykė Kingas. — Aš čia užmušiau dvi moteris! Manai, negalėčiau užmušti dar dviejų, trijų, dar dvidešimties? 

			Ir, atsitraukęs nuo Bilės, nukreipė ašmenis į Avą. 

			— Manai, negalėčiau nužudyti tavęs? 

			Ir puolė artyn. Ava sukliko ir metėsi į šalį. Tokia reakcija Kingą netikėtai sujaudino. 

			— Nori žinoti, kodėl taip elgiuosi? Nes noriu pamatyti, kaip geriausia Natašos Forž draugė šaltakraujiškai užmuša moterį. Noriu, kad klyktum, ir ne vien iš skausmo. Noriu pamatyti, kaip netenki žmogiškumo. 

			— Tai štai kodėl viską suplanavai? — tyliai paklausė Ava. — Norėjai patraukti Natašos dėmesį? Tikriausiai ji tavęs nekenčia. 

			— Imk plaktuką, — paliepė Kingas. Balsas buvo šaltas kaip ledas. — Turi dvidešimt sekundžių. Arba išsirink, arba nuleisiu mergaitei kraują į kibirą ir priversiu tave viską išgerti. 

			— Ne! — suklykė Ava. 

			Kingas žengė prie aukštyn kojomis kabančios Bilės. Sutinęs jos veidas pamažu darėsi violetinis. Ava negalėjo nuleisti nuo jos akių.

			— Prašau. Maldauju, nežudyk jos. 

			— Viskas gerai, Ava. Gali rinktis mane, — prabilo Džeinė. — Smok tiesiai į veidą, iš visų jėgų. Mirti nebijau. Tiesą sakant, kur kas labiau bijau, kad vėl teks stebėti žmogžudystę. 

			— Ne, Džeine. Net negalvok, — nukirto Ava, tiesdama jai ranką. 

			— Nenoriu būti didvyrė. Patikėk, aš klaikiai bijau skausmo. Bet negalime leisti nužudyti mergaitės. Ji dar vaikas, be to, jau užtektinai prisikentėjo. Išgelbėk ją. Dėl manęs. 

			— Dešimt sekundžių, — pranešė Kingas. 

			— Imk plaktuką, — paliepė Džeinė. — Aš užsimerksiu. 

			— Ne, — sukuždėjo Ava, tačiau jau artinosi prie lovos. 

			Skruostais ritosi ašaros. Kingas išsišiepė nuo ausies iki ausies — norėjo dėtis šaltas, neišsiduoti, kaip jam gera, bet suprato, kad nepavyks. Tad paprasčiausiai mėgavosi akimirka. 

			— Žinok, aš pati to norėjau, — ramino Džeinė. — Niekas niekada nesakys, kad pasielgei neteisingai. Perduok mano mamai, kad myliu ją. Paprašyk mano parapijiečių jam atleisti. Neapykantos negalima įveikti neapykanta. 

			Ava sustojo priešais, delne jausdama šiurkščią medinę plaktuko rankeną, žvelgdama į metalinę galvutę, po daugelio metų naudojimo nusėtą dėmėmis. Žvilgtelėjo į Kingą, nebyliai melsdama pasigailėti. Bet šis tik žengė už kabančios Bilės, viena ranka apkabino jai liemenį, o kita — ore mostelėjo peiliu palei kaklą. Akivaizdu, ką norėjo pasakyti.

			— Teatleidžia man Dievas, — sumurmėjo Ava.

			Užklojo Džeinės veidą antklode ir iškėlusi plaktuką suėmė dviem rankomis. Tyliai verkdama atsistojo tvirčiau, kad neprarastų pusiausvyros — smogs tiesiai, iš visų jėgų. Žinojo, smogs tik kartą, nes vos tik plaktukas palies galvą, tikriausiai kartu su Džeine mirs ir pati. 

			Staiga kažkas ėmė daužyti į duris — smarkiai, ryžtingai. 

			Akimirką Kingas su Ava susižvalgė, spėliodami, ko griebsis priešininkas, skubiai svarstydami, ką daryti. Kingas sudvejojo — staiga patraukė peilį nuo Bilės gerklės, lyg norėdamas bėgti prie durų, bet po sekundės vėl priglaudė ir apglėbė ją per liemenį, supratęs, kad įkaitė pravers. 

			— Neliesk tų sumautų durų, — suriko. 

			Bet Ava nieko nelaukdama išmetė iš rankų platuką ir, palikusi budelės postą, šoko atidaryti. 

			Raktas vis dar kyšojo spynoje. Kingas nusikeikė, buvo tikras kvailys. Tai Bilė kalta. Pridarė jam per daug problemų, pernelyg įpykdė. Kažin, kaip jie rado slaptąjį kambarį? 

			— Jei atidarysi duris, ji mirs per kelias sekundes. Nori, kad mirtų? — šaukė Kingas. — Nori kaskart užsimerkusi matyti, kaip ji plūsta kraujais? 

			— Atidaryk duris! — pasigirdo vyro balsas su ryškiu akcentu. Kingui jis buvo pažįstamas. 

			— Lukai, negaliu! — šaukė Ava. — Jis pakabino mergaitę ant virvės! Jei atidarysiu, nužudys! 

			— Vis tiek nužudys, — atrėžė Kalanakas. — Jau nužudė dvi moteris. Atsakomybę prisiimsiu aš, Ava. Atrakink duris. 

			— Ava? — suriko dar vienas balsas, šįkart moteriškas. — Ava, daryk, kaip liepia Lukas. Prašau, įleisk, mes tau padėsim!

			— Nataša? — pratarė Kingas, Avai net nespėjus atsakyti. — Ar čia tu? 

			— Taip, — tarė ji. 

			Stojo tyla. Visi laukė. Net Bilė nustojo muistytis. 

			— Atidaryk duris, — liepė Kingas. — Nieko jai nepadarysiu. Noriu pamatyti profesorę Forž. 

			Ava ištiesė ranką ir drebančiais pirštais pasuko raktą. Durys atsivėrė. Į juos žvelgė Kalanakas ir Nataša. 

		


		
			KETURIASDEŠIMT AŠTUNTAS SKYRIUS

			Durims atsivėrus Kalanakas nė nesusimąstęs užstojo Natašą. Išgirdus Kingą tariant jos vardą net šiurpas nukrėtė — jis kalbėjo grėsmingai, bet kartu ir vaikiškai, lyg peštukas, norintis nusivilioti jaunesnį vaiką už medžio ir niekam nematant pakankinti. 

			Ava buvo sumušta. Vienas skruostas sutinęs. Bet vis dar stovėjo ant kojų. Ačiū Dievui. Kitame kambario gale prirakinta prie metalinės ligoninės lovos gulėjo moteris. Veidą ir kūną slėpė antklodė, matėsi tik rankos. Ji verkė ir garsiai meldėsi. 

			Kingas slėpėsi už kitos merginos, ši kabėjo aukštyn kojomis. Kulkšnys buvo surištos virve, permesta per siją. Ant grindų jau telkšojo nemaža bala kraujo. Jei greitai nenuleis jos žemyn, netrukus mergina neteks sąmonės. Kingas spaudė jai prie kaklo dantytą peilį. Užtektų vos krustelėti, ir merginai nebepadėtų niekas. 

			— Redžinaldai, — pratarė Kalanakas, — mano vardas Lukas. Kaip manai, gal galėtume pasikalbėti be peilio? 

			— Tik jau nepradėk vaidinti psichologo, inspektoriau Kalanakai. Man nusispjaut. Noriu pasikalbėti su Nataša. Gal čia pagaliau galėsiu kreiptis į tave vardu? — sarkastiškai paklausė, įsmeigęs akis į ją. — Juk dabar aš namuose, ir tu man nebe viršininkė, ar ne? Nes į universitetą nebegrįšiu. Abejoju, ar Žmogiškųjų išteklių skyrius turi paruošęs standartinį laišką tokiems atvejams kaip šis.

			Ir nusikvatojo. Nataša pasitraukė nuo ištiestos Kalanako rankos ir žengė vidun. 

			— Juk neskriausite tos merginos, ar ne, daktare Kingai? — paklausė. 

			— Koks tau skirtumas? — atkirto Kingas. — Aš tau niekada nerūpėjau. Niekada neklausei mano nuomonės, šitiek laiko dirbom kartu, o tu nė kartelio nepasiteiravai, kaip laikausi. Bet šita mergšė, šita ant žmonijos bato priskretusi išmata, ji kažkodėl tau rūpi. 

			— Mes palaikėme dalykinius santykius. Taip elgiuosi ir su visais kitais fakulteto nariais. Man labai gaila, jei jums pasirodė, jog neskiriu dėmesio. 

			Ji žengė arčiau Bilės, lyg norėdama parodyti, kad nebijo. Kalanakas irgi atsargiai žengė vidun. 

			— Tavo vietoje toliau neičiau, detektyve inspektoriau. Nepamiršk, kas gresia, — perspėjo Kingas. 

			— Leiskite man ją paguldyti, — paprašė Nataša. — Jau įrodėte, ką sugebat. Įrodėte, kad jus be reikalo nuvertinau. Jau gana. 

			— Ne, dar nepaguldysiu, — maloniai atsakė jis. — Bet gali ją paguosti, jei taip nori. Jei nori parodyti draugams, kokia tu gera ir jautri. Prašom. 

			Nataša suėmė merginos ranką. Šios veide žybtelėjo gyvybė. Kalanakui pasigirdo, kad Bilė atsiduso. Pajutusi Natašos prisilietimą, dėkinga žvilgtelėjo į ją. 

			— Matai, — tarė Kingas. — Net ir tu sugebi būti gera. Nesuprantu, kodėl tik su manim visada elgiesi kaip suknista kalė.

			Ir, švystelėjęs peiliu, ilgu, bet mikliu judesiu giliai perrėžė kaklą. Greičiausiai Bilė nė nespėjo pajusti skausmo. Po akimirkos nebeprilaikoma galva nukaro žemyn. Nataša išpūtė akis, nesuvokdama, kas nutiko. Rankomis puolė gaudyti kraują, kelti mergaitės galvą aukštyn. Abiejų veidai kaipmat nusidažė raudonai. 

			— Ne! — suklykė Nataša. — O Dieve! O ne! Kodėl taip padarei? 

			Ava puolė prie Bilės ir Natašos. Kalanakas šoko ant Kingo, bet pavėlavo. Nespėjus nė mirktelėti, Kingas jau tupėjo prie Džeinės. 

			Bilė nukraujavo per keliasdešimt sekundžių. Nataša susmuko ant kelių, iš skausmo ir įniršio klykdama Avos glėbyje.

			Tuo tarpu Kingas, nenuleisdamas akių nuo Kalanako, nutempė nuo Džeinės antklodę. Iš pasitenkinimo net išraudo, kakta išrasojo. Jam šis chaosas patiko. Kalanakui dingtelėjo, kad kartą pajutęs mirties skonį jis nesiliaus.

			— Ne, — tarė Ava. — Džeinės tu neskriausi. Jei ją paliesi, gyvas iš čia neišeisi. 

			— Gal nori paguosti ir ją, Nataša? — nekreipdamas dėmesio į Avą pasiūlė jis. — Gal nori palaikyti už rankos, kol perpjausiu gerklę? 

			Nataša įsikniaubė Avai į petį.

			— Rodos, tavo drąsa nepaprastai greitai išgaravo. Gaila. Bet Džeinė nebijo mirti, ar ne, Džeine? Tikriausiai manai, kad tavęs laukia rojus? O jei anapus rasi tik šį kambarį, mane, ir aš visą amžinybę tave skersiu vis iš naujo? 

			Džeinė neatsakė. 

			Kalanakas kažką išgirdo už savęs. Skubiai apsižvalgęs užkišo ranką už nugaros.

			Kingas perbraukė per Džeinės skruostą peiliu. Ši visa drebėjo, akys iš baimės išsprogo. Kalanakas žengė priešais Avą su Nataša ir stumtelėjo jas toliau. 

			— Gal šįkart laimę nori išbandyti tu, inspektoriau? — išsišiepęs pasiūlė Kingas. — Bet man atrodo, kad gerklę perrėšiu greičiau, negu spės pribėgti gabiausias ir šauniausias Interpolo pareigūnas. Nustebai? Žinok, tyrimus atlieki ne tik tu. Prancūzijoje nemažai prisidirbai, ar ne? Manyčiau, kolegos net džiaugėsi, kai išvykai. Ir kaip tau patiko būti pavyzdingiausiu Interpolo berniuku, o tada susigadinti visą gyvenimą? Palauk, tuoj prisiminsiu... Baigei universitetą, dirbai modeliu, laikraščiuose ir žurnaluose tavo pavardę ne kartą minėjo šalia garsenybių. Paskui trumpai padirbėjai Paryžiaus policijoje, užsitarnavai puikią reputaciją, perėjai į Interpolą. Ir susimovei. Žinoma, kol viską išsiaiškinau, teko nemažai skaityti prancūziškai, bet aš pats vienas išmokau tą kalbą ir viską puikiai suprantu. Tiesą sakant, manau, mudu turim daug bendro. Mano karjerą taip pat negailestingai sugriovė, ar ne tiesa, Nataša? 

			Žvilgtelėjo į ją. Nataša prasižiojo, kažką šnipštelėjo ir vėl ėmė kūkčioti. Kalanakas kaip įmanydamas stengėsi nepasirodyti nustebęs, kiek daug Kingas žino apie jo gyvenimą. Bet juk būtent to ir ieškojo — žudiko, kuris nepaprastai kruopščiai, lyg apsėstas, tyrinėja kitų gyvenimus. Dėl to buvo taip sunku jį sučiupti. Tikriausiai pagrobimus planavo daugybę mėnesių, o apie Džeinę ir Eleną išsiaiškino viską, ką tik įmanoma. 

			— Nori pabandyti tu, Kalanakai? — vėl paklausė Kingas, mostelėjęs peiliu į juos skiriantį tarpą. — Ava žaisti nenorėjo. Gal su tavimi bus įdomiau? 

			— Gerai, — atsakė Kalanakas. — Kaip manai, koks atstumas? Juk kambarys tavo, tu geriau žinai.

			— Tiesa, — atsakė Kingas. — Bus maždaug penki su puse metro. Dedu galvą, kol atbėgsi, spėsiu ne tik nužudyti ją, bet ir nukreipti peilį į tave. Nori pabandyti? — išsiviepė. 

			Kalanakas linktelėjo. 

			— Lukai, ne! — riktelėjo Ava. — Niekaip nespėsi. Dėl Dievo meilės, liaukis!

			— Gal norėtum paskutinį kartą pasimelsti, pastore? Man rodos, inspektorius sutinka lošti iš tavo gyvybės, tad geriau pasiruošk blogiausiam. 

			Džeinė kaip paklaikusi tampė grandines ir spardėsi. 

			Kingas priglaudė peilį, kruopščiai nusitaikė, pakreipė ranką, kad būtų patogiau, lyg ruošdamasis pjaustyti kepsnį. 

			Tada žvilgtelėjo į detektyvą inspektorių ir jau žiojosi surikti, kad pradėtų. 

			Bet Kalanakas akimirksniu atkišo už nugaros slėptą ranką ir spustelėjo gaiduką. Kingo kūnu nubėgo elektros šokas — tūkstantis du šimtai voltų. Kingas susmuko ant grindų kaip maišas, šalia tarkštelėjęs nukrito peilis.

			Pro duris galvą kyštelėjo Tripas. 

			— Pataikėt? 

			Kalanakas linktelėjo.

			— Pastiprinimas ir medikai atvyks už poros minučių. 

			Kalanakas žengė link Kingo, tačiau kelią staiga pastojo moteris, kurios dar niekada nebuvo matęs gyvai. Ištiesusi ranką sustabdė jį. 

			— Ne, — sukuždėjo. — Arčiau neik. Jis nusipelno mirties. 

			Rankoje laikė Avos numestą plaktuką. 

			— Elena, — pratarė Ava. — Viskas baigta. Mes jį suimsim. Kingas keliaus į kalėjimą ir daugiau niekada neišeis, pažadu. 

			— To negana, — atsakė ji. — Galite jį įkalinti ir kankinti kiekvieną dieną, šimtus tūkstančių metų. Vis tiek bus negana. 

			Ir, nulupusi nuo paraudusių dantenų protezus, numetė ant žemės. Barkštelėję nukrito Kalanakui po kojomis. 

			— Elena, — sušnibždėjo Džeinė. — Mieloji, nežudyk jo. Juk tu ne tokia.

			— Kaip gali taip kalbėti? Nors jis šitaip su mumis elgėsi? Šitaip pasielgė su kitomis? — atrėžė ji, švepluodama ir spjaudydamasi seilėmis. 

			— Noriu, kad jis keliautų į teismą, — tarė Džeinė. — Noriu teisingumo. Prašau, atrišk mane, leisk tavimi pasirūpinti. 

			Elena iškėlė plaktuką ir pažvelgė Kalanakui į akis. 

			— Negi niekaip negalėsiu atsilyginti? — paklausė besdama pirštu sau į burną. — Negi jis nenusipelno bausmės dabar, kol dar neprigužėjo advokatų ir psichiatrų? Puikiai žinau, kas jo laukia teisme. Tokių bylų esu mačiusi savo akimis. Atsimenu, kaip po paskaitos teisės mokykloje jis priėjo prie manęs, bandė prisimeilinti. Jau tada išsigandau. Jau tada viską įskaičiau jo akyse. Jis turi gauti, ko nusipelnęs.

			— Elena, — atsakė Kalanakas. — Negaliu tau leisti jo žaloti. Reikia jį surišti, kol neatsigavo. 

			Kalanakas matė Elenos veide įsirėžusį siaubą ir žinojo, kad jos sieloje likę randai neišnyks niekada — persekios darbe, automobilyje, naktimis gulint savo lovoje. Kai kurios žaizdos neužgyja. Dešinėje rankoje jis vis dar gniaužė elektros šoko įtaisą, kurį pro duris padavė Maksas Tripas. Laikė nutaikęs į Kingą, jei šis kartais pajudėtų. Bet staiga Kalanakas vos vos linktelėjo galva sau į kairę ranką. Elena žvilgtelėjo žemyn. Jis lėtai, netaręs nė žodžio, krustelėjo smilių. Tik tiek. Ir pagaliau baimė Elenos veide pradingo, ją užgožė ryžtas. Supratusi linktelėjo.

			Plaktuką ji vos kilstelėjo ir smogė nestipriai. Tikrai nebūtų jo užmušusi ar net sutrenkusi galvos. Bet nusitaikė labai tiksliai. Metalinė plaktuko galva suskaldė abi Kingo dantų eiles. 

			Ava priėjo artyn, apkabino Eleną per pečius, paėmė plaktuką ir išsivedė ją lauk. Tripas nuvedė Natašą pas kieme laukiančius medikus. Kalanakas išlaisvino Džeinę, tada apvertė Kingą ant nugaros ir surakino rankas. Bet mergaitei padėti jau nebegalėjo — tik stovėjo šalia, kol jos kūną nuleido nuo sijos ir pagarbiai išnešė. Viskas baigta. 

		


		
			KETURIASDEŠIMT DEVINTAS SKYRIUS

			Kalanakas eiti į spaudos konferenciją atsisakė. Žurnalistų dėmesio ir taip jau per akis. Vyriausiasis inspektorius Begbis kalbėjo trumpai, nesigirdamas. Nužudytos trys moterys. Nėra ko džiaugtis. 

			Elenos Bakston ir Džeinės Magi artimieji buvo priblokšti — juk surengė atminimo ceremonijas, šitiek laiko sielvartavo ir gedėjo, o tada sulaukė tokios netikėtos žinios: jos gyvos. Kad padėtų išlaisvintosioms įveikti šoką, buvo sukviesta visa psichologų komanda, bet Kalanakas neabejojo, kad siaubingų prisiminimų jos neatsikratys dar mažiausiai dešimtmetį. Paaiškėjo, jog nužudytoji Elenos Bakston antrininkė iš tiesų buvo dingusi prostitutė iš Glazgo. Kitą savaitę buvo planuojamos visų trijų nužudytųjų laidotuvės.

			Tripas įžengė į Kalanako kabinetą nešinas pailga dėže, ko gero, butelio. Akimirką Kalanaką net supykino. Besirūpindamas Kingo teismu visai pamiršo Astridą. Nenorėjo net pagalvoti apie dovanas nuo slaptų gerbėjų. Troško tik ramybės. 

			— Čia jums, pone. Ką tik atvežė, — tarė Tripas. 

			Kalanakas atidarė dėžę. Viduje gulėjo butelis „Lagavulin“ viskio ir ranka rašytas atvirukas. 

			„Šį kartą jums, — buvo parašyta. — Buvo malonu bendradarbiauti. Pasidalinkite su komanda. Džontis Sparas.“ 

			Tripui išėjus vidun įžengė Begbis. 

			— Ar ruošiatės likti Škotijoje, Lukai? — paklausė.

			— Kodėl klausiate, gal netyčia paprašiau atleisti iš darbo? — pajuokavo Kalanakas. 

			— Ne, — atsakė Begbis ir kilstelėjęs su pasitenkinimu pavartė rankose butelį. — Suprantu, atvykote čia norėdamas pabėgti nuo įvykių Lione. Iš patirties žinau: kartą pradėję bėgti, žmonės nebegali sustoti. Bet žinokite, norėčiau, kad liktumėte mano komandoje. 

			— Niekur nebėgsiu, viršininke. Rodos, jau imu priprasti prie lietaus, bjaurios kavos ir nesuprantamo akcento — geriau kol kas liksiu čia. 

			Begbis linktelėjo.

			— Ir dar, profesorius Harisas norėjo tik gero. Kartais visi persistengiame. 

			— Bet gal kitą kartą leisite pačiam išsirinkti, su kuo dirbti? — paklausė Kalanakas.

			— Neleisiu. Biudžetas ribotas, viršvalandžių irgi negaliu skirti, kiek panorėsit. Toks miesto policininko gyvenimas, inspektoriau. Pratinkitės. 

			Ir, pastatęs ant stalo viskį, išėjo. Po poros minučių pasibeldė seržantas Laivlis. 

			— Koks aš šiandien populiarus, — pareiškė Kalanakas. — Reikėtų ant durų pakabinti iškabą. 

			Laivlis nė nešyptelėjo, tik padavė voką ir žengė link durų. 

			— Kas čia? — paklausė Kalanakas.

			— Prašymas atleisti, — atsakė jis. — Tirdamas šią bylą ne kartą peržengiau ribas. Ir ne tik. Trukdžiau jums. Kaltas aš, ne jūs. 

			— Keista, — tarė Kalanakas. — Per dvi minutes jau antrą kartą kalbuosi apie atleidimą. Begbis nenorėjo atleisti manęs, o aš nenoriu atleisti jūsų. Tiesą sakant, buvote nepakenčiamas, ir norėsiu išgirsti atsiprašymą, bet man nereikia komandos, kurioje visi tik linkčioja galvomis ir man pritaria. Galbūt kitą kartą mano nuojauta bus klaidinga, o jūsų — teisinga. Reikėjo jus paskirti kitur, vos tik supratau, kad byla jums asmeniškai svarbi, tai aš kaltas. Bet jei jūs pakęsite mane, aš pakęsiu jus. O dabar nuneškite butelį į pasitarimų salę ir perduokite visiems, kad gerai padirbėjo. 

			Ir nusviedė voką į šiukšliadėžę.

			— Beje, pasakykite konsteblei Salter, kad pradėtų mokytis egzaminams tapti seržante. Jeigu norite man atsilyginti, padėkite jai pasiruošti. 

			— O jūs neprisijungsite, pone? — paklausė Laivlis.

			— Turiu kai kur nuvažiuoti, — atsakė jis. — Pasakykite kitiems, jog atsiprašau, gerai? 

			Privažiavęs Avos namus pasijuto labai pavargęs, vos pastovėjo ant kojų. Neseniai jam skambino iš ligoninės ir pasakė, kad Ava išvyko į namus, nekreipdama dėmesio į gydytojo rekomendaciją pasilikti dar dieną. Kalanakas nė kiek nenustebo.

			Duris atidarė Nataša — ir iškart puolė jam į glėbį. Jis nesipriešindamas apkabino ją ir šiek tiek palaikė, kol nusprendė, kad jau galima mandagiai išsilaisvinti. Tačiau šįkart kito žmogaus prisilietimą pakentė kur kas ilgiau negu anksčiau, ir neapėmė nei baimė, nei klaustrofobija. Šiokia tokia pažanga. 

			— Kaip ji? — paklausė.

			— Apsimeta, kad viskas gerai. Juk žinai, kokia Ava, — atsakė Nataša. — Ji svetainėje. Aš kelias dienas pabūsiu čia, ne dėl jos, dėl savęs. Beje, jei tu alkanas, paruošiu ko nors pavalgyti.

			Nataša patraukė į virtuvę, o Kalanakas kyštelėjo galvą į svetainę. 

			— Turi jėgų priimti lankytojus? — paklausė.

			— Tik tuos, kurie atneš gėlių, šokolado ir viskio, — atsakė Ava. 

			— Gėles pamiršau, maniau, kad šokolado nevalgysi, o viskį atidaviau kitiems, — pareiškė Kalanakas. — Tad teks pasitenkinti vien mano draugija. 

			— Gaila, — atkirto ji ir išjungė televizorių. — Bet ištversiu. 

			— Atleisk, — tarė jis ir prisėdo šalia. Stengėsi nežiūrėti į geltonuojančias Avos mėlynes. — Jei būčiau dirbęs kaip dera, nebūtum patyrusi tokio košmaro. 

			— Galvoji vien apie save, — atkirto ji. — Aš nesuvaldžiau liežuvio, dėl to mane nušalino nuo pareigų, paskui nelikau namie, nors žinojau, kad taip elgtis draudžiama, ir naktį atidariau mašinos dureles nepažįstamajam. O tu vis tiek manai, kad kaltas tu? Baik, Lukai. 

			— Na, gerai, kaip pasakysi, — šyptelėjo jis. Akimirką patylėjo. — Norėtum pasikalbėti? — paklausė.

			— Ne, — papurtė galvą ji. — Gal kada nors vėliau. Bet ne dabar. O tu? Nepakliuvai į bėdą dėl Elenos?

			— Nespėjau jos sustabdyti, — pareiškė jis. — Tikriausiai pamanė, kad jis tuoj atsistos, ir išsigandusi trenkė. Jei būčiau leidęs jai atsikeršyti, dabar mane baisiai graužtų sąžinė. Jis siaubingas tipas. Beje, ji neklydo. Kingas siekia, kad pripažintų nepakaltinamu. 

			— Akivaizdu, — burbtelėjo Ava. 

			— Be to, jis nužudė ne tik tas tris moteris. Prieš keturiasdešimt metų jo sesuo neva nukrito nuo laiptų ir nusilaužė sprandą. Kingui tuo metu buvo trylika, seseriai keturiolika. Namuose buvo vieni. Skaičiau jį apklaususio pareigūno užrašus — jis manė, kad Kingas meluoja. Sesuo numirė ne iškart, bet greitajai jis paskambino tik tada, kai jau buvo per vėlu. Tikino, kad ištiko šokas. Bet nebuvo jokių jo kaltės įrodymų, na, pati supranti. Tėvas mirė prieš dvylika metų, manoma, nuo širdies smūgio. Po dvejų metų mirė pagyvenusi jo našlė — lipdama iš vonios paslydo ir įkritusi atgal į vandenį paskendo. Kingas paveldėjo viską. Požymių, kad mirtis tyčinė, irgi nebuvo. Kingui nepateikė jokių kaltinimų, bet pareigūnams jis atrodė... patenkintas. Man rodos, apibūdino taip. Bet, kaip ir mirus seseriai, niekas negalėjo įrodyti, jog jis meluoja. Nežinom, kam reikėjo žudyti seserį, bet tame name netikėtai mirė labai daug žmonių. 

			— Taip ir žinojau, kad geriau nė neklausti. 

			— Gal nori gerų žinių? Felisitę Kostelo su sūnumi perkėlė į motinų ir kūdikių namus. Jiems padės socialiniai darbuotojai. 

			— Džiaugiuosi, — tarė Ava. — O kaip sekasi maloniajai seseriai Ernestinai? 

			— Sės keleriems metams. Pateikė daugybę kaltinimų fiziniu žalojimu, atrodo, ji darbuojasi jau gerą dešimtmetį. Tai tu užkirtai kelią siaubingiems nusikaltimams. Tavo dėka mergaitėmis pasirūpins tinkamai. Turi kuo didžiuotis.

			— Gerai, gana pagyrų, inspektoriau. Beje, ką pasidarei pirštui?

			Kalanakas pažvelgė jai tiesiai į akis. 

			— Trenkiau kumščiu į sieną. Tiesą sakant, į tavo sieną. Gal liko žymė. Jei nori, atlyginsiu žalą.

			— Nereikia. Man labiau patinka namai, kuriuose yra prisiminimų. Ačiū už atvirumą. Gal pagaliau supratai, jog mes draugai. Nebuvai šokti parašiutu? 

			Kalanakas pasitrynė akis.

			— Ne, — atsakė. — Manau, į Stratalano aerodromą manęs neįleis dar ilgai. Beje, dėl to šuolio...

			— Papasakosi, kas nutiko? — paklausė ji. — Viską? Ir nesidėsi įsižeidęs, nepyksi, nieko neslėpsi? 

			Kalanakas tylėjo. Nenorėjo Avai meluoti, tik ne dabar. Juk vos prieš kelias dienas manė, kad daugiau niekada jos nepamatys. Fizinės jo problemos neišsisprendė, bet bent kurį laiką apie jas visai negalvojo. Galų gale papurtė galvą. 

			— Man rodos, išpažintims puikiai tinka ežerai. Pagaliau atėjo pavasaris, tad tokie gražūs kaip dabar ežerai nebus visus metus. Įsivaizduok — sėdi sau, o nuo laukinės gamtos tave skiria tik mažytis laivelis. Ten niekas tavęs neteis, nebent upėtakiai, bet jie nemoka klausytis. O aš moku. 

			— Labai ačiū už meškerę, — tarė jis. — Ar Kinrose daug lyja? 

			— Juk čia Škotija, — atšovė ji. — Jei nelyja, vadinasi, kažkas ne taip. Beje, girdėjau, tave netikėtai aplankė sena draugė iš Prancūzijos. 

			— Tai Astrida atsiuntė šampaną ir rožes, tik ne tau, o man. O tau ji nusiuntė grasinimą nužudyti. Neįsivaizduoju kodėl, — sumelavo. 

			Iš tiesų žinojo puikiai. Astrida suprato, kad juodu su Ava kažkas sieja — užteko vien pamatyti juos drauge. Juk pastebėjo ir Nataša. 

			— Ji psichiškai nestabili. Deja, pažadėjau jai nepateikti kaltinimų. 

			— Ir ačiū Dievui. Manai, norėčiau visiems atskleisti, jog neturiu net nuosavo bepročio? Man patiktų nors kartą turėti ir savą persekiotoją, o ne dalintis taviškėmis. Na, bet geriau pasakyk: kaip buvusiam Interpolo agentui iš Prancūzijos sekasi pritapti laukinėje Škotijoje? 

			— Čia niekas nesuvokia, koks aš jautrus, — nusijuokė jis. — Be to, jūsų akcentą suprasti taip sunku, kad reikėtų paprašyti Begbio padidinti atlyginimą. 

			Ava nusijuokė, šyptelėjo ir Kalanakas. Nors ir nenorėjo prisiminti, dar visai neseniai buvo įsitikinęs, kad daugiau niekada negirdės jos juoko. 

			— Taigi, gal iš gailesčio nueitum su manim į kiną? — pasiūlė. — Tavo filmai man labai padeda įveikti nemigą.

			— Neišmanėlis, — atkirto ji. — Šią savaitę rodys „Lygiai vidurdienį“6. Netgi toks nemokša kaip tu suprastų, kad tas filmas — tikras šedevras.  

			— Ar vaidina Stivas Makvinas? — paklausė Kalanakas. 

			Staiga kišenėje užčiuopė nedidelę akmeninę plokštelę ir prisiminė, jog žadėjo atiduoti. Bet tik stumtelėjo gilyn į kišenę ir sukryžiavo rankas ant krūtinės. 

			— Ne, — atsakė ji. — Deja, ne. Bet jei vaidintų, filmas būtų dar geresnis, nors jis ir taip nepriekaištingas. Aš alkana. Būk geras, nueik pažiūrėti, kada bus pietūs. 

			Jis atsistojo. 

			— Rimtai manai, kad Stivas Makvinas gražesnis už mane? 

			— Šviesiaplaukis, mėlynakis, — atšovė ji. — Tokie man patinka. 

			Pakeliui į virtuvę Kalanakas žvilgtelėjo į veidrodį.

			— Stivas Makvinas, — purkštelėjo braukdamas per plaukus. — Mes dar pažiūrėsim.

			

			
				
					6 „High Noon“ — 1952 m. amerikiečių vesternas.

				

			

		


		
			APIE AUTORĘ

			Helena Fields studijavo teisę Rytų Anglijos universitete, vėliau mokėsi Londono Advokatų rūmų Teisės mokykloje (Inns of Court School of Law). Užbaigusi teisės praktiką, tapo Midl Templo (Middle Temple) advokatų rūmų nare ir trylika metų pradirbo baudžiamosios ir šeimos teisės srityje. Gimus antrajam vaikui, ji pasitraukė iš teisininkų gretų.

			Šiuo metu rašytoja kartu su savo vyru Davidu vadovauja filmų prodiusavimo įmonei bei dirba scenarijų rašytoja ir prodiusere. Romano „Tobuli palaikai“ veiksmas vyksta Škotijoje, nes čia rašytoja teigia jaučianti vienybę su pasauliu. Helena Fields kartu su vyru, trimis vaikais ir dviem šunimis gyvena Hampšyre. 

			Apie Heleną Fields daugiau galite sužinoti apsilankę @Helen_Fields.

NUOSALIOJE AKMENINEJE TROBELEJE HAILANDO KALNUOSE DE
ELENOS BAKSTON KUNAS. GERBIAMOS TEISININKES TAPATY
NUSTATYS TIK IS KELIY DANTY IR DRABUZIO SKIAUTELES,

0 EDINBURGE VIENAME NAME SLAPTAME KAMBARELVJE TAMSOJE
KLYKIA TIKROJI ELENA BAKSTON...

Vos spéjusiam jzengti j savo kabineta naujoje darbovietéje
detektyvui inspektoriui Lukui Kalanakui patiki tirti Elenos Bakston
byla, kuri i§ dingusio asmens bylos netrukus perkvalifikuojama
i Zmogzudystés. Interpole zlugus jspudingai karjerai, Kalanakas
savo komandai troksta jrodyti, kad be problemy susitvarkys su
atsakingomis pareigomis. Bet detektyvas netrukus pamato, kad o
Edinburgas — tai ne Lionas, i$ kurio ka tik atvyko, o Elenos zudiko
plika ranka nepagausi.

Neilgai trukus prie pat namy pagrobiama dar viena gerbiama
moteris, bendruomenés mylima pastoré, ir Kalanakas suvokia, jog
iSgelbéti jos gyvybe laiko lieka vis maziau. Ir jis né nejtaria, kad
tikroji motery lemtis kur kas klaikesné, negu kas nors jsivaizdavo.

Jei patinka Angelos Marsons, Lisos Gardner ir
Patricios Gibney detektyvai, tikrai pasimégausite Sia
Siurpinandia kelione | Zudiko proto gelmes.

